
Skiriu savo klientams ir kolegoms, 
padėjusiems man suprasti meilę. 
Savo partneriui Johnui, 
savo vaikams Timui, Emmai ir Sarah'i, 
kurie išmokė mane ją pajausti ir duoti. 


Kad ir kas nutiktų, šok su manimi, 
Šokim, tegul smuikas alsuoja ugnimi. 
Imk mane ir neški - kelią tu žinai, 
Šok su manimi, šokim amžinai. 


Leonard Cohen 

Įžanga 


Visuomet žavėjausi žmonių santykiais. Britanijoje, kur prabėgo 
mano vaikystė, tėtis laikė aludę, tad begalę laiko praleisdavau joje 
stebėdama žmones - susitinkančius, besišnekučiuojančius, ge- 
riančius, besipešančius, šokančius, flirtuojančius. Bet tuomet nie- 
ko man nebuvo svarbiau už mano tėvų santuoką. Bejėgiškai stebė- 
jau, kaip jie žlugdo ir ją, ir save. Vis dėlto žinojau - jie myli vienas 
kitą. Paskutinėmis gyvenimo dienomis tėtis liejo karštas ašaras dėl 
mamos, nors jie negyveno kartu jau daugiau kaip dvidešimt metų. 

Matydama tėvų skausmą prisiekiau sau niekuomet netekėti. 
Romantiška meilė, priėjau išvadą, tėra iliuzija ir spąstai. Kur kas 
geriau gyventi vienam, laisvam ir nesupančiotam. Vis dėlto, nors 
ir buvau prisiekusi, įsimylėjau ir ištekėjau. Meilė traukė mane ly- 
giai tokia pat jėga, kokia aš ją stūmiau šalin. 

Tad kas gi šis paslaptingas ir galingas jausmas, sužlugdęs mano 
tėvus, sujaukęs mano pačios gyvenimą, o daugeliui iš mūsų esąs 
kone svarbiausias ir džiaugsmo, ir sielvarto šaltinis? Ar yra koks 
nors kelias per šį labirintą, vedantis ilgai trunkančios meilės link? 

Aš taip susižavėjau meile ir santykiais, kad ėmiau studijuoti 
psichologiją ir psichologinį konsultavimą. Gilinausi, kaip šią dra- 
mą aprašė poetai ir mokslininkai. Mokiau sutrikusios psichikos 
vaikus — tuos, kurie nepatyrė meilės. Konsultavau suaugusiuo- 

sius, iš paskutiniųjų bandančius ją susigrąžinti. Dirbau su šeimo- 
mis, kurių nariai mylėjo vienas kitą, bet negalėjo gyventi nei kar- 
tu, nei vienas be kito. Meilė buvo paslaptis ir tokia liko. 

Su poromis pradėjau dirbti bebaigdama rašyti psichologinio 
konsultavimo daktaro disertaciją Britų Kolumbijos universitete 
Vankuveryje. Mane tiesiog pakerėjo, kaip įnirtingai tie žmonės 
kovojo už savo jausmus ir kaip jie kalbėjo apie savo santykius — 
daugeliui jų tai buvo gyvybės ir mirties klausimas. 

Dirbdama su pavieniais žmonėmis ir šeimomis jau buvau pa- 
tyrusi džiugių sėkmės akimirkų, bet konsultuoti du vienas su kitu 
kariaujančius partnerius pasirodė esą ne mano jėgoms. Atrodė, 
čia nepadės nei knygos, nei metodai, kurių buvau mokoma. Toms 
poroms nerūpėjo jokios įžvalgos apie jų vaikystę. Jos nenorėjo 
net girdėti apie supratingumą ar mokymąsi tartis. Nenorėjo netgi 
mokytis veiksmingos kovos taisyklių. 

Atrodė, meilė yra tai, dėl ko nesiderama. Kaip nesiderama dėl 
aistros ir ryšio. Juk tai ne protu valdomos reakcijos, o emociniai 
atsakai. Taigi ėmiau tiesiog įsiklausyti į porų išgyvenimus ir mo- 
kytis suprasti jų emocijų ritmus, įsijausti į jų romantiško meilės 
šokio judesius. Konsultacijas pradėjau įrašinėti ir tuos įrašus ne 
kartą peržiūrėjau. 

Stebėdama, kaip tos poros šaukia ir rauda, barasi ir nutyla, pra- 
dėjau suprasti, kad esama tam tikrų esminių neigiamų ir teigiamų 
emocinių momentų, kurie ir lemia santykius. Padedama moksli- 
nio darbo vadovo Leslieo Greenbergo pradėjau plėtoti naują porų 
terapijos metodą, pagrįstą kaip tik tais momentais. Jį pavadinome 
emocijų terapijos metodu - ETM (angl. Emotionally Focused The- 
rapy, EFT ). 

Pradėjome tirti: vienoms poroms taikėme dar tik plėtojamą 
ETM, kitoms - elgesio terapiją, jas mokėme bendrauti ir tartis, 

dar kitoms netaikėme jokios terapijos. ETM rezultatai džiugiai 
nustebino - jie buvo daug geresni už abiejų pastarųjų. Partneriai 
mažiau vaidijosi, pasijuto artimesni ir juos labiau tenkino tarpusa- 
vio santykiai. Tokia sėkmė atvėrė man kelią į mokslo darbuotojo 
pareigas Otavos universitete, kur laikui bėgant atlikau daugiau ty- 
rimų su įvairiomis poromis konsultavimo kabinetuose, mokymo 
centruose ir klinikose. Rezultatai ir toliau buvo stebinamai geri. 

Kad ir kaip puikiai sekėsi, suvokiau, jog vis dar negaliu per- 
prasti emocinės dramos, kurią patiria mano konsultuojamos po- 
ros. Yriausi per meilės labirintą, bet vis negalėjau pasiekti jo vi- 
durio. Turėjau tūkstantį klausimų. Kodėl kenčiantys partneriai 
verda tokių kunkuliuojančių jausmų katile? Kam tie žmonės taip 
kovoja dėl savo mylimųjų atsako? Kodėl veikia ETM ir kaip galė- 
tume jį dar patobulinti? 

Ir štai kartą sėdint bare, o juk kaip tik bare aš gavau pirmąsias 
pamokas apie žmonių santykius, pačiame ginčo su kolega įkaršty- 
je staiga supratau, pajutau tokį įkvėpimą, apie kokį kartais tenka 
skaityti. Mudu diskutavome, kodėl tiek daug specialistų įsitikinę, 
kad puikūs meilės ryšiai tėra tikslingi sandėriai. Mums įprasta 
manyti, kad reikia siekti kuo daugiau naudos kiek įmanoma ma- 
žesnėmis sąnaudomis. | 

Aš pasakiau, kad mano porų terapijos seansuose atsiskleidžia 
kur kas daugiau. „Gerai, jei meilė nėra vien sandėris, kas tada ji 
yra?“ — paklausė kolega. Ir išgirdau save lyg niekur nieko sakant: 
„Na, tai emocinis ryšys. Tai įgimtas saugaus emocinio ryšio po- 
reikis. Tai lygiai tas pat, ką [britų psichiatras] Johnas Bowlby savo 
prieraišumo teorijoje sako apie motinos ir kūdikio ryšį. Tas pat 
galioja ir suaugusiesiems. 

Taip ir palikau šią diskusiją nebaigtą. Prisiminusi visus tuos 
karštus savo porų skundus ir desperatišką gynimąsi staiga įžvel- 

giau savitą logiką. Žinojau, ko jiems reikia, ir supratau, kaip ETM 
keičia santykius. Romantiška meilė grindžiama prieraišumu ir 
emociniu ryšiu. Mūsų prigimtinis poreikis — turėti tai, į ką galė- 
tume atsiremti, mylimą asmenį, gebantį teikti patikimą emocinį 
ryšį ir saugumą. 

Aš buvau tikra, kad atradau, gal net iš naujo, kas yra meilė ir 
kaip ją atgaivinti, pasiekti, kad ji truktų ilgai. Kai tik ėmiau taiky- 
ti prieraišumo ir ryšio modelį, kur kas aiškiau pradėjau supras- 
ti, kokia drama vyksta kenčiančių porų gyvenime. Tada aiškiau 
ėmiau suvokti ir savo santuoką. Supratau, kad kilus dramoms mus 
pagauna emocijos, kurios yra dalis tos išlikimo programos, kurią 
gamta sukūrė mums per milijonus evoliucijos metų. Ir niekaip ne- 
įmanoma išvengti šių emocijų ir poreikių neiškreipiant savo pri- 
gimties. Supratau, kad porų terapijai ir švietimui trūksta aiškaus 
mokslinio požiūrio į meilę. 

Paviešinusi šiuos samprotavimus pamačiau, kad dauguma 
kolegų jiems visiškai nepritaria. Suaugusieji turėtų valdyti savo 
emocijas - toks buvo pirmas jų atsakas. Na, iš tiesų pagrindinė 
daugumos santuokų sunkumų priežastis ir yra emocijų pertek- 
lius. O jas reikia įveikti, nepakanka tik išklausyti ir priimti. Svar- 
biausia, tvirtino kolegos, kad sveiki žmonės gali su tuo patys 
susidoroti. Tik neįgalieji priklauso nuo kitų žmonių, tik jiems 
reikia kitų pagalbos. Tokiems mes turime prikūrę apibūdinimų: 
jie esą susipainioję, vienas nuo kito priklausomi, neatskiriami ar 
netgi susilieję. Kitaip tariant, jų jausmai — tikras jovalas. Vienas 
nuo kito pernelyg priklausomi sutuoktiniai — štai kas yra santuo- 
kos rykštė! 

Taigi specialistams belieka, anot mano kolegų, skatinti žmo- 
nes išmokti gyventi savo galva. Daktaras Spockas tėvus mokė: jei 
paimi ant rankų verkiantį vaiką - ugdai silpnuolį. Tačiau daktaras 

Spockas labai klydo taip kalbėdamas apie mažylius. O mano ko- 
legos - apie suaugusiuosius. 

ETM esmė labai paprasta: pamirškite, kad jus mokė atkakliai 
ginčytis, analizuoti ankstyvos vaikystės patirtį, aplinkinius ste- 
binti didingais romantiškais poelgiais ir ieškoti naujų sekso pozų. 
Verčiau pripažinkite, kad esate emociškai prisirišę prie partnerio 
ir nuo jo priklausomi, panašiai kaip vaikas priklauso nuo tėvų — 
šie jį maitina, guodžia ir saugo. Suaugusiųjų prieraišumas galbūt 
yra labiau abipusis ir ne toks orientuotas į fizinį kontaktą, bet jo 
pagrindas toks pat. ETM orientuotas kurti ir stiprinti partnerių 
emocinį ryšį atpažįstant ir keičiant esminius dalykus, nuo kurių 
priklauso suaugusiųjų meilės ryšiai: būti vienas kitam atviriems, 
jautriems ir vienam prie kito prisiderinti. 

Šiandien ETM iš pagrindų pakeitė porų terapiją. Nuodugnūs 
pastarųjų penkiolikos metų tyrimai parodė, kad 70-75 proc. 
porų, kurioms taikytas ETM, įveikė sunkumus ir yra patenkintos 
savo santykiais. Atrodo, rezultatai bus ilgalaikiai net kalbant apie 
tas poras, kurios buvo atsidūrusios ant skyrybų slenksčio. Ameri- 
kos psichologų asociacija ETM pripažino kaip praktiškai patvir- 
tintą porų terapijos būdą. 

Šiaurės Amerikoje jau yra tūkstančiai ETM galinčių taikyti 
specialistų, šimtai Europoje, Anglijoje, Australijoje ir Naujojoje 
Zelandijoje. Šio metodo mokoma Kinijoje, Taivane ir Korėjoje. 
Pastaruoju metu įvairios organizacijos, pavyzdžiui, JAV ir Kana- 
dos kariuomenės, Niujorko ugniagesių gelbėtojų tarnyba, kreipėsi 
į mane pagalbos diegiant ETM kaip priemonę, kurią taikant būtų 
galima padėti sunkumų turintiems šeimos nariams ar partneriams. 

ETM populiarėja, tampa žinomesnis. Vis daugiau žmonių 
manęs prašo šį metodą paaiškinti taip, kad jį suprastų ir galėtų 
pritaikyti sau. Aš tai ir darau. 

„Laikyk mane tvirtai“ skiriama visoms poroms - jaunoms, 
senoms, susituokusioms, susižadėjusioms, tiesiog gyvenančioms 
kartu, laimingoms, kenčiančioms, tradicinės orientacijos, homo- 
seksualioms — trumpai tariant, visiems partneriams, trokštan- 
tiems ilgai trunkančios meilės. Moterims ir vyrams. Visų profesi- 
jų, socialinių sluoksnių ir kultūrų žmonėms, nes kiekvienas šioje 
planetoje patiria tokį patį esminį bendravimo poreikį. Ši knyga 
neskirta žmonėms, kurių santykiai smurtingi, ir tiems, kurie turi 
sunkių priklausomybių, mat tai žlugdo gebėjimą pozityviai bend- 
rauti su partneriais. Tokiais atvejais geriausia kreiptis į gydytoją. 

Šią knygą suskirsčiau į tris dalis. Pirmojoje bandau atsakyti į 
seną kaip pasaulis klausimą - kas yra meilė. Joje kalbama ir apie tai, 
kaip dažnai santykius griauname ir prarandame meilę, nors mūsų 
ketinimai kuo geriausi ir įžvalgos protingiausios. Šioje dalyje taip 
pat aprašomi ir apibendrinami naujausi artimų santykių neregėto 
proveržio tyrimo rezultatai. Pasak vieno iš Denverio universiteto 
Santuokos ir šeimos studijų centro vadovų Howardo Markmano, 
„dabar neįtikėtinai geras laikas porų terapijai ir švietimui“. 

Pagaliau ėmėmės kurti mokslą, kurio objektas - artimi san- 
tykiai. Suskatome tirti, kaip mūsų pokalbiai ir veiksmai perteikia 
mūsų tikruosius poreikius ir baimes, kaip jie padeda užmegzti ar, 
priešingai, nutraukti pačius brangiausius ryšius su kitais žmonė- 
mis. Ši knyga mylintiems atvers naują pasaulį - naują supratimą, 
kaip mylėti ir kaip tai daryti tobulai. 

Antroje knygos dalyje supaprastintai išdėstytas ETM. Pa- 
teiktuose septyniuose pokalbiuose apibūdinami lemiami artimų 
santykių momentai. Sužinosite, kaip juos priimti, kad ryšys taptų 
tvirtas ir ilgalaikis. Pasakojamos tikros istorijos ir „Analizuokite ir 
mokykitės“ skyreliai, pateikiami prie kiekvieno pokalbio, pamo- 
kys taikant ET M kurti jūsų pačių santykius. 

Trečioje dalyje rašoma apie meilės galią. Meilė kaip niekas ki- 
tas geba gydyti sielos žaizdas, kuriomis mus kartais „apdovanoja“ 
gyvenimas. Meilė leidžia mums pajausti stipresnį ryšį su išoriniu 
pasauliu. Ji yra iš tiesų atjaučiančios, civilizuotos visuomenės pa- 
grindas. 

Už sėkmę plėtojant ETM dėkoju visoms toms poroms, su ku- 
riomis dirbu jau daugelį metų. Rašydama knygą rėmiausi jų isto- 
rijomis, pakeičiau tik vardus ir kai kurias detales. Visos mano pa- 
teikiamos istorijos sudėtos iš daugybės išties vykusių pokalbių, tik 
supaprastintos, kad geriau perteiktų tikrąsias tiesas, kurias išgirdau 
iš tūkstančių porų. Jos daug ko išmokė mane, tikiuosi, išmokys ir 
jus. Ši knyga - mano bandymas perduoti savo patirtį jums. 


Poras pradėjau konsultuoti devintojo dešimtmečio pradžioje. 
Praėjus dvidešimt penkeriems metams stebiuosi, kad konsultaci- 
jų kambaryje sėdėdama prieš porą vis dar jaučiu stiprų jaudulį. 
Aš iki šiol nudžiungu pamačiusi, kad partneriai staiga pradeda su- 
prasti vienas kito širdžių siunčiamas žinutes. Jų pastangos ir pasi- 
ryžimas kasdien praturtina mane ir įkvepia puoselėti savo pačios 
neįkainojamus ryšius su artimaisiais. 

Visiems mums tenka patirti ryšių užsimezgimo ir nutrūkimo 
dramų. Dabar jas galėsime dar ir suprasti. Tikiuosi, ši knyga padės 
jums savo santykius paversti nuostabiais nuotykiais. Kaip tik taip 
nutiko man - ir tai aprašiau šioje knygoje. 

„Meilė yra visa tai, kas apie ją kalbama... - rašė Erica Jong. — 
Tikrai verta dėl jos kovoti, būti narsiems, rizikuoti viskuo. Bėda 
tik ta, kad jei nerizikuoji niekuo, rizika tampa dar didesnė“ Nega- 


liu su tuo nesutikti. 

Visiškai naujas 
požiūris į meilę 


„Mes gyvename vienas kito prieglobstyje.“ 


Keltų posakis 


Meilė, ko gero, dažniausiai vartojamas ir daugiausia galios turin- 
tis žodis. Apie ją prirašyta gausybė knygų, prikurta poemų. Ją ap- 
dainuojame ir jos meldžiame savo maldose. Dėl jos kariaujame 
(prisiminkite Trojos Eleną) ir statome monumentus (ar matėte 
Tadž Mahalį?). Mes jaučiamės pakiliai, kai atvirai galime pasa- 
kyti: „Aš myliu tave!“ Ir mus prislegia sunkumas meilei išblėsus: 
„Aš tavęs daugiau nebemyliu!“ Amžinai apie ją galvojame ir kal- 
bame. 

Kas ji yra iš tikrųjų? 

Mokslininkai ir praktikai nuo amžių suko galvą ieškodami 
meilės apibrėžties, troško ją perprasti. Anot kai kurių šaltakrau- 
jų stebėtojų, meilė tesanti abipusiškai naudingas ryšys, pagrįstas 
sandoriu daryti vienas kitam malonius dalykus vadovaujantis 
duodu-gaunu principu. Kiti, labiau gilinęsi į meilę istoriniu po- 
žiūriu, manė ją esant sentimentalią socialinę tradiciją ar tiesiog 

paprotį, kurį esą XIII a. Prancūzijoje sukūrę menestreliai. Biolo- 
gams ir antropologams meilė - tai genų perdavimo iš kartos į kar- 
tą ir palikuonių auginimo strategija. 

Daugumai žmonių meilė buvo ir ligi šiol tebėra paslaptin- 
gas ir sunkiai nusakomas jausmas - jį galima apibūdinti, bet jo 
neįmanoma įsprausti į apibrėžties rėmus. Pažvelkime į praeitį. 
Dar XVIII a. Benjaminas Franklinas, buvęs nuovokus, gilinęsis 
į daugybę sričių studentas, meilę apibūdino taip: „Permaininga, 
laikina ir atsitiktinė.“ Jau mūsų laikais Marilyn Yalom mokslinėje 
knygoje, skirtoje žmonos statusui nagrinėti žvelgiant į istoriją, 
prisipažino neradusi apibrėžties ir meilę vadino „nuodingu sek- 
so ir sentimentų mišiniu, kurio niekas negali tiksliai apibrėžti“. 
Pasak mano mamos, anglės, dirbusios bufetininke, meilė - tai 
„tos juokingos penkios minutės“. Gana vykęs apibūdinimas, gal 
tik kiek per ciniškas. 

Tačiau šiandien mes jau nebegalime sau leisti meilę apibrėž- 
ti kaip mįslingą jėgą už mūsų pažinimo ribų. Ji per daug mums 
svarbi. Gerai tai ar blogai, bet XXI a. meilės ryšys tapo svarbiausiu 
emociniu ryšiu daugelio žmonių gyvenime. 

Viena iš šią svarbą lėmusių priežasčių - mes gyvename vis la- 
biau socialiai izoliuoti. Rašytojai, pavyzdžiui, Robertas Putnamas 
knygoje „Boulingą žaidžiam po vieną“ (Bowling Alone), atskleidė, 
kaip mes kenčiame prarasdami „socialinį kapitalą“ (šią sąvoką 
1916 m. sukūrė Virdžinijos valstijos pedagogas, atkreipęs dėmesį 
į kaimynus, kurie nuolat vieni kitiems teikia pagalbą, užuojautą ir 
draugystę) ir kaip tai pavojinga. Dauguma mūsų jau nebegyvena 
bendruomenėse, kurių nariai palaiko vienas kitą, drauge su tėvais 
ar vaikystės draugais, kurie būtų ranka pasiekiami. Vis daugiau 
valandų dirbame, važinėjame vis ilgesnius atstumus, todėl mums 
lieka vis mažiau galimybių sukurti artimus santykius. 

Poros, su kuriomis susiduriu darbe, dažniausiai gyvena dvie- 
se. Dauguma respondentų, kaip parodė 2006 m. Nacionalinio 
mokslo fondo atlikta apklausa, teigė, kad jų artimų žmonių ratas 
nuolat siaurėja, taip pat paaiškėjo, jog daugėja žmonių, iš viso ne- 
turinčių nieko, į ką galėtų remtis ar kuo pasikliauti. Šią situaciją ai- 
rių poetas Johnas O'Donohue apibūdino taip: „Didžiulė švininė 
vienatvė tarsi šalta žiema slegia daugybę žmonių. 

Neišvengiamai dabar iš savo mylimųjų prašome emocinio ry- 
šio ir priklausymo jausmo, to, ką, tarkime, mano močiutė gaudavo 
iš viso kaimo. Prie viso šito dar prisideda ir romantinės meilės 
garbinimas, būdingas mūsų populiariajai kultūrai. Ir filmai, ir te- 
levizijos muilo operos, ir dramos formuoja mūsų nuostatą, kad 
kaip tik meilė - visa ko esmė ir prasmė, o laikraščiai, žurnalai, TV 
laidos tiesiog mirga naujienomis apie nepailstamas aktorių ir kitų 
įvairių visuomenei žinomų asmenų romantiškų ryšių ir meilės 
paieškas. Todėl neturėtų stebinti faktas, kad žmonės, pastaraisiais 
metais dalyvavę JAV ir Kanadoje vykusiose apklausose, juos ten- 
kinantį meilės ryšį reitingavo kaip patį svarbiausią siekį, o finansi- 
nę sėkmę ir gerą karjerą savo vertybių skalėje stumtelėjo žemyn. 

Todėl būtina suvokti, kas ta meilė yra, kaip ją kurti ir išlaikyti. 
Laimei, per pastaruosius du dešimtmečius išryškėjo įdomus ir iš 
esmės naujas meilės supratimas. 

Dabar jau žinome, kad meilė iš tikrųjų yra evoliucijos proce- 
so viršūnė, įdomiausias žmonių giminės išlikimo mechanizmas. 
Ir ne dėl to, kad skatina mus poruotis ir daugintis. Juk poruotis 
galime ir nemylėdami! O dėl to, kad meilė mus skatina emociš- 
kai prisirišti prie nedaugelio žmonių, suteikiančių mums saugią 
užuovėją nuo gyvenimo uraganų. Meilė - mūsų tvirtovė, sukurta 
emociniam saugumui užtikrinti ir skatinanti mus susidoroti su 
egzistencijos sunkumais. 

Poreikis emociškai prisirišti - surasti ką nors, į ką galėtume 
kreiptis sakydami „laikyk mane tvirtai, - glūdi mūsų kūne, ge- 
nuose. Šis poreikis, kaip ir maisto, būsto ar lytinis, svarbus mūsų 
gyvybei, sveikatai ir laimei. Jei norime būti fiziškai ir psichiškai 
sveiki, turime būti emociškai prisirišę prie vieno ar kelių mums 
nepakeičiamų žmonių, kad išgyventume. 


Nauja prieraišumo teorija 


Atsakymo į klausimą, kokia yra tikroji meilės paskirtis, ieškota 
ilgą laiką. Dar 1760 m. Ispanijos vyskupas, rašydamas savo vy- 
resnybei Romoje, atkreipė dėmesį, kad nemažai vaikų, augan- 
čių našlaičių namuose, „mirė iš liūdesio, nors turėjo pastogę ir 
maisto. Ketvirtajame-penktajame XX a. dešimtmečiuose Ameri- 
kos ligoninėse vaikai našlaičiai, kuriems trūko tik paglostymo ir 
emocinio ryšio, mirė tiesiog masiškai. Psichiatrų dėmesį patraukė 
vaikai, kurie, fiziškai būdami sveiki, atrodė abejingi, bejausmiai 
ir negebantys palaikyti ryšio su kitais. Davidas Levy, 1937 m. tai 
aptardamas „Amerikos psichiatrijos žurnale“ (American Journal 
of Psychiatry) pasirodžiusiame straipsnyje, tokią paauglių būseną 
apibūdino kaip „emocinį badą . Penktajame XX a. dešimtmetyje 
amerikiečių analitikas Renė Spitzas sukūrė sąvoką „nesugebantys 
atsiskleisti“ omenyje turėdamas vaikus, atskirtus nuo tėvų ir pa- 
kliuvusius į juodo sielvarto gniaužtus. 

Vis dėlto teko palūkėti, kol britų psichiatras Johnas Bowlby 
įžvelgė ir tiksliai paaiškino, kur glūdi esmė. Būsiu sąžininga. Ir 
kaip psichologė, ir kaip žmogus, jeigu turėčiau kuriam nors žmo- 
gui skirti apdovanojimą už vienintelį jo gyvenimo nuopelną, ne- 
dvejodama jį įteikčiau Johnui Bowlby'ui, o ne Freudui ar dar ku- 

riam nors žmones mėginusiam perprasti tyrėjui. Jis sugriebė visas 
stebėjimų, ataskaitų įžvalgų gijas ir jas pindamas sukūrė nuoseklią 
ir aiškią prieraišumo teoriją. 

Bowlby gimė 1907 m. Baroneto sūnus augo apsuptas auklių 
ir guvernančių, nes tuo metu taip buvo įprasta aukštuomenei. Tik 
dvylikamečiui tėvai leido drauge sėstis prie pietų stalo, ir tai tik 
valgant desertą. Jis buvo išsiųstas į internatinę mokyklą. Vėliau 
mokėsi Švč. Trejybės koledže Kembridže. Bowlby'o gyvenimas 
pasuko netradicine linkme: jis pradėjo dirbti savanoriu naujoviš- 
kose internatinėse emociškai nestabilių vaikų mokyklose, kurias 
ėmėsi steigti ateities vizijų turintys žmonės, kaip antai A. S. Neil- 
las. Tose mokyklose daugiausia dėmesio buvo skiriama emocinei 
paramai, o ne įprastai griežtai disciplinai. 

Sudomintas savo patirties Bowlby įstojo į medicinos mo- 
kyklą studijuoti psichiatrijos, taigi jo laukė septyneri metai ne- 
nutrūkstamos psichoanalizės. Su juo dirbusiam psichoanaliti- 
kui greičiausiai nebuvo lengva. Mokytojai, kaip antai Ronaldas 
Fairbairnas, tvirtinęs, kad Freudas pernelyg nuvertinęs poreikį 
bendrauti su kitais žmonėmis, darė įtaką Bowlby ui. Jis prieši- 
nosi profesiniuose sluoksniuose įsigalėjusiai nuomonei, kad pa- 
cientų sutrikimai kyla dėl jų pačių vidinių konfliktų ir pasąmo- 
ninių fantazijų. Bowlby tvirtino, kad dauguma tų problemų yra 
išorinės ir jos prasideda dėl santykių su tikrais žmonėmis. 

Dirbdamas su emocinių sutrikimų turinčiais paaugliais Lon- 
done, Vaikų konsultavimo klinikoje, jis ėmė tikėti, kad dėl nevy- 
kusių santykių su tėvais vaikai išmoksta vos keliais negatyviais 
būdais susidoroti su svarbiausiais jausmais ir poreikiais. 1938 m. 
Bowlby'ui, kaip pradedančiam gydytojui, prižiūrimam žinomos 
analitikės Melanie Klein, buvo paskirtas hiperaktyvus berniukas, 
kurio mama buvo nepaprastai nerimastinga. Tačiau jaunajam gy- 

dytojui buvo draudžiama kalbėtis su šio vaiko mama, nes, anot vy- 
ravusios nuostatos, tik vaiko ketinimai ir fantazijos verti dėmesio. 
Ir tai Bowlby įsiutino. Jo asmeninė patirtis tapo akstinu sukurti 
savo teoriją: ryšio su tais, kuriuos vaikas myli, kokybė ir ankstyva 
emocinė deprivacija ir yra svarbiausi veiksniai, lemiantys asme- 
nybės vystymąsi ir individo santykius su kitais žmonėmis. 

1944 m. Bowlby pirmajame šeimos terapijos temai skirtame 
straipsnyje „Keturiasdešimt keturi jauni vagišiai“ (Forty-four Ju- 
venile Thieves) teigė: „Po abejingumo kauke slypi neišmatuojama 
kančia, o demonstruojamas šiurkštumas slepia neviltį.“ Jaunieji 
Bowlby'o prasižengėliai buvo ne tik sukaustyti nevilties ir įniršio, 
bet ir griežtai nusistatę: „Manęs daugiau nenuskriaus.“ 

Pasibaigus Antrajam pasauliniam karui Pasaulio sveikatos or- 
ganizacija paprašė Bowlby o parengti studiją apie Europos vaikus, 
iš kurių karas atėmė ir namus, ir tėvus. Jo tyrimo rezultatai tik pa- 
tvirtino paties įsitikinimą, kad emocinis badas iš tiesų egzistuoja 
ir kad meilės ryšys yra toks pat svarbus kaip ir maistas. Tiriančiam 
ir kartu studiją rengiančiam Bowlby'ui didelį įspūdį padarė Char- 
leso Darwino mintis, kad dėl natūraliosios atrankos sustiprėja 
reakcijos, padedančios rūšiai išlikti. Bowlby padarė išvadą, kad 
brangių artimųjų buvimas šalia yra nuostabus išlikimo garantas ir 
tai įsitvirtino vykstant evoliucijai. 

Tokia radikali Bowlby o teorija anuomet buvo triukšmingai 
atmesta. Mažai trūko, kad jis būtų buvęs pašalintas iš Britanijos 
psichoanalitikų draugijos. Buvo įprasta manyti, kad mamų ir kitų 
šeimos narių lepinami vaikai neišsiugdo savarankiškumo, tam- 
pa nuo kitų per daug priklausomais paaugliais, o šie - reikiamų 
gyventi kompetencijų neturinčiais suaugusiaisiais. Todėl vaikus 
auginti esą geriausia laikantis tinkamo ir šalto atstumo. Šios nuo- 
statos buvo reikalaujama laikytis netgi tuomet, kai vaikai ir paaug- 


26 


VISIŠKAI NAUJAS POŽIŪRIS Į MEILĘ 


liai patirdavo stresą ar sirgdavo. Bowlby 'o laikais tėvams nebuvo 
leidžiama pasilikti ligoninėje šalia sergančių sūnų ir dukterų - jie 
privalėdavo savo vaikus palikti tiesiog prie durų. 

1951 m. Bowlby ir jaunas socialinis darbuotojas Jamesas Ro- 
bertsonas sukūrė filmą „Dvejų metų vaikas paguldomas į ligo- 
ninę, nuosekliai atskleidžiantį piktą mažos mergaitės protestą, 
siaubą ir neviltį, kai ligoninėje buvo palikta viena. Robertsonas 
parodė filmą Londono Karališkosios medikų draugijos nariams 
tikėdamasis, kad gydytojai supras vaiko, atskirto nuo tų, kuriuos 
myli, patiriamą stresą ir poreikį palaikyti su jais ryšį, ramiai jaus- 
tis. Filmas buvo atmestas teigiant, kad tai, kas jame parodyta, yra 
apgavystė, ir beveik uždraustas. Tik septintajame XX a. dešimt- 
metyje Britanijoje ir Jungtinėse Amerikos Valstijose tėvams buvo 
pradėta leisti lankyti savo atžalas ligoninėse, bet ne ilgiau nei vie- 
ną valandą per savaitę. 

Bowlby 'ui reikėjo surasti kitokį būdą pasauliui įrodyti tai, ką 
jis pats gerai žinojo. Jo asistentė kanadietė tyrėja Mary Ainsworth 
parodė, kaip tai padaryti. Jos parengtas paprastas eksperimentas 
padėjo išskirti keturių tipų elgseną. Bowlby ir ji pati tikėjo, kad tai 
prieraišumui yra svarbiausia: mes stebime tuos, kuriuos mylime, 
palaikome su jais emocinį ir fizinį artumą; tų žmonių ieškome ki- 
lus neaiškumui, susirūpinę ar apimti liūdesio; su jais išsiskyrę jų 
ilgimės; mes pasikliaujame jais tikėdami, kad jie mūsų neapleis, 
kai išeisime patyrinėti platesnio pasaulio. 

Šis eksperimentas buvo pavadintas „Keista situacija“ ir paska- 
tino atlikti tūkstančius mokslinių studijų, o amžiaus tarpsnių psi- 
chologijoje padarė perversmą. Tyrėjas pakviečia mamą ir vaiką į 
svetimą kambarį. Po kelių minučių mama vaiką palieka vieną su 
tyrėju, šis prireikus mėgina mažylį nuraminti. Po trijų minučių 
mama grįžta. Išsiskyrimas ir susitikimas pakartojami dar kartą. 

Dauguma vaikų jų mamoms išėjus pyko: raitėsi, verkė, mėtė 
žaislus. Bet kai kurie pasirodė esantys emociškai tvirtesni. Jie pa- 
tys greitai nusiramino, lengvai atkūrė ryšį su grįžusiomis mamo- 
mis ir lyg niekur nieko toliau žaidė pasitikrindami, ar jos yra neto- 
liese. Atrodo, jie buvo įsitikinę, kad mamos bus šalia, kai tik jiems 
jų reikės. Tačiau sunkiau atsigaunantys vaikai buvo nerimastingi 
ir agresyvūs arba nesiartino prie grįžusių mamų. Pačių nusira- 
minančių vaikų mamos buvo emociškai šiltesnės, jautresnės ir 
greičiau reaguojančios. Pykstančių vaikų mamų elgesys buvo 
nenuspėjamas, o mamos vaikų, kurie prie jų nesiartino, buvo šal- 
tesnės ir abejingos. Šiuose paprastuose išsiskyrimo ir susitikimo 
tyrimuose Bowlby įžvelgė aktyviai pasireiškiant meilę ir pradėjo 
aiškintis jos apraiškas. 

Bowlby teorija buvo pripažinta tik po kelerių metų, jam pa- 
rengus įžymiąją trilogiją apie žmonių prieraišumą, išsiskyrimą ir 
netektį. Jo kolega Harry Harlow, Viskonsino universiteto psicho- 
logas, taip pat atkreipė dėmesį į tai, ką jis vadino „mielu ryšiu“, 
ir paskelbė rezultatus savo tyrimo, atlikto su neseniai gimusiais 
beždžionių jaunikliais, atskirtais nuo mamų. Jis pamatė, kad at- 
skirti mažyliai taip troško šio ryšio, jog leidus pasirinkti maisto 
duodančią plieninę „mamą“ ar minkštą paklotą be maisto, jie 
beveik kaskart pasirinkdavo pastarąjį. Taigi Harlow eksperimen- 
tai atskleidė ankstyvos atskirties žalą: fiziškai sveiki primatų jau- 
nikliai, kurie buvo atskirti nuo mamų pirmais gyvenimo metais, 
vėliau tapo socialiai suluošintais suaugusiais gyvūnais. Šios bež- 
džionės neišmoko įveikti sunkumų, suprasti kitų gyvūnų bend- 
ravimo ženklų. Jos buvo liūdnos, autodestruktyvios, negebėjo 
poruotis. 

Prieraišumo teorija, iš pradžių atrodžiusi keista ir buvusi 
išjuokta, galų gale aukštyn kojom apvertė vaikų ugdymo meto- 

dus Šiaurės Amerikoje. (Dabar galėdama užmigti šalia savo po 
apendicito operacijos sveikstančio vaiko mintyse dėkoju Johnui 
Bowlby'ui.) Šiandien plačiai pripažįstama, kad vaikai turi visišką 
teisę į saugų, nuolatinį fizinį ir emocinį artumą, o jeigu jos nepai- 
soma, kaina - didžiulė. 


Meilė ir suaugusieji 


1990 m. Bowlby mirė. Jis nesulaukė antrojo proveržio, paskatinto 
jo darbų: prieraišumo teorijos taikymo kalbant apie suaugusiųjų 
meilę. Pats Bowlby manė, kad suaugusiesiems būdingas toks pat 
prieraišumo poreikis, mat jis buvo tyrinėjęs Antrojo pasaulinio 
karo našlių elgesį ir padaręs išvadą, kad jų elgsena labai panėšėjo 
į benamių paauglių, kad kaip tik šis poreikis yra jėga, formuojanti 
suaugusiųjų tarpusavio santykius. Tik ir šįkart jo teorijos prita- 
rimo nesulaukė. Kaip buvo galima tikėtis, kad santūrus anglas, 
priklausąs aukštesnei visuomenės klasei, ims spręsti romantiškos 
meilės mįsles! Kad ir kaip būtų, mes manėme žinantys viską, ką 
tik įmanoma žinoti apie meilę. Manyta, kad meilė tėra trumpalai- 
kė, užmaskuota lytinė aistra, anot Freudo, esminis instinktas, tik 
pridengtas drabužėliu. Arba savotiškas nebrandumo požymis — 
poreikis pasikliauti kitais. Arba moralinė nuostata, pagrįsta troš- 
kimu aukotis, kuris veikiau reiškia poreikį duoti, nei pačiam ką 
nors gauti ir turėti. 

Tačiau svarbiausia tai, kad mūsų kultūroje buvo ir tikriausiai 
tebėra įprasta suaugusio Žmogaus gyvenime nesieti meilės su 
prieraišumu nei socialiniu, nei psichologiniu požiūriu: juk bran- 
džiu laikomas nuo kitų nepriklausomas asmuo, kuris pats gali 
pasirūpinti savimi. Mūsų kultūroje labai seniai įsitvirtinęs nepa- 

žeidžiamo kovotojo, kuris vienas pasitinka gyvenimo iššūkius ir 
pavojus, įvaizdis. Prisiminkite Jamesą Bondą, nenugalimą žmogų, 
kurio kultas ir po keturių dešimtmečių vis dar neabejotinai yra 
stiprus. O žmones, kuriems, atrodo, vien savęs nepakanka ar ku- 
rie su kitais susiję tvirtais prieraišumo saitais, psichologai apibū- 
dina tokiais žodžiais: neatsiskyrę, priklausomi, simbiotiški ar netgi 
susilieję. O juk Bowlby, priešingai, tokį ryšį vadino „veiksminga 
priklausomybe“, o gebėjimą „nuo lopšio iki grabo lentos“ kreiptis 
emocinės paramos į kitus žmones laikė asmens stiprybės šaltiniu 
ir jos požymiu. 

Suaugusiųjų tarpusavio prisirišimo tyrimai prasidėjo Bowl- 
by'o gyvenimo saulėlydyje. Tuomet darbavęsi Denverio universi- 
tete socialiniai psichologai Philas Shaveris ir Cindy Hazan, norė- 
dami išsiaiškinti, ar suaugusiesiems būdingos tokios pat reakcijos 
ir vienodo elgesio modeliai kaip motinoms ir vaikams, pateikė vy- 
rams ir moterims klausimų apie jų meilės ryšius. Šią apklausą jie 
aprašė ir išspausdino vietos laikraštyje Rocky Mountain News. Jų 
apklausti suaugusieji teigė, kad jiems reikia emocinio artumo su 
savo mylimuoju, jie troško būti užtikrinti, kad prireikus, apėmus 
liūdesiui, nerimui ar ilgesiui kur nors išvykus, sulauks mylimojo 
atsako. Jie sakė, kad labiau pasitikėtų savimi keliaudami po pasaulį, 
jeigu žinotų turį tvirtą mylimojo užnugarį. Respondentai taip pat 
atskleidė skirtingų elgesio su savo partneriais būdų. Jausdamiesi 
su mylimu žmogumi saugūs jie teigė galį lengvai nutolti ir vėl susi- 
jungti; jausdamiesi nesaugūs jie arba tapdavę nerimastingi, pikti ir 
kontroliuojantys, arba iš viso stengdavosi išvengti bet kokio kon- 
takto ir norėdavo palaikyti atstumą. Kaip tik tokius mamų ir vaikų 
elgesio modelius buvo pastebėję ir aprašę Bowlby ir Ainsworth. 

Ne vienas Hazan ir Shaverio atliktas tyrimas patvirtino, kad 
apklausos rezultatai ir Bowlby'o teorijos yra teisingos. Jų darbai 

tiesiog sukėlė laviną kitų mokslinių tyrimų. Dabar šimtai tyrimų 
patvirtina Bowlby o įžvalgas apie suaugusiųjų prieraišumą - apie 
juos bus kalbama visoje knygoje. Apibendrinanti išvada: saugus 
romantiškų partnerių jaučiamas ryšys yra raktas į tvirtą meilę ir 
didžiulis stiprybės šaltinis šių santykių siejamiems asmenims. 
Dar kelios svarbios įžvalgos: 


+» Kaijaučiamės saugūs, vadinasi, mus tenkina artumo su part- 
neriu santykiai ir mes pasitikime savo mylimuoju, tada galime 
siekti paramos ir ją suteikti. Minesotos universiteto psicho- 
logo Jeffto Simpsono tyrime kiekviena iš aštuoniasdešimt tri- 
jų į romantiškus pasimatymus vaikštančių porų, užpildžiusi 
klausimyną apie savo ryšį, turėjo pasėdėti kambaryje. Mote- 
rys buvo įspėtos, kad netrukus būsiančios pakviestos daryti 
tai, kas daugumą žmonių verčia sunerimti (kokia tai būsianti 
veikla, nebuvo pasakyta). Moterys, savo meilės ryšį klausi- 
myne apibūdinusios kaip saugų, atvirai pasakė, kaip joms ne- 
malonu dėl būsimos užduoties, ir kreipėsi į savo partnerius 
paramos. Moterys, apskritai neigusios prieraišumo poreikį ir 
vengusios artumo, tuo momentu dar labiau nutolo nuo savo 
partnerių. Vyrų atsakas į partnerių elgesį buvo dvejopas: tie, 
kurie sakė esą saugūs, buvo linkę dar labiau padėti nei įprastai 
raminamai prie moterų prisiliesdami ir joms šypsodamiesi; 
vyrai, prieraišumo ryšį apibūdinę kaip nepakankamą, partne- 
rėms prasitarus apie savo nerimą, akivaizdžiai jautė mažesnę 
užuojautą, be to, menkino jų patiriamą įtampą, rodė mažiau 
šilumos, rečiau jas lietė. 

+» Kai ryšys stiprus ir jaučiamės saugūs, lengviau pakeliame 
nuoskaudas, kurių neišvengiamai pasitaiko, ir mūsų atsakas 
supykus rečiau būna agresyviai priešiškas. Izraelio Bar-Ilano 

universiteto mokslininkas Mario Mikulinceris atliko keletą 
tyrimų. Jis dalyvių klausdavo, kaip stipriai jie jaučiasi esą su- 
siję ir kaip valdo pyktį kilus konfliktams. Buvo tikrinamas jų 
pulso dažnis, kai, pateikus porų konfliktų aprašymus, atsaki- 
nėdavo į klausimus. Tie, kurie jautėsi esą susiję su partneriu 
artimais ryšiais ir galintys juo pasikliauti, teigė, kad panašiose 
situacijose jautė mažesnį pyktį ir pagiežą. Jie tvirtino gebą val- 
dyti savo pyktį, kėlė pozityvesnius tikslus, pavyzdžiui, išspręs- 
ti problemas ir susitaikyti. 

+» Saugus ryšys su mylimuoju suteikia galios. Mikulincerio at- 
likti tyrimai parodė, kad, kai jaučiamės saugiai susiję su kitais, 
geriau patys save suprantame ir labiau patys sau patinkame. 
Žmonės, jautęsi saugesni nei kiti dalyviai, gavę lapą su sąrašu 
būdvardžių, buvo linkę save apibūdinti teigiamiau. O paklaus- 
ti apie savo neigiamas savybes jie tuoj pat atsakė, kad jiems 
toli iki idealų, bet vis tiek apie save mano gerai. 


Mikulinceris irgi atrado tai, ką Bowlby jau buvo įžvelgęs: su- 
augusieji, susiję saugiais tarpusavio ryšiais, yra smalsesni ir imles- 
ni naujai informacijai. Jų negąsdina neaiškumai, jie sakydavo, kad 
jiems patinka klausimai, į kuriuos galima atsakyti įvairiai. Štai vie- 
na iš pateiktų užduočių: buvo apibūdintas žmogaus elgesys, o da- 
lyviai turėjo įvardyti jo neigiamas ir teigiamas savybes. Glaudžiais 
ryšiais su partneriais susiję dalyviai lengviau suvokdavo jiems 
pateikiamą kaskart naują informaciją ir atitinkamai keisdavo savo 
vertinimus. Atrodo, mes esame atviresni naujai patirčiai ir linkę 
lanksčiau vertinti dalykus tada, kai jaučiamės esą saugūs ir susiję 
su kitais. Smalsumas kyla, kai žmogus jaučiasi saugus. Nelankstu- 
mas, griežtumas būdingas žmonėms, kurie nuolat tikisi įvyksiant 
ką nors negera. 

+» Kuo artimesni savo partneriams esame, tuo savarankiškesni 
ir nepriklausomesni galime būti. Šį teiginį, nors jis prieštarau- 
ja mūsų kultūros dogmai, kad suaugusysis gali per gyvenimą 
puikiai eiti vienas pats, Pitsburgo Carnegieo Mellono univer- 
siteto psichologės Brooke Feeney tyrimo, kurį atliekant buvo 
stebima 280 porų, rezultatai patvirtino. Tie, kurie jautė, kad 
jų poreikius partneris supranta, problemas ryžtingiau spren- 
dė patys, labiau pasitikėdami savo jėgomis, jiems geriau sekėsi 
siekti savo tikslų. 


Įrodymų gausa 


Visų sričių mokslinių tyrimų rezultatai labai aiškiai rodo, kad mes 
esame ne tik socialūs gyvūnai, bet ir tokie gyvūnai, kuriems rei- 
kia ypatingo artimo ryšio su kitais, o tai neigdami mes patys sau 
keliame pavojų. Istorikai jau seniai atkreipė dėmesį, kad Antrojo 
pasaulinio karo metais koncentracijos stovyklose išgyveno dau- 
giau porų nei pavienių asmenų. Taip pat jau nuo seno žinoma, 
kad vedę vyrai ir ištekėjusios moterys gyvena ilgiau nei viengun- 
giai jų bendraamžiai ir vienišės bendraamžės. 

Artimas ryšys su kitais yra gyvybiškai svarbus mūsų sveika- 
tai - psichinei, emocinei ir fizinei. Louise Hawkley iš Čikagos 
universiteto Kognityvinės ir socialinės neurologijos mokslinių 
tyrimų centro apskaičiavo, kad vienatvė kelia arterinį kraujo- 
spūdį, todėl rizika patirti infarktą arba insultą padidėja du kar- 
tus. Mičigano universiteto sociologas Jamesas Houseas tvirti- 
na, kad emocinė izoliacija kelia didesnę grėsmę sveikatai nei 
rūkymas ar aukštas kraujospūdis. Ir dabar mes apie tai visiems 
pranešame! Šie moksliniai atradimai tikriausiai patvirtina laiko 

patikrintą posakį: „Mums skirta kentėti, bet kentėti vienam - tai 
jau per daug.“ 

Svarbu ne tik tai, ar mes turime artimų ryšių savo gyvenime 
ar ne - šių ryšių kokybė taip pat reikšminga. Prasti santykiai ken- 
kia mūsų sveikatai. Klivlando Caseo Western Reserve universiteto 
mokslininkai vyrų, sergančių stenokardija ir hipertenzija, paklau- 
sė: „Ar žmona kaip nors parodo savo meilę jums?“ Atsakiusieji 
„ne“ per ateinančių penkerių metų laikotarpį turėjo du kartus 
daugiau stenokardijos priepuolių nei atsakiusieji „taip“. Moterų 
širdies ir kraujagyslių būklę panašūs dalykai taip pat veikia neigia- 
mai. Moterų, maniusių, kad jų santuokos nevykusios, o partne- 
riai jas nuolat skaudina, arterinis kraujospūdis gerokai padidėjęs 
ir streso hormonų daugiau nei jų bendraamžių, besidžiaugiančių 
laimingomis santuokomis. Kitas tyrimas įrodė, kad moterims, jau 
turėjusioms širdies infarktą, rizika jį patirti pakartotinai yra tris 
kartus didesnė, jei esama nesutarimų su sutuoktiniais. 

Pensilvanijos universiteto psichologas Jimas Coyneas padarė 
išvadą, kad pacientų, tiek vyrų, tiek moterų, santuokos kokybė, 
kaip ir ligos - širdies nepakankamumo - sunkumo laipsnis ir po- 
žymių išreikštumo lygis, yra puikus pranašas, pasakantis kiek jų 
dar bus gyvų po ketverių metų. Poetai, pavertę širdį meilės sim- 
boliu, ko gero, tik atlaidžiai nusišypsotų išgirdę mokslininkų iš- 
vadas, kad žmonių širdies stiprumas neatsiejamas nuo jų meilės 
ryšių stiprumo. 

Tarpusavio santykių įtampa neigiamai veikia imunitetą, en- 
dokrininės sistemos veiklą, o susirgus netgi mūsų galią įveikti ligą. 
Ohajo valstijos universiteto psichologė Janice Kiecolt-Glaser at- 
liko kvapą gniaužiantį eksperimentą: neseniai susituokusieji stip- 
riai ginčydavosi, paskui kelias valandas būdavo imami ir tiriami jų 
kraujo mėginiai. Rezultatai parodė, kad kuo agresyvesni ir labiau 

kitą niekinantys būdavo partneriai, tuo daugiau išsiskirdavo stre- 
so hormonų ir tuo labiau silpdavo imuninė sistema. Ir šis poveikis 
išlikdavęs dvidešimt keturias valandas. Dar labiau pritrenkė kitas 
Kiecolt-Glaser atliktas tyrimas. Vakuuminiu siurbliu savanorėms 
ant rankų buvo padaryta mažų pūslelių. Paskui moteris įtrauk- 
davo į ginčą su sutuoktiniais. Kuo aršesnis būdavo kivirčas, tuo 
ilgiau gydavo oda. 

Meilės ryšių kokybė taip pat yra svarbus veiksnys, lemiantis 
mūsų psichinę ir emocinę sveikatą. Nerimo ir depresijos epide- 
mijos daugiausia būdingos pasiturinčiai visuomenei. Konfliktai, 
kai mylimas žmogus pažeria pagiežingos kritikos, verčia suabejoti 
savimi ir sukelia bejėgiškumo jausmą, o tai yra klasikinės prielai- 
dos susirgti depresija. Juk mes trokštame, kad žmonės, kuriuos 
mylime, patvirtintų, jog esame ko nors verti. Anot tyrėjų, dėl 
įtampos santuokoje dešimteriopai padidėja grėsmė susirgti de- 
presija! 

Tai blogos naujienos — bet yra ir gerų. 

Dabar jau šimtai atliktų tyrimų įrodė, kad teigiami meilės ry- 
šiai mus apsaugo nuo streso ir padeda lengviau susidoroti su gy- 
venimo iššūkiais ir traumomis. Izraelio mokslininkai tvirtina, kad 
poros, kurias sieja saugus emocinis ryšys, gali kur kas geriau su- 
sidoroti su pavojais, pavyzdžiui, apšaudant raketomis, nei poros, 
kurias sieja silpnesni ryšiai. Pirmosios poros ne taip nerimauja, o 
po atakų turi mažiau sunkumų. 

Vien mylimo partnerio rankos laikymas mums daro didžiulį 
poveikį - tai nuramina nervines ląsteles mūsų smegenyse. Virdži- 
nijos universiteto psichologas Jimas Coanas pacientėms, kurių 
smegenys būdavo tiriamos magnetinio rezonanso metodu, pasa- 
kydavo, kad užsidegus raudonai šviesai joms į pėdas gali būti pa- 
leistas elektros impulsas. Ši informacija suaktyvindavo pacienčių 

smegenų streso centrus. Bet jeigu partneriai laikydavo už rankos, 
būdavo registruojamas žemesnis streso lygis. O gavus elektros 
srovės impulsą joms mažiau skaudėdavo. Pastebėta, kad laimin- 
giausių meilės ryšių atvejais — apklausti partneriai surinkdavo 
daugiausia balų pasitenkinimo savo meilės ryšiu skalėje - šis efek- 
tas būdavo stipriausias. Tokias poras tyrėjai vadindavo „superpo- 
romis“. Kontaktas su mylimu partneriu išties veikia kaip apsauga 
nuo šoko, streso ir skausmo. 

Žmonės, kuriuos mylime, teigia Coanas, yra slapti reguliuo- 
tojai procesų, vykstančių mūsų kūnuose ir mūsų emociniame 
gyvenime. Kai meilė „neveikia“, tai mus skaudina. „Nuoskauda“ 
iš tiesų yra tikslus ir aiškus apibūdinimas, teigia Kalifornijos 
universiteto psichologė Naomi Eisenberger. Jos atlikta smegenų 
vaizdų analizė parodė, kad atstūmimas ir atmetimas, kaip ir fizi- 
nis skausmas, suaktyvina procesų grandinę toje pačioje smegenų 
srityje, limbinėje sistemoje. Faktiškai ši smegenų sritis suaktyvė- 
ja kaskart, kai patiriame emocinį išsiskyrimą su tais, kurie mums 
brangūs. Skaitydama šio tyrimo medžiagą prisiminiau, kaip mane 
tiesiog fiziškai sukrėtė pačios išgyventas sielvartas. Išgirdusi, kad 
mirė mama, pasijutau kaip sudaužyta, tarsi mane būtų partrenkęs 
sunkvežimis. Kai esame artimi, apsikabinę ar mylimės, kūnai pri- 
sipildo laimės hormonų oksitocino ir vazopresino. Jie suaktyvina 
„atlygio“ centrus smegenyse ir į kraują ima plūsti ramybę ir lai- 
mę nešančių medžiagų, pavyzdžiui, dopamino, o streso hormono 
kortizolio koncentracija mažėja. 


*7aa 


Nuėjome ilgą kelią stengdamiesi suprasti, kas yra meilė, ir suvokti 
jos svarbą. Tarp svarbiausių veiksnių renkantis porą 1939-aisiais 

moterys meilei skyrė penktą vietą. Paskutiniame XX a. dešimtme- 
tyje ji atsidūrė moterų ir vyrų įvardytų veiksnių sąrašo viršuje. Da- 
bar net koledžo studentai iš santuokos tikisi „„mocinio saugumo“. 

Meilė - tai ne glajus ant gyvenimo torto. Ji yra svarbiausias 
pirminis poreikis, kaip deguonis ar vanduo. Tai suvokę ir priėmę 
lengviau galėsime perprasti tarpusavio santykių problemų esmę. 


Kur pradingo mūsų meilė? 
Ryšio praradimas 


„Niekad nebūname labiau pažeidžiami 
nei tuomet, kai esame įsimylėję.“ 


Sigmund Freud 


„Didžiausia bėda ta, kad Sali tiesiog nieko neišmano apie pini- 
gus, - pareiškia Džėjus. - Ji labai emocinga, jai sunku pasikliauti 
manimi ir tiesiog leisti man tvarkyti mūsų finansus.“ Sali pratrūks- 
ta: „Taip, kurgi ne! Kaip visada - visos bėdos dėl manęs. Tarsi tu 
pats išmanytum ką apie pinigus! Mes nuėjome ir nupirkome tą 
kvailą automobilį, kurio taip užsimanei. Automobilį, kurio mums 
visai nereikia ir kuris mums ne pagal kišenę. Tu tiesiog darai tai, 
ką nori. Ko man reikia, tau niekada nerūpi. Tiesą pasakius, tu man 
irgi nerūpi, jau kuris laikas.“ 

Krisas yra „negailestingas, nelankstus, nerūpestingas tėvas“, 
kaltina vyrą Džeinė. „Supranti, vaikais reikia rūpintis. Jiems rei- 
kia tavo dėmesio, ne tik tavo taisyklių!“ Krisas nusisuka. Jis ramiai 
kalba apie tai, kad vaikams reikia disciplinos, ir kaltina Džeinę 
negebėjimu nustatyti jiems elgesio ribų. Jie ginčijasi. Galiausiai 

Džeinė užsidengia veidą ir pasigirsta aimana: „Aš tavęs nebepa- 
žįstu. Tu kaip svetimas.“ Ir Krisas vėl nusisuka. 

Natas ir Kerė sėdi užsispyrusiai tylėdami. Galiausiai Kerė 
palūžta ir ima garsiai raudoti išsakydama, kaip ją šokiravo Nato 
romanas, kokia ji jaučiasi išduota. Natas, aiškiai susinervinęs, be- 
ria priežastis, paskatinusias būti neištikimą. „Sakiau tau daugybę 
kartų, kodėl taip įvyko. Aš švarus. Ir, Dieve, tai buvo prieš dvejus 
metus! Tai jau praeity! Ar ne laikas tau šitai pamiršti ir man atleis- 
ti?“ — „Tu nežinai, ką reiškia būti švariam“, - šniurkščioja Kerė. Jos 
balsas prityla, ji pašnibždom taria: „Aš tau nerūpiu, tau tas pat, 
kad man skaudu. Tu tiesiog nori, kad viskas būtų kaip buvę. Ji 
ima raudoti, jis žiūri į grindis. 

Kiekvienos poros klausiu, kokia, jų nuomone, didžiausia jų 
santykių problema ir kaip ją būtų galima išspręsti. Kiek pasvars- 
tę jie siūlo savo idėjas. Sali sako, kad Džėjus per daug nori viską 
kontroliuoti, jis turėtų mokytis galia dalytis teisingiau. Anot Kri- 
so, jis ir Džeinė - tokios skirtingos asmenybės, kad susitarti dėl 
vaikų auklėjimo tiesiog neįmanoma. Jie galėtų pamėginti spręs- 
ti problemą pradėdami lankyti „specialistų vedamus kursus tė- 
vams. Natas įsitikinęs, kad Kerė pamiršo, kas yra seksas. Galbūt 
jiems reikėtų apsilankyti pas seksopatologą, kad jų intymus gyve- 
nimas vėl taptų laimingas. 

Šios poros labai stengiasi suvokti, kodėl išgyvena tokią įtam- 
pą, tačiau nesugeba apie tai kalbėti. Daugelis specialistų pasakytų, 
kad porų paaiškinimai užčiuopia tik ledkalnio viršūnę, didžiulio 
sunkumų kalno paviršių. Tai kokia tikroji problema, glūdinti po 
tuo, kas matoma? 

Jei paklausčiau specialistų, daugelis pasakytų, kad šios poros 
įsivėlusios į destrukcinę kovą dėl galios arba sarkastiškus ginčus. 
Dar pridurtų - poros turėtų išmokti derėtis ir patobulinti savo 

bendravimo įgūdžius. Bet taip sakydami konsultantai taip pat ne- 
įžiūri dalyko esmės - jie nusileidžia tik iki ledkalnio vaterlinijos. 

Norėdami atrasti tikrąją problemą turėtume panerti giliau: 
nutrūko šių porų emocinis ryšys, būdami drauge jie nesijaučia 
esą saugūs. Poros ir psichoterapeutai pernelyg dažnai nesupranta, 
kad ginčai iš tikrųjų yra protestai prieš šį emocinį atotrūkį. Išgy- 
venama įtampa slepia partnerių klausimus vienas kitam: Ar ga- 
liu tavimi pasikliauti, priklausyti nuo tavęs? Ar tu čia dėl manęs? Ar 
sulauksiu tavo pagalbos, kai man šito reikės, kai aš paprašysiu? Ar 
aš tau rūpiu? Ar tu mane priimi ir vertini? Ar tau manęs reikia, ar 
kliaujies manimi? Pyktis, kritika, reikalavimai iš tiesų tėra šauks- 
mas, skirtas mylimiesiems, maldavimas atverti širdį, susigrąžinti 
partnerį emociškai ir atkurti saugų ryšį. 


Pirminė panika 


Anot prieraišumo teorijos, mylimasis — tai prieglobstis, kuriame 
mes gyvename. Kai šis asmuo tampa emociškai nepasiekiamas ar 
neišreiškia šiltų jausmų, mes jaučiamės esą šaltyje, vieniši ir bejė- 
giai. Tada mus užvaldo pyktis, liūdesys, nuoskauda ir stipriausia 
iš visų emocijų - baimė. Nenustembame prisiminę, kad baimė — 
mūsų įgimtos reagavimo į pavojų sistemos dalis, o ji pradeda veik- 
ti vos pajutusi grėsmę mūsų išlikimui. O juk ryšio su mylimuoju 
praradimas kelia pavojų kaip tik mūsų saugumui. Pavojaus signa- 
las pasklinda iš smegenyse esančio migdolinio kūno, arba baimės 
centro, kaip jį praminė Josephas LeDoux, Niujorko universiteto 
Neurologijos mokslo centro mokslininkas. Ši vidurinėse smege- 
nyse esanti ir forma primenanti migdolą sritis sukelia automatinę 


reakciją. Mes nemąstome - mes jaučiame, mes veikiame. 

Kiekvienas pajuntame tam tikrą baimę, kai nesutariame ar 
ginčijamės su savo partneriais. Bet tie, kurių ryšiai saugūs, tai 
pajunta kaip momentinį signalą. Baimė greitai atslūgsta patiems 
suvokus, kad tikro pavojaus nėra, arba partneriui įtikinus, jog kly- 
dome. Tačiau tuos, kurių ryšiai silpni arba išblėsę, baimė gali tie- 
siog užvaldyti. Mus, anot Vašingtono valstijos universiteto moks- 
lininko neurologo Jaako Pankseppo, užvaldo „pirminė panika“. 
Tada dažniausiai arba tampame reiklūs ir dedame pastangas kom- 
fortui susigrąžinti siekdami, kad partneris išsklaidytų abejones, 
arba atsiribojame ir atitolstame siekdami sušvelninti skausmą ir 
apsisaugoti. Nesvarbu, kokius žodžius tariame, iš tikrųjų tokiose 
situacijose sakome štai ką: „Pastebėk mane. Būk su manimi. Man 
tavęs reikia. Arba: „Neleisiu tau manęs žeisti. Atvėsiu, pasisteng- 
siu susivaldyti.“ 

Šios strategijos, kilus baimei prarasti ryšį, nesąmoningos, ir 
bent jau iš pradžių jos veikia. Bet jeigu sielvarto apimti partne- 
riai jų griebiasi vis dažniau, jie įsuka šėtonišką nesaugumo spiralę, 
stumiančią juos pirmyn ir tolinančią vieną nuo kito. Atsiranda vis 
daugiau situacijų, kai nė vienas iš partnerių nesijaučia saugus, abu 
puola gintis ir kiekvienas apie kitą ir apie savo ryšį galvoja blo- 
giausia. 

Jei mylime savo partnerį, tai kodėl negirdime jo prašančio 
mūsų dėmesio, patikinimo, kad ryšys tebėra, tiesiog rūpinimosi? 
Juk dažniausiai neįsiklausome į savo partnerį. Būname išsiblaškę 
arba paskendę darbuose. Nemokame kalbėti kalba, kuri rodytų 
prieraišumą, nesiunčiame aiškių signalų partneriui, ko norime 
patys ar kaip jis mums rūpi. Dažnai kalbame dvejodami, nes savo 
pačių poreikius vertiname prieštaringai. Arba savo prieraišumo 
poreikį išreiškiame su pykčio atspalviu ir frustracija, nes nepa- 
sikliaujame savo ryšio tvirtumu, abejojame, ar jis gali suteikti 

mums saugumą. Mes supykstame ir, užuot paprašę, imame rei- 
kalauti, paskui dažniausiai eina „jėgų išmėginimas“, o ne apsi- 
kabinimai. Kai kurie iš mūsų, stengdamiesi sumažinti natūralų 
emocinio artimumo ilgesį, sutelkia dėmesį į veiklą, kuri tik maža 
dalimi atliepia šį poreikį. Dažniausiai tai būna seksas. Užmaskuo- 
ti ir iškreipti signalai, kuriuos siunčiame, padeda neapnuoginti 
tikrojo ilgesio, bet dėl to mylimiesiems tik sunkiau atsiliepti. 


Šėtoniški dialogai 


Kuo ilgiau partneriai jaučiasi praradę ryšį, tuo negatyvesnis jų 
bendravimas. Tyrėjai išskyrė keletą žeidžiančio elgesio modelių, 
jie vadinami įvairiai. Tris iš jų, kuriuos manau esant svarbiausius, 
vadinu šėtoniškais dialogais: „Surask blogiuką“, „Protesto polka“ 
ir „Sustink ir išnyk“ (apie juos sužinosite 1-ame pokalbyje). 
Pagal pasikartojimo dažnumą iš šios trijulės labiausiai išsiski- 
ria „Protesto polka . Prasidėjus šio tipo dialogui vienas iš partnerių 
tampa kritiškas ir agresyvus, kitas ginasi ir yra „nepramušamas“. 
Vašingtono universiteto Siatle psichologas Johnas Gottmanas tei- 
gia, kad poros, kurios „įstringa“ tokio bendravimo modelyje per 
kelerius pirmus santuokos metus, turi daugiau nei 80 proc. tiki- 
mybę išsiskirti per ateinančius ketverius ar penkerius metus. 
Pažvelkime į vieną porą. Kerol ir Džimas jau ilgą laiką kivir- 
čijasi dėl jo nuolatinio vėlavimo. Per seansą mano kabinete Kerol 
niurzgėdama primena Džimui paskutinį prasižengimą: jis laiku 
neatvyko, nors jie buvo susitarę eiti į vakarinį kino seansą. „Kodėl 
tu amžinai vėluoji? — klausia ji. - Tau nesvarbu, kad esame pasky- 
rę pasimatymą, kad aš laukiu, kad tu visuomet mane užgauni?“ 
Džimas reaguoja ramiai: „Mane užlaikė. Bet jei ketini ir vėl kabi- 

nėtis, galbūt mums vertėtų tiesiog grįžti namo ir pamiršti tą pasi- 
matymą.“ Kerol atsilygina išvardydama visus kartus, kai Džimas 
vėlavo. Šis pradeda ginčytis dėl jos pateikto „sąrašo“, neatlaiko ir 
užsisklendžia - daugiau netaria nė žodžio. 

Ginčas be pabaigos - Džimas ir Kerol yra pakliuvę į nuolati- 
nės kovos spąstus. Kada buvo tas paskutinis kartas, kai Džimas 
pavėlavo? Ar tai buvo praėjusią savaitę ar prieš kelis mėnesius? 
Jie stengiasi kapstytis iš aklavietės — „kas iš tiesų atsitiko“ — ieško- 
dami atsakymo, kurio pasakojimas „tikslesnis“, o kuris „kalčiau- 
sias“. Jie įsitikinę, kad problema - arba jo neatsakingumas, arba 
jos priekabumas. 

O iš tiesų visai nesvarbu, dėl ko jie ginčijasi. Kitą kartą mano 
kabinete ši pora pradeda bartis dėl Džimo nenoro kalbėti apie jų 
tarpusavio ryšį. Anot Džimo, „kalbėjimasis apie tokius dalykus 
tiesiog sukelia barnį ': „Kokia nauda iš tokių pokalbių? Vis tas 
pats per tą patį. Tai nervina. Kad ir kaip būtų, galiausiai viskas 
baigiasi kalbomis apie mano „trūkumus“. Aš jaučiuosi artimesnis, 
kai mylimės“ Kerol purto galvą: „Aš nenoriu sekso, kai mes netgi 
nesišnekame! 

Kas gi čia vyksta? Kerol ir Džimo „vėlavimo“ reikalas, spren- 
džiamas puolimo ir atsitraukimo būdu, peraugo į dar dvi proble- 
mas: „mes nesikalbame“ ir „mes nesimylime“. Jie įtraukti į siau- 
bingą ratą: kiekviena reakcija sukelia daugiau negatyvių reakcijų 
ir emocijų. Kuo labiau Kerol kaltina Džimą, tuo labiau jis atsitrau- 
kia ir užsisklendžia. Ir kuo labiau jis atsitraukia, tuo piktesnės ir 
kandesnės jos atakos. 

Galiausiai tai, dėl ko baramasi, visai nebetenka prasmės. Kai 
poros pasiekia šią stadiją, jų ryšį paženklina apmaudas, atsargu- 
mas ir nutolimas. Kiekvieną skirtybę, kiekvieną nesutarimą jie 
mato per negatyvo filtrą. Jie klausosi nuostabių žodžių, o girdi 

grasinimą. Jie mato neaiškiai elgiantis ir tikisi blogiausia. Jie užval- 
dyti katastrofiškų baimių ir abejonių, nuolat budrūs ir pasirengę 
gintis. Netgi norėdami suartėti nebegali. Džimo patirtis gali būti 
puikiai apibūdinta grupės Notorious Cherry Bombs atliekamos 
dainos pavadinimu „Sunku bučiuoti naktį lūpas, kurios visą dieną 
tau skaudžiai kando'. 

Retkarčiais partneriai patys gali pastebėti ir įvardyti šėtoniškų 
dialogų, į kurių spąstus jie pakliuvo, apraiškas. Džimas man pa- 
sako, kad jis „žinąs“, ką jam teksią išgirsti apie tai, kaip jis nuvylęs 
Kerol, dar jai burnos nepravėrus, todėl jis atsitveriąs „siena“ no- 
rėdamas nepakliūti į „ugnies zoną, tačiau šis bendravimo būdas 
jiems toks įprastas ir savaime suprantamas, kad jau nebegali ki- 
taip. Tačiau dauguma porų nesuvokia, kokiu bendravimo šablonu 
pagrįsti jų santykiai. 

Pikti ir nusivylę partneriai ieško paaiškinimo. Jie nusprendžia, 
kad jų mylimasis ar mylimoji yra bejausmis ar žiaurus. Kaltę dėl 
to prisiima sau. „Gal aš esu bloga, - Kerol sako man. - Kaip saky- 
davo mano mama, mane tiesiog per sunku mylėti. Jie nuspren- 
džia, kad nė vienas iš jų nevertas pasitikėjimo, o meilė - melas. 

Mintis, kad šios puolimo-atsitraukimo spiralės yra pirmi- 
nės panikos dėl emocinio ryšio praradimo apraiškos, daugeliui 
psichologų ir konsultantų vis dar atrodo naujovė. Dauguma pas 
mane profesinės kvalifikacijos tobulinti ateinančių kolegų buvo 
mokomi konfliktą traktuoti kaip konfliktą, o porų „kovas“ - kaip 
pagrindines jų tarpusavio santykių problemas. Todėl jie labiau- 
siai stengdavosi, kad poros įgytų derybų ir bendravimo įgūdžių 
konfliktui suvaldyti. Tačiau taip reaguojama į ligos požymius, o 
pati liga lieka negydoma. Taigi žmonės, įsitraukę į nesibaigiantį 
nevilties ir tolinimosi šokį, tarsi turėtų pasirinkti kitokius šokio 
žingsnius, nors iš tiesų jie turėtų pakeisti muziką, pagal kurią 

šoka. „Nustok man sakiusi, ką turiu daryti, - įsako Džimas. Prieš 
piktai atsikirsdama Kerol vos sekundę svarsto, ką išgirdusi: „Kai 
aš nesakau, tu nedarai nieko ir mes abu esame niekur!“ 

Esama daugybės būdų, kuriais siekiama padėti poroms ma- 
žinti įvairias įtampos apraiškas, tačiau kol nesuprasime, kokiais 
esminiais principais grindžiami meilės ryšiai, tol neįstengsime 
suprasti su meile susijusių problemų ar poroms pasiūlyti tvirtos 
pagalbos. Šis puolimo-atsitraukimo būdas nėra tiesiog blogas 
įprotis, jis atspindi tikrovę, glūdinčią giliau: šios poros emociškai 
badauja. Jos praranda emocinės „mitybos“ šaltinį. Jaučiasi nu- 
skurdusios. Ir desperatiškai siekia vėl būti puoselėjamos. 

Kol nepatenkinsime esminio emocinio ryšio poreikio ir ne- 
pažabosime baimės šį ryšį prarasti, jokie įprasti būdai, kaip antai: 
problemų sprendimo ar bendravimo įgūdžių gerinimas, vaikys- 
tės nuoskaudų nagrinėjimas ar pertraukos, - nebus tinkami ir 
veiksmingi. Gottmanas įrodė, kad laimingos poros nesikalba kaip 
nors „kvalifikuočiau“ ar „įžvalgiau, palyginti su nelaimingomis. 
Taip pat ne visuomet empatiškai įsiklauso vienas į kitą ar suvokia, 
kaip praeitis gali sukelti problemiškų lūkesčių. Ir savo kabinete aš 
matau didžiulės įtampos apimtas poras, kurios stulbinamai aiškiai 
įvardija ir pademonstruoja nepaprastas savo pačių elgesio įžvalgas, 
bet negali suprantamai kalbėti su savo partneriais tada, kai užlieja 
emocijų cunamis. Klientė Sali man sako: „Žinote, esu gana iškal- 
binga. Turiu daugybę draugų. Esu užsispyrusi ir moku klausytis. 
Bet kai mus ištinka tie siaubingi ilgo tylėjimo periodai, mėginimas 
prisiminti rekomendacijas, girdėtas per besirengiančiųjų tuoktis 
mokymų savaitę, primena pastangas skaityti praktinį vadovą „kaip 
išskleisti parašiutą , kai jau krinti žemyn. 

Standartinės priemonės tikrai nesustiprina emocinio ryšio 


ir nesumažina grėsmės šio ryšio saugumui. Poros nesužino, kaip 

atkurti šį ryšį ar kaip jį išlaikyti. Būdai, kurių poros mokosi, gali 
padėti sustabdyti barnį, bet kaina - baisi. Dažnai tai dar labiau 
padidina emocinį atotrūkį tarp partnerių ir sustiprina baimę būti 
atstumtam ir paliktam, nors iš tiesų šios poros norėtų viena — 
iš naujo sutvirtinti ryšį. 


Svarbiausi prieraišumo 
ir atsiribojimo požymiai 


Prieraišumo teoriją pritaikę meilei galime suprasti žalingus šablo- 
nus. Kaip tik ji atkreipia mūsų dėmesį į tai, kas ryšį griauna ir kas jį 
kuria. Kartais klientai pasako: „Viskas klojosi puikiai. Praleidome 
keturias nuostabias dienas. Jautėmės esą draugai. Bet tuomet atsi- 
tiko tas dalykas, ir visas gėris, buvęs tarp mūsų, nugarmėjo praga- 
ran. Aš nieko nesuprantu.“ 

Dramatiški pokyčiai tarp mylimųjų įvyksta greitai, chaotiškai 
ir su tokiu emociniu įkarščiu, kad jie nespėja netgi suvokti, kas 
iš tikrųjų vyksta, ir nepastebi savo pačių reakcijos. Bet sulėtinę 
veiksmų eigą galėtume įžvelgti lemtingus posūkius ir suprasti, 
kad buvo galima elgtis ir kitaip. Prieraišumo poreikis ir jį lydin- 
čios stiprios emocijos dažnai prasiveržia staiga. Pokalbį apie kas- 
dieniškus reikalus partneriai staigiai pakylėja iki saugumo ir išliki- 
mo klausimų. „Džonis per daug įnikęs į televizorių“ akimirksniu 
išauga į „aš nebegaliu atlaikyti mūsų sūnaus įniršio priepuolių. 
Tiesiog esu niekam tikusi mama. Bet tu juk nesiklausai, ką dabar 
sakau. Aš žinau, žinau, kad turi dirbti, juk tai tau ir terūpi, ar ne? 
Tik ne mano jausmai. Čia aš esu visai viena“ 

Jeigu jaučiamės iš tiesų esą saugūs ir tvirtai susiję su savo part- 
neriu, šis esminis pokalbio momentas dvelktelės lyg trumpalaikis 

gaivus brizas saulėtą dieną. Bet jeigu nesame tikri dėl savo ryšio, 
įsisuks negatyvi, tarpusavio ryšį atšaldanti nesaugumo jausmų 
spiralė. Bowlby mums išaiškino, kada suskamba mūsų ryšiui ki- 
lusio pavojaus signalas. Tai nutinka, kai staiga šiame pasaulyje pa- 
sijuntame netvirtai, suvokiame esantys pažeidžiami ar pajuntame 
neigiamą ryšio su mylimu asmeniu poslinkį, kai jaučiame grėsmę 
ar pavojų ryšiui su juo. Grėsmės, kurias pajuntame, gali atklysti 
ir iš išorės, ir iš mūsų pačių vidinio pasaulio. Jos gali būti tikros 
ar įsivaizduojamos. Svarbiausia, kaip mes jas suvokiame, o ne tai, 
kaip iš tiesų yra. 

Peteris, jau šešeri metai susituokęs su Linda, pastaruoju metu 
jaučiasi šiai poniai esąs nebe toks svarbus. Ji turi naują darbą, jie 
vis rečiau mylisi. Pobūvyje draugas pažeria komentarų, kad Linda 
tiesiog švyti, o Peteris, regis, plinka. Kai Peteris pastebi Lindą įsi- 
traukusią į pokalbį su pritrenkiamos išvaizdos vyriškiu - turinčiu 
vešlią ševeliūrą - skrandį jam surakina spazmai. Ar padės Peteriui 
nusiraminti žinojimas, kad jo žavingoji žmona jį brangina ir kad 
grįš pas jį ir bus su juo, jei tik jis paprašys? Galbūt jis prisimins 
akimirką, kai taip ir atsitiko, ir malonus prisiminimas numaldys 
kilusį slogutį. 

O kas bus, jeigu nepavyks išsklaidyti kilusio nerimo? Ar jis 
supyks, prieis prie žmonos ir griežtai išrėš, ką manąs apie jos flir- 
tavimą? O gal išmes iš galvos šį rūpestį sau pasakydamas, kad į tai 
nekreips dėmesio, ir nueis mostelėti dar taurelės arba... šešių? Bet 
kuris iš įvardytų būdų kilusiai baimei nustelbti - puolimas ar atsi- 
traukimas - Lindą tik nutolintų nuo jo. Ji pasijustų mažiau susiju- 
si su savo sutuoktiniu ir jam ne tokia patraukli. O tai savo ruožtu 
tik padidintų pirminę Peterio paniką. 

Antras lemiamas momentas ateina iškart tiesioginei grėsmei 
pranykus. Partneriai turi galimybę atkurti ryšį, jei tik nesutrukdo 

netinkami situacijos sprendimo būdai. Vėliau pobūvyje Linda ieš- 
ko Peterio. Ar jis leisis būti surastas, kad ji pamatytų nuoskaudą ir 
baimę, kurią jis pajuto jai taip intymiai kalbantis su kitu vyriškiu? 
Arjis išreikš savo emocijas taip, kad paskatintų išsklaidyti jo abe- 
jones? O gal apkaltins „šlaistymusi“ ir pareikalaus tuojau pat grįž- 
ti namo ir mylėtis su juo, ar vis dėlto išliks tylus ir užsisklendęs? 

Trečias lemtingas momentas - kai pavyksta suvaldyti savo dėl 
grėsmės prieraišumui kilusias emocijas, siekiama ryšio ar nurami- 
nimo ir iš mylimo asmens sulaukiama norimo atsako. Tarkime, Pe- 
teriui pavyksta pasivesti Lindą į šalį ir giliai įkvėpus oro pasakyti, 
kad jam buvo sunku stebėti ją kalbantis su tuo gražuoliu. O gal jis 
teįstengs prieiti ir, atsistojęs šalia, sutrikusia išvaizda parodyti savo 
susirūpinimą. Tarkime, Linda sureaguos teigiamai. Netgi jeigu jam 
nelabai pavyks išreikšti savo jausmų, ji pajus ką nors negera ir išties 
Peteriui ranką. Švelniai paklaus, ar jis gerai jaučiasi. Ji bus prieina- 
ma, jautri. Tik ar Peteris šitai pastebės, ar jis tikės, kad tai nuošir- 
du? Ar jis tai priims, jausis paguostas, priartėjęs ir ateity pasikliaus 
savo partnere? Ar priešingai — išliks atsargus, vengs jos siekdamas 
nuslėpti, kad yra toks pažeidžiamas? Ar ją užsipuls norėdamas pa- 
tikrinti, „ar jai tikrai ne tas pats“? 

Galiausiai, kai Peteris ir Linda vėl įprastai bendraus, ar jis bus 
tikras, kad ji iš tiesų yra šalia kaip rami užuovėja, kur gali rasti pa- 
guodą užgriuvus rūpesčiams ar abejonėms? Ar vis dėlto jis jausis 
esąs nesaugus? Ar jis mėgins kontroliuoti Lindą ir daryti jai spau- 
dimą siekdamas išgauti jos meilės garantijų, ar pasistengs apriboti 
savo geismą ir verčiau susitelks į darbus, susiras naujų žaisliukų, 
padedančių nukreipti dėmesį? 

Šios dramos centre atsidūrė Peteris, bet jei perkeltume dėme- 
sį į Lindą, paaiškėtų, kad ji taip pat turi ne menkesnių prieraišumo 
poreikių ir baimių. Iš tiesų visi mes, tiek vyrai, tiek moterys, vie- 

nodai jautrūs šitiems dalykams. Tik galbūt kartais tai išreiškiame 
kiek skirtingai. Kai santykiai „pakimba ore“, vyrai dažniau kalba 
esą atstumti, nesuprasti, žlugdomi, o moterims labiau būdinga 
jaustis apleistoms ir neturinčioms į ką atsiremti. Be to, tokiose 
situacijose pasireiškia dar viena moterų savybė. Tyrėjai ją vadina 
„globok ir padėk“. Gal dėl to, kad moterų kraujyje yra daugiau ok- 
sitocino, vadinamo „priglaudimo hormonu:, jos, jausdamos ryšio 
trūkumą, yra labiau linkusios rūpintis kitais. 


Ne stiprėjantis konfliktas sugriauna santuoką. Kaip parodė itin 
reikšmingas Tedo Hustono iš Teksaso universiteto tyrimas, tai 
atsitinka dėl silpnėjančio prieraišumo ir emocinio jautrumo. Iš 
tiesų kaip tik emocinio jautrumo trūkumas, o ne konflikto stip- 
rumas leidžia geriausiai prognozuoti, kas ištiks santuoką po pen- 
kerių metų. Santuokos žlugimas prasideda nuo silpstančio emo- 
cinio partnerių ryšio. Konfliktas kyla vėliau. 

Mylėdami mes subtiliai balansuojame ant įtempto lyno. Jei, 
papūtus abejonių ir baimės vėjams, apimti panikos stveriamės 
vienas kito ar staiga apsigręžę pasileidžiame ieškoti užuovėjos, 
lynas vis labiau įsisiūbuoja ir mūsų pusiausvyrai kyla dar didesnė 
grėsmė. Kad išsilaikytume ant lyno, turime judėti darniai, jaus- 
dami vienas kito judesius, reaguodami į vienas kito emocijas. Jei 
ryšys artimas, padedame vienas kitam išsilaikyti ant lyno. Mes iš- 
laikome emocinę pusiausvyrą. 


Emocinis jautrumas — 
raktas į meilės ilgaamžiškumą 


„Žmogaus širdis vysta, 
jei neatliepia kitos širdies“ 


Pearl S. Buck 


Timas ir Sara sėdi mano kabinete. Timas nesupranta, kodėl čia 
atsidūrė. Negi tik dėl to, sako jis, kad juodu smarkiai kivirčijosi. Ji 
kaltinusi jį ignoravus ją vakarėlyje ir gąsdinusi paimsianti jųdvie- 
jų vaiką ir persikelsianti pas savo seserį. Jis nieko nesuprantąs. Jų 
santuoka visai gera. Tiesiog Sara „nepakankamai subrendusi“ ir 
„per daug tikisi. Ji nesuvokianti, kokį spaudimą jis patiriąs darbe 
ir kad jis negalįs visada prisiminti, jog „širdys ir gėlės - santuokos 
dalis“. Timas pasisuka kėdėje ir įsistebeilija į langą, o veidas tarsi 
sako: „Ir ką gi daryti su tokia moterimi?“ 

Timo nusiskundimai pažadina Sarą iš nevilties transo būse- 
nos. Ji kandžiai pareiškia, kad Timas ne toks jau šaunuolis, koks 
mano esąs. Moteris vyrui išrėžia štai ką: jis „bendraująs kaip kre- 
tinas', turįs „nulį įgūdžių . Staiga liūdesiui užvaldžius visą esybę 
ji ima murmėti, bet taip tyliai, kad vos įstengiu išgirsti tariamus 

žodžius. Timas - „akmuo“, nusigręžiantis nuo jos netgi tada, kai 
ji „miršta“. Neturėjusi už jo tekėti. Ji kūkčioja. 

Kaip ši pora atsidūrė tokioje situacijoje? Sara, smulki tamsia- 
plaukė moteris, ir Timas, stilingai atrodantis vyriškis, vedę jau tre- 
ji metai. Jie buvo puikūs darbo kolegos ir laimingi žaidimų part- 
neriai, jų įgūdžiai ir energija puikiai derėjo. Jie turi naują namą 
ir aštuoniolikos mėnesių dukrytę, kuriai prižiūrėti Sara pasiėmė 
motinystės atostogų. O dabar jie nuolat tarpusavyje kovoja. 

„Aš tegirdžiu tai, kad vėlai pareinu namo ir per daug dir- 
bu, - irzliai ištaria Timas. - Bet aš dirbu dėl mūsų, juk žinai“ Sara 
šnabžda, kad „mūsų“ nebėra. „Tu sakai, kad manęs jau nebepažįs- 
ti, - toliau kalba Timas. - Na, juk tokia ir yra subrendusių žmonių 
meilė. Daryti kompromisus ir būti draugais.“ 

Sara prikanda lūpą ir atsako: „Kai man buvo persileidimas, tu 
netgi nepasiėmei laisvadienio pabūti su manimi. Štai ir visi tavo 
reikalai ir kompromisai... - ji papurto galvą. - Mane apima nevil- 
tis, kai negaliu prisibelsti iki tavęs. Niekada dar nesijaučiau tokia 
vieniša, netgi tada, kai gyvenau viena. 

Saros žinia skatina skubiai susirūpinti, bet Timas šito nesu- 
vokia. Anot jo, „ji per daug jausminga . Bet čia ir yra esmė. Mes 
niekada nebūname emocingesni, nei kilus pavojui mūsų pirmi- 
niam meilės ryšiui. Sara desperatiškai siekia atkurti ryšį su Timu. 
Šis desperatiškai bijo, kad jau bus praradęs intymumą su Sara — 
jam ryšys taip pat gyvybiškai svarbus. Tik jo poreikis turėti šį ryšį 
užmaskuotas kalbomis apie kompromisus ir buvimą suaugusiai- 
siais. Jis mėgina atmesti Saros nusiskundimus teigdamas, kad rei- 
kia „ramybės ir tvarkos . Ar gali ši pora pradėti vėl emociškai „gir- 
dėti“ vienas kitą? Ar gali jie prisiderinti vienas prie kito dar kartą? 
Kaip aš galėčiau jiems padėti? 

Ilgai nesupratau, kaip būtų galima padėti poroms, panašioms į 
Saros ir Timo. Žinojau, kad išklausyti ir atskleisti svarbiausias 
emocijas yra esminiai dalykai norint, kad pas mane konsultuotis 
atvykę asmenys pajustų pokytį. Taigi, kai devintojo dešimtmečio 
pradžioje Vankuveryje, Kanadoje, karštomis vasaros popietėmis 
pradėjau dirbti su įtampą išgyvenančiomis poromis, atpažinau 
tas pačias emocijas ir jų kuriamą muziką, pagal kurią šoka abu 
partneriai. Bet mano seansuose, regis, tvyrodavo tai emocijų 
chaosas, tai tyla. Netrukus ėmiau kiekvieną rytą universiteto 
bibliotekoje ieškoti krypties, žemėlapio, galinčių padėti spręsti 
dramas, vykstančias mano kabinete. Surastoje medžiagoje dau- 
giausia buvo teigiama, kad meilė yra iracionali ar jos perprasti 
neįmanoma, taip pat, kad išgyventi stiprias emocijas — akivaiz- 
džiai pavojinga ir geriau su jomis neprasidėti. Ne kažin kaip galė- 
jo padėti ir kai kuriose knygose pateikti siūlymai poroms taikyti 
tėviško prisirišimo modelius kuriant santykius su mylimaisiais. 
Mano pastangos paskatinti poras gerinti bendravimo įgūdžius 
sulaukė komentarų, esą tikrovėje tai nepadeda pasiekti norimo 
tikslo ir naudos neduoda. 

Nusprendžiau, kad jie teisūs ir kad aš kažkodėl neįžvelgiu 
problemos sprendimo esmės. Bet mane tai domino, ir domino 
taip stipriai, kad valandų valandas sėdėdavau peržiūrinėdama 
konsultacijų vaizdo įrašus. Nutariau peržiūrinėti juos tol, kol iš 
tiesų suprasiu šias meilės išnykimo dramas. Galbūt, kol suprasiu, 
kas yra ta meilė! Ir galiausiai paveikslas ėmė ryškėti. 

Prisiminiau, kad niekas nesuvienija žmonių taip, kaip bendras 
priešas. Supratau, kad galėčiau poroms pagelbėti padėdama pa- 
matyti pasikartojančius negatyvius jų tarpusavio sąveikos mode- 

lius - šėtoniškus dialogus, o ne vienas kitą kaip priešą. Savo sean- 
suose atkurdavau porų diskusijas padėdama partneriams įžvelgti 
juos pagaudavusią spiralę, užuot daugiausia dėmesio kreipus į 
paskutinį nuskambėjusį partnerio atsakymą ir reagavimą į jį. Jei 
lygintume su tenisu, tai juos mokiau matyti žaidimo visumą, o 
ne vien tik virš tinklo skriejantį kamuoliuką. Klientai pradėjo su- 
prasti visą dialogą, kaip jis savaime vystosi ir kaip tai juos abu žei- 
džia. Tik kodėl šie pasikartojantys sąveikos modeliai būdavo taip 
stipriai išreikšti? Kodėl jie tokie įtraukiantys ir keliantys sielvartą? 
Netgi abiem partneriams atpažinus savo ydingą prigimtį, šie dia- 
logai vis tiek kartodavosi. Atrodydavo, kad partnerius jų emocijos 
traukte traukia atgal netgi tada, kai jie suprasdavo savo „modelį“ 
ir kaip jis juos abu pagauna į savo spąstus. Ir kodėl šios emocijos 
tokios galingos? 

Sėdėdavau ir stebėdavau tokias poras kaip Džeimės ir Hju. 
Kuo labiau pyksta Džeimė ir kritikuoja Hju, tuo tylesnis jis tam- 
pa. Po daugybės subtilių klausimų jis man pasakė, kad tylėjimu 
slėpė tai, jog jautėsi „sužlugdytas“ ir „liūdnas“. Liūdesys skatina 
mus užsisklęsti ir sielotis, taigi Hju jau buvo pradėjęs apraudoti 
savo santuoką. Ir, žinoma, kuo labiau jis užsisklęsdavo, tuo atkak- 
liau Džeimė reikalaudavo „ją įsileisti“. Jos piktas skundimasis jam 
būdavo tarsi signalas, kad atėjo metas tyliai gintis, o jo tylėjimas 
ją dar labiau skatindavo piktai reikalauti. Raundas po raundo. Jie 
abu buvo įstrigę. 

Kai sulėtindavome šių spiralinių šokių tempą, pasireikšdavo 
švelnesnės emocijos: liūdesys, baimė, sutrikimas ir gėda. Kalbė- 
jimasis apie šias emocijas, galbūt pirmą kartą, ir suvokimas, kaip 
jųdviejų sąveikos modelis juos abu įtraukdavo į savo spąstus, pa- 
dėjo Džeimei ir Hju drauge jaustis saugiau. Džeimė nebeatrodė 
tokia pavojinga, kai įstengdavo prisipažinti Hju, kokia vieniša ji 

jaučiasi. Šioje situacijoje blogiukų nebuvo. Jų pokalbių turinys pa- 
kito, vis rečiau priekaištaudavo ir atsitverdavo tylos siena. Dalyda- 
miesi švelnesnėmis emocijomis jie pradėjo kitaip žvelgti vienas į 
kitą. Džeimė pripažino: „Aš nesugebėjau matyti viso paveikslo. 
Tik žinojau, kad Hju toli nuo manęs. Maniau, kad aš jam nerū- 
piu. Dabar suprantu, kaip jis stengėsi išvengti mano strėlių ir siekė 
mane nuraminti. Aš jas leidžiu apimta nevilties, tiesiog negaliu 
kitaip reaguoti.“ 

Dabar mano praktika įgavo tam tikrą kryptį. Konsultuojami 
partneriai ėmė darytis geresni vieni kitiems. Atrodė, kad sumenko 
skaudžių emocijų pliūpsniai. Šie neigiamų reakcijų modeliai visa- 
da kartodavosi kai nepasisekus užmegzti saugaus emocinio ryšio 
vienas iš partnerių imdavo siekti kito supratimo. Tai ir būdavo ta 
lemiama šėtoniško dialogo pradžios akimirka. Kai tik partneriai 
suvokdavo, kad abu yra šio dialogo aukos ir gali daugiau atsiverti 
vienas kitam išdrįsę rizikuoti pasidalyti slaptesnėmis emocijomis, 
tada konfliktai nurimdavo ir jie pasijusdavo šiek tiek artimesni. 
Taigi reikalai klostėsi puikiai. Ar iš tiesų? 

Mano konsultuotos poros teigė, kad ne. Džeimė štai ką pasa- 
kė: „Mūsų santykiai pagerėjo, rečiau baramės. Bet iš esmės niekas 
nepasikeitė. Jei liausimės pas jus lankęsi, viskas prasidės iš naujo. 
Žinau, kad taip bus“ Kitos poros teigė tą patį. Tad kur vis dėlto 
slypėjo problema? Peržiūrinėdama vaizdo įrašus mačiau, kad su 
stipresnėmis emocijomis, tokiomis kaip liūdesys arba, pasak vie- 
no kliento, atviras „teroras“, iš tiesų nebuvo dirbama. Mano klien- 
tai vis dar buvo atsukę nugaras vieni kitiems. 

Emocija - žodis, kilęs iš lotynų kalbos žodžio emoveo - „iš- 
judinų. Mes kalbame apie tai, kad emocijos mus „neša“ ir kad 
mūsų sielą „pakylėja“ mylimųjų parodyti stipresni jausmai. Taigi 
partneriai, siekdami atkurti ryšį, iš tikrųjų turėtų leisti emocijoms 

„judėti“ naujais keliais. Mano klientai turėjo mokytis rizikuoti, 
atskleisti savo silpnybes, savybes, kurių vykstant šėtoniškiems 
dialogams jie buvo įgudę nerodyti. Kai ypač nutolę partneriai im- 
davo išpažinti artumo praradimo ir atskirties baimes, mačiau, kad 
jie gali kalbėtis ir apie tai, kaip ilgisi rūpinimosi ir tikrojo emo- 
cinio ryšio. Šis apsinuoginimas „paveikdavo“ juos kaltinančius 
partnerius: paskatindavo švelniau elgtis, išsakyti savo pačių norus 
ir nuogąstavimus. Tai primindavo situaciją, kai staiga du žmonės 
atsigręžia veidu vienas į kitą, apsinuoginę, bet stiprūs, ir nori ap- 
sikabinti. 

Tokios akimirkos kaip ši būdavo stulbinamos ir dramatiškos. 
Jos viską pakeisdavo ir duodavo pradžią naujai pozityviai meilės 
ir ryšio spiralei. Poros tvirtino, kad šios akimirkos pakeitusios jų 
gyvenimą. Partneriai ne tik galėdavo išsivaduoti iš šėtoniško dia- 
logo pinklių, bet ir atsiduoti naujai meilei ir jautrumui, saugumui 
ir artumui. Tada artimai bendradarbiaudami jie jau galėdavo kurti 
naują savo gyvenimo istoriją ir planuoti, kaip drauge rūpintis savo 
santykiais ir saugoti savo artimumą. Bet aš vis tiek negalėjau su- 
prasti, kodėl šios akimirkos turi šitokią galią! 

Įkvėpta šių atradimų įtikinau Lesą Greenbergą, savo moks- 
linio darbo konsultantą, kartu atlikti pirmąjį tyrimą — ištirti šį 
pagalbos būdą ir jį pavadinti emocijų terapijos metodu (ETM). 
Mes norėjome nustatyti, kaip tam tikri emociniai signalai keičia 
mylimųjų ryšį. Pirmiausia, šio tyrimo rezultatai patvirtino mano 
prielaidą, kad šis darbo gerinant tarpusavio santykius metodas 
padeda žmonėms ne tik išsivaduoti iš negatyvių bendravimo mo- 
delių pinklių, bet ir kurti naują meilės ryšio pojūtį. 

Kitus penkiolika metų aš ir mano kolegos vis labiau gilinomės 
į ETM tyrimus ir nustatėme, kad jis padėjo 85 proc. porų, atvy- 
kusių konsultuotis, - jų tarpusavio ryšiai kokybiškai pakito. Be 

to, šie pokyčiai buvo tvarūs ir ilgalaikiai, išliko netgi partneriams 
patekus į nepaprastą stresinę situaciją, pavyzdžiui, vaikui susirgus 
sunkia lėtine liga. Mes patyrėme, kad ETM buvo veiksmingas 
sunkvežimių vairuotojams ir teisininkams, gėjams ir heterosek- 
sualams, skirtingų kultūrų poroms, taip pat poroms, kur moterys 
vadindavo vyrus „nereiškiančiais emocijų; o vyrai partneres — 
„pikčiurnomis“ ir „nepakenčiamomis“. Dirbant pagal šį metodą 
porų įtampa psichoterapijos pradžioje neturėjo įtakos jų laimei 
pabaigoje (tuo jis skiriasi nuo kitų metodų). Kodėl? Troškau tai 
išsiaiškinti, bet pirmiausia reikėjo išspręsti kitus galvosūkius. 

Ar čia visų svarbiausia - emocinė drama? Kodėl tie šėtoniški 
dialogai taip paplitę ir tokie galingi? Kodėl ryšio pajautimo aki- 
mirkos keičia partnerių santykius? Atrodė, tarsi būčiau radusi 
kelią per nepažįstamą vietovę, bet neturėdama žemėlapio nežino- 
jusi, kur esu. Man teko matyti, kaip partneriai, ką tik grasinę sky- 
rybomis, iš naujo įsimylėjo vienas kitą ir rado būdų, kaip meilę 
skatinti ir palaikyti. Bet atsakymų į šiuos klausimus niekaip nesu- 
gebėjau užčiuopti. 

Nežymūs momentai galiausiai lemia mūsų gyvenimą: tiek 
partnerių meilės ryšius, tiek ir sunkiai dirbančių terapijos specia- 
listų ir tyrėjų, panašių į mane, kasdienybę. Atsakydama į kolegos 
klausimą: „Jeigu meilės ryšiai nėra sandėriai, derybos dėl naudos 
ir galimų nuostolių - kas jie tada yra?, abejingai tariau: „A, tai 
emociniai saitai... Neįmanoma rasti meilės priežasčių ar derėtis 
dėl jos. Tai emocinė reakcija.“ Ir staiga mano protas pagavo kai ką 
nauja. 

Vėl peržiūrėdama vaizdo įrašus sutelkiau dėmesį į poreikius 
ir nuogąstavimus, apie kuriuos kalbėjo konsultuojamieji. Įsigi- 
linau į dramatiškas iš esmės jų tarpusavio santykius pakeitusias 
akimirkas. Ieškojau emocinių saitų! Dabar supratau. Įžvelgiau tą 

emocinį jautrumą, kuris, anot Johno Bowlby'o, ir yra mylėjimo ir 


buvimo mylimam pagrindas. Kaip galėjau šito nepastebėti anks- 


čiau? Manau, taip įvyko dėl to, kad į galvą buvo įkalta, jog pasibai- 


gus vaikystei tokio pobūdžio saitai nutrūksta. Bet juk toks ir yra 


suaugusių žmonių meilės šokis. Nuskubėjau namo aprašyti savo 


įžvalgų norėdama jas tuojau pat pritaikyti darbe su poromis. 


Prieraišumo teorija pateikė atsakymus į tris mane ligi tol kan- 


kinusius klausimus. Trumpai tariant, ji teigė, kad: 


1. 


Stiprios partnerių emocijos, prasiverždavusios per konsulta- 
cijas, šį tą reiškė, nebuvo vien tik neracionalios. Jos prasmin- 
gos. Partneriai elgdavosi taip, lyg per terapiją kovotų dėl savo 
gyvybės, tiesa, jie kaip tik tai ir darė. Atskirtis ir galimas mei- 
lės ryšio praradimas žmogaus smegenyse užkoduoti ir sieja- 
mi su pirminės panikos reakcija. Šis saugaus emocinio ryšio 
su keletu žmonių poreikis yra išsivystęs per milijonus žmo- 
gaus raidos metų. Sielvarto apimti partneriai gali vartoti skir- 
tingus žodžius, bet jie visada pateikia tuos pačius esminius 
klausimus: ar pasirūpinsi manimi? ar aš tau rūpiu? ar būsi su 
manimi, kai man tavęs reikės, kai šauksiuosi tavęs? Meilė yra 
svarbiausia išlikimo prielaida, todėl staiga pajusti emocinį 
atotrūkį nuo savo partnerio, ryšio su juo nutrūkimą, siaubin- 
ga. Šį ryšį turime vėl atkurti, savo poreikius išsakyti taip, kad 
paskatintų partnerį emociškai atsakyti. Šis emocinio ryšio 
su arčiausiai esančiaisiais troškimas yra emocinis prioritetas, 
svarbesnis netgi už maisto ir sekso poreikius. Meilės dramos 
esmė ir yra šis saugaus emocinio ryšio alkis, išlikimo impe- 
ratyvas, kurį jaučiame nuo lopšio iki karsto. Meilės ryšys yra 
vienintelis saugus prieglobstis, kokį tik per amžius mums yra 


pasiūliusi gamta. 

2. Šios emocijos ir prieraišumo poreikis ir buvo tie sąmoks- 
lininkai, vertę neigiamai bendrauti — pereiti prie šėtoniškų 
dialogų. Dabar supratau, kodėl šis bendravimo modelis taip 
užvaldo ir nuolat kartojasi. Kai atrodo, kad saugus ryšys pra- 
rastas, partneriai pakliūva į „kovok arba spruk“ ciklą. Gavę 
atsaką, bet kokį atsaką, jie kaltina vienas kitą, tampa agresy- 
vūs arba užsisklendžia ir stengiasi visai nereaguoti. Abu įsi- 
baiminę, tik skirtingai tai išreiškia. Bėda ta, kad šis „kaltinimų 
ir atsiribojimo“ ciklas, kartą į jį įsitraukus, sustiprina visas jų 
baimes ir didina vienumos pojūtį. Emocinė priklausomybė, 
sena kaip pasaulis, diktuoja šį šokį. Jokie racionalūs įgūdžiai jo 
nepakeis. Dauguma kaltinimų šiuose dialoguose tėra nevilties 
kupinas ryšio maldavimas, protestas prieš išsiskyrimą. Nura- 
minti šią sielos raudą gali tik emocinis mylimojo priartėjimas, 
palaikymas ir baimės išsklaidymas. Daugiau niekas. Jeigu šis 
ryšys neužsimezga, kova tęsiama. Partneris pašėlusiai sieks 
partnerio emocinės reakcijos. Tas kitas, girdėdamas, kad jis 
jau nebemylimas, užsisklęs. Sąstingis pavojaus akivaizdoje — 
įgimta žmogaus reakcija pajutus bejėgiškumą. 


3. Svarbiausios pokyčių akimirkos taikant ETM - saugaus ryšio 
akimirkos. Tada, jausdami saugią darną ir tarpusavio ryšį, abu 
partneriai gali girdėti ir suvokti, kaip vienas ir kitas maldauja 
prieraišumo, ir atsakyti rūpestingu dėmesiu, kaldindami ryšį, 
nesutraukomą skirtybių, nuoskaudų ir laiko išmėginimų. Šios 
akimirkos formuoja saugų ryšį, ir kaip tik tai viską pakeičia. 
Jos išsklaido abejones ir atsako į klausimą: „Ar galiu tavimi 
pasikliauti?“ Partneriai, sužinoję, kaip išreikšti savo porei- 
kius ir suartėti, kiekvieną kartą mėgindami tai atlikti drauge, 
sustiprina savo meilės ryšį. Žinoma, tokios akimirkos kuria 

naują šokį, grindžiamą partnerių pasitikėjimu taikant ETM. 
Neabejotinai jie tampa stipresni kaip asmenybės. Jei žinote, 
kad turite mylimąjį ir kad jums pašaukus jis atsilieps, jaučiatės 
labiau pasitikį savimi ir vertingesni. O ir pasaulis nebeatrodo 
toks gąsdinantis, kai turite kuo pasikliauti ir žinote, kad jame 
esate ne vienas. 


Atlikusi pirmąjį ETM tyrimą supratau suradusi taką, vedan- 
tį poras iš beviltiško sielvarto link laimingesnių santykių. Bet tik 
supratusi, kad visko problema, visa drama susijusi su prieraišumo 
ryšiais, suvokiau, kad atradau platų meilės „žemėlapį; kuriuo 
naudodamasi galėsiu sistemingai numatyti šios kelionės link ypa- 
tingo meilės ryšio žingsnius. 

Netrukus mano užsiėmimai su poromis pasikeitė. Stebėdama 
partnerius, reikalaujančius ir atsitraukiančius, supratau Bowlby'o 
koncepciją apie išsiskyrimo sielvartą. Kai kurie partneriai, norė- 
dami būti išgirsti, šaukdavo vis garsiau, kiti šnabždėdavo vis tyliau 
taip stengdamiesi nesutrikdyti „paliaubų. Girdėjau, kaip į šėto- 
niškų dialogų žabangas įtraukti partneriai kalba apie prieraišumą. 
Žūtbūtinis emocinės reakcijos poreikis baigdavosi kaltinimais ir 
siaubinga baime būti atstumtam, o rezultatas - užsisklendimas 
ir nutolimas - būdavo šių nesibaigiančių konfliktų pastoliai. Da- 
bar tapo lengviau sustyguoti partnerių emocijas. Supratau šio 
poreikio būtinumą. Apmąstydama savo naują požiūrį į konsul- 
tuojamų porų problemas, jų emocijas, poreikius, nesibaigiančius 
konfliktus suvokdama kaip prieraišumo troškimą ir visa tai taip, 
kad tarp partnerių užsimegztų ryšys, sužinojau, jog šis metodas 
jiems tinka. Jie man patys tai pasakė. Jie teigė dabar supratę žo- 
džiais neįvardytas ir atrodžiusias neracionalias savo baimes ir ga- 
lintys suartėti su savo mylimaisiais iš esmės nauju būdu. O kokį 

nepaprastą palengvėjimą jie pajuto sužinoję, kad jų troškimai ar 
baimės neturi nieko bendra su „nebrandumu“. Nebereikėjo jų 
slėpti ar neigti. Dabar jau galėjome ETM, kaip darbo su poromis 
metodą, šlifuoti - juk buvome ne tik pažįstamame rajone, mes jau 
turėjome žemėlapį, tiesiai vedantį į reikiamus namus. Galėjome 
imtis reikalo iš esmės. 

Daugelį metų vykdyti moksliniai suaugusiųjų prieraišumo 
tyrimai patvirtino tai, ką sužinojau per terapijos užsiėmimus ste- 
bėdama tūkstančius porų: esminių pokalbių, skatinančių emoci- 
nį ryšį būti jautrų ir saugų, svarbą. Tai, kad kaip tik po tokių po- 
kalbių partnerių tarpusavio ryšys kaskart vis labiau sustiprėdavo. 
Savo tyrimais įrodėme, kad šiems pokalbiams įvykus poros išsi- 
vaduodavo iš sielvarto ir sutvirtindavo tarpusavio ryšį. Šioje kny- 
goje dalijamasi minėtų pokalbių turiniu taip, kad metodą galėtu- 
mėte pritaikyti kurdami savo santykius su mylimu žmogumi. Ligi 
šiol porų terapijoms vadovaudavo ETM perpratę profesionalai. 
Tačiau šis metodas toks naudingas ir toks reikalingas žmonėms, 
kad aš supaprastinau jo taikymą. Troškau, kad jūs, skaitytojau, ga- 
lėtumėte nesunkiai juo pasinaudoti norėdamas keisti ir stiprinti 
savo santykius. 


P. J. |. 


ETM pagrindai išdėstyti aptariant septynis pokalbius, kurių tiks- 
las - paskatinti rastis tam tikrą emocinį jautrumą, esantį partne- 
rių meilės ilgaamžiškumo raktu. Šį emocinį jautrumą sudaro trys 


pagrindinės dalys: 

+» Pasiekiamumas: ar galiu tave „pasiekti ? 


Tai reiškia buvimą atviram savo partneriui netgi tada, kai ap- 
ninka abejonės ar jaučiatės esąs nesaugus. Dažnai taip stengiatės 
įrodyti, kad jūsų emocijos svarbios ir neužvaldo visos jūsų esybės. 
Todėl galite atsitraukti per žingsnį, bet nenutolti nuo mylimojo ir 
atsakyti į jo siunčiamus prieraišumo ženklus. 


+ Jautrumas: ar galiu tikėtis tavo jausmingos reakcijos? 


Tai reiškia emociškai prisiderinti prie partnerio ir parodyti, 
kad jo emocijos, ypač prieraišumo poreikis ir dėl jo praradimo ki- 
lusios baimės, turi įtakos jūsų būsenai. Tai reiškia pripažinti ir nu- 
sistatyti, kas svarbiausia, - „skaityti“ partnerio siunčiamus emo- 
cinius signalus ir prireikus atsakyti siunčiamais aiškiais raminimo 
ir globos signalais. Jautrumas visada suvirpina mūsų emocijas ir 
nuramina fiziškai. 


+  Įsipareigojimas: ar tikrai tau būsiu svarbus ir tu būsi artimas? 


Įsipareigojimo sąvoka apibrėžiama įvairiai. „Įsipareigojęs“ - tai 
atsidavęs, susidomėjęs, įtrauktas, sužavėtas, pasižadėjęs, susijęs. 
Emocinis įsipareigojimas šiame kontekste suprantamas kaip iš- 
skirtinis dėmesys, kurį skiriame tik mylimam žmogui. Ilgiau į jį 
žiūrime, dažniau prie jo liečiamės. Partneriai tai dažniausiai api- 
būdina kaip jausminį buvimą drauge. 

Įsidėmėkite: emocinio ryšio esmė - P. J. Į. ir frazė: „Ar tu čia, 


ar tu su manimi?“ 

ETM - septyni esminiai pokalbiai 


Grįžkime prie Saros ir Timo ir pažvelkime, kaip veikia ETM. Pa- 
nagrinėkime keturis pirmus pokalbius, pakeitusius Saros ir Timo 
santykius, tai padės suprasti jų pokyčius. Antroje šios knygos da- 
lyje rašoma, kaip šie santykiai galėtų tobulėti. Kaip Sara ir Timas, 
galite išmokti sustoti pajutę, kad klimpstate į emocinio bado liū- 
ną ir vis labiau tolstate vienas nuo kito. Su šia grėsme susiduria 
daugelis partnerių. Negana to, galite išmokti suprasti rafinuotą 
meilės logiką ir ją kuriančių pokalbių meną. 

Per pirmą pokalbį - „Atpažinkite šėtoniškus dialogus“ - ska- 
tinu partnerius atpažinti kenkiantį juos traukiantį šokį vos tik jis 
prasideda, atpažinti, kaip kiekvieno iš partnerių judesiai didina 
jų tarpusavio konfrontaciją. Kai tik jie suvokia savo netikusius 
žingsnius, prašau jų pažvelgti giliau - paieškoti, ką iš tikrųjų slepia 
tos pragaištingos pastabos, ir suvokti, ką iš tikrųjų abu sako. Sa- 
ros puolimai ir reikalavimai - tai nevilties kupinas priešinimasis, 
suvokus, kad jos ir Timo saitai trūkinėja, o Timo gynyba ir šaltas 
racionalumas - jo nuogąstavimų, kad jis Sarą nuvylė ir ją praran- 
da, išraiška. Ir kuo labiau jis stengiasi atremti jos priekaištus, tuo 
vienišesnė ji jaučiasi ir tampa piktesnė. Po kurio laiko jiems belie- 
ka kaltinimai ir gynyba. 

Bet dabar Timas ir Sara moka užmegzti naują pozityvų pokal- 
bį, suteikiantį jiems galios prasidėjus šėtoniškam dialogui įveikti 
šį kenkiantį kalbėjimosi būdą, vadinamą „Protesto polka“. Sara 
jau geba pasakyti: „Manau, kad man tiesiog sunku. Aš jaučiuosi 
įskaudinta. Man taip liūdna. Užsipuolu tave norėdama, kad pa- 
stebėtum, kaip aš jaučiuosi. Suprastum, kas vyksta, ir grįžtum pas 
mane. Bet tu tik tolsti nuo manęs teisindamas save. Matyt, kai 
puolu, esančiajam šalia atrodau gan pavojinga, taigi tu stengiesi 

dar labiau atsitraukti. Tada aš dar labiau įsiuntu. Ir mes įstringa- 
me. Anksčiau nesuvokdavau, kaip tai vyksta“ Timas supranta, 
kodėl jo atsiribojimas dar labiau paskatina Sarą būti reiklesnę. Jie 
abu ima atpažinti dialogo modelį ir liaujasi vienas kitą kaltinti. 
Dabar jie pasirengę antram pokalbiui. 

„Jautrių vietų ieškojimas“ Timui ir Sarai padeda suprasti savo 
ir vienas kito reakcijas ir tai, kad visos jų dramos esmė - baimė 
prarasti emocinį tarpusavio ryšį. Partneriai pradeda žvelgti pla- 
čiau — matyti ne vien tik akimirkos reakcijas, tokias kaip Saros 
įniršį ir santūrų Timo atsiribojimą. Pradedame skverbtis į sritį 
gilesnių ir švelnesnių jausmų, susijusių su prieraišumo poreikiu 
ir baime jį prarasti. Timas atsigręžia į kur kas ramesnę ir labai įdė- 
miai besiklausančią Sarą ir taria: „Tu teisi. Praėjusią naktį, tą aki- 
mirką, nesugebėjau pajusti, kad esi įskaudinta. Tematau tik tavo 
pyktį ar ką nors panašaus. Tegirdžiu, kad ir vėl jį sukėliau. Ir vėl 
nepasisekė. Aš niekada negalėjau suprasti, kas iš tikrųjų vyksta, — 
jis užsidengia veidą. Atsidusęs kalba toliau: - Taigi aš manau, kad 
tiesiog viskam stengiuos padaryti galą. Sustabdyti kivirčą ir savo 
paties pasikartojančius protrūkius. Bet ar tu manai, kad nesuvo- 
kiu, jog prarandu tave?“ Jis panarina galvą. Sara pasilenkia link jo 
ir švelniai paima ranką. Ne, tai nereiškia, kad jam ji neberūpi ar 
kad jam jos nebereikia. Jis paprasčiausiai negeba suvaldyti savo 
baimės ją prarasti. 

Sara ir Timas pradeda suvokti, kad šokant su partneriu neįma- 
noma nesiliesti prie jo jautrių vietų. Privalome žinoti, kad tokių 
vietų yra, ir gebėti apie jas kalbėtis taip, kad partneris taptų ar- 
timesnis. Sara ir Timas dabar žino pavojaus ženklus ir kur slypi 
jautrios, su tam tikrais įvykiais susijusios vietos, galinčios sukel- 
ti nuogąstavimų dėl prieraišumo praradimo. „Imu niršti, kai vė- 
luoji, - sako Sara. - Tai man primena tėvą. Mus palikęs, jis vis 

skambindavo ir sakydavo, kad mane myli. Sakydavo, kada atvyks 
manęs paimti, bet taip niekad ir neapsireiškė. O aš vis tikėdavau- 
si - tik kartą supratau, kokia esu kvailė, jei manau esanti jam svar- 
bi. Taigi jaučiuosi panašiai.“ Pasakodama apie savo nusivylimą ir 
ilgesį, užuot kalbėjusi apie juntamą pyktį, ji paskatina Timą naujai 
pažvelgti į ją ir į tai, kas jai svarbiausia. Jis pradeda labiau įsiklau- 
syti į tai, ką ji sako, ir jų emocinis ryšys tampa stipresnis. 
Pertrečią pokalbį, vadinamą „Grįžimu prie sunkaus momento, 
ši pora, įvardydama kiekvieno žengtus žingsnius ir patirtas emoci- 
jas, prisimena laikotarpį, kai jų santykiai buvo pasiekę aklavietę: pa- 
kliuvę į reikalavimų ir atsiribojimų spiralę. Dabar jie patys valdo šį 
tarpusavio „šokio“ sukurtą momentą. Ir kaip tai atrodo? 


SARA: „Mus tie „polkos“ žingsneliai labai įtraukė. Kol šito ne- 
žinojau, pati gąsdindavau paliksianti jį. Bet dabar kita mano pusė 
ima klausti: „Ką gi tu darai? Ką mes darome?“ Vėl įklimpome. Su- 
vokiu, kad jis turi reaguoti ir tai tik dalis jo meilės jausmų. Netu- 
rėčiau dėl to blogai jaustis. Bet mane išmuša karštis vos pradedu 
apie tai kalbėti. Buvau išsigandusi. Skambėjo taip, lyg jis būtų iš- 
sižadąs pažado - ketinome išvykti ir drauge praleisti šį savaitgalį, 
o dabar šito nebebus. Tada susigaudžiau: „Palauk sekundę. Ir vėl 
mes čia. Stabtelkime.“ Tuo momentu jis išėjo iš kambario. (Ji atsi- 
gręžia į Timą.) Taigi aš atėjau, radau tave ir pasakiau: „Ei, mus vėl 
įtraukė ta nelemta polka. Aš nusiminiau, tarsi tu būtum nuspren- 
dęs nesilaikyti pažado“ (Ji šypsosi.) 

Timas: „Tu teisi. Aš jau užsičiaupiau. Pasidaviau. Bet pasąmo- 
nė man priminė mūsų pokalbius. Taigi kai tu atėjai ir radai mane, 
man akmuo nusirito. Tada aš galėjau tau pasakyti, kad tikrai noriu 
išvykti savaitgaliui su tavimi. Išaiškėjo, kad mes gebame ištrūkti 
iš šito šokio ir kažkaip įsikibti vienas į kitą, nuraminti vienas kitą. 

Padėjo tai, jog prisiminiau tave sakius, kad bijai būti apvilta, jeigu 
aš nerasiu laiko šiai išvykai. Bet aš neišgirdau tavo pikto tvirtini- 
mo, kad esi apskritai manimi labai nusivylusi.“ 

SARA: „Niekada nesuvokdavau, kad mano pyktis taip stipriai 
tave veikia. Iš tikrųjų maniau, kad jis apskritai tavęs nejaudina. 
Taip, būčiau nusivylusi, užsipuolusi, tai tiesa. Nebūčiau sulaukusi 
tavo reakcijos. Tikrai nebūtų padėję tavo ir tavo šeimos patarimai 
subręsti ir tvarkytis savarankiškai. Tada būčiau jautusis dar vie- 
nišesnė.“ 

Timas: (Palinksta prie jos.) „Žinau. Nesuprasdavau. Mes kaž- 
kaip būdavome įtraukiami į šias pinkles - tu įskaudinta ir vieniša 
ir aš jausdamasis tarsi idiotas. Negalėjau suprasti, kas sa mumis 
negerai, ir kuo labiau stengdavausi šitų situacijų išvengti ir jas 
sumenkinti, tuo blogiau darėsi. Sju sako, kad tai dažnas atvejis. 
Manau, dar niekad nesame tiek daug kalbėję apie savo emocinius 
poreikius, ko mes trokštame iš vienas kito.“ 

SARA: „Šis mus įsukęs šokis ir yra problema, net jei tu kartais 
ir nesuvoki tikrovės, susijusios su artimumu““ (Ji šypsosi. Jis linksi 
galva pritardamas jos nuomonei ir taip pat nusišypso.) 


Timas ir Sara dabar gali daryti tai, ką daro poros, kurių saugus 
tarpusavio ryšys. Jie geba atpažinti ir priimti vienas kito protestus 
dėl prieraišumo. Jie jaučiasi saugūs pradėti naują pokalbį, sustip- 
rinsiantį jų emocinius saitus. 

Šie trys pokalbiai mažina tarpusavio santykių įtampą ir paren- 
gia partnerius kitiems ryšį plėtojantiems ir stiprinantiems dialo- 
gams. 

Ketvirtas pokalbis - „Laikyk mane tvirtai“ - vienas iš tų po- 
kalbių, kurie kokybiškai keičia porų santykius. Šis pasikeitimas 
pastūmėja partnerius būti pasiekiamesnius, emociškai jautres- 

nius ir stipriai įsipareigojusius vienas kitam. „Įžeidimų atleidi- 
mo“, „Ryšio per seksą ir lytėjimą“ ir „Kaip palaikyti meilės gyvas- 
tį“ pokalbiai pagrįsti kuriamu intymiu ryšiu. Partneriai, kai tik 
pereina ketvirtąjį, įgyja priemonę, padedančią reaguoti į meilės 
pakilimus ir atoslūgius, ir sužino apie būdą išsilaisvinti iš atotrū- 
kio žabangų. 

„Laikyk mane tvirtai“ - sunkus, bet svaiginamas pokalbis. Šiuo 
atveju formuojamas emocinis ryšys — tai kažkas tokio, ko dau- 
gybė porų nebuvo patyrusios netgi per pradinio susižavėjimo 
įkarštį, kai jų kūnai buvo sklidini aistros hormonų. Tai primena 
džiaugsmingą tėvų ir vaiko ryšį, tik yra sudėtingesnis, abipusis 
ir seksualinis. Kaip ir atskleidžia šis pokalbis, partneriai save ir 
savo mylimuosius suvokia skirtingai. Jie pastebi, kad patiria naujų 
emocijų, ima kitaip bendrauti. Dabar jie nebijo daugiau rizikuoti 
ir siekti daugiau intymumo. 

Pažvelkime, kaip toks pokalbis vyksta tarp Timo ir Saros, kai 
jau viskas atsiduria savo vietose. 

Dabar Timas jau drįsta pasakyti žmonai, kad jį „beprotiškai 
paralyžiuoja“ pajutus jos nepasitenkinimą. Jis vis dar užsisklen- 
džia, bet nenorėtų, kad tai vėl kada nors pasikartotų. Jis priduria: 
„Tik aš nebežinau, kaip būti tau „artimam“. Nesu tikras, kad aps- 
kritai suvokiu, kaip tai atrodo. Išskyrus tuos atvejus, kai suprantu, 
kad tu nori mylėtis“ 

Tačiau reakcija, reiškianti tarpusavio ryšį, yra įgimta, ir kai aš 
Timo paklausiu, kaip jis savo mažajai dukrelei parodo, kad ją myli, 
jo veidas nušvinta. „O, šnabždu jai, apkabinu, ypač vakare prieš 
miegą, — vardija jis. - Ir ji nusišypso man grįžus iš darbo, mat aš 
turiu savų mažybinių žodelių, kuriuos išgirdusi, ji supranta, kad 
džiaugiuosi ją matydamas. Jai patinka, kai pabučiuoju į skruostą 
ir pasakau, jog ji amžiams mano mylima dukrytė. Aš žaidžiu su 

ja ir tomis akimirkomis tik jai skiriu visą savo dėmesį.“ Staiga jo 
akys išsiplečia. Jis jau žino, ką ketinu pasakyti. „Taip, kai jautiesi 
saugus, tada gana nesunku rodyti meilę ir artimumą. Iš tiesų žinai, 
kaip prisiderinti prie mylimo žmogaus. Žinai, kaip švelniai rea- 
guoti ir kaip palaikyti ryšį Timas šypsosi, neužtikrintai, bet vil- 
tingai. Paskui kalbamės, kas trukdo jam būti jautriam ir švelniam 
su žmona. Jis atsisuka į Sarą ir pasako, jog dažnai būna susierzinęs, 
per daug įsibaiminęs, kad būtų žaismingas ir „ją išgirstų “. 

Tai ir yra tas esminis Timo ir Saros tarpusavio ryšio momen- 
tas. Vyras nutyla, bet netrukus pripažįsta: „Žinau, nesirūpinau 
tavimi. Žinau, tave nuvyliau. Aš taip įsitraukiau — norėjau darbe 
įrodyti, kas esu, taip pat ir tau. Taigi tavo pyktis, nors aš taip sten- 
giuosi, tiesiog žudo mane. Negaliu šito priimti, tad atsiriboju. Bet 
noriu, kad būtume drauge. Man reikia tavęs. Norėčiau, kad su- 
teiktum man galimybę nustoti tiesiog stebėti, kaip darau klaidą 
po klaidos, ir kad žinotum, jog tu man esi labai svarbi. Noriu, kad 
būtume kartu. Ne visada žinau, kaip tai padaryti.“ Sara išplečia 
akis, suraukia kaktą ir sukūkčioja. 

Timas tapo pasiekiamas. Jis jau gali pasakyti žmonai, kad jam 
reikia emocinio ryšio, pripažinti savo pažeidžiamumą. Jis emociš- 
kai įsipareigojęs. Tai ir yra svarbiausia, o ne tai, ką jis sako. Bet iš 
pradžių Sara net nežino, kaip elgtis su šiuo nepažįstamuoju. Ar ji 
galinti juo pasitikėti? Per tokį trumpą laiką jis pakeitė jų santykių 
muziką iš polkos į tango - jausmingą šokį. Bet moteris kandžiai 
replikuoja: „Ir kai tu „nežinai, kaip pats pasakei, sprunki į darbą, 
kur esi „specialistas“, argi ne taip? 

Pamažu, Timui vis kalbant apie savo poreikius, Sara juo pati- 
ki: „Tai tas vyras, kurį pamilau, vyras, kurio visada troškau“ Dabar 
Saros eilė įsitraukti į naują šokį, kurį šokdama ji turėtų sušvelninti 
savo piktą nusistatymą. Ji gali pasakyti jam, kaip jai buvo baisu 

jaustis „išduotai“ ir kaip troško, kad jis nuramintų. Aš skatinu 
ją paprašyti kaip tik to, kas jai padėtų jaustis saugiai. „Tarsi rizi- 
kuočiau šokti iš didelio aukščio ir tikėtis, kad pagausite, — taria 
dvejodama. - Išsiugdžiau tokį didelį nepasitikėjimą: - „Prašyk 
manęs, - vos girdimai sako jis. - Juk esu čia.“ - „Man reikia, kad 
nuramintum. Man reikia tavo dėmesio. Žinoti, kad būsiu įvertin- 
ta, nors akimirką. Man reikia, kad pastebėtum ir reaguotum, jei 
jaučiuosi užgauta, jei esu išsigandusi. Ar gali mane apkabinti?“ Jis 
atsistoja ir apglėbia ją. 

Iš savo tūkstančių porų stebėjimo patirties žinau, kad tai ir yra 
esminiai momentai, partnerių santykius perkeliantys nuo nesta- 
bilaus pagrindo ant tvirtos žemės ir padedantys poroms atrasti 
meilę visam gyvenimui. Kaip tik tada Timas ir Sara sukūrė jų ryšį 
apsaugantį pasitikėjimą, kurio trokšta kiekvienas iš mūsų. 


Analizuokite ir mokykitės 


Cia pateikiami klausimai ir pratimai padės pažvelgti į savo santy- 
kius su partneriu per emocinio prieraišumo prizmę. 


„A. J. Į“ klausimynas 


Šis klausimynas padės jums taikyti šios knygos išmintį gerinant 
santykius su partneriu. Paprasčiausiai perskaitykite kiekvieną 
teiginį ir šalia apveskite raidę T (taip) arba N (ne). Norėdami 
įvertinti rezultatus, kiekvienam atsakymui „taip“ skirkite po vieną 
balą ir paskui visus juos sudėkite. Galite individualiai atsakyti į šio 
klausimyno klausimus ir apmąstyti jūsų santykių kokybę. Arba 

jūs ir jūsų partneris galite atskirai užpildyti klausimyną, paskui 
drauge aptarti atsakymus. 


Ar manote, kad jūsų partneris jums pasiekiamas? 


1. Man nesunku sulaukti partnerio dėmesio. 
„ Su mano partneriu lengva bendrauti jausmingai. 
Mano partnerio elgesys parodo, kad aš jam svarbiausia. 


„ Nesijaučiu vienišas ar atskirtas šių savitarpio santykių. 


(B O N 
+ > 9 5 5 
zzzzz 


„ Su savo partneriu galiu dalytis visais išgyvenimais. 
Jis išklausys. 


Ar manote, kad jūsų partneris jums jautrus? 


1. Jei aš trokštu būti drauge, būti nuramintas, T N 
jis bus su manimi. 


2. Mano partneris reaguoja į mano signalus, T N 
reiškiančius, kad norėčiau jo artimumo. 

3. Zinau, kad kai nerimauju ar abejoju, galiu kliautis T N 
savo partneriu. 

4, Netgi tada, kai kivirčijamės ar mūsų nuomonės T N 
išsiskiria, žinau, kad savo partneriui esu svarbus 
ir kad rasime mums abiem priimtiną išeitį. 


S. Jei man reikės patikinimo, koks svarbus esu savo T N 
partneriui, to sulauksiu. 

Ar esate vienas kitam emociškai įsipareigoję? 


1. Man labai malonu jaustis artimam, pasitikėti T N 
savo partneriu. 


2. Aš savo partneriui galiu pasipasakoti beveik T N 
apie viską. 
3. Juo pasitikiu ir tada, kai būname atskirai, tikiu, T N 


kad mus sieja tarpusavio ryšys. 


4. Zinau, kad mano partneriui rūpi mano džiaugsmai, T N 
nuoskaudos ir baimės. 


S. Jaučiuosi pakankamai saugus būti emocingas T N 
su partneriu. 


Jei suskaičiavus rezultatas lygus 7 ar yra didesnis, esate teisin- 
game kelyje į saugų tarpusavio ryšį ir ši knyga gali padėti jį dar 
labiau sustiprinti. Jei rezultatas mažesnis nei 7, pats laikas pradėti 
dėmesingai remtis šioje knygoje aprašytais pokalbiais savo ryšiui 
su mylimuoju stiprinti. 

Tarpusavio ryšio su partneriu supratimas ir dalijimasis min- 
timis apie jį yra pirmasis žingsnis gebėjimo kurti jūsų abiejų 
trokštamus ir abiem reikalingus santykius kelyje. Ar partnerio 
suvokimas apie jūsų pasiekiamumą, jautrumą ir įsipareigojimą 
atitinka jūsų paties įsivaizdavimą apie save, taip pat ir požiūrį į ry- 
šio patvarumą? Pasistenkite nepamiršti, kad jūsų partneris kalba 
apie tai, koks saugus ir prisirišęs jis yra šiuo metu, o ne apie tai, ar 
esate tobulas ar netobulas partneris. Galite pakaitomis su partne- 
riu kalbėti apie klausimus ir atsakymus, kurie pasirodys jums esą 

svarbiausi ar pozityviausi. Geriausia kiekvienam skirti iki penkių 
minučių. 

Dabar, jeigu gerai jaučiatės, pamėginkite panagrinėti tuos 
klausimus ir atsakymus, kurie, jūsų manymu, sukėlė sunkiausių 
emocinių išgyvenimų. Tai daryti stenkitės padėdami partneriui 
prisiderinti prie jūsų jausmų. Jis negalės šito padaryti esant nei- 
giamai atmosferai, todėl pasistenkite vengti kritikuoti ar kaltinti. 
Kiekvieno klausimo analizei rekomenduojama skirti taip pat iki 
penkių minučių. 


Emocinių ryšių nagrinėjimas 


Galbūt jums patogiau aptarti bendrus klausimus, nei diskutuoti 
naudojantis klausimynu. Galite tiesiog apmąstyti toliau pateiktus 
klausimus arba užsirašyti atsakymus dienoraštyje - taip labiau į 
juos įsigilinsite. Taip pat galite savo įžvalgomis dalytis ir atsaky- 
mus aptarti su partneriu. 


+ Ar jums buvo naudinga sužinoti Timo ir Saros istoriją? Ar 
ji jums ką nors priminė? Kuri dalis iš tikrųjų jums pasirodė 
esanti svarbi ir kaip jūs ją suprantate? 

+» Kokių tiesų apie meilę arba santuoką išmokote iš savo tėvų? 
Iš savo bendruomenės? Ar galimybė siekti kitų žmonių para- 
mos, pasitikėti kitais buvo laikomi stiprybe ir sumanumu? 

+» Ar ankstesni jūsų santykiai buvo saugūs, pagrįsti meile žmo- 
gui, kuriuo pasitikėjote, kuriam jautėtės artimas ir prireikus 
galėdavote sulaukti jo pagalbos? Ar įsivaizduojate, kaip visa 
tai turėtų būti, ar turite modelį, galintį jums padėti kurti da- 
bartinius santykius? Prisiminkite kokį nors malonų epizodą 

ar tipišką akimirką, atspindinčius šį ryšį, ir papasakokite part- 
neriui. 

Ariš savo buvusių santykių patirties sužinojote, jog mylimieji 
gali būti nepatikimi, o jūs turite būti budrus ir kovoti norėda- 
mas, kad jus pastebėtų ir į jūsų poreikius būtų atsižvelgiama? 
O gal sužinojote, kad kliovimasis kitais pavojingas ir geriau- 
sia laikytis atstumo, apsieiti be kitų, vengti artimumo? Kai 
pajuntame, kad mūsų mylimas žmogus nutolęs ar atsiribojęs 
nuo mūsų, dažniausiai taip būna nutikę dėl šių pagrindinių 
strategijų. Kokia strategija vadovavotės kurdami ankstesnius 
santykius, tarkime, su tėvais, reikalams pakrypus neigiama 
linkme? 

Ar galite prisiminti atvejį, kai jums iš tikrųjų reikėjo, kad myjli- 
mas žmogus būtų su jumis? Jeigu jo nebuvo, ką tai jums reiškė 
ir ko iš šios situacijos išmokote? Kaip susitvarkėte? Ar ši patir- 
tis turi kokios nors įtakos dabartiniam jūsų ryšiui? 

Jeigu jums sunku kreiptis į kitus ir jais pasikliauti, leisti jiems 
būti artimesniems, kai iš tikrųjų jums šito reikia, ką darote, kai 
gyvenimas tampa per daug sudėtingas ar pasijuntate vienišas? 
Pasakykite du labai konkrečius ir specifinius dalykus, kuriuos 
patikimas, pasiekiamas, jautriai emociškai reaguojantis ir įsi- 
pareigojęs mylimasis, palaikantis santykius su jumis, padary- 
davo įprastą dieną, ir kaip tuomet pasijusdavote. 

Ar galite dabartinio savo partnerio paprašyti, leisti jam su- 
prasti, kad jums reikia artimumo ir paguodos? Ar tai padaryti 
jums lengva? O gal priešingai - sunku? Galbūt abejojate, ar 
tik nebus tai silpnumas, o gal tai jums atrodo pernelyg rizi- 
kinga? Įvertinkite šį sunkumą nuo 1 iki 10. Aukštas rezultatas 
reiškia, kad jums labai sunku tai padaryti. Tai pasakykite savo 


partneriui. 

Kai esant dabartiniams santykiams jaučiatės nutolęs ir vieni- 
šas, ar audringai reiškiate emocijas, nerimą ir skatinate part- 
nerį reaguoti? Ar esate labiau linkęs užsisklęsti ir pasistengti 
ignoruoti buvimo drauge poreikį? Ar prisimenate, kada taip 
buvo nutikę? 

Prisiminkite savo santykių momentus, kai klausimas „ar tu 
čia, su manimi?“ liko be atsako, o jūs pradėdavote kovoti dėl 
kiekvienos smulkmenos. Tai papasakokite partneriui. 

Ar galite prisiminti tuos momentus, kai vienas iš jūsų siekė 
kito artimumo, o tas jautriai reagavo į šį poreikį, ir jūs abu jau- 
tėtės emociškai susiję ir saugūs būdami drauge? Tai papasako- 
kite partneriui. 


Dabar, kai jau žinote, ką reiškia meilė ir pozityvios vienas nuo kito 


priklausomybės kūrimas, kitose knygos dalyse aprašyti santykius 
padedantys keisti pokalbiai atskleis, kaip tokį ryšį sukurti su part- 
neriu. Pirmi keturi pokalbiai išmokys apriboti negatyvias santy- 
kių spirales, kurių rezultatas - atotrūkis vienas nuo kito, ir priside- 


rinti vienam prie kito taip, kad būtų sukurtas ilgalaikis emocinis 


jautrumas. Kiti du pokalbiai atskleis, kaip nuoskaudų atleidimas 


ir intymumo puoselėjimas padeda stiprinti emocinį tarpusavio 


ryšį. Paskutinis pokalbis parodys, kaip svarbu savo santykiais rū- 


pintis kasdien. 


TNTs 
vraruga maladao 


SIIVO VHLNV 


1 pokalbis 
Atpažinkite šėtonišką dialogą 


„Barniai geriau nei vienatvė.“ 


Airių patarlė 


Kiekvieną iš mūsų mylimiausias žmogus gali ir pakylėti į džiaugs- 
mo padangę, ir nutrenkti žemėn. Gali pakakti nusisukti, nepagar- 
biai pasielgti, leptelėti neapgalvotą pastabą. Artimumas be jaut- 
rumo neįmanomas. Jeigu mūsų ryšys su partneriu yra saugus ir 
tvirtas, mes šių jautrumo akimirkų nesureikšminame. Iš tikrųjų 
galime jomis pasinaudoti tarpusavio ryšiui dar labiau sustiprinti. 
Bet žmonės, kurie nesijaučia esą saugūs ir tvirtai vienas su kitu su- 
siję, tokiais momentais užsiplieskia tarsi miškas per sausrą. Gais- 
ras kaipmat apima visus jų tarpusavio santykius. 

Kaip tik tai ir nutiko per audringas pirmas tris terapijos už- 
siėmimo minutes Džimui ir Pamelai, seniai susituokusiai porai, 
išgyvenančiai santykių nuosmukį, nors ir pripažįstančiai patrauk- 
lias vienas kito savybes. Džimas per ankstesnes konsultacijas kelis 
kartus man buvo sakęs, kad auksiniai Pamelos plaukai ir žydros 
akys jį tiesiog pakeri, o Pamela dažnai pabrėždavo, jog jis geras 
vyras ir tėvas ir netgi „šiek tiek“ dailus. 

Ši konsultacija prasidėjo visai nekaltai: Pamela pasakė, kad ji 
ir Džimas maloniai praleido savaitę drauge ir ji nusprendusi labiau 
pamaloninti vyrą, nes mačiusi, kad jis įsitempęs dėl darbo reikalų. 
Dar ji pasakė, kad tikrai norėtų, jog prireikus emocinės paramos 
jis išdrįstų jai apie tai pasakyti. Džimas suprunkščia, pavarto akis 
ir sėdėdamas ant sukamosios kėdės nusigręžia nuo žmonos. Tą 
akimirką, prisiekiu, kabinete pajutau karšto vėjo gūsį. 

Pamela pratrūksta: „Ką, po perkūnais, tu nori parodyti šita 
kvaila savo išraiška? Omeny turint mūsų santykius aš stengiau- 
si kur kas labiau palaikyti tave nei tu mane, pasipūtęs šunsnuki. 
Esu čia, nes siūlau tau pagalbą, bet tu, kaip visada, elgiesi taip, lyg 
būtum viršesnis“ — „Tai tik tuščios kalbos, - atšauna Džimas. — 
Niekada nesikreipsiu į tave pagalbos. Priežastis kaip ant delno. Tu 
mane tik išplūstum. Tu taip darai daugybę metų. Štai kodėl mudu 
įklimpome į šitą jovalą.“ 

Mėginu juos raminti, bet jie šūkauja taip garsiai, kad manęs nė 
negirdi. Pagaliau liaunasi, kai pasakau, kad liūdna, nes šis jųdviejų 
bendravimas prasidėjo nuo Pamelos pozityvumo ir atsidavusios 
moters įvaizdžio pristatymo. Pamela apsiverkia, Džimas užsimer- 
kia ir atsidūsta. „Taip mums amžinai nutinka“, - sako jis, ir yra tei- 
sus. Kaip tik nuo čia juodu turi pradėti keisti tai, kas jiems visuo- 
met nutinka. Pokytis prasideda, kai atpažįstamas elgesio modelis 
ir dėmesys sutelkiamas į žaidimą, o ne į kamuoliuką. 

Kai negalime užmegzti patikimo ryšio su partneriu, griebia- 
mės trijų pagrindinių dialogų - juos vadinu šėtoniškais dialogais. 
„Surask blogiuką“ — tai į aklavietę vedantis modelis: partneriai 
nepaliaujamai kaltina vienas kitą. Toks bendravimas užtikrina, 
kad abu stengsis laikytis per mylią vienas nuo kito, jie taip pat ne- 
įstengia atkurti įsipareigojimų ir saugaus prieglobsčio. Partneriai 
„šoka“ per ištiestą ranką vienas nuo kito. Štai Džimas ir Pamela 

puola kaltinti vienas kitą dėl jų santykius žlugdančios įtampos. 
Daug porų ne kartą taip pabendrauja, bet ilgainiui darosi sunku 
tai ištverti. Daugeliui „Surask blogiuką“ yra tik trumpa įžanga į 
dažniausiai pasireiškiantį ir labiausiai įtraukiantį „sielvarto šokį“. 
Santuokas tiriantys mokslininkai tokį partnerių bendravimo 
būdą pavadino „reikalauju-traukiuosi“ arba „kritikuoju-tei- 
sinuosi. Aš jį vadinu „Protesto polka“, nes laikau jį reakcija ar, 
tiksliau, protestu prieš ryšio saugumo, kurio mums užmezgus 
santykius visiems reikia, praradimą. Trečiasis šokis - „Sustink ir 
išnyk“, ETM teorijoje kartais jį vadiname „atsitrauk-atsitrauk“. 
Jis pasireiškia partneriams kurį laiką pabendravus „šokant“ „Pro- 
testo polką', kai šokėjai jaučiasi esą tokie bejėgiai, kad ima pa- 
siduoti, „užšaldo“ savo emocijas ir poreikius. Tada telieka san- 
tūrumas ir nutolimas. Žmonės atsitraukia norėdami išvengti 
užgauliojimų ar bėgdami nuo nevilties. Šokių kalba, ant parketo 
staiga nelieka nė vieno šokėjo, abu partneriai sėdi pasienyje. Šis 
šokis - pavojingiausias. 

Mylėdami visi mes kartais griebiamės kurio nors iš šių ne- 
gatyvių bendravimo modelių. Kai kurie, kad ir koks saugus jų 
meilės ryšys, „sušoka“ trumpą, nors ir pavojingą, šokį. Kitiems, 
kurių ryšys ne toks patikimas, tai tampa įprastomis reakcijomis. 
Ilgainiui tam, kad įsipliekstų šėtoniškas dialogas, pakanka vien 
nemalonios mylimojo užuominos. Iš tikrųjų šie žalingi bendra- 
vimo modeliai kartais tampa tokie įprasti ir nuolatiniai, kad visiš- 
kai pakerta mylimųjų santykius, užblokuoja visas pastangas juos 
pagerinti ir vėl pajusti bendrystę. 

Kai jaučiamės nesaugūs ir nesulaukiame jautraus atsako, yra 
tik du būdai apsaugoti save ir išlaikyti ryšį su partneriu. Vienas iš 
jų - vengti įsipareigoti, vadinasi, pasistengti nuslopinti savo emo- 
cijas, užsisklęsti ir neigti emocinio ryšio poreikį. Kitas - įsiklau- 

syti į savo nerimą ir kovoti, kad būtum pripažintas ir sulauktum 
emocinės reakcijos. 

Kokia strategija vadovausimės būdami atitrūkę vienas nuo 
kito — tampa reikšmingu žingsniu, juk atsitraukimas ir užsisklen- 
dimas iš dalies atspindi mūsų įgimtą temperamentą, bet vis dėlto 
jį labiausiai skatina žengti mūsų iš praeityje ar dabartyje buvusių 
svarbiausių tarpusavio santykių įgyta patirtis. Negana to, mūsų 
strategija nėra nekintama, nes iš kiekvienų naujų santykių mes 
mokomės. Galime būti kritiški palaikydami vienus tarpusavio 
santykius ir rinktis atsitraukti užmezgę kitus. 

Jei nebūčiau įsikišusi į Džimo ir Pamelos ginčą per konsulta- 
ciją, jie tikriausiai būtų šuoliavę per visus tris šėtoniškus dialogus, 
išsikvėpę, išsekę, susvetimėję, praradę viltį, paskui grįžę prie jiems 
geriausiai žinomo dialogo. Neišvengiamai jie būtų radę riebių žo- 
delių savo santykiams apibūdinti ir ateityje tie vertinimai būtų 
gerokai juos aptemdėę, pakenkę pasitikėjimui vienas kitu. Kaskart 
jiems šitaip elgiantis ir neįstengiant surasti būdo, kaip palaiky- 
ti saugų ryšį, tarpusavio santykiai vis labiau silpsta. Per terapiją 
šiek tiek aprimstame. Džimas ir Pamela prašo manęs sutvarkyti 
šią problemą. Suprantama, kiekvienam iš jų tai reiškia - paauklėti 
kitą. Atokvėpis trunka tik trisdešimt sekundžių ir jie vėl įsitraukia 
į dialogą „Surask blogiuką“. 


1 šėtoniškas dialogas - „Surask blogiuką“ 
Dialogo „Surask blogiuką“ tikslas - kiekvieno dalyvio siekis save 
apsaugoti, bet pagrindinis „judesys“ — abipusis puolimas, kalti- 
nimai ir priekaištai vienas kitam. Pradinis šio porų bendravimo 


būdo taškas — jaučiamės įžeisti ar pažeidžiami ir staiga praran- 

dame savikontrolę. Emocinio saugumo - kaip nebūta. Kai su- 
nerimstame, darome viską, kas, mūsų nuomone, galėtų grąžinti 
buvusią padėties kontrolę. Šito gali būti siekiama vardijant neigia- 
mas partnerio savybes, jį juodinant. Puolame pykčio pagauti ar iš 
anksto, kad užkirstume kelią partnerio atakai. 

„Surask blogiuką“ galėtų būti vadinamas ir „tai ne aš, tai - tu“. 
Kai jaučiamės esą užspeisti į kampą ir apimti baimės, matome tik 
tai, kas akivaizdu. Galime matyti ir jausti tik tai, ką mums kitas ką 
tik padarė. Įsiaudrinus daug sunkiau suvokti savo reakcijos povei- 
kį mus užgavusiajam. Sutelkiame dėmesį į kiekvieną žingsnį ir tai, 
kaip „tu užmynei man ant kojos“, o ne į visą šokį. Laikui bėgant, 
mūsų žingsniai ir pats šokis tampa nevalingi. 

Kai pakliūvame į neigiamo bendravimo spąstus, imame jo 
laukti, ieškoti ir į jį reaguoti netgi greičiau, nei jis iš tiesų pasireiš- 
kia. Žinoma, tai tik dar labiau tokį bendravimą sustiprina. Kaip 
sako Pamela: „Net nežinau, kas pasireiškia pirmiau. Aš laukiu ir 
vėl būsianti nuvilta. Laikau paruoštą ginklą. Gali būti, kad pa- 
spausiu gaiduką net Džimui neturint blogų ketinimų!“ Būdami 
budrūs ir tikėdamiesi būsiantys užgauti mes užkertame visus 
kelius, kuriais galėtume ištrūkti iš šio beviltiško šokio. Negali- 
me drauge su partneriu atsipalaiduoti, su juo susisieti ar juo pa- 
sitikėti. Nebereaguojame įvairiai, o tai lėtai griauna tarpusavio 
santykius. 

Džimas šį procesą apibūdina taip: „Nebežinau, ką užmezgęs 
šiuos santykius iš viso jaučiu. Aš arba priblokštas, arba įsiutęs. 
Manau, esu praradęs visus jausmus. Mano emocinis pasaulis 
sumažėjo, susitraukė. Man terūpi apsiginti. Tokia reakcija ypač 
būdinga vyrams. Daugybė pirmą kartą pas mane konsultuotis 
atėjusių partnerių į klausimą „ką jaučiate dabar, matydamas savo 
žmoną verkiančią?“ atsako paprastai: „Nežinau.“ Puldami ir gin- 

damiesi stengiamės atsiriboti nuo jausmų. Laikui bėgant jų iš viso 
gali nebelikti. O be jausmų - kompaso artimų santykių teritorijo- 
je - tikrai pasiklysime. 

Tampame vis labiau nepatenkinti tarpusavio santykiais, vis 
labiau jaučiamės esą nesaugūs, imame manyti, kad mūsų partne- 
ris neatidus ir turi daugybę ydų. Kaip sako Džimas: „Prisimenu 
mamą sakius, kad Pamela man netinka, nes nepakankamai su- 
brendusi, ir po visų šių kivirčų manau, jog mano mama buvo teisi. 
Kokie gali būti artimi santykiai su tokiu agresyviu žmogumi? Tai 
beviltiška. Mums abiem būtų geriau, jei išsiskirtume, nors vai- 
kams ir būtų sunku“ 

Kai partneriai „Surask blogiuką“ šoka tik retsykiais, o meilus 
bendravimas vis dar yra įprastas, aprimę jie ir vėl būna drauge. 
Kartais jie suvokia, kaip užgavo vienas kitą, ir atsiprašinėja. Jie gali 
net juoktis iš „kvailysčių“, kurių abu prikalbėjo. Pamenu, kaip kar- 
tą ėmiau rėkti ant savo vyro Džono: „Tu, didžiulis vyre kanadieti, 
tu..:, ir prapliupau juoktis, nes jis kaip tik toks ir yra! Tačiau kai 
bendravimo modeliai, apie kuriuos kalbame, jau įsišakniję ir tapę 
įpročiu, tada galinga, atsakomąją reakciją sukelianti spiralė jau yra 
susiformavusi. Kuo labiau mane puoli, tuo pavojingesnis man at- 
rodai, kuo labiau tikiuosi užpuolimo, tuo stipriau smogsiu atgal. 
Taip ir keliaujama šia spirale. Šis žalingas ėjimas ratu turi būti nu- 
trauktas, tik po to pora galės kurti tikrą tarpusavio pasitikėjimą 
ir saugumą. Šio šokio sustabdymo paslaptis - pripažinti, kad nė 
vienas neturi būti blogiukas. Piktadarys čia yra pats „kaltinu-kal- 
tinu“ modelis, o partneriai - aukos. 

Vėl pažvelkime į Džimą ir Pamelą šokio „Surask blogiuką“ 
sūkuryje ir pastebėkime, kaip jie keliomis paprastomis užuomi- 
nomis ir naujai reaguodami ištrūksta iš šio destruktyvaus bend- 
ravimo rato. 

PAMELA: „Neketinu čia sėdėti ir klausytis tavo aiškinimų, ko- 
kia aš netikusi. Pasak tavęs, viskas, kas tarp mūsų ne taip, vyksta 
dėl mano kaltės!“ 

Džimas: „Šitaip niekada nesu sakęs. Tu tik viską išputi. Tu 
tiesiog nusistačiusi neigiamai. Štai kadir aną dieną, užsukus mano 
draugui, viskas buvo gerai, bet staiga tu pasakei...“ 


Džimas „užsivedė“ ir nėrė į mano vadinamą „turinio nuotėkų 
vamzdį“. Kaip tik čia partneriai ir pateikia išsamių pavyzdžių apie 
vienas kito pralaimėjimus - kad įrodytų buvę teisūs. Poros ginči- 
jasi dėl to, ar šie pavyzdžiai „tikri“ ir kurio iš jų netikęs elgesys „tai 
išprovokavo“. 

Aš siūlau jiems šiuos būdus, padėsiančius atpažinti šėtonišką 


dialogą: 


+» Būkite dabartyje ir dėmesį sutelkite į tai, kas tarp jūsų vyksta 
čia ir dabar. 

+» Pažvelkite į uždarą kritikos ratą, kuriame jūs abu sukatės. Nėra 
tikrojo „starto“ šiame rate. 

+  "Turėkite omenyje, kad šis kritikos ratas, jūsų šokis - jūsų prie- 
šas, ir pagalvokite apie padarinius, kurių sulauksite, jeigu iš šio 
rato neištrūksite. 


Štai kas vyksta toliau: 


Džimas: „Na, manau, kad taip ir yra. Mus tai įtraukia, mus 
abu. Bet aš tikrai niekada anksčiau šito nepastebėjau. Žinau, aš 
taip supykstu, kad po akimirkos jau nieko nebegaliu jai atsa- 


kyti.“ 


Sju: „Taip. Troškimas laimėti ginčą ir įrodyti savo tiesą kitam 

ir yra blogiukas, turintis tokią traukos jėgą. Bet iš tikrųjų niekas 
nelaimi. Abu pralaimi.“ 

PAMELA: „Nebenoriu taip kivirčytis. Tai mane žudo. Jūs teisi, 
tai griauna mūsų tarpusavio santykius. Mes vis labiau saugomės 
vienas kito. Koks skirtumas, kuris galų gale bus teisus? Mes abu 
tampame vis nelaimingesni. Manau, kad aš pati suku šį ratą siek- 
dama parodyti, jog Džimas nebegali manęs nuvilti. Aš mėginu 
priversti jį pasijusti esant menkesnį.' 

Sju: „Taip. O jūs, Džimai, ar žinote, ką darote? (Jis papurto 
galvą.) Na, prieš kelias minutes pasakėte: „Nebeateisiu pas tave, 
nepasitikiu tavimi, nes tu man kartais keli pavojų.“ Taigi, kaip su- 
prantu, toks pareiškimas reiškia, kad dėl problemų kaltinate Pa- 
melą?“ 

Džimas: „Taip, lyg ir sakau jai: „Tu manęs neįveiksi.“ Va tada 
aš ją ir įskaudinu.“ 

Sju: „Ir po visų šitų vienas kito puldinėjimų jūs abu jaučiatės 
išsisėmę, vis labiau sutriuškinti ir vieniši, argi ne taip?“ 

Džimas: „Tikrai taip. Ta nesibaigianti kritika, tas ratas, šokis, 
kad ir kaip tai vadintume, mus įvaro į aklavietę. Aš tai matau. Tik 
kaip visa tai sustabdyti, štai koks klausimas. Imkim kad ir tą mūsų 
kivirčą, apie kurį dabar kalbame: aš tikrai nieko tokio jai nepasa- 
kiau, ji pati pradėjo sukti ratą!“ 

Sju: (Aš kilsteliu antakius. Jis nutyla.) „Pirmiausia turite at- 
pažinti pasikartojantį savo reakcijų modelį ir suprasti, kad savo 
teisumo įrodinėjimas tik dar labiau atstumia jus vieną nuo kito. 
Troškimas būti „nugalėtoju“ ir priversti kitą prisipažinti klydus — 
tai žabangų dalis. Į jas pakliuvę šį šokį imate pripažinti kaip savai- 
me suprantamą, užuot ieškoję esmės arba siekę begalinėse faktų 
ar įvykių versijose rasti įrodymų. Jeigu norite, susivieniję galite šį 
priešą, griaunantį jūsų tarpusavio santykius, nugalėti.“ 

Džimas: (Žiūri į žmoną.) „Na, aš nenoriu dabar gilintis į šių 
kivirčų detales. Mes esame įtraukti į šį ratą. Manau, galėtume jį 
pavadinti „Kuris čia bjaurus?“ (Abu juokiasi.) Tai mus žudo. Tad 
imkime ir sustabdykime jį čia ir dabar. Tu lyg ir sakei, kad norėjai 
man padėti. Tai kodėl tuomet aš apkaltinau tave tuščiažodžiavi- 
mu? Aš noriu, kad tu mane labiau palaikytum!“ 

PAMELA: „Taip, manau, jei čia galėtume stabtelėti ir pasakyti: 
„Ei, mes vėl sukamės ratu. Nekaitinkime atmosferos ir nepradėki- 
me vėl užgaulioti vienas kito“, tada galėtume būti geresni draugai 
ir galbūt netgi šiek tiek daugiau nei draugai! Galbūt truputėlį to- 
kie, kokie buvome.“ (Ji apsiašaroja.) 


Pamela šiuo atveju teisi. Gebėjimas sustabdyti šokį „Surask 
blogiuką“ - būdas būti draugais. Bet poros nori kur kas daugiau 
nei tarpusavio draugystės. Pradėti valdyti šį „puolu-puolu“ šokį 
tėra pirmas žingsnis. Reikia tęsti darbą ir išnagrinėti kitas meilės 
santykių vietas, kur partneriai suklupo. Bet pirmiausia atlikite ke- 
lis toliau pateiktus pratimus. 


Analizuokite ir mokykitės 


Šie klausimai ir apmąstymai gali padėti suvokti, kaip jūs ir jūsų 
antroji pusė judate šokdami „kovok-laimėk“. Galite apsvarstyti, 
užsirašyti klausimus ir atsakymus, garsiai juos perskaityti ir, žino- 
ma, pasidalyti savo mintimis su partneriu. 

Dauguma mūsų moka puikiai kaltinti. Dar rojaus sode Ado- 
mas kaltino Ievą, o Ieva kaltino Adomą. Jie abu kreipėsi į Dievą 
sakydami: „Tai ne mano kaltė. Tas kitas yra blogiukas.“ Dabarties 
laikais Frankas McCourtas knygoje „Tamsta mokytojas“ (Teacher 

Man) pažymėjo, kaip lengva paskatinti vaikus rašyti, jei rašinėlio 
tema - paaiškinimas, kodėl neatliko namų darbų. Jie nuostabiai 
išradingi kaltindami kitus dėl savo neveiklumo. Taigi prisiminkite 
atvejį, kai dėl jūsų kaltės kilo kokia nors nedidelė problema. 

Pavyzdžiui, aš nuvykau į draugės namus kviestinių pietų. No- 
rėjau padėti šeimininkauti, bet išmečiau lėkštę su užkandžiais ant 
virtuvės grindų. Dabar pamąstykite apie savo veiksmus esant šiai 
situacijai ir sugalvokite keturis būdus, kurie padėtų apkaltinti ką 
nors kitą. (Lėkštė buvo sunki, o draugė manęs neįspėjo!) Įdomu, 
kaip jums seksis. Įsivaizduokite tris draugės atsakymus, kuriais ji 
galėtų paneigti jūsų argumentus. Ir kas tuomet atsitiktų? Pakliū- 
tumėte į užburtą ratą? 

Dabar pasistenkite prisiminti panašų atvejį su savo sutuok- 
tiniu. Kokius argumentus pasitelkėte savo nekaltumui įrodyti ir 
kovai „laimėti“? Kuo kaltinote savo partnerį? Kaip dažniausiai at- 
sikertate, kai jaučiatės įvaryti į kampą? 

Ar galėtumėte nusakyti kandžios kritikos ir etikečių klija- 
vimo ratą, kuris jus abu įtraukė? Kaip apibūdinate vienas kitą? 
Kaip jūs vienas kitą žeidžiate ir siutinate? Ar būta „laimėtojo ? 
(Tikriausiai ne!) 

Kas atsitiko pasibaigus kovai „Surask blogiuką'? Ką manote 
apie save, savo partnerį, jūsų tarpusavio ryšį? Ar sugebėjote aptar- 
ti šią situaciją, pasikalbėti apie įvykusį kivirčą ir nuraminti vienas 
kitą? Jeigu ne, kaip susidorojote su tarpusavio ryšio saugumo pra- 
radimu? Kas, jūsų manymu, galėtų nutikti, jei būtumėte pasakę: 
„Mes imame klijuoti etiketes vienas kitam norėdami įrodyti, kad 
kaip tik kitas iš mūsų yra blogiukas. Mes tik dar labiau užgausime 
vienas kitą, jei tęsime šį „puolu-puolu“ šokį, todėl pasistenkime 
neįsitraukti į jį. Gal mes galėtume neieškodami kaltininko tiesiog 
pasikalbėti apie tai, kas nutiko?“ 

2 šėtoniškas dialogas - „Protesto polka“ 


Tai labiausiai paplitęs ir į spąstus viliojantis porų šokis. Vašing- 
tono universiteto Siatle psichologo Johno Gottmano tyrimai at- 
skleidė, kad daugybė sutuoktinių, įsitraukusių į šį šokį vos susi- 
tuokę, penktųjų santuokos metinių nebesulaukia. Esama ir tokių 
porų, kurios, kartą įsitraukusios, jį šoka amžinai. „Amžinai“ prie- 
žastis - pagrindiniai „Protesto polkos“ judesiai suformuoja užda- 
rą ratą, kuriame kiekvienas judesys išprovokuoja vis stipresnį kitą 
judesį. Vienas partneris siekia kito, tik netinkamu būdu, o kitas 
atsitraukia, ir ši šokio figūra kartojasi. Šis šokis tęsiasi amžinai dar 
ir dėl to, kad jį išprovokuoja stipriausios šioje planetoje emocijos 
ir poreikiai. Prieraišumo santykiai - tai vieninteliai saitai Žemėje, 
kai bet kokia reakcija yra geriau nei jokios. Nesulaukus jokios my- 
limo asmens emocinės reakcijos mūsų genai liepia protestuoti. 
„Protesto polka“ - tai siekis sulaukti tokios reakcijos, kuri vėl su- 
jungtų ir nuramintų. 

Tačiau atpažinti šį tarpusavio santykių modelį poroms sun- 
kiausia. Kitaip, nei akivaizdus modelis „puolu-puolu“ iš „Surask 
blogiuką, „Protesto polka“ yra subtilesnė. Vienas partneris rei- 
kalauja aktyviai protestuodamas prieš ryšio nutraukimą, kitas 
traukiasi tylėjimu priešindamasis prieš jam reiškiamą kritiką. Ne- 
patenkinti partneriai, negaunantys vienas iš kito jų ryšį patvirti- 
nančio ženklo, dažnai skundžiasi turį neaiškių „bendravimo sun- 
kumų“ ar patiriantys „nuolatinę įtampą.“ 

Pažvelkime, kaip šokama „Protesto polka“. 

Mijos ir Keno, jaunų sutuoktinių, sėdinčių mano kabinete 
klausiu: „Ir kur, jūsų manymu, glūdi problema? Sakėte, kad myli- 
te vienas kitą ir norite būti kartu. Jūs drauge jau šešeri metai. Kaip 
konkrečiai norėtumėte pakeisti savo santykius?“ 


87 


SEPTYNI ESMINIAI POKALBIAI 


Mija, smulki tamsiaplaukė, įdėmiai žvelgia į savo vyrą Keną, 
aukštą, patrauklų vyriškį, ramų ir tylų, atrodo, labai susidomėjusį 
kilimu po savo kojomis. Ji sučiaupia lūpas ir atsidūsta. Tada pa- 
žvelgia į mane, mosteli ranka jo pusėn ir iškošia: „Štai problema, 
tiesiog čia. Jis niekada nesikalba, man jau bloga nuo šito! Aš tie- 
siog užverdu, kai jis tyli. Aš velku visą šių santykių naštą. Aš da- 
rau viską, ir vis daugiau. O jeigu nedaryčiau...“ Ji beviltiškai iškelia 
rankas. Kenas sunkiai atsidūsta ir žvelgia į sieną. Man patinka, kai 
vaizdas toks aiškus ir užčiuopti polką taip lengva. 

Tokioje momentinėje jų santykių nuotraukoje matau pagrin- 
dinę kiekvieno iš partnerių poziciją šiame sielvarto šokyje. Mija 
laužiasi į duris protestuodama prieš savo išgyvenamą atskirtį, o 
Kenas laiko jas užrėmęs. Mija sako, kad Keną jau du kartus buvo 
palikusi, bet, jam maldaujant grįžti, atsileido. Kenas teigia, kad 
nors jis ir nesupranta, kas vyksta, bet jaučia, kad jųdviejų situa- 
cija ganėtinai beviltiška. Jis sako man nusprendęs, kad tai arba jo 
kaltė - galbūt jis niekada neturėjęs vesti, arba jie su Mija papras- 
čiausiai netinka vienas kitam. Bet kuriuo atveju, jis nesąs tikras, ar 
jų apsilankymas pas mane turi kokią nors prasmę. Jie jau anksčiau 
buvo mėginę konsultuotis. 

Paklaustas, ar jie kivirčijasi, Kenas atsako, kad jie beveik nie- 
kada nėra turėję rimto barnio. „Surask blogiuką “į savo spąstus jų 
nepagavo. Bet buvo ne vienas kartas, kai Mija pareikšdavo išei- 
nanti, o Kenas atsakydavęs: „Puiku.“ Šios akimirkos būdavo gana 
nemalonios. Ir, Kenas atvirauja, ji vis stengiasi mane „ugdyti“. Tai 
sakydamas susiraukia ir nusijuokia. 

Paskui Mija ir Kenas papasakoja savo istoriją. Paprašius dau- 
guma porų gali prisiminti kokį smulkų įvykį ar epizodą, atsklei- 
džiantį jų ryšio esmę. Pozityvūs epizodai prisimenami sukakčių 
proga ar kitais maloniais atvejais. Jeigu tai negatyvūs prisimini- 

mai, poros laužo galvas stengdamosi suvokti, ką tas epizodas sako 
apie jų santykius. 


*k*k*X 


KENAs: „Daug mąstau, kaip ją pamaloninti. Tikrai noriu, kad ji 
su manimi būtų laiminga. Bet niekas nepadeda. Ji troško, kad eitu- 
me į šokius. Taigi aš sutikau. Bet mums ten nuėjus viskas sugriuvo.“ 

Mija: „Viskas sugriuvo, nes tu nešokai! Pirmiausia tu nėjai į 
šokių aikštelę, o kai jau išėjai, tiesiog stovėjai kaip stulpas.“ 

Sju: „O ką tu darei, Mija?“ 

Mija: „Aš ištempiau jį ant parketo ir tąsiausi su juo mėginda- 
ma parodyti, kaip reikia šokti!“ 

KENAS: (Purtydamas galvą.) „Iš tiesų tu pritūpei ir pradėjai 
judinti man kojas. Tada aš įsiutau ir pasitraukiau iš aikštelės.“ 

Mija: „Jei aš to nedarysiu, nieko ir nebus. Tai galima pasakyti 
apskritai apie mūsų santykius. Jeigu aš pati ko nors neįgyvendin- 
siu, tai ničnieko ir neįvyks. (Ji pasisuka į mane.) Jis tiesiog neda- 
lyvauja.“ 

Sju: „Taigi tai ir yra blogai jūsų santykiams, ir ne tik šokių 
aikštelėje. Tavo pasirinktas būdas, kaip mėgini iš Keno išgauti 
emocinę reakciją, ir Keno nejudrumas, kalbėjimas taip tyliai, kad 
tu negali išgirsti, ką jis sako. Ar šitai jus demoralizuoja ir verčia 
jaustis nesaugiai būnant kartu?“ 

Mija: „Taip, tai tiesa. Niekad negirdžiu, ką jis sako. Tik daug 
murma. Kažkada stengiausi priversti jį kalbėti aiškiau. Bet tada jis 
iš viso nustojo su manimi šnekėtis!“ 

Kenas: „Taip, kartais murmu. Tu šaukei ant manęs automo- 
bilyje, kai važiavome greitkeliu. Aš vairavau, o tu reikalavai, kad 
vis garsiau pakartočiau, ką sakiau!“ 

Sju: „Mija, atrodo, tu tapai šokių mokytoja, Kenui nurodan- 
čia, kaip jis turėtų judėti ir kalbėti. Ir tu tai darai nebijodama, kad 
Kenas atsiribos nuo tavęs ir jokio šokio drauge nesušoksite. (Ji 
supratingai linkteli.) Tu lauki norėdama, kad Kenas priartėtų, 
trokšdama pajusti judviejų ryšį, o kai šitai neįvyksta, jautiesi vie- 
niša. Taigi nori pagerinti situaciją, išmokyti jį reaguoti. Bet visa 
tai virsta gana stipriu spaudimu, netgi kritika. Tada Kenas išgirsta, 
kad tai jis viską išprovokuoja: kalba ne taip, šoka ne taip - ir visa 
tai ima daryti netgi blogiau?“ 

KENaAs: „Tiksliai taip ir yra. Aš tik sustingstu. Nieko negebu 
padaryti tinkamai. Jai netgi nepatinka, kaip valgau“ 

Sju: „Taigi. Ir kuo labiau tu sustingsti, Kenai, tuo daugiau, 
spėju, Mija stengiasi tave mokyti.“ 

Mija: „Aš taip susinervinu. Aš jį raginu, baksnoju. Raginu jį 
trokšdama reakcijos. Bet kokios.“ 

Sju: „Gerai, pasiaiškinkime, kaip tai vyksta. Tu ragini ir baks- 
noji, o Kenas sustingsta, atsiriboja ir vis silpniau reaguoja. Kenai, 
tu užsisklendi? (Jis linkteli.) O kuo labiau užsisklendi, tuo labiau 
Mija kelia balsą ir tuo stipriau tave niukina. Šis ratas vis greičiau 
sukasi ir griauna jūsų tarpusavio santykius. Kas vyksta tavo vidu- 
je, Kenai, kai sustingsti ir atsiriboji?“ 

KENAsS: „Jaučiuosi tarsi būčiau paralyžiuotas, bijau iš viso ką 
nors daryti. Juk kad ir ką daryčiau, viskas bus blogai. Taigi darau 
vis mažiau. Aš užsidarau savo kiaute.“ 

Mija: „Ir tada aš jaučiuosi tokia vieniša. Aš tiesiog stengiuosi 
visais įmanomais būdais jį pažadinti“ 

Sju: „Supratau. Šis ratas iš tikrųjų jau įgavo pagreitį. Vienas iš 
jūsų sustingsta ir jaučiasi kaip ištiktas paralyžiaus, užsisklendžia 
savo kiaute, o kitas jaučiasi paliktas už tos slėptuvės durų ir norė- 
damas sulaukti reakcijos vis stipriau ir garsiau į jas beldžiasi“ 

Mija: „Tai mus abu liūdina. Tik kaip galėtume sustabdyti šį 
besisukantį ratą?“ 

Sju: „Na, yra nemažai būdų. Šie žingsniai jums dabar tokie 
pat svarbūs kaip kvėpavimas. Jūs net nejaučiate, kad juos žengiate. 
Jums reikia aiškiai suvokti, kaip šis uždaras ratas kelia pavojų jūsų 
santykiams. Kaip tik todėl ir negalite jaustis saugūs būdami kartu. 
Jei būčiau Kenas, dabar dėl viso pikto sumurmėčiau, kad buvau 
neteisus. Jei būčiau Mija, reikalaučiau ir raginčiau, nes mintyse 
maldaučiau: „Pakviesk mane šokti. Ateik ir būk su manimi“ 

Mija: „Tikrai, taip ir jaučiuosi. Kaip tik šitai ir mėginu daryti, 
stengiuosi jį priartinti. Bet aš nebegaliu daugiau prašyti. Jaučiuosi 
sutrikusi.“ 

KENAs: „Tai su mumis viskas gerai, nors ir pakliuvome į šį 
ratą? Tai nereiškia, kad mes tiesiog netinkame vienas kitam?“ 

Sju: „Teisingai. Daugelis panašiai įklimpsta negalėdami rasti 
būdo, kaip, būnant drauge, būtų galima jaustis saugiems ir sie- 
jamiems glaudaus ryšio. Aš situaciją matau šitaip — tu esi toks 
svarbus Mijai, kad ji tiesiog negali laukti, kol išeisi ar nusisuksi 
nuo jos. O tu sustingsti ir atsiriboji nuo Mijos bijodamas pa- 
daryti ką nors vėl „ne taip“, kas jai nepatiktų, o šitai ją suerzina 
ir kaskart iš naujo supurto jūsų santykius. Senoji aksioma „kai 
abejoji, nieko nesakyk ir nedaryk“ - meilės ryšiams visiškai ne- 
taikytina. Klausimai kyla tik tokie: ar galite vienas kitam padėti 
šį vis greitėjantį judėjimą spirale sustabdyti? ar galite pastebėti 
momentą, kada ji jus pagauna ir, judėdami kartu, išgelbėti savo 
santykius?“ 

KENaAs: „Galvis dėlto galime!“ 


Per vėliau vykusias konsultacijas Kenas ir Mija dar ne kartą 
narstė savo polką. Jie atrado, kad „spiralė“, taip jie pavadino savo 

bendravimą, ypač išryškėja, kai iškyla prieraišumo klausimai. Pro- 
testo akimirkų būna visose santuokose, bet tada, kai esminis tar- 
pusavio ryšys saugus, šiuos protestus nesudėtinga nutraukti arba 
jie netgi tampa atramos taškais santykiams stiprinti. 

Pavyzdžiui, laimingoje santuokoje Mija irgi protestuotų, kai 
jaustųsi emociškai atskirta nuo Keno, bet ne taip audringai. Mažiau 
nerimaudama dėl tarpusavio ryšio ji savo protestą išreikštų kur kas 
švelniau ir aiškiau. Kenas, savo ruožtu, būtų jautresnis ir labiau rea- 
guojantis į jos protestą. Mijos susikrimtimo ar nusivylimo jis nelai- 
kytų nei jo, kaip mylimojo, nei jų tarpusavio santykių pasmerkimu, 
o tik jos siunčiamu signalu apie artimumo su juo poreikį. 

Tačiau esant nesaugiems tarpusavio santykiams ši „Protesto 
polka“ įgauna pagreitį ir darosi vis smarkesnė. Galiausiai kyla to- 
kia sumaištis, jog partneriai visai nebegali susitvarkyti su kilusiais 
sunkumais ar aiškiai išreikšti savo minčių, kad ir apie ką kalbėtų. 
Tada atotrūkis ir sielvartas jų santykius persmelkia vis labiau. Ta- 
čiau reikia pastebėti, kad nė vieni santykiai, apie kuriuos kalbu 
šioje knygoje, nėra visiškai užvaldyti destruktyvaus bendravimo. 
Vis dar esama artimumo akimirkų. Tik jos pernelyg retai pasireiš- 
kia arba būna per menkai parodomos, kad kompensuotų „Pro- 
testo polkos“ daromą žalą. Arba artimumas būna ne toks, kokio 
geidžia kuris nors iš partnerių. Pavyzdžiui, vyras, linkęs vengti bet 
kokių konfrontacijų, siekia intymiai suartėti su partnere miega- 
majame, bet daugumai moterų lytinių santykių nepakanka prie- 
raišumo poreikiams patenkinti. 

Daug metų terapijos specialistų požiūris į šį partnerių bendra- 
vimo modelį buvo klaidingas: jie tai laikė poros varžybomis „kie- 
no bus tiesa“ ir bandė tai spręsti mokydami partnerius problemų 
tvarkymo įgūdžių. Tai šiek tiek primena siūlymus naudoti Kleenex 
servetėles virusiniam plaučių uždegimui gydyti. Buvo ignoruoja- 

mas „karštas“ prieraišumo poreikis, dėl kurio ir kyla toks komp- 
likuotas partnerių bendravimas. Pagal prieraišumo teoriją, šiuo 
atveju spręstina problema - ne pats konfliktas ar jo valdymas, o 
emocinis nutolimas. Juk neatsitiktinai Kenas „atsitvėręs siena“ — 
taip jo nereagavimas vadinamas mokslinėje literatūroje, o toks jo 
elgesys ir įžiebia žmonos įniršį ir agresiją. Atrodo, agresyvi reak- 
cija užkoduota primatų genuose, kai mylimas asmuo, nuo kurio 
jūs priklausote, elgiasi taip, tarsi jūsų nebūtų. Žmogaus kūdikis ar 
beždžioniukas su mama, „atsitvėrusia siena, bendraus agresyviai, 
žūtbūt reikalaus būti pripažintas. Nesulaukęs jos reakcijos pasijus 
negailestingai atstumtas, sutrikęs ir bejėgis. 

Tai, kas buvo aprašyta, yra tik vienas iš „Protesto polkos“ pa- 
vyzdžių. Ne kiekvienas kaip Kenas atsiribojęs ir gintis pasirengęs 
partneris įvardys sustingimą. Bet mano patirtis rodo, kad visi 
puolantys ir atsitraukiantys partneriai savo patirtį linkę panašiai 
apibūdinti. Pasiklausykite: galite išgirsti ir atrasti sau būdingų po- 
sakių bei elgsenos būdų. 

Partneriai, besielgiantys kaip Mija, dažnai vartoja šiuos teigi- 


nius: 


+  „Sudaužiau širdį. Galėčiau amžinai raudoti. Kartais jaučiuosi 
taip, lyg šie santykiai pamažu mane marintų.' 

+ „Šiomis dienomis jis visada užsiėmęs, kažkur kitur. Netgi bū- 
damas namie sėdi prie kompiuterio ar spokso į televizorių. 
Atrodo, lyg gyventume skirtingose planetose. Kelias į jo pla- 
netą man užkirstas.“ 

+» „Kartais manau, kad užmezgusi šiuos santykius esu vienišes- 
nė, nei buvau gyvendama viena. Atrodo, kad lengviau būti 
vienai, nei gyventi taip - kartu, bet atskirai“ 

+ „Tuo metu manjo taip reikėjo, o jis buvo toks nutolęs. Atrodė, 

kad jam visai nerūpiu. Mano jausmai jam nebuvo svarbūs. Jis 
tiesiog juos ignoruodavo.“ 

+» „Mes tik kambario draugai. Atrodo, niekada nebebūsime ar- 
timi. 

+» „Beabejo, ašįsiuntu. Atrodo, kad jam nerūpi, tad užvožiu jam. 
Aš juk stengiuosi išpešti iš jo reakciją, nors kokią.“ 

+ „Nesu tikra, kad iš viso jam rūpiu. Atrodo, kad jis manęs tie- 
siog nemato. Nežinau, kaip jį pasiekti. 

+ „Jei aš nebūčiau vis spaudusi, mes niekada nebūtume suartė- 
ję. Tai niekada nebūtų įvykę." 


Įžvalgiau panagrinėjus šiuos teiginius atsiskleidžia gausybė 
prieraišumo aspektų: noras jaustis svarbiam ir partnerio verti- 
namam, nerimas dėl ryšio susilpnėjimo - tarsi gyvybės ir mirties 
klausimas, jautimasis pašalintam ir vienišam, buvimo išduotam 
jausmas, prireikus nesulaukta pagalbos ar nebuvo galimybės 
kliautis partneriu, ilgėjimasis emocinio ryšio ir pyktis nesulau- 
kus reakcijos, jausmas, kad mylimasis yra tik bičiulis ar kambario 
draugas. 

Šios konsultuojamos poros, paskatintos sutelkti dėmesį į ne- 
gatyvius šokius ir apibūdinti tik savo judesius, o ne partnerių klai- 
das ar kaltes, dažniausiai vartoja tokius veiksmažodžius: stumti, 
traukti, tėkšti, pulti, kritikuoti, skųstis, spausti, įniršti, rėkti, provokuo- 
ti, stengtis suartėti ir tvarkyti. Šokant kartais sunku pamatyti, kaip 
juda kojos. Tais atvejais, kai protestuojame, dauguma iš mūsų tei- 
gia, kad įsitraukę į persekiojimu ir protestu grįstus santykius bū- 
davo nusivylę, įsiutę ar susierzinę, o visa tai mato mūsų partneriai. 
"Tačiau tai tik paviršius to, kas iš tiesų vyksta šokant polką. 

Partneriai, besielgiantys panašiai kaip Kenas, paprastai kalba 
šitaip: 

„Niekada negaliu jai įtikti, todėl paprasčiausiai pasiduodu. 
Visa tai beviltiška. 

„Esu pritrenktas. Net nežinau, kaip jaučiuosi. Taigi tiesiog su- 
stingstu ir atsiriboju.“ 

„Suprantu, kad turiu šiokių tokių trūkumų. Kaip sutuoktinis 
esu nevykėlis. Tai mane tiesiog paralyžiuoja.“ 

„Užsičiaupiu ir laukiu, kol ji aprims. Stengiuosi išlikti tylus, 
nedrumsti ramybės. Taip rūpinuosi mūsų santykiais - ne- 
drumsčiu ramybės.“ 

„Aš įlendu į savo kiautą, tik tada esu saugus. Atsitveriu siena. 
Stengiuosi užverti duris ir negirdėti jos piktų komentarų. Esu 
kalinys, sėdintis teisiamųjų suole, o ji yra teisėja.“ 

„Omeny turint šiuos santykius, jaučiuosi esąs visiškas nie- 
kas. Neatitinkantis reikalavimų. Taigi lekiu prie kompiuterio, 
bėgu į darbą arba pasineriu į pomėgius. Darbe aš esu šis tas. 
Nemanau, kad jai ką nors reiškiu.“ 

„Aš jai nerūpiu. Esu jos sąrašo gale. Yra vaikai, namas, jos šei- 
ma, tik paskui - aš. Po perkūnais, šuo - ir tas pirmiau! Aš tie- 
siog parnešu į namus pinigus. Taigi jaučiu kažkokią tuštumą. 
Taip ir nesupratau, kas ta meilė“ 

„Nemanau, kad man iš viso reikia ko nors besielgiančio kaip 
ji. Neturiu tokio poreikio. Mane visada mokė, kad negerai 
leisti sau norėti turėti tokį žmogų, ji vaikiška. Taigi aš sten- 
giuosi tvarkytis pats. Tiesiog nueinu šalin.“ 

„Nežinau, apie ką ji kalba. Mums viskas gerai. Juk santuoka 
tokia ir būna. Tiesiog tampama draugais. Kad ir kaip būtų, 
nesu tikras, ką ji turi omeny sakydama artimi“ 

„Problemas stengiuosi spręsti konkrečiais būdais. Mėginu 
visa tai sutvarkyti. Aš vadovaujuosi savo galva. Tai nepadeda. 
Ji šito nenori. Aš nesuprantu, ko ji apskritai nori“ 

Čia esama ir tokių temų: bejėgiškumas ir pasitikėjimo savo 
jėgomis, reikalingų veikti, stoka, bėgimas nuo negatyvių jausmų 
tylint ir sustingstant, požiūris į save kaip į netinkamą partnerį, 
jautimasis esant teisiamuoju ir nepriimtinu partneriui, mėgini- 
mas susidoroti su situacija neigiant kilusias santykių problemas 
ir prieraišumo poreikį, griebimasis bet kokių veiksmų, kad būtų 
išvengta partnerio įniršio ir nepritarimo, racionalus problemų 
sprendimas kaip būdas išvengti emocinio bendravimo. 

Partneriai, panašūs į Keną, apibūdindami savo veiksmus 
vartoja tokius žodžius: išvykti, užsičiaupti, tapti paralyžiuotam, 
nustumti jausmus į šalį, pasislėpti, būti sutrikdytam, stengtis išlai- 
kyti savo mintis ir sutvarkyti reikalus. Žodžiai, kuriuos jie daž- 
niausiai vartoja kalbėdami apie savo jausmus, yra „depresija, su- 
stingimas, jausmų stoka, bejėgiškumas, pralaimėjimas“. O tai, ką 
paprastai mato jų partneriai, įvardijama kaip emocinės reakcijos 
trūkumas. 

Šiuo atveju įtakos turi lytis, o vaidmenis „parenka“ kultūrinė 
aplinka ir poros ypatumai. Mūsų visuomenėje moterys linkusios 
rūpintis poros santykiais. Jos greičiau nei jų partneriai pastebi di- 
dėjantį atotrūkį ir dažnai joms labiau rūpi jų prieraišumo porei- 
kiai. Todėl moterys porų šokyje dažniausiai veda - beria kaltini- 
mus savo sutuoktiniams. Vyrai, kita vertus, buvo mokomi slopinti 
emocijas, nereikšti emocinių poreikių, o būti problemų sprendė- 
jais, ir tai suformavo jų polinkį atsiriboti. 

Jei aš kreipsiuos į jus norėdama emocinio ryšio, o jūs intelek- 
tualiai sureaguosite į problemą, užuot atkreipęs dėmesį į mane 
pačią, prieraišumo lygmeniu aš „nepatirsiu emocinės reakcijos“. 
Socialinės paramos gavėjų tyrimai vienareikšmiškai teigia, kad 
žmonės nori „netiesioginės“ pagalbos, vadinasi, iš partnerio vei- 
kiau laukiama emocinio patvirtinimo ir globėjiško rūpinimosi, o 

ne racionalaus patarimo. Vyrai dažnai sako nežinantys, kaip rea- 
guoti emociškai. Bet jie tai daro! Jie tai daro, kai jaučiasi saugūs, 
dažniausiai būdami su savo vaikais. Vyras gali iš visų jėgų steng- 
tis reaguoti į žmonos nerimą ar susirūpinimą apipildamas ją pa- 
tarimais ir sprendimų variantais, visai nesuprasdamas, kad ji iš 
tikrųjų trokšta jo emocinio įsipareigojimo, o tai jau tragedija. Jo 
įsipareigojimas jai prilygsta problemos sprendimui. 

Ir vyrams, ir moterims įdiegtos socialinės nuostatos padeda 
pakliūti į polkos spąstus. Labiausiai destruktyvi nuostata, teigia 
kad sveikam, brandžiam suaugusiajam visai nereikia emocinio 
ryšio, todėl jis į tokią paramą tiesiog neturi teisės. Klientės man 
sako: „Aš negaliu jam prisipažinti, jog jaučiuosi esanti maža ir 
noriu, kad jis mane apglėbtų. Juk aš ne vaikas“ arba „Aš tiesiog 
negaliu paprašyti, kad eitų pirmas, bent retkarčiais. Niekad nesu 
šito prašiusi. Jaučiu neturinti tam teisės. Man neturėtų to rei- 
kėti.“ Negalėdami pripažinti ir įvardyti savo pačių prieraišumo 
poreikių negebėsime ir aplinkiniams duoti aiškaus ženklo, net- 
gi šiems poreikiams tapus karštais. O dviprasmiški ženklai tik ir 
skatina polką tęsti. Juk daug lengviau pasakyti: „Ir kodėl tu nesi 
šnekesnis? Argi nenorėtum man ko nors pasakyti?“, nei pačiam 
atverti sielą ir paprašyti partnerio atsižvelgti į mūsų prieraišumo 
poreikius. 

„Protesto polką“ šoka ne tik mylimieji, bet ir tėvai su vaikais, 
broliai su seserimis, iš tikrųjų ją gali šokti bet kas, artimais emoci- 
niais saitais susijęs su kitu asmeniu. Pasitaiko, kad mums lengviau 
pastebėti, jog šokame su broliais ar seserimis, ar savo vaikais, nei 
suvokti tai darant su sutuoktiniu. Ar taip yra dėl to, kad pažeidžia- 
mumas ne toks akivaizdus? Klausiu savęs, kodėl mano paauglys 
sūnus, dūsaudamas ir atmesdamas mano pastabas dėl vėlavimo, 
tiesiog priverčia mane peržengti kantrybės ribą ir įsitraukti į kri- 

tiškų kaltinimų klampynę, nors mus ir sieja meilės saitai. Atsa- 
kymas paprastas. Staiga išgirstu abejonę prieraišumo ryšių pras- 
mingumu. Jis išpučia į mane akis. Jo kalbos tonas paniekinantis. 
Išgirstu, kad mano nerimas ar komentarai jam nė motais. Aš esu 
nereikšminga. Taigi keičiu muziką ir imu kritikuoti jį patį. Jis atsi- 
traukia ir vėl nuo manęs atsiriboja. Ir mes jau tolstame vienas nuo 
kito. Skamba polkos muzika. Ir staiga aš ją atpažįstu. Taigi žengiu 
žingsnį į šalį ir kviečiu jį pažvelgti į šitą mudviejų šokį. „Palūkėk 
minutę. Kas gi čia vyksta? Mes leidžiamės įtraukiami į kvailą gin- 
čą ir abu esame skaudinami. Tai pirmas polkos stabdymo žings- 
nis - šios muzikos atpažinimas. 

Ko išmokau per dvidešimt metų stebėdama, kaip partneriai 
atsikovoja savo santykius iš šito šokio? Mano konsultuotos poros 
mane daug ko išmokė. 

Pirma: reikia tai pamatyti. Visą vyksmą. Reikia suprasti, kaip 
šitą šokį jūs ir jūsų partneris šokate ir ką tai pasako apie jūsų san- 
tykius, maža žinoti tik ginčo turinį. Taip pat turite matyti visą 
šokį. Jei dėmesį sutelksite į atskirus šokio žingsnius, ypač kito as- 
mens, pavyzdžiui, „ei, tu užsipuolei mane“, susipainiosite. Reikia 
per žingsnį atsitraukti atgal ir pamatyti visą vaizdą. 

Antra: abu dalyviai turi suvokti, kaip kiekvieno partnerio ju- 
desys įtraukia kitą partnerį į šio šokio sūkurį. Kiekvienas asmuo 
pakliūva į šio šokio spąstus ir neišvengiamai įsitempia kitą. Jei 
užsipulsiu, paskatinsiu tave gintis ir teisintis. Aš tiesiog netyčia 
apsunkinu kitam galimybę būti atviram ir reaguojančiam. Jei bū- 
siu nutolusi ir abejinga, paliksiu tave atsiribojusį, vieną ir imsiu 
persekioti, bandysiu prievarta atkurti ryšį. 

Trečia: šios polkos esmė - krimtimasis dėl silpnėjančių prie- 
raišumo ryšių. Jos siautulio negali sustabdyti logiškas problemų 
sprendimas ar formalus bendravimo metodikų taikymas. Turi- 

me suvokti šio šokio prigimtį, jeigu norime pakeisti esminius 
tarpusavio bendravimo elementus ir grįžti prie saugaus emoci- 
nio ryšio. Turime išmokti atpažinti partnerio siunčiamus ženk- 
lus dėl emocinės reakcijos poreikio ir pastebėti, kaip neviltis, 
jos nesulaukus, virsta „aš jį stumiu, raginu, darau bet ką, kad tik 
sulaukčiau reakcijos“, arba „aš sustingstu norėdamas nebegirdėti 
apie savo ydas ir apie tai, kad jau ją praradau“. Šie bendravimo 
modeliai yra universalūs, nes mūsų poreikiai, baimės ir reakcijos 
siekiant užkirsti kelią prieraišumo ryšio praradimui ir atskirčiai 
taip pat universalūs. 

Ketvirta: galime išmokti suprasti meilės prigimtį, įsijausti į šias 
atotrūkio vienas nuo kito, protesto ir sielvarto akimirkas - pagrin- 
dinius polkos elementus. Tada galėsime suvokti, kad mūsų prie- 
šas - polka, o ne partneris. 

Penkta: partneriai gali pamėginti stoti į kovą drauge ir į šį 
priešą kreiptis vardu, kad galėtų sulėtinti šokio muziką, išmokti 
žengti žingsnį į šalį ir sukurti pakankamai saugumo, reikalingo 
atviram pokalbiui apie jų abiejų emocinio prieraišumo poreikius 
ir emocijas. 

Kenas ir Mija, kai jau geba tai padaryti, atgauna viltį išgelbė- 
ti savo santykius. Pasak Keno, „suprantate, kai tik mes pradėjo- 
me tai daryti, į tą spiralę, apie kurią mes čia kalbame, nebūname 
įsiurbti. Vakar pasakiau Mijai: „Mes jau įklimpome šioje vietoje. 
Aš imu tolti ir atsiriboti, o tu vis labiau niršti. Tai ir yra tas mo- 
mentas, kai tu jautiesi atstumta, juk taip? Neturime taip elgtis. 
Liaukimės. Eikš, apsikabinkime. Ir ji paklausė. Jaučiausi nuo- 
stabiai...“ Paklausiau Keno, kas labiausiai padėjo įveikti šią polką. 
Jis atsakė, kad suvokimas, jog Mija „nėra priešas“, kad „ji kovojo 
norėdama išsaugoti ryšį , kai polka prasidėjo, o ne ketindama „su- 
trypti mane“. 

Gebėjimas atpažinti ir suprasti protestą kaip pasipriešinimą 
atsiskirti ir pasitraukti iš „Protesto polkos“ yra svarbiausia nor- 
maliems tarpusavio santykiams. Jei norime, kad partnerių ryšys 
išliktų saugus, kupinas meilės, stiprus ir tobulėjantis, poros turėtų 
gebėti „susilopyti“ atsiskyrimo apraiškas ir išmokti su jomis doro- 
tis taip, kad tai neužkirstų kelio bendravimui, nepakirstų pasitikė- 
jimo ir saugumo. 


Analizuokite ir mokykitės 


Ar Keno ir Mijos istorija jums ką nors primena? Ar atpažįstate 
jų šokio žingsnius buvus ir jūsų santuokoje? Gal galėtumėte pri- 
siminti, kada paskutinį kartą polka buvo laimėtoja? Pažvelkite 
per prieraišumo prizmę ir pamatysite, ar jūsų ginčai dėl faktų ar 
problemų nėra kova už tarpusavio ryšį? Pavyzdžiui, ar iš tiesų 
ginčijotės dėl vasarnamio, kuriame vienas iš partnerių mėgsta 
lankytis ir tapyti, rekonstrukcijos, ar šio kivirčo esmė - nerimas 
dėl pavojaus, kilusio jūsų prieraišumo ryšiui? Galbūt partneris 
buvo paliktas nuošaly, o tai ir yra priežastis. Galbūt vienas iš jūsų 
iš tikrųjų kalbėjote apie menką tarpusavio saitų saugumą ir jūsų 
artimumo trūkumą siekdamas išsklaidyti kilusias abejones ir 
išgirsti patikinimų, kad jis klysta, tačiau pokalbis pakrypo apie 
praktinius dalykus ir įstrigo. 

Kaip dabar elgiatės jūs, kai pajuntate atotrūkį vienas nuo kito 
ir nesaugumą? Pasistenkite pagalvoti, į kurį iš šiame skyriuje ap- 
rašytų istorijų apie porų santykius asmenų jaučiatės esą panašūs. 
Taip pat verta prisiminti savo paskutinį ginčą ar skaudų epizo- 
dą. Jei įsivaizduosite, kad esate nepastebimas žiūrovas, teikiantis 
ataskaitą apie įvykį dienraščiui, kaip apibūdintumėte savo šokį ir 

svarbiausius judesius? Ar protestuojate, ar traukiatės? Ar manote, 
kad tampate kritiški ir stengiatės savo mylimąjį pakeisti? O galjūs 
atsiribojate ir užsisklendžiate sakydami sau, kad bet koks troški- 
mas išsklaidyti abejones yra rizikingas ir į jį įsiklausyti neverta? 
Kartais mes visi pasielgiame panašiai. 

Lankstumas ir gebėjimas matyti savo ėjimus ir jų poveikį ki- 
tiems šiuo atveju ir yra svarbiausia. Aš patariu jums būti drąsiems, 
gerai įsižiūrėti ir identifikuoti jums būdingą reakciją. Tai yra tai, 
kas pasireiškia staiga, jums net nespėjus kvėptelti. Tai yra reak- 
cija, jus galinti pastūmėti į užburto rato spąstus, - nutolsite nuo 
asmens, kurį mylite labiausiai iš visų. Šios reakcijos gali būti vis 
kitokios esant įvairiems santykiams. Bet dabar tiesiog galvokite 
apie svarbiausią savo ryšį ir tai, kaip jūs reaguojate, kai mylimasis 
abejoja dėl prieraišumo ryšio. 

Atitolimo vienas nuo kito akimirką mums sunkiausia pagauti, 
jeigu patys ir esame tas tolstantis asmuo. Galbūt jums priimtina 
užsidaryti savo vidiniame pasaulyje stengiantis nusiraminti atsi- 
ribojant nuo išorinio? Kartais toks elgesys išties gali būti naudin- 
gas. Bet tik tol, kol nepradedate šito daryti nevalingai ir pastebite, 
kad darosi vis sunkiau būti atviram ir jautriai emociškai reaguoti. 
Tada atsiribojimas taps postūmiu „Protesto polkai įgauti pagrei- 
tį. Netrukus partneriui pritrūks jūsų artimumo, jis pasijus esąs at- 
skirtas, atstumtas ir apleistas. 

Ar galite prisiminti kokį nors ypatingą atvejį, kai atsiribojimas 
ir nereagavimas jūsų santykiams išėjo į naudą? Kas atsitiko jums 
atsiribojus? Šią strategiją dažniausiai renkamės siekdami užkirsti 
kelią barniui, bijodami, kad jis pakenks ir kels grėsmę mūsų santy- 
kiams. O dabar pamėginkite prisiminti atvejus, kai atsiribojimas 
ir užsisklendimas akivaizdžiai nedavė naudos jūsų tarpusavio san- 
tykiams? Kaip po atsiribojimo jautėtės jūs ir jūsų partneris? 

Pasvarstykite, gal vertėtų pasikalbėti su partneriu apie kai ku- 
riuos jūsų atsakymus į šiuos klausimus. Ar būta atvejų, kai abu 
buvote įtraukti į polką? Pamėginkite „atsukti atgal“ tai, kas vyko, 
ir įvardyti kiekvieno iš jūsų žingsnius. Ar matote visą ratą? Apra- 
šykite jį parinkdami po vieną žodį. 


Kuo labiau aš „ tuo labiau tu 
tada aš dar labiau „ir taip vėl ne kartą. 


Patys sugalvokite šio šokio pavadinimą ir pažiūrėkite, ar abu 
galite pakalbėti apie tai, kaip jis silpnina jūsų ryšio saugumą. Ir 
kaip tai keičia jūsų emocinio ryšio muziką? 

Pavyzdžiui, Todas sako, kad svarbiausias jo ryšys su part- 
nere - intymūs santykiai. Jis kur kas labiau pasitiki savimi lovo- 
je nei aptarinėdamas savo jausmus su Žmona. Jis atpažįsta savo 
pagrindinį polkos judesį: „Aš siekiu tavęs norėdamas intymumo. 
Bet ne tik dėl seksualinio pasitenkinimo. Tai man žinomas būdas 
artimumui išreikšti. Kai tu mane atstumi, aš dar atkakliau tavęs 
siekiu „kaulydamas“ iš tavęs pasiaiškinimų. Kuo labiau tave spau- 
džiu, tuo labiau tu tolsti ir saugai savo teritoriją.“ 

Jo žmona Bela atšauna: „Taip, ir kuo daugiau kritikuoji ir 
spaudi savo reikalavimais, tuo labiau jaučiuosi priblokšta. Todėl 
vis labiau nuo tavęs nusigręžiu. O tu daraisi įkyresnis ir vis labiau 
tau tai tampa žūtbūtiniu reikalu, ir tai tęsiasi be pabaigos. Argi 
ne taip? Todas sutinka, kad jau išryškėjo bendri jųdviejų polkos 
bruožai. Jie nusprendžia šį šokį vadinti „sūkuriu“: abiem atrodo, 
kad pavadinimas išreiškia įkyrias Tedo mintis apie galimybes su- 
artėti su žmona ir tai, kaip ją apsėda noras trūks plyš saugoti savo 
teritoriją. Paskui Todas atvirai pasako, kad jaučiasi vis labiau at- 
stumtas ir paklaikęs, o Bela pareiškia besijaučianti suakmenėjusi 

ir vieniša jųdviejų santuokoje. O kaip sekasi jums ir jūsų mylima- 
jam kalbėtis apie savo „Protesto polkos“ žingsnius? 

Ar kartais žengiate į šalį, ištrūkstate iš „Protesto polkos“ ir pra- 
dedate kitaip bendrauti? Ar būna atvejų, kai rizikuojate ir atvirai 
prašote artimumo ir globos arba išpažįstate savo jausmus ir porei- 
kius sutuoktiniui, užuot atsiriboję nuo jo? Kas pastūmėja taip elg- 
tis? Ką darote, kad polka neperžengtų ribų? Pamėginkite drauge 
paieškoti atsakymų į šiuos klausimus. Ar yra koks nors būdas pa- 
dėti vienas kitam jaustis saugiau, kad atotrūkio jausmas akimirks- 
niu nepastūmėtų į šį šokį? Dažnai šios atsakymų paieškos baigiasi 
taip: poros pripažįsta, kad jų polkoje yra nerimo dėl prieraišumo 
trūkumo ženklų. Pavyzdžiui, Chuanas suvokė, jog pakanka žmonai 
Anai pasakyti: „Suprantu, kad iš tiesų esi susinervinusi ir tau kažko 
iš manęs reikia, bet aš pats neturiu supratimo, ką turėčiau daryti.“ 


3 šėtoniškas dialogas - „Sustink ir išnyk“ 


Kartais, porai atvykus pas mane konsultuotis, negirdžiu nei apie 
kartėlį dėl „Surask blogiuką;, nei apie pašėlusius „Protesto pol- 
kos“ viražus. Vien mirtina tyla. Jei įsivaizduosime artimus san- 
tykius kaip šokį, tai šiuo atveju abu partneriai sėdi palei sieną! 
Atrodo, jiems niekas nesvarbu, atrodo, nė vienas nėra su šiuo šo- 
kiu susijęs. Tik tarp partnerių tvyro įtampa, o skausmą išduoda 
jų veidai. Emocijų tyrėjai tvirtina, kad galime bandyti nuslopinti 
savo emocijas, bet tai nepadeda. Kaip yra pastebėjęs Ereudas, jos 
sunkiasi išorėn pro kiekvieną mūsų odos porą. Aš matau, kad abu 
partneriai apsitvėrę akmenine gynybos ir neigimo siena. Kiekvie- 
nas užėmęs savigynos poziciją ir stengiasi elgtis taip, lyg nieko ne- 
jaustų ir neturėtų jokių poreikių. 

Šis šokis vadinasi „Sustink ir išnyk“, jis dažnai randasi po 
„Protesto polkos“. Štai kas atsitinka, kai reikalaujantis, kritiškas 
partneris liaujasi stengtis sulaukti sutuoktinio dėmesio ir tiesiog 
nutyla. Šiam ratui įsibėgėjant agresyvusis sielvartaus dėl san- 
tykių, paskui atsiribos, dar vėliau paliks partnerį. Konsultuotis 
atėję partneriai paprastai būna labai mandagūs, netgi padeda vie- 
nas kitam spręsti praktinius klausimus, bet jei nieko nebus daro- 
ma, meilės ryšiui - galas. Kartais tas partneris, kuris dažniausiai 
būna atsiribojęs, ima suvokti - kad ir kaip taikingai viskas atro- 
dytų, nebėra jokio emocinio ryšio, nei teigiamo, nei neigiamo. 
Tai suvokęs partneris neretai sutinka kreiptis pagalbos į konsul- 
tantą ar paskaityti tokią knygą kaip ši. 

Kraštutinis nutolimas vienas nuo kito „Sustink ir išnyk“ atve- 
ju - tai reakcija į ryšio praradimą ir bejėgiškumo jausmo išraiška 
nesitikint tą ryšį atgaivinti. Dažniausiai vienas iš partnerių pasa- 
koja istoriją, kaip jis siekė būti suprastas, priešinosi ryšio trūku- 
mui, liūdėjo vienas. Dabar, pasak šio partnerio, jis negali nieko 
jausti, jis tiesiog suakmenėjęs. Kitas partneris dažniausiai būna 
įkliuvęs į atsiribojimo spąstus. Šis atsiribojimas jam kaip gynyba, 
tačiau partneris stengiasi neigti, kad taip atsiskleidžia atotrūkis. 
Šiuo atveju nei vienas, nei kitas nesiekia tarpusavio bendrystės. 
Nė vienas nesiryžta rizikuoti. Taigi čia apskritai nešokama. Jei šiai 
porai nebus suteikta pagalba ir visa tai tęsis, ateis akimirka, kai 
nebus galimybių atkurti pasitikėjimo ar atgaivinti mirštančių san- 
tykių. Tada jie ir baigsis sukantis „Sustink ir išnyk“ ratui. 

Teris ir Kerol man prisipažino, kad niekada nėra buvę vadi- 
namąja „artimumo saitais susieta pora. Bet Kerol, prislėgta, in- 
telektuali moteris, tvirtino, kad ji daug kartų mėginusi pasikalbė- 
ti su vyru apie jo „depresiją. Kaip tik taip ji suprato jų emocinį 
atšalimą. Teris, kuklus, oficialiai besielgiantis vyriškis, sako, kad 

daugelį metų žmona ieškojo priekabių, ypač dėl vaikų auklėjimo. 
Jie pas mane atėjo, nes susipešė, o tai jų gyvenime itin retas įvykis. 
Prasidėjo nuo to, kad Kerol, ruošdamasi su Teriu eiti į pobūvį, 
apsimovė kelnes, kurios jam nepatiko. Teris pareiškė, kad jeigu ji 
eis į pobūvį mūvėdama šias kelnes, vadinasi, ji jo visai nemyli, to- 
dėl jiems belieka išsiskirti! Pakeliui į pobūvį Teris jai pasakė, kad 
jis buvo bepradedąs romaną su bendradarbe, bet, jo manymu, tai 
Kerol neturėtų rūpėti, nes, kad ir kaip būtų, juk jie nebeturi inty- 
mių santykių. Savo ruožtu, Kerol atskleidė, kad ji buvo pametusi 
galvą dėl seno draugo, ir pabrėžė, jog Teris niekada prie jos nepri- 
siliečia iš meilės ar siekdamas intymumo. 

Per mūsų konsultaciją juodu kalbėjo apie savo gyvenimus, 
sakė esą paskendę darbo ir vaikų auklėjimo reikaluose, skundė- 
si, kad vis sunkiau atrasti laiko artimumui ir mylėjimuisi. Kerol 
pareiškė, kad kartą ji suvokusi - jie tampa „svetimi, ji mėginu- 
si „supurtyti Terį“ reikalaudama su ja dažniau kalbėtis. Kai tai 
nepadėjo, ji labai supyko. Teris patikino, kad jau daugybę metų 
Kerol elgėsi kaip „teisėja“, ypač vertindama jo vaikų auklėjimo 
metodus, bet maždaug prieš metus ji tiesiog nutolo. Kerol pa- 
aiškino, kad pagaliau nusprendusi sutramdyti savo įniršį ir susi- 
taikyti su tuo, jog tokia ir yra santuoka. Ji priėjo išvadą, jog savo 
vyrui nėra patraukli ar tiek įdomi, kad galėtų patraukti jo dėmesį. 
Atsakydamas į tai Teris liūdnai konstatavo, kad Kerol ir dviejų jų 
vaikų ryšys nepaprastai stiprus, o jis, atrodo, bus kažkaip prara- 
dęs savo sutuoktinę. Ji yra mama, bet ne žmona. Vyras stebėjosi, 
ar jis buvo nusiteikęs rimtai ir „savam prote, kad pasirinko būti 
su moterimi. 

Tikroji „Sustink ir išnyk“ bendravimo modelio problema — 
beviltiškumas. Abu šie partneriai nusprendė, kad dėl sunkumo, 
kurį jie patiria, kalti patys, jų įgimti trūkumai. Natūrali reakcija — 

pasislėpti, užmaskuoti savo nemylimą „aš“. Prisiminkite, svar- 
biausią Bowlby'o prieraišumo teorijos teiginį: mes trokštame 
akyse tų, kuriuos mylime, pamatyti savo pačių buvimo prasmę. 
Kokia gi dar informacija galėtų būti svarbesnė ir galinti tiksliau 
atskleisti, kas mes iš tikrųjų esame kasdieniame gyvenime? Tie, 
kuriuos mylime, ir yra mūsų veidrodis. 

Kerol ir Teris jausdami, kad vienas nuo kito tolsta ir yra bejė- 
giai ką nors pakeisti, ėmę vis labiau vengti vienas kito. Svarbiausi 
prieraišumo ženklai, kuriuos matome, kai bendrauja vaikai ir tė- 
vai, taip pat mylimieji - ilgėlesnis žiūrėjimas vienas į kitą, mylavi- 
mai, - iš pradžių retėjo, o vėliau ir visai išnyko. Pasitaikė, kad Teris 
ir Kerol per visą konsultaciją taip nė karto ir nepažvelgė vienas ki- 
tam į akis. Be to, pasak jų, spontaniški prisilietimai iš jų gyvenimo 
jau seniai buvo dingę. Būdami abu labai intelektualūs jie galėdavo 
racionaliai svarstyti apie lytinio ryšio trūkumą ir neigti, bent jau 
taip būdavo dažniausiai, kad kiekvienam skaudu būti negeidžia- 
mam sutuoktinio. Abu kalbėdavo apie depresijos požymius, ir iš 
tiesų depresija yra natūrali ryšio su mylimuoju praradimo apraiš- 
ka. Bėgant laikui atotrūkis tarp jų didėjo ir siekti artimumo atrodė 
vis rizikingiau. Kerol ir Teris papasakojo apie temas, veiksmus ir 
jausmus, pasireiškusius atsisakius „Protesto polkos“, vis dėlto juo- 
du ėmė stipriau abejoti savo gebėjimu mylėti. Ši abejonė paraly- 
žiavo juos abu ir „užšaldė“ protestą, kuris dažniausiai kyla siekiant 
atkreipti dėmesį į tokį destruktyvų nutolimą. 

Kai leidomės raustis kiekvieno jų praeityje, abudu kalbėjo 
apie tai, kad augo šaltose, viską pasveriančiose šeimose, kurioms 
emocinis atotrūkis buvo priimtinas. Kiekvienas iš jų, kai pasijus- 
davo esąs emociškai atskirtas, savaime atsiribodavo ir imdavo 
neigti emocinio artumo poreikį. Mūsų patirtis su mylimaisiais 
praeityje formuoja mūsų dabartinius santykius. Emocinio atotrū- 

kio akimirkomis, negalėdami saugiai užmegzti ryšio su asmeniu, 
kurį mylime, mes lyg niekur nieko pradedame elgtis kaip vaikys- 
tėje - juk tada paveikdavome tėvus, turėdavome jiems galios nors 
truputį. Kilus „karštoms“ emocijoms, įspėjančioms apie mūsų 
santykiams kylantį pavojų, mes automatiškai stengiamės jas už- 
gniaužti ir pabėgti - puolame samprotauti ir užsiimti prablaškan- 
čia veikla. Šiame šokyje, kai sutuoktiniai tolsta vienas nuo kito, 
emocijų vengimas pats savaime veda prie pabaigos. Pasak Terio: 
„Jeigu išliksiu šaltas, niekada nekils kalbų apie jausmus. Aš neno- 
riu atverti tos Pandoros skrynios.“ 

Šie susidorojimo su savo emocijomis ir poreikiais būdai 
tampa „programuojamu“ pasirinkimu. Tai „atsitinka“ akimirks- 
niu, net nepajutus, kad buvo pasirinkta. Bet pastebėję, kad vieni 
būdai mus įtraukia į žlugti pasmerktus šokius su mylimaisiais, 
galime atrasti ir kitų. Jie nėra neatsiejama mūsų asmenybės da- 
lis, mums nereikia metų metais trunkančios psichoterapijos ir 
įžvalgų siekiant juos performuoti. Teris papasakojo turėjęs pagy- 
venusį, nedraugišką tėvą, motina buvusi žymi politikė. Jis sumišo 
paklaustas, kada jautėsi esąs artimas mamai. Vyras atsakė, kad ją 
teprisimena žiūrinčią televizorių. Ar jis turėjo iš ko rinktis? Ne, 
teko išmokti pakęsti atstumą ir užgniaužti emocinio artimumo ir 
nuraminimo poreikius. Ir šią pamoką vyras buvo puikiai išmo- 
kęs. Bet strategija, padėjusi išgyventi vaikystėje, santuokoje tapo 
nelaime. Kerol taip pat suvokė, kad pradėjo „nykti viduje“, kai 
ne kartą turėjo „nutildyti“ savo prieraišumo ir emocinio ryšio 
poreikį. 

Kaip ir kitų šokių atveju, Teris ir Kerol, supratę, kurie jų 
žingsniai skiria juos vieną nuo kito, įgijo šiek tiek vilties ir atsklei- 
dė savo jausmus vienas kitam. Kerol įstengė pripažinti, kad, no- 
rėdama atbukinti atstūmimo skausmą, ji „pasidavė“ ir „pasistatė 

sieną“ tarp savęs ir Terio. Ji pripažino, kad norėdama patenkinti 
fizinio kontakto ir emocinio ryšio poreikį visa esybe atsigręžė į 
vaikus. Teris atskleidė buvęs šokiruotas, kai šitai išgirdo, nes jis 
vis dar stipriai geidė žmonos. Jie pradėjo atvirai kalbėtis, kaip 
vienas kitą veikdavo, ir suvokė, kad vis dar svarbūs vienas kitam. 
Po kelių naujų bandymų ir ginčų Kerol jau galėjo man pasakyti: 
„Abu jaučiamės saugesni. Sunku ginčytis, bet tai kur kas geriau 
nei šalta tuštuma arba atsargi tyla“ Teris patikino: „Iš to užbur- 
to rato, kuriame sukomės, manau, galime ištrūkti. Abu buvome 
įskaudinti, išsigandę ir atsiriboję vienas nuo kito. Bet neturime 
šito daryti.“ Naujos pradžios išeities taškas - žinojimas, kaip pa- 
sispendžiame spąstus, į kuriuos pakliūvame, ir kaip vienas iš kito 
atimame meilę, kurios abiem taip reikia. Stiprūs saitai pradeda 
formuotis apsisprendus panaikinti atotrūkį ir sielvarto sukeltus 
šokius. 


Analizuokite ir mokykitės 


Ar „Sustink ir išnyk“ modelis primena jūsų bendravimą su part- 
neriu? Jei taip, kur išmokote ignoruoti ir nuvertinti savo emocinio 
ryšio poreikį? Kas jus mokė taip elgtis? Kada jausdavotės ypač 
vieniši? Ar galėtumėte išdrįsti šiuos klausimus ir savo atsakymus 
aptarti su partneriu? Mokymasis rizikuoti ir pradėti panašius atvi- 
rus pokalbius veikia kaip priešnuodis, padedantis įveikti norą pa- 
bėgti nuo savo prieraišumo poreikių. Ar žinote kokį nors būdą, 
kuris praverstų partneriui, panorusiam jums padėti? 

Ar galite papasakoti partneriui apie kurį nors vieną ženklą, 
kada prasideda jus vieną nuo kito tolinantis šokis? Tai gali būti 
netgi toks paprastas dalykas kaip galvos nugręžimas tam tikru 

momentu. Ar galite tiksliai pasakyti, kaip atstumiate nuo savęs 
partnerį arba sukuriate atmosferą, kuri atrodo pavojinga ir jis bijo 
prie jūsų artintis? 

Ką sakote patys sau, būdami emociškai atsiriboję ir norėdami 
pateisinti šią atskirtį, sudrausti save, jei kiltų noras kreiptis į part- 
nerį? Kartais pareiškiame, kas yra meilė ir kaip mes privalėtume 
elgtis puoselėdami meilės santykius, kaip mus mokė tėvai ar netgi 
perėmėme iš kultūros tradicijų. Ar galite apie tai pasikalbėti? 

Ar galite parengti sąrašą — surašyti viską, ko netekote dėl šito 
šokio? Paprastai mes prisimename tas emocinio artimumo aki- 
mirkas, kurias patirdavome susižavėjimo pradžioje, kai bet kuria 
kaina norėdavome būti šalia kaip tik šito asmens. Mes nepamirš- 
tame šių akimirkų, kaip ir savo vilčių, troškimų. Ir kaip šis des- 
truktyvus šokis visa tai sugriovė? 


Ir paskutinė užduotis šiame skyriuje: ar galėtumėte pasakyti, ku- 
ris iš šių trijų bendravimo modelių - „Surask blogiuką, „Protesto 
polka“, „Sustink ir išnyk“ — kelia didžiausią grėsmę dabartiniams 
jūsų meilės santykiams? Atminkite, kad su barniu susiję faktai (ar 
tai būtų vaidas dėl vaikų dienotvarkės, jūsų intymaus gyvenimo 
ar karjeros) nėra esminiai. Tikroji jūsų nerimo priežastis yra grės- 
mė, kurią jaučiate kilus emocinio ryšio su partneriu stiprumui ir 
saugumui. Destruktyvius bendravimo šokius skatina nepatenkin- 
tas mylimojo pasiekiamumo, jautrumo ir emocinio įsipareigoji- 
mo poreikis. Pamėginkite panagrinėti ir apibendrinti savo bend- 
ravimo modelį, griaunantį jūsų santykius: į praleistas kiekvieno 
teiginio vietas įrašykite, jūsų manymu, tinkamus žodžius. Paskui 
sudėkite juos į pastraipą, tiksliausiai apibūdinančią jus ir jūsų san- 
tykius. Tai aptarkite su partneriu. 

Kai , jaučiu, kad mūsų tarpusavio ryšys 
nėra saugus. Įrašykite žodžius, kurie paleidžia tarpusavio ato- 
trūkio muziką, pavyzdžiui: kai tu pasakai, kad esi per daug pavar- 
gusi intymiai bendrauti, o mes jau būname neturėję intymių santy- 
kių kelias savaites, kai ginčijamės dėl vaikų auklėjimo, kai, atrodo, 
dienų dienas nesikalbame. Negalima rašyti ilgų, apibendrintų, 
abstrakčių teiginių ar užmaskuotų kaltinimų, todėl, pavyzdžiui, 
neleidžiama rašyti: kai su tavimi būna sunku, kaip jau įprasta. 
Tai apgaudinėjimas. Mintis reikškite konkrečiai ir tiksliai. 


Aš pradedu „Tokį judesį mūsų šokyje 
renkuosi stengdamasi susidoroti su mane užplūdusiu kartė- 
liu ir atrasti būdą, kaip tą mūsų šokį pakeisti. Pasirinkite veiks- 
mažodį, pavyzdžiui: skystis, kabinėtis, apsibrėžti ribas, tave ignoruoti, 
bėgti, trauktis. 


Tai darau tikėdamasi (-s), kad „ Įvardykite 
tai, ko tikitės, kas įstumia jus į šį šokį, pavyzdžiui: mes išvengsime 
konfliktų ar aš priversiu tave dažniau reaguoti į mane. 


Kadangi toks bendravimo modelis kartojasi, jaučiu 

„ Įvardykite tai, ką jaučiate. Šiame etape po- 
ros dažniausiai įvardija: nusivylimą, pyktį, sustingimą, tuštumą, 
sutrikimą. 


Tada apie mūsų santykius sakau sau: š 
Suformuluokite pačią baisiausią išvadą, kokia tik jums gali ateiti 
į galvą, pavyzdžiui: tau mes visai nerūpime, aš tau nesvarbi (-us), 
niekada tau neįtinku. 


110 


ATPAŽINKITE ŠĖTONIŠKĄ DIALOGĄ 


Aš taip suprantu tą užburtą ratą, kuriame šokame savąjį šokį 
vis labiau toldami vienas nuo kito: kai tik padarau pirmiau 
aprašytą judesį, atrodo, kad tu „Pasirinkite 
veiksmažodį, pavyzdžiui: užsisklendi, pastūmėji mane reaguoti. 


Kuo labiau , tuo tu labiau š 
Ir tada mes abu pakliūvame į širdgėlos ir atskirties spąstus. 
Įrašykite veiksmažodžius, išreiškiančius jūsų ir partnerio šokio 


žingsnius. 


Galbūt galėtume įspėti vienas kitą vos šis šokis prasideda. 
Tai galėtume pavadinti „ Šio šokio atpaži- 
nimas - tai pirmas žingsnis į išsivadavimą iš mūsų santykius 
griaunančio rato. 


Išmokę atpažinti šiuos negatyvius pasikartojančius bendravimo 
modelius ir pripažinti, kad jie į savo spąstus įtraukia jus abu, būsi- 
te pasirengę mokytis, kaip iš jų išsivaduoti. Kitas pokalbis atskleis, 
kokios galingos emocijos, ypač baimė dėl prieraišumo susilpnėji- 
mo, skatina prasidėti šį destruktyvų šokį. 


2 pokalbis 


Raskite ypač jautrias vietas 


„Prieraišumo trūkinėjimas pavojingas... 
Čia kaip su ragenos įbrėžimais — 
santykių trūkinėjimas gali baigtis jų agonija.“ 


Thomas Lewis, Fari Amini ir Richard Lannon, 
„Bendroji meilės teorija“ (A General Theory of Love) 


Visi mylintys yra pažeidžiami. Tai susiję su teritorija. Su tais, 
kuriuos mylime, būname emociškai atviresni ir kartais neišven- 
giamai skaudiname vieni kitus neatsargiai ištartais žodžiais ar 
neapgalvotais veiksmais. Nors šie atvejai ir žeidžia, bet patirtas 
skausmas nebūna stiprus ir greitai praeina. Bet beveik kiekvie- 
nas iš mūsų esame ypatingai jautrūs bent vienam dalykui - savo 
emociniame apvalkale turime ypač jautrią vietą — reaguojančią 
į švelniausią prisilietimą, kurią itin lengva įbrėžti ir kuri labai 
skausminga. Nubrūžintos šios jautrios vietos gali kraujuoti tiek, 
kiek truks mūsų santykiai. Tada prarandame emocinę pusiau- 
svyrą ir įklimpstame į šėtoniškus dialogus. 

Kas iš tikrųjų yra ta jautrioji vieta? Aš ją apibrėžiu kaip padi- 
dėjusį jautrumą (hipersensityvumą), suformuotą tam tikrų žmo- 

gaus praeities įvykių ar dabartinių santykių, kai daugybę kartų 
prieraišumo poreikio būdavo nepaisoma, jis būdavo ignoruoja- 
mas arba likdavo nesuprastas, ir žmogus imdavo jaustis, kaip aš 
visa tai vadinu, „2 A“ - emociškai apvogtas ar apleistas. „2 A“ - vi- 
siems būdingos potencialiai jautrios vietos. 

Šis jautrumas dažnai kyla dėl praeityje buvusių ir skaudžiai 
pasibaigusių santykių su mums svarbiais žmonėmis, ypač tėvais, 
suformavusiais mūsų pagrindinį meilės santykių modelį, broliais 
ir seserimis ar kitais šeimos nariais, ir, žinoma, buvusiais ir esa- 
mais mylimaisiais. Pavyzdžiui, neseniai kalbėjausi su savo vyru 
Džonu, bet kai jo akys ėmė merktis, aš pasiutau. Jis buvo pavargęs 
ir apsnūdęs, deja, šis vaizdas mane nuskraidino į praeitį, kai mano 
buvęs partneris užmigdavo kaskart, vos pabandydavau pradėti 
rimtą pokalbį. Šis snūstelėjimas būdavo ne itin subtili atsiribo- 
jimo, atotrūkio nuo bendravimo forma. Tai patyrusi tapau ypač 
budri - staigų mieguistumą priimu kaip emocinę išdavystę. 

Fransua, vienas iš mano klientų, ypač jautriai reaguoja į bet 
kokią užuominą, kad žmona Nikolė galbūt jo nebetrokšta ar pra- 
deda domėtis kitu vyriškiu. Pirma santuoka jam sukėlė labai daug 
skausmo - žmona atvirai ir daug kartų buvo neištikima. Dabar jį 
apima nežmoniška panika, kai Nikolė vakarėlyje nusišypso jo rafi- 
nuotam bičiuliui ar kai jos nebūna namie, nors jis tikisi ją ten esant. 

Linda skundžiasi, kad jaučiasi įskaudinta, kai jos vyras Džo- 
natanas „vengia pasakyti, jog atrodau gražiai, ar pagirti už tai, ką 
tikrai gerai atlikau. Jaučiuosi nuolat įskaudinta, tada tampu san- 
tūri ir kritiška tavo atžvilgiu, - sako ji vyrui. Linda šį jautrumą 
sieja su savo mama. „Ji niekada ir dėl nieko manęs nėra pagyrusi, 
tik visada sakydavo, kad atrodau nepatraukliai. Kartą ji pasakė 
mananti, kad jei žmones girsi, jie nustos dėti pastangas. Aš troš- 
kau būti jos pripažinta ir įsižeisdavau, kai šito nesulaukdavau. Ir 

dabar, manau, šito trokštu sulaukti iš tavęs. Taigi kai būnu pasi- 
puošusi ir klausiu tavęs, kaip atrodau, susidaro įspūdis, kad tau 
nesu svarbi, ir tai mane žeidžia. Ir tu žinai, kad man reikia šio 
pagyrimo, bet jo neištari. Bent jau taip atrodo. Negaliu šito su- 
prasti, man labai skaudu. 

Žmonės gali turėti keletą jautrių vietų, tačiau paprastai vie- 
na yra svarbiausia, taigi „palietus“ kaip tik ją ir įsisuka destruk- 
tyvaus bendravimo ratas. Stivas pajunta dvigubą sunkumą jo 
žmonai Merei užsiminus apie norą dažniau intymiai bendrauti. 
Tai galėtų būti priimta kaip labai teigiamas troškimas. Bet Stivui 
jos pareiškimas - kovinė raketa, triuškinanti jo, kaip lytinio part- 
nerio, pasitikėjimą savimi, nes jo migdolinis kūnas" tiesiog rėkte 
rėkia — „prasideda“ - ir jis netenka žado. Stivas į šį Merės pasa- 
kymą reaguoja užsisklęsdamas ir atsiribodamas nuo jos. „Atrodo, 
lyg staiga atsidurčiau savo pirmojoje santuokoje ir girdėčiau, kad 
esu ne kas kita, o didelis nusivylimas, todėl bijau iš viso ką nors 
daryti, ką jau kalbėti apie lovą.“ Vaikystės patirties aidas taip pat 
aitrina jautriąją vietą. Stivas buvo mažiausio ūgio vaikas klasėje 
ir jo tėtis klausdavo broliams girdint: „Ar aš kalbu su Stivu, ar su 
Stefani?“ Ta patirtis lėmė jo požiūrį į save - „per menkai vyriškas 
bet kuriai moteriai“. 

Tačiau jautrios vietos ne visada būna praeities žaizdų primini- 
mas. Jų gali netikėtai atsirasti ir dabartiniuose meilės santykiuose, 
netgi tada, kai jie klostosi laimingai, jeigu jaučiamės ypač emociš- 
kai nuskurdinti ar apleisti. Jautrių vietų atsiranda išgyvenant dide- 
les gyvenimo permainas ar krizes, kaip antai: kūdikio gimimą, ligą 
ar darbo praradimą, kai mums ypač reikia partnerio palaikymo, 


* Smegenų limbinės sistemos sritis, atliekanti svarbiausią vaidmenį reguliuojant emocijas ir 
formuojantis emocionaliems prisiminimams (vert. past). 

bet jo nesulaukiame. Jų taip pat gali atsirasti, kai partneris nuolat 
atrodo abejingas ir dėl to kyla visa apimantis skausmas, kuris mus 
persmelkia net dėl smulkmenų. Mūsų „emocinė oda“ draskoma, 
kai nesulaukiame reikiamos reakcijos iš žmogaus, kurį mylime. 

Džefo ir Milės santykiai buvo puikūs iki tol, kol geriausias 
vyro draugas gavo darbą, kurio Džefas labai troško ir jo siekdamas 
daug ir sunkiai dirbo. Džefą apėmė depresija. Užuot jį nurami- 
nusi ir įkvėpusi pasitikėjimo, sunerimusi Milė „ėdė“ jį liepdama 
„tiesiog atsikratyti to“. Jie rado kaip išeiti iš šios krizės ir vėl tapo 
artimi, bet po šios patirties Džefas tapo ypač jautrus žmonos re- 
akcijoms į bet kokį susikrimtimą. Ūmūs, atrodytų jokio raciona- 
laus pagrindo neturintys vyro pykčio protrūkiai, kai tik jam pasi- 
rodydavo, kad Milė jo neparemia, netrukus paskatino ją ginantis 
užsisklęsti tyloje ir jaustis netikusia žmona. Galite numanyti, kas 
nutiko paskui. Jie įsitraukė į šėtonišką dialogą. 

Helena buvo priblokšta terapijos specialistui pareiškus, kad 
ji esanti kalta dėl paauglio sūnaus potraukio į alkoholį. Per kon- 
sultaciją jos vyras Semas, mylintis sutuoktinis, pritarė specialisto 
nuomonei. Vėliau, kai Helena išsakė nuoskaudą, Semas puolė 
grįsti savo nuomonę pateikdamas ne vieną skaudų argumentą. 
Tada Helena nusprendė nepaisyti savo „kvailos“ nuoskaudos ir 
sutelkti dėmesį į gerąsias jųdviejų santuokos puses, ir manė, kad 
jai pavyko. 

Bet svarbias emocijas nuslopinti sunku ir toks mėginimas 
dažniausiai ima nuodyti santykius. Helenos nuoskauda ėmė kilti 
į paviršių. Žmona „graužia“ Semą už jo nuomonę, pasakytą dėl 
kiekvieno jos veiksmo, ir vyras, nežinodamas, ką sakyti, kalba vis 
rečiau. Staiga ateina metas, kai jie ima bartis beveik dėl visko. Se- 
mas kaltina Heleną panašėjant į jos „paranojišką“ motiną. Helena 
jaučiasi vis labiau sutrikusi ir vieniša. 

Džefo ir Helenos jautriosios vietos buvo užgautos, tik jie šito 
nesuprato. Keista, kad daugelis mūsų to taip pat nepastebi. Iš tik- 
rųjų net nepripažįstame turintys tų ypač jautrių vietų. Supranta- 
me tik savo antraeilę reakciją į tos „vietos“ suerzinimą - gynybinį 
sustingimą ir užsisklendimą ar pykčio pliūpsnį. Įlindimas į savo 
kiautą ir įniršis būdingi šėtoniškam dialogui, o jie užmaskuoja 
esmines emocijas, kurios kyla, kai pasijuntame esą pažeidžiami: 
liūdesį, gėdą ir dažniausiai baimę. 

Jei su mylimuoju nuolat įsiveliate į šėtonišką dialogą, galite 
būti tikri, kad jį išprovokuoja skausmas prisilietus prie ypač jau- 
trios vietos ar, tai dar labiau tikėtina, prie jūsų abiejų ypač jautrių 
vietų, ir belieka apgailestauti, jog jos beveik neišvengiamai „brū- 
žins“ viena kitą. Sužeidus mylimą žmogų paties reakcija taip pat 
dirgina. 

Pakalbėkime apie Džesę ir Maiką, kurie nieko kito nedarė, tik 
barėsi nuo tos akimirkos, kai dvylikametė moters dukra persikė- 
lė pas juos. Pasak Džesės: „Staiga, lyg per vieną naktį, Maikas iš 
šilto ir švelnaus vaikino pavirto tironu. Jis įsakinėja mano vaikui, 
kuria visokias taisykles. Būdamas namie dažniausiai kalba tik pa- 
kėlęs balsą. Jis panašus į visus agresyvius mano giminės vyrus. Aš 
negaliu pakęsti, kai kas nors rėkauja ar įsakinėja. Niekas nuo šito 
neapsaugojo manęs, bet savo vaiką aš galiu apsaugoti.“ 

Maikas bando liūdnai prieštarauti, esą jis mylįs savo žmoną, 
nors ji diena iš dienos atsisakanti su juo kalbėtis, ir pasipikti- 
nęs garsiai pareiškia nenorėjęs tapti jos nepakenčiamo, nieko 
negerbiančio vaiko tėvu. Jis užsiplieskia kalbėdamas apie tai, 
kaip daugybę metų lepino Džesę, paskui staiga suprato, kad jis 
jai tiesiog „neegzistuoja, kai painiojasi tas vaikas“. Maikas prisi- 
mena atvejį, kai jis susirgo juostine pūsleline, bet Džesė, pasak 
jo, buvo per daug užsiėmusi savo dukters reikalais, kad galėtų 

„jį slaugyti“. Gėlimas vienas kitam į jautrias vietas įsuko juos į 
„Protesto polką.. 

Užgautos Tomo ir Brendos jautriosios vietos juos įvėlė į kitą 
šėtonišką dialogą - „Sustink ir išnyk“. Brenda pametusi galvą iš 
meilės ką tik gimusiam kūdikiui. Tomas mėgina gauti šiek tiek 
dėmesio sau, bet taip, kad erzina Brendą, ir kartą naktį ji pratrūks- 
ta. Pasak jos, ji, pavargusi nuo jo reikalavimų, išvadina jį „hiper- 
seksualiu“ ir „apgailėtinu“. Tomas šokiruotas. Nors jis patrauklus 
vaikinas, bet drovus ir nepasitiki savimi bendraudamas su moteri- 
mis. Jam visada buvo svarbu jausti, kad Brenda jo geidžia. 

Jis atsilygina: „Gerai jau, gerai. Akivaizdu, kad tu manęs dau- 
giau nebemyli ir viskas, ką darei dėl manęs pastaruosius keletą 
metų, buvo apgaulė. Man nebereikia tavo apkabinimų. Nematau 
reikalo būti su tavimi. Eisiu į šokius, o tu gali rūpintis savo kūdi- 
kiu“ Namie jis palieka įvairių ženklų, turinčių atskleisti jo flirtą 
su moterimi iš pramoginių šokių grupės. Brenda užaugo jausda- 
masi esanti paprasta mergina ir jai visada knietėjo suprasti, kodėl 
patrauklus ir sėkmės lydimas Tomas pasirinko ją. Pasipiktinusi ji 
dar labiau atsiriboja ir dar daugiau dėmesio skiria vaikui. Tomas 
ir Brenda beveik nesikalba. Nuolatinis stengimasis apsaugoti 
savo jautrias vietas neleidžia jiems emociškai reaguoti, nors to 
abu ilgisi. 

Šis santykius griaunantis bendravimas baigiasi ne tik atpa- 
žinus ir pažabojus šėtonišką dialogą (1 pokalbis), bet taip pat 
suradus ir nuraminus savo jautrias vietas ir padėjus mylimajam 
padaryti tą patį. Žmonėms, užaugusiems mylinčioje ir saugioje 
aplinkoje, žaizdas išsilaižyti bus lengviau. Jie turi mažiau jautrių 
vietų ir jos ne tokios skaudžios. Supratę, kuo pagrįstas jų nega- 
tyvus bendravimas su mylimu žmogumi, jie geba greičiau iš jo 
ištrūkti ir sušvelninti skausmą. 

Tačiau traumuoti arba mylimų žmonių ar tų, nuo kurių buvo 
priklausomi, rūpesčio nepatyrusiems asmenims šis procesas už- 
trunka ilgiau ir iš jų atima kur kas daugiau pastangų. Jų jautriosios 
vietos tokios opios, kad atskleisti savo baimes ir imti pasitikėti 
partnerio siūlomos pagalbos nuoširdumu - jiems didžiulis iššū- 
kis. Kalas, prievartą patyręs armijos veteranas, sako: „Aš visas esu 
viena didelė jautri vieta. Aš trokštu, kad mane nuramintų, bet kai 
mano ponia iš tikrųjų prie manęs prisiliečia, neretai net negaliu 
suprasti, ar tai glamonė, ar dar vienas kirtis.“ 

Ir vis dėlto mes nesame praeities kaliniai. Galime pasikeisti 
į gera. Neseni tyrimai, kuriuos atliko Joanne Davila, Niujorko 
valstijos universiteto Stouni Bruke psichologė, kaip ir kitų moks- 
lininkų gauti rezultatai, patvirtino tai, ką matau per konsultaci- 
jas: padedant mylinčiam sutuoktiniui galima išgydyti netgi gilias 
žaizdas. Mes galime „nusipelnyti“ pamatinio saugaus ryšio, jeigu 
jautrus ir mylintis partneris padės susidoroti su skausmingais 
jausmais. Meilė gali mus keisti tikrąja šio žodžio prasme. 


Kai užgaunama ypač jautri vieta 


Yra du požymiai, iš kurių galima spręsti, kad buvo užgauta jūsų 
ar partnerio jautrioji vieta. Pirmas — staiga aiškiai pasikeitęs 
emocinis bendravimo tonas. Dar prieš akimirką jūs su mylimu 
žmogumi juokavote, bet dabar vienas iš jūsų susierzinęs ar įnir- 
šęs ar, priešingai, abejingas ir šaltas. Jūs išmuštas iš pusiausvyros. 
Tai primena situaciją, kai žaidimo taisyklės buvo pakeistos, bet 
jūsų niekas neinformavo. Įskaudintas partneris siunčia naujus 
ženklus, o kitas stengiasi suvokti, kodėl taip įvyko. Pasak Tedo: 
„Važiuodami automobiliu paprasčiausiai plepame ir ūmai visas 

automobilio salonas iš vidaus „apledėja“. Ji toli nuo manęs, žiūri 
pro mašinos langą, jos lūpos - siaurutis brūkšnys ir ji tokia pa- 
niurusi, lyg trokštų tik vieno - kad manęs iš viso nebūtų. Taigi iš 
kur tai atsiranda?“ 

Antras — reakcija į įžeidimą dažnai atrodo esanti neadekva- 
ti pačiam įžeidimui. Marla sako: „Mylimės dažniausiai penkta- 
dieniais. Taigi aš laukiau Pjero, bet paskambino susinervinusi 
sesuo ir įsitraukiau į pokalbį su ja. Manau kalbėjomės apie pen- 
kiolika minučių. Pjeras labai įniršo. Kilo įprastas barnis. O pyk- 
damas jis tiesiog praranda sveiką protą.“ Visai ne, tai Marla dar 
nesuvokia meilės logikos, o Pjeras negali suprantamai nei sau, 
nei žmonai paaiškinti apie savo jautriąją vietą. Jis teigia: „Mano 
protas man sako: „Dėl ko čia širsti? Tiesiog nurimk. Bet aš jau 
laipioju sienom.“ 

Šie požymiai susiję su svarbiausiu prieraišumo poreikiu ir 
pasireiškia staiga pajutus baimę dėl jam kilusio pavojaus. Jų ap- 
raiškos esmė - žmogų užplūdusios slapčiausios ir galingiausios 
emocijos. Jei norime suprasti savo ypač jautrias vietas, turime 
išsamiau panagrinėti slapčiausias emocijas, kurios padeda šį jaut- 
rumą suprasti, ir tas emocijas „išsidėlioti ' taip, kad būtų lengviau 
jas valdyti. Šito nepadarę prasilenksime su jomis, ginsimės, daž- 
niausiai pykdami ar suakmenėdami, ir taip partneriui siųsime vi- 
sai klaidingą ženklą. Esant netvirtam ryšiui savo pažeidžiamumą 
sugebame nuslėpti taip, kad partneris niekada taip ir nepamato 
mūsų tikrojo „aš“. 

Panagrinėkime, kas atsitinka užgavus ypač jautrią vietą. 


1. Prieraišumo ženklas patraukia mūsų dėmesį ir paleidžia 


„prieraišumo apsaugos sistemą, mūsų troškimus ir baimes. 
Tai mygtukas, „įjungiantis“ emocijas. Juo gali tapti žvilgsnis, 

ištarta frazė, emocinio bendravimo su partneriu pokytis. Prie- 
raišumo ženklai gali būti pozityvūs ar negatyvūs, sukeliantys 
gerus arba blogus jausmus. Prieraišumo ženklas, erzinantis 
ypač jautrią vietą, paleidžia pavojų skelbiančią sistemą. „Ar- 
tėja kažkas keista, bloga ar skausminga“, sako smegenys. Jūsų 
apie pavojų įspėjanti sistema gali „įsijungti“ išgirdus kritikos 
natas mylimojo balse arba partneriui nusisukus tą akimirką, 
kai siekiate apkabinti. Merė sako sutuoktiniui Erikui: „Žinau, 
tu stengiesi būti rūpestingas. Taip, tai gerai. Tu tikrai pasikalbi 
su manimi apie mano rūpesčius. Viskas gerai, kol nepasakai 
„klausyk“ tokiu tonu lyg kreiptumeisi į mažą, kvailą ir nieko 
neišmanantį vaikiščią. Šis žodis sminga man į odą lyg adata. 
Aš pasijuntu taip, lyg tave erzinčiau. Lyg manytum, kad esu 
kvaila. Pasijuntu įskaudinta.“ Tai naujiena Erikui - jis manęs, 
kad juodu ginčijasi todėl, jog ji nepritaria nė vienai jo minčiai. 


Mūsų kūnas reaguoja. Žmonės sako: „Man susuka pilvą ir 
balsas ima lūžinėti arba „Aš nustėru ir nutylu: Kartais vie- 
nintelis būdas sužinoti, kaip iš tikrųjų jaučiamės, - įsiklausyti 
ir išgirsti, ką sako kūnas. Stiprios emocijos verčia mūsų kūną 
mobilizuotis. Jis žaibiškai „persijungia“ į išgyvenimo režimą. 
Kiekviena emocija turi tik jai būdingą psichologinį „parašą“. 
Kai bijome, kraujotaka suaktyvėja kojose, kai pykstame, ji su- 
aktyvėja rankose. 


Mūsų protas, tūnantis už kaktos, smegenų prefrontalinėje 
žievėje, šiek tiek per lėtas. Dabar jis bando suvokti, ką jam sako 
už emocijas atsakingos smegenys, mūsų migdolinis kūnas, ir 
stengiasi suprasti, ką visa tai reiškia. Tai vyksta tada, kai mes 
tikriname pirminės įžvalgos teisingumą ir sprendžiame, ką šis 

prieraišumo ženklas sako apie mūsų ryšio saugumą. Kerė pra- 
žūtingas išvadas padaro iškart gavusi ženklą. Ji sako: „Kai tik 
ima atrodyti, kad po akimirkos mylėsimės, o tu pareiški esąs 
pavargęs, aš ne juokais įsiuntu. Atrodo taip, kad manęs kaip 
moters visai negeidi. Tarsi būčiau viena iš tavo draugelių. Nie- 
kuo tau neypatinga.“ Jos sutuoktinis Derekas klausia: „Argi aš 
negaliu būti pavargęs?“ - „Ne, jei visą vakarą flirtavai su mani- 
mi ir suteikei įvairių lūkesčių. Tada, jeigu jie lieka nepatenkin- 
ti, man reikia pagalbos su jais susidoroti. Nenoriu, kad viskas 
baigtųsi tik mano pykčiu.“ 


Turėdami mylimą žmogų mes einame link jo, nuo jo arba 
prieš jį. Ir tai susiję su mūsų emocijomis. Pyktis liepia mums 
artintis ir kovoti. Gėda - atsitraukti ir slėptis. Baimė skatina 
išnykti ar sustingti ar ekstremaliose situacijose - atsigręžti ir 
duoti atkirtį. Liūdesys kelia sielvartą ir skatina nieko nedaryti. 
Štai ką Hana pasakoja apie barnius su vyru: „Aš tiesiog noriu 
sprukti. Man reikia ištrūkti. Pamatau jo piktą veidą, ir manęs 
nebėra. Pasak jo, aš jį tiesiog laikau nesvarbiu, bet kai išgirstu 
ji pykstant, kojos pačios ima judėti. Tiesiog negaliu būti su 
juo ir klausytis“ | 


Visa tai įvyksta per nanosekundę. Charlesas Darwinas, žavė- 


jęsis emocijų galia ir jų vaidmeniu kovojant už išlikimą, norėjo 


suprasti, kiek jis gali valdyti savo paties emocijas. Londono zoo- 


logijos sode jis stovėdavo prie stiklinės terariumo, kuriame buvo 


apgyvendinta didžiulė gyvatė, sienos ir daugybę kartų mėgindavo 


neatšlyti nuo stiklo tą akimirką, kai gyvatė bandydavo kirsti. Taip 


niekada ir nepavyko. Jo kūnas išsigandęs kaskart sureaguodavo, 


nors protas ir sakydavo, kad tikro pavojaus nėra. 

Panašiai atsitinka atvirumo ir švelnumo akimirką, kai staiga 
iš partnerio lūpų išgirstu kritiką. Pajuntu, kaip kūnas sustingsta. 
Įžeidimui suvokti ir akimirksniu atšlyti turbūt prireikia mažiau 
nei dviejų šimtųjų sekundės (mokslininkai nustatė, kad maždaug 
tiek laiko mums reikia suvokti emocijas, matomas kito žmogaus 
veide). Lyriškos akimirkos kaip nebūta. Emocijos mums pasako, 
kas yra svarbu. Jos lyg vidinis kompasas padeda mums orientuo- 


tis ir parodo judėjimo kryptį. 


Analizuokite ir mokykitės 
Atpažinkite savo ypač jautrias vietas 


Ar galite, omeny turėdami dabartinius santykius, tiksliai nuro- 
dyti laiką, kai staiga praradote emocinę pusiausvyrą: trumputė 
partnerio reakcija ar jos trūkumas ir jūsų jausmas dėl ryšio su 
mylimuoju saugumo akimirksniu pasikeitė arba kai ūmai surea- 
gavote taip, kad net žinodami tiesiai patekote į šėtoniško dialogo 
pinkles. Gal prisimenate akimirką, kai reagavote ypač piktai arba 
kai visiškai nuo partnerio atsiribojote? Pažvelkime, ką reiškia 
jūsų reakcija, panagrinėkime giliau slypinčias emocijas ir šį at- 
sitikimą. 


+» Kaip klostėsi santykiai? Koks jums buvo neigiamas prierai- 
šumo ženklas, jungiklis, kuriam spragtelėjus pajutote emo- 
cinio ryšio su partneriu nesaugumą? Ką apskritai jautėte tą 
sekundės dalį prieš įtūždami ar atsiribodami? Ką konkrečiai 
partneris padarė ar pasakė, kas sukėlė tokią jūsų reakciją? 

Pavyzdžiui, Ana, mediciną studijuojanti mergina, vos kelis 
mėnesius gyvenanti su Patriku, teisininku, sako: „Tai įvyko pra- 
ėjusio ketvirtadienio vakarą. Mes visiškai įstrigome. Blogai jau- 
tėmės diena iš dienos. Tai prasidėjo tada, kai Patrikui pasakojau 
apie savo studijų užduotis. Kaip man sunku. Baigdama pasakoti 
jaučiausi lyg kvaištelėjusi. Mane užvaldė įniršis, o kaip tik toks yra 
mano „vaidmuo“ mūsų bendravimo rate. Pažiūrėkim. Prisimenu 
jo balsą, tokį tolimą, lyg skaitytų paskaitą auditorijoje. Ir tada jis 
pasakė, kad negalės man padėti, jei aš dėl šitų dalykų taip kvailioju 
ir einu iš proto. Tas balsas man reiškia pavojų. Jis nesutarimą pa- 
verčia tam tikra krize.“ 


+» Kaip reaguoja kūnas galvojant apie akimirką, kai buvo už- 
gauta jūsų ypač jautri vieta? Galite jaustis išsiblaškę, vieniši, 
įsikarščiavę, dūstantys, tarsi kam užgulus krūtinę, labai maži, 
tušti, netvirti, bepravirkstantys, abejingi arba užsidegę. Ar šie 
kūno potyriai padeda savo patirtį įvardyti? 


Ana sako: „Aš labai susijaudinu. Purškiu kaip katė. Patrikas 
pasakytų, kad tiesiog išprotėju. Štai kaip jis tai supranta. Bet giliai 
viduje šis susijausminimas labiau primena virpulį, išgąstį. | 


+» Kąsakojūsų smegenys - kokia viso šito prasmė? Ką jūs sako- 
te sau, kai taip atsitinka? 


Ana atsako: „Mintyse aš sakau sau: „Jis mane smerkia“ Taigi 
įsiuntu ant jo. Bet tai ne visai taip. Panašiau būtų: „Jis manęs ne- 
paremia. Aš viena turiu viską padaryti...“ Jam nė motais, kad man 
reikia pagalbos. Tai gąsdina.“ 

+» Ką darėte po to? Kaip pradėjote veikti? 


Ana atsako: „Oi, aš klykiau, rėkiau ir išvadinau jį išsigimėliu 
dėl to, kad man nepadeda, palinkėjau nugarmėti į pragarą. Man ir 
nereikią jo pagalbos. Paskui keletą dienų tyliai niršau. Taip elgda- 
masi jaučiuosi lyg gerčiau nuodus. Lyg nepaisyčiau savo giliausių 
jausmų. Ir nusprendžiau, kad negalima niekuo pasikliauti. Žmo- 
nės niekada nepadės: 


+» Pamėginkite sujungti visus šiuos elementus užpildydami pra- 
leistas sakinių vietas: 


Per šį įvykį mano jausmus užgavo „Išo- 
riškai tikriausiai parodžiau „Bet vidu- 
je aš tiesiog jaučiau (pasirinkite vieną iš 
pagrindinių negatyvių emocijų: liūdesį, pyktį, gėdą, baimę). Tai, 
ko troškau, buvo „ Svarbiausia žinia, 


kurią gavau apie mūsų ryšį, apie save ar savo meilę, buvo 


Ana sako: „Impulsyvumas - Patriko kalbos būdas. Aš išgirstu 
nuosprendį. Atmetimą. Gal ir parodžiau savo pyktį, bet jaučiau 
baimę, jaučiausi esanti vieniša. Troškau, kad jis stengtųsi mane 
įtikinti sakydamas, jog jaudintis dėl mokymosi reikalų, o kilus ne- 
aiškumams prašyti jo pagalbos - suprantamas dalykas. Svarbiau- 
sia išgirsta Žinia apie mūsų santykius buvo tokia - negaliu kreiptis 
į jį tikėdamasi, kad manimi bus pasirūpinta.“ 


+» Kaip jūs manote, kokia ypač jautri vieta buvo užgauta šioje 
situacijoje? 

Ana: „Aš tiesiog negaliu pakęsti, kai jaučiu, kad man jo reikia, 


ir aš leidžiu sau pasakyti jam, kad man reikia jo pagalbos, bet gau- 


nu neigiamą atsakymą. Jis netgi pasako, kad neturėčiau turėti nei 


tokių norų, nei poreikių. Tada išsigąstu.“ 


Gal galėtumėte prisiminti buvus kitų akimirkų, kai jūsų ypač 


jautrios vietos būdavo užgautos. 


Ar ši aprašyta itin jautri vieta vienintelė, turint omeny jūsų 
santykius, ar esama ir kitų? Žmonės gali turėti daugiau nei 
vieną jautrią vietą, bet dažniausiai būna vienas svarbiausias 
prieraišumo ženklas, pasireiškiantis įvairiomis aplinkybėmis. 


Raskite savo ypač jautrių vietų 
atsiradimo priežastis 


Permąstykite savo gyvenimo istoriją. Ar jūsų ypač jautri vie- 
ta pasireiškė bendraujant su tėvais, seserimis ir broliais, esant 
kitiems meilės ryšiams ar netgi užmezgus santykius su ben- 
draamžiais vaikystėje? Ar šis jautrumas atsirado dabar? Kitas 
būdas į tai pažvelgti - paklausti savęs, kai jaučiatės įskaudinti, 
ar už jūsų mylimo Žmogaus kartais nešmėkščioja kokie nors 
praeities šešėliai? Ar galėtumėte bet kuriuo atveju tiksliai įvar- 
dyti, kada praeityje koks nors žmogus jus stipriai užgavo ir jūs 
manote, kad tai buvo jūsų pažeidžiamumo pradžia? 


Ana pareiškia: „Mama visada sakydavo, kad iš manęs daug 


nesitiki, tik vienintelė mano sesuo, pasak mamos, galėjo ko nors 


gyvenime pasiekti. Tuose namuose aš buvau vieniša. Mano svajo- 


nės niekam nerūpėjo. Kai sutikau Patriką, atrodė, jis tiki, kad ir aš 

kai ką galiu. Pirmą kartą patyriau saugumo jausmą. Bet dabar, kai 
supratau, koks jis kritiškas ir mane atstumiantis tada, kai reikia jo 
pagalbos, praeityje išgyventas jausmas, kad niekam nerūpiu, vėl 
grįžta. O visos nuoskaudos atgyja. 


+» Ar manote, kad partneris pastebi šį jūsų pažeidžiamumą? Ar 
jis mato tik tai, kas paviršiuje - jūsų tam tikrais veiksmais reiš- 
kiamas reakcijas? 


Ana atsako: „Tikrai ne! Aš neleidžiu jam pamatyti tos skauda- 
mos vietos. Man tai ir į galvą neateitų. Jis tik pamato mane įniršu- 
sią ir būna išbartas.“ 


+ Ar galite spėti, kokia ypač jautri jūsų partnerio vieta? Ar tiks- 
liai žinote, kas jį labiausiai dirgina? 


Aptarkite su partneriu 


Mes paprastai nenoriai pripažįstame savo pažeidžiamumą. Gy- 
vename visuomenėje, kurioje manoma, kad žmonės turi būti 
stiprūs, nepažeidžiami. Mes linkę ignoruoti ar neigti savo trapu- 
mą, silpnybes. Užuot pripažinusi savo liūdesį ir troškimus, Kerė 
kaupia pyktį. „Kitaip bijau, kad pavirsiu silpnu, verkšlenančiu 
mažu ir reikliu žmogumi“, - sako ji. Mes bijome paskęsti savo pa- 
čių skausme. Partneriai pasakoja: „Jei leisčiau sau verkti, galbūt 
nebeturėčiau jėgų liautis. Pavyzdžiui, prarasčiau savikontrolę ir 
verkčiau amžinai. Arba: „Jei leisčiau sau šitai pajusti, dar labiau 
būčiau įskaudintas. Nuoskauda užvaldytų mane ir taptų nebepa- 
keliama. 

Tikriausiai dar labiau nenorime savo mylimiesiems prisipa- 
žinti turį silpnybių. Manome, kad taptume ne tokie patrauklūs. 
Taip pat pripažįstame, kad, atskleidę tiesą apie savo pažeidžiamas 
vietas, įduotume ginklą į ranką asmeniui, galinčiam mus stipriau- 
siai įskaudinti. Galbūt partneris pasinaudotų šiuo pranašumu. 
Mes instinktyviai stengiamės apsisaugoti. 

Kai esame mylimi, kartais mes nelinkę pripažinti, kad mato- 
me partnerį susikrimtusį, netgi kai tai akivaizdu. Nesame tikri, 
ką mums galvoti ir daryti, ypač jei neturime jokio veiksmingos 
reakcijos modelio. Juk esama žmonių, niekada nemačiusių, kaip 
tas saugus ryšys pasireiškia tikrovėje. Ir mes arba nenorime pripa- 
žinti, kad mūsų mylimas žmogus savo „emocijų odoje“ turi ypač 
jautrią vietą, arba nenorime prisitaikyti šio pažeidžiamumo sau. 
Mane visada žavi tai, kad vaiko verksmas, kaip jo siunčiamas sig- 
nalas, mums tampa prioritetu. Mes reaguojame. Mes nebijome 
vaikų, pripažįstame, kad jie pažeidžiami ir jiems mūsų reikia. Juos 
vertiname prieraišumo požiūriu. O į suaugusiuosius žvelgti buvo- 
me mokomi kitaip. 

Tiesa yra tokia: niekada nesukursime tikrai stipraus ir saugaus 
tarpusavio ryšio, jei neleisime tiems, kuriuos mylime, mus gerai 
pažinti arba jeigu jie patys nenori mūsų pažinti. Mano klientas 
Deividas, aukšto rango viršininkas, tai supranta: „Manau, sugebu 
suvokti, kad tos stiprios emocijos, mano liūdesys, baimės nuolat 
slepia tam tikrus dalykus. Jei būnu užsiėmęs ir atsiriboju nuo bet 
kokio kitų reiškiamo susierzinimo ar negatyvios informacijos, tai 
neigiamai paveikia ir mūsų bendravimą.“ 

Mes norime ir mums tikrai reikia, kad mylimieji reaguotų, 
kai būname įskaudinti. Bet jie negali šito padaryti, jei mes savo 
nuoskaudos niekaip neišreiškiame. Tikrai mylėti, vadinasi, būti 
drąsiam. Ir pasitikėti. Jei turite slaptų tikrų ir rimtų abejonių dėl 

savo mylimojo geranoriškumo, pavyzdžiui, jeigu fiziškai jo bijote, 
tada, žinoma, geriau juo nepasikliauti. (Tokiu atveju tikriausiai 
kreipsitės į psichoterapijos specialistą arba netgi pamąstysite, ar 
verta šiuos santykius tęsti.) 

Kai esate pasirengę atvirauti apie savo emocinį pažeidžiamu- 
mą, tai daryti pradėkite pamažu. Nėra reikalo atverti visos sielos. 
Dažnai pradžioje tiktų pasikalbėti apie pačią atvirumo galimybę. 
„Man sunku apie tai kalbėti..“ - puiki pradžia. Paskui būna leng- 
viau po truputį atskleisti, į kuriuos dalykus ypač jautriai reaguo- 
jate. Kai jausite, kad galite nevaržomai kalbėti, galėsite atviriau 
papasakoti apie priežastis, sukėlusias tokį skausmą. 

Tai paskatins jūsų mylimą žmogų pasielgti taip pat - atverti 
jums savo sielą, atskleisti tiesą apie ypač emociškai jautrias vietas 
irjų susidarymo priežastis. Dažnai tai, kas būna atskleidžiama, ge- 
rokai nustebina. Per pirmą konsultaciją paprastai tik vienas iš po- 
ros, kurios santykiai įtempti, papasakoja apie savo ypač emociškai 
jautrias vietas, o kitas būna šokiruotas ir sunkiai gali patikėti tuo, 
ką išgirdo. Mat iki tol matydavo tik paviršinę savo mylimo žmo- 
gaus emocinę reakciją, kuri pridengdavo ir nuslėpdavo skausmin- 
gesnį pažeidžiamumą. 

Žinoma, jei tiesiog pripažinsime, kad turime pažeidžiamų 
vietų, ir apie jas papasakosime, vien dėl to savaime jos neišnyks. 
Jos virto sunerimti skatinančiomis sistemomis, kurios jau tapo 
neatskiriama mūsų dalimi, signalizuojančiomis apie mūsų ryšiui 
su mylimiausiu žmogumi kilusį pavojų, todėl taip lengvai jų „ne- 
išjungsi . Tai tikriausiai ir parodo, kokią svarbią vietą mūsų gyve- 
nime užima prieraišumas. Iš žmogaus kaip rūšies įgimto išlikimo 
kodo lengvai informacijos nepašalinsi. 

Svarbiausia emocija čia yra baimė, baimė prarasti tarpusa- 
vio ryšį. Ir mūsų nervų sistemai, kaip pažymi Josephas LeDoux, 

dirbantis Niujorko universiteto Neurologijos mokslo centre, 
naudinga palaikyti ryšį tarp baimės signalo ir migdolinio kūno, 
smegenų srities, saugančios „įrašus“ apie mūsų patirtas emocijas 
ir su jomis susijusius įvykius. Visa nervų sistema sukurta kaupti ir 
papildyti informaciją ir neleisti jos lengvai pašalinti. Juk norint iš- 
vengti pavojaus verčiau klaidingai interpretuoti pozityvų signalą, 
nei negatyvų palaikyti pozityviu. Bet šie ryšiai gali susilpnėti, kaip 
sužinosite skaitydami kitą skyrių. 

Bet netgi tik pasikalbėjus apie slapčiausius jausmus ir troš- 
kimus su partneriu nuo pečių nukrinta didžiulė našta. Deivido 
paklausiau: „Jauti didesnę nuoskaudą ar baimę, kai leidi sau prisi- 
minti tuos sudėtingus jausmus ir kalbėtis apie įvairius su jais su- 
sijusius dalykus?“ Jis nusijuokia. Nustemba. „Ne, - atsako, - net 
juokinga. Supratus, kad viskas man gerai, o šie jausmai tiesiog už- 
programuoti, tapo kur kas lengviau. Iš tikrųjų tai netgi savotiška 
pagalba - pavaikštinėti po tą siaubų pilną teritoriją ir susitvarkyti 
su tais jausmais. Kadangi jie turi prasmę, tai kaskart lyg gabalėlį jų 
pasiimi.“ Pastebiu, kad jo emocinė pusiausvyra dabar kur kas ge- 
resnė, jis geriau jaučiasi „savo paties kailyje“, negu tada, kai nuo- 
lat stengėsi paslėpti baimes ir išvengti „gąsdinančių mylimosios 
siunčiamų ženklų. Tai man primena mokytojo Frensio, mokančio 
mane šokti tango, žodžius: „Kai tvirtai stovi ant kojų, darniai jauti 
save, tada gali klausytis manęs ir judėti kartu su manimi. Tada mes 
galime judėti drauge.“ 

Vincentas ir Džeimsas, gėjų pora, taip pat atrado šį dėsningu- 
mą. Vincentas, kilus sunkumų su Džeimsu, pasišalina ir tyli. „Ką 
aš galiu pasakyti? — klausia manęs Vincentas. - Aš nežinau, kaip 
jaučiuosi. Nežinau, kas nutinka, kai tik jis ima burbėti, kad mūsų 
santykiai ne tokie jau ir laimingi. Džeimsas nori „iškalbėti tai . 
Kaip aš galiu kalbėtis apie tai, ko nežinau? Taigi sutrinku, tyliu ir 

leidžiu jam išsikalbėti. Bet jis tik vis labiau niršta.“ Jei mūsų ryšiui 
su mylimuoju gresia pavojus, apima bejėgiškas liūdesys, gėda dėl 
neadekvačių jausmų ar nesėkmės ir beviltiška baimė būti atstum- 
tam, pamestam ar ko nors netekti. Tokiais atvejais dažniausiai 
skamba panikos muzika. 

Kaip jau aptarėme pirmiau, mūsų prieraišumo aliarmo siste- 
ma „įsijungia“ dėl emocijų stygiaus: negalėdami užmegzti emo- 
cinio ryšio su mylimuoju jaučiame dėmesio, rūpinimosi ir pa- 
guodos trūkumą - paguodos, kurią Harry Harlow vadino „ryšio 
teikiamu komfortu“. Kitas jungiklis — jautimasis apleistam. Šis 
jausmas gali kilti pasijutus emociškai išduotam („Kai skambinu, 
jokio atsako. Man taip blogai ir esu vienas.“ ) ar atstumtam („Jau- 
čiu, kad esu nepageidaujamas, kritikuojamas. Nesu vertinamas. 
Niekada nebūnu svarbiausias“). Mūsų smegenys į emocinį ne- 
priteklių ir apleistumo jausmą reaguoja siųsdamas bejėgiškumo 
ženklus. 

Vincentas nepajėgė suprasti ir apibūdinti šių emocijų, Džeim- 
so paprašyti jas reikšti švelniau, taigi jos tapo greitai reaguojančia 
„karšta“ ypač emociškai jautria vieta, įspėjančia apie nuolatinį pa- 
vojų, dėl to gindamasis Vincentas pasitraukė. 

Kas atsitinka Vincentui išnagrinėjus ir išnarpliojus visus šios 
ypač emociškai jautrios vietos elementus? Jis pradeda sutelk- 
ti dėmesį ir suvokti, kas jam nutinka akimirką prieš jo įprastą 
„sutrinku“ reakciją, kuri Džeimsui kelia tokią baimę. Dėl kokio 
ypatingo ženklo ši „sutrinku“ būsena prasideda? Kai nusiramina 
ir šiek tiek pagalvoja, Vincentas man jau pasako: „Manau, dėl jo 
veido. Matau surauktus antakius. Matau nusivylimą ir jau žinau, 
man - galas. Įsiklausęs į savo kūną, kai tai pasakoju, jaučiu, koks 
jis įsitempęs - lyg skrandyje plazdėtų būrys peteliškių, lyg būčiau 
neišlaikęs mokyklinio egzamino. Kai mąstau, ką visa tai reiškia, 

tikiu, kad mes pasmerkti. Tai beviltiška. Nesvarbu, ko jis nori, aki- 
vaizdu, kad aš šito neturiu.“ 

Džeimsas klausia: „Ir kas prie viso to dar prisideda?“ Vincen- 
tas tyliai atsako: „Na, nerimas - tai tinkamas žodis.“ Pastebiu jo 
veide atsispindintį palengvėjimą. Netgi jei ta žinia nėra gera, jis 
jaučiasi gerai galėdamas tvarkytis vidinį pasaulį. Tada kalba to- 
liau: „Taigi, jeigu dabar paklaustumėt, kokį judesį šis jausmas ska- 
tina mane atlikti, kokiam veiksmui pastūmėja, atsakyti lengva. Aš 
paprasčiausiai nieko nedarau. Nėra nieko, ką padaręs dar labiau 
nepabloginčiau situacijos. Aš tiesiog būnu ramus ir laukiu, kol 
Džeimsui praeis nusivylimas.“ 

Taigi dabar Vincentas jau gali apibūdinti, kaip užgaunama 
jo ypač emociškai jautri vieta ir kaip dėl to jis neįstengia atsa- 
kyti partneriui. Jis sako, kad jį apima liūdesys, nerimas, neviltis 
ir jis stengiasi tiesiog ramiai tūnoti laukdamas ir puoselėdamas 
menkutę viltį, jog problema išnyks. Pasak Vincento, jo emoci- 
jos - jam pačiam „nepažįstama teritorija“, todėl jis jaučiąs iššūkį, 
kai reikia jas suprasti. Aš pagiriu jį už jo drąsą ir atvirumą, paskui 
mes pasišnekučiuojame apie tai, kad jo pasirinkta „užčiauptos 
burnos strategija“ daugybėje situacijų veikia puikiai. Bet ome- 
ny turint meilės santykius ji tampa pavojaus signalu, siunčiamu 
partneriui, ir kitos istorijos dalies - su nelaiminga pabaiga - au- 
tore. Kalbamės mėgindami išsiaiškinti, kaip susiformavo ši emo- 
ciškai jautri vieta. Jis prisimena, kad meilės santykių su Džeimsu 
pradžioje jautėsi labai tvirtai ir retkarčiais galėdavo išreikšti savo 
jausmus. Tačiau metams bėgant jie nutolo. Jie dar labiau nutolo 
Džeimsui patyrus nugaros traumą, kai jis negalėdavo pakęsti net 
menkiausio prisilietimo, nes jam skaudėjo. Tada Vincento pasi- 
tikėjimas sumenko, o Džeimsas savo nepasitenkinimą rodydavo 


vis dažniau. 

Džeimsas atsako Vincentui: „Na, iki šiol niekada nepastebėda- 
vau tavo nerimo. Nė akimirkos. Aš tik matydavau, kaip tu šaliniesi 
manęs, paskui mes įsiveldavome į tą velniavą. Žinai, vargina kal- 
bėtis su tuštuma.“ Jis jau sugeba pasakyti Vincentui, kad pradeda 
suprasti, kaip jam sunku nepasiklysti savo emocijų pasaulyje, kai 
jis, Džeimsas, taip staigiai įsiunta. Paskui Džeimsas prabyla apie 
savo emociškai ypač jautrią vietą - jis jaučiasi Vincento iškeistas į 
jaudinamą aktoriaus karjerą. Vincentas, atsakydamas partneriui: 
„Gal aš ir esu tau svarbus, bet kai piktai mane užsipuoli, tiesiog 
pakvaištu, su savo pažeidžiamumu jau stengiasi susidoroti visai 
kitaip. Jis neatsiriboja, yra pasiekiamesnis. 

Esant meilės santykiams apskritai geriau reikšti neigiamas 
emocijas, negu emociškai atsiriboti. Nesulaukęs reakcijos partne- 
ris tik dar labiau panikuoja. Štai ką Džeimsas sako Vincentui: „Aš 
tada pajuntu, kad trokštu užvožti tau ir įrodyti, jog tu negali tie- 
siog atstumti manęs.“ Vincentas ir Džeimsas dabar liftu leidžiasi į 
vienas kito emocijų pasaulį. Pasikeitus pokalbio pobūdžiui paaiš- 
kėja mūsų pačių emocinė reakcija ir pradedame partneriui siųsti 
aiškesnį ženklą apie savo prieraišumo poreikį. Tada mylimajam ir 
suteikiame didžiausią šansą su meile reaguoti. 

Panagrinėkime keletą situacijų, kai Vincento padedamas 
Džeimsas atpažino savo itin emociškai jautrias vietas. Vincentas 
klausia, dėl ko konkrečiai Džeimsas nusivilia. Šis pamąsto ir ne- 
trukus atsako: „Dabar jau tiesiog laukiu, kada tai bus. Stebiu, kada 
„pamirši mūsų planus praleisti laiką drauge“ Bet tada Džeimsas 
nukrypsta į įvairias detales apie tai, kaip, pasak jo, Vincentas išsi- 
ugdė šį „įprotį“. Taigi Vincentas pasiūlo Džeimsui labiau sutelkti 
dėmesį į tai, iš kur jis „žino“, kad taip bus. Koks ženklas Džeimsui 
parodo, kad kažkas negerai? 


Kai Džeimsas akimirką užsimerkia, girdžiu lifto, besileidžian- 

čio žemyn į emocijų pasaulį, ūžimą. „Atrodo, Vincentas sutriko. 
Jis visai nekreipia į mane dėmesio“, - sako Džeimsas, jo akyse pa- 
sirodo ašaros. Jei ramiai pabūname su savo emocijomis, dažnai 
jos išryškėja, lyg nuotrauka, kurios blankus vaizdas pamažu taptų 
ryškesnis. Džeimsas kalba toliau: „Taigi gerklėje pajuntu gumulą. 
Gal ir nuliūstu. Mano smegenys sako: „Štai jis vėl pradeda. Pa- 
sišalino, kad pabūtų vienas su ta savo knyga. O aš čia vienas, su 
savimi.“ Mūsų gyvenimas puikus, turime daugybę dalykų. Bet aš 
jame esu vienas. 

Vincentas, per ankstesnes konsultacijas reaguodavęs, kai kal- 
bėdavo apie tai, kaip daug jis davęs Džeimsui ir kad šis vis dėlto 
turėtų būti savarankiškesnis, dabar atidžiai klausosi. Aš matau 
Džeimso vienišumą ir jo troškimą išlaikyti meilų ryšį su Vin- 
centu. Džeimsas stengiasi įsiklausyti į savo jausmus, atrasti savo 
emocinę reakciją. Jis dabar jau tyliau sumurma: „Na, tada aš pa- 
galvoju, kad Vincentui manęs nebereikia. Jis visada čia pat, bet 
nepasiekiamas. 

Džeimso balsas dar sušvelnėja, kai labiau atsigręžia į Vincen- 
tą. „Jei ir neįsiuntu, jaučiuosi netvirtai. Ir dabar nesijaučiu užtik- 
rintai, ir man liūdna. Ir aš nenoriu į tave žiūrėti. Aš manau, kad 
tu tiesiog atsikalbinėji. Tikroji tavo meilė - darbas. Stengiuosi su 
tuo susitaikyti, bet ta baimė, tas liūdesys tiesiog virsta kartėliu. 
Jis ranka persibraukia per veidą ir staiga jame pasirodo su niekuo 
nesiskaitantis pyktis, nors prieš akimirką mačiau tik liūdesį ir pa- 
žeidžiamumą. „Aš nebenoriu būti čia. Atskirai galbūt būtume lai- 
mingesni.' 

Va tai tau! Pykčio pliūpsnis. Jam sunku suvaldyti stiprius jaus- 
mus. Bet Vincentas šaunuolis. Jis supranta, kad Džeimsas sten- 
giasi, tad jis jam irgi padeda. „Taigi apimtas nevilties sakai, kad 
jautiesi netvirtai, kad tau liūdna. Nori išgirsti, kad darbas man dar 

ne viskas. Gerai. Nelabai moku kalbėti apie poreikius. Dabar tik 
mokausi tai daryti. Bet, po galais, noriu, kad baigtum tą „atskirai 
būtume laimingesni“ nesąmonę. Arba aš taip pat labai greitai pa- 
sijusiu nelaimingas su tavimi, supratai?“ Ir Džeimsas prapliumpa 
juoku. 

Jie jau atrado savo būdą. Jie mokosi susidoroti su savo ypač 
jautriomis vietomis tokiu būdu, kuris juos suartina. 


Analizuokite ir mokykitės 


Kiekvienas pasistenkite prisiminti situaciją, kai papasakojote vie- 
nas kitam apie savo pažeidžiamumą ar kadaise iš mylimojo patirtas 
nuoskaudas, o jūsų mylimas žmogus reagavo taip, kad pasijutote 
esą artimesni vienas kitam. Ką konkrečiai padarė jūsų mylimasis, 
kad įvyko šis pokytis? 

Dabar pasiaiškinkite, ar abu sutariate dėl kokio nors neseniai 
įvykusio įprasto konflikto, kai kuriam laikui buvote pakliuvę į šė- 
toniško dialogo pinkles. Kuris iš jūsų įsikarščiavo ar stengėsi pri- 
slopinti stiprių emocijų proveržį? Sugalvokite pavadinimą būdui, 
kuris dažniausiai padeda susitvarkyti su jausmais sunkiose situa- 
cijose, pavyzdžiui, suakmenėju, sustingstu, užimu kovotojo pozi- 
ciją, bėgu ir slepiuosi, ir pasakykite partneriui. 

Jei esate įpratę taip elgtis su partneriu, galbūt taip yra dėl to, 
kad anksčiau buvusiems meilės santykiams šis būdas būdavo vie- 
nintelis paveikus. Kaip šis emocijų valdymo būdas padėdavo iš- 
saugoti svarbiausius jūsų gyvenime ryšius? Pavyzdžiui, ar prašėte 
mylimojo atkreipti dėmesį ar bent stengėtės pasiekti, kad jis ne 
taip griežtai atsiribotų ar jūsų neatstumtų)? 

Arjūs su buvusiu partneriu apsiribodavote tik paviršutiniško- 

mis reakcijomis, ar galiausiai atvėrėte slaptesnius jausmus? Pasa- 
kykite partneriui, kaip buvo sunku kalbėti apie ypač emociškai 
jautrius dalykus, įvertinkite šį sunkumo lygį dešimtbalėje skalėje. 
O kaip sekasi apie tai kalbėtis dabar? Ar partneris galėtų kaip nors 
tai palengvinti? Nepamirškite: mes visi dėl emocijų patenkame į 
tą pačią sunkią padėtį, kiekvienas stengiamės įžvelgti savo emoci- 
nio gyvenimo prasmę, darome, ką tik galime, ir klystame. 

Kai galvojate apie situaciją, kurioje judu kaip pora įstrigote, ar 
galite kiekvienas atskirai įvardyti ženklą, pastūmėjusį jus prarasti 
emocinę pusiausvyrą ir pajusti stiprų nesaugumo jausmą? Pasi- 
stenkite tai pateikti savo partneriui tiesiog kaip įvykusį faktą. Be 
jokių kaltinimų. Ana sako: „Aš kūkčiojau, o tu tylėjai.“ Patrikas 
atsako: „Mačiau tavo veidą. Nuoskaudą jame. Aš taip blogai jau- 
čiausi. Anuomet nežinojau, kaip elgtis: 

Nuoskauda, kylanti užgavus jūsų ypač emociškai jautrią vie- 
tą, pasireiškia labai įvairiai. Toliau pateiktais žodžiais ar posakiais 
apibūdinkite savo jausmus dabartiniu bendravimo su partneriu 
laikotarpiu. Jeigu juos per sunku ištarti garsiai, galite pažymėti 
rašikliu šiame puslapyje ir parodyti partneriui. 

Kilus šiam incidentui, jei būčiau įsiklausęs (-iusi) į tai, kas mane la- 
biausiai žeidžia, būčiau jautęs (-usi), kad esu: atsiskyręs (-usi), apleis- 
tas (-a) ir nevertinamas (-a), nusiminęs (-usi) ir bejėgis (-ė), budrus (-i) 
ir suvaržytas (-a), išsigandęs (-usi), užgautas (-a), beviltiškas (-a), 
įbaugintas (-a), išgąsdintas (-a), panikuojantis (-i), atstumtas (-a), 
lyg tau visai nerūpėčiau, ignoruojamas (-a), neatitinkantis (-i) reika- 
lavimų, nutilęs (-usi) ir vienišas (-a), sutrikęs (-usi), sumišęs (-usi), su- 
sigėdęs (-usi), tuščias (-ia), bijantis (-i), šokiruotas (-a), liūdnas (-a), 
nelaimingas (-a), nusivylęs (-usi), izoliuotas (-usi), nuliūdintas (-a), 
abejingas (-a), išjuoktas (-a), sukrėstas (-a), mažas (-a) ar nereikšmin- 
gas (-a), nepageidaujamas (-a), pažeidžiamas (-a), susirūpinęs (-usi). 

Ar galite apie savo jausmus pasikalbėti su partneriu? Jeigu da- 
bar jums per sunku atlikti šią užduotį, gal bent galėtumėte pasi- 
kalbėti apie tai, kas, jūsų manymu, blogiausia galėtų nutikti, jei vis 
dėlto atvirai pasikalbėtumėte panašia tema? Ar galite partneriui 


pasakyti: 


Kai ketinu atvirai pasakyti tau apie savo švelniausius jaus- 
mus, pasirodo, kad tai sunku padaryti. Vaizduotė man sako, 
kad baisiausia, kas galėtų įvykti, būtų 


Ar galite paklausti partnerio, kaip jis jaučiasi, jeigu taip atvi- 
raujate? Ar partneris pakankamai padeda jaustis saugiam, jeigu iš- 
liejate savo jausmus? Kokį poveikį, pasak jūsų abiejų, toks atviras 
kalbėjimasis daro jūsų santykiams? 

Ar galite drauge sukurti naują to sudėtingo bendravimo, kurį 
aptarėte iš pradžių, versiją? Ar galite kiekvienas apibūdinti pa- 
grindinius savo šokio judesius (pavyzdžiui, aš nutylu ir vengiu 
kontakto) ir įvardyti jausmus, kuriuos mato partneris, kurie aki- 
vaizdūs jums abiem (pavyzdžiui, jaučiausi nejaukiai, buvau „ant 
ribos“, lyg būčiau norėjęs pasišalinti. Jaučiausi išbartas)? 


Įsitraukiau į šokį ir jaučiau š 


Dabar pažvelkime giliau. Pasistenkite įvardyti konkretų prie- 
raišumo ženklą, sukėlusį stiprias emocijas iš tų, kurias pirmiau 
išvardijote. Galbūt tai buvo kokia nors jūsų partnerio balso gai- 
da. Tada įrašykite jausmus, kuriuos pasirinkote iš pateikto sąrašo 
savo būsenai apibūdinti. 

Kai išgirdau / pamačiau „pajutau, kad 


Stenkitės mintis reikšti paprastai ir aiškiai. Tarptautiniai, dvi- 
prasmiški žodžiai gali sujaukti tokio pobūdžio pokalbį. Jeigu įstrig- 
tumėte, tiesiog tai įvardykite vienas kitam ir pamėginkite vėl grįžti 
prie paskutinės pokalbio vietos ir pradėkite iš pradžių. 

Dabar galime visus šiuos elementus sujungti. 


Kai mūsų bendravimą ištinka bėda ir aš 

(vartokite veiksmą reiškiantį žodį, pavyzdžiui, reikalauju), jaučiu 
(regima emocija). Emocinis „mygtukas“, kad 

pasijusčiau esantis (-i) atstumtas (-a) - tai, kai matau / jaučiu / 

girdžiu (prieraišumo ženklas). Dar jaučiu 


Ką kiekvienas iš jūsų ką tik sužinojote apie ypač emociškai jaut- 
rias žmonių vietas? Jas užgaunate tiesiog todėl, kad mylite vienas 


kitą. 


Esant bet kokiam bendravimui, netgi jeigu abu partneriai elgiasi 
atsargiai, neįmanoma visuomet būti darniai. Ženklų galima nepa- 
stebėti, bus akimirkų, kai prieraišumo pažeidžiamumo jausmas iš- 
kils aikštėn. Svarbiausia atpažinti ypač emociškai jautrias vietas ir 
su jomis susitvarkyti neįsitraukiant į negatyvaus bendravimo ratą. 
Kitame skyriuje daugiau sužinosite apie tai, kaip elgtis su šitais 
prieraišumo jausmais nepalaikant destruktyvaus bendravimo. 

3 pokalbis 
Iš naujo permąstykite 
keblias situacijas 


„Svarbiausia ištaisyti klaidas, 
bent jau būti linkusiam tai daryti.“ 


Deborah Blum, „Meilė Goon Parke“ (Love at Goon Park) 


Tetulė Doris, labai apkūni ponia peroksidu išblukintais plaukais 
ir gyvaplaukiais ant smakro, romu laistė kalėdinį pudingą. Tuo pat 
metu ji ginčijosi su jau neblogai įkaušusiu mano dėde Sidu. Ji atsi- 
gręžė į jį ir pareiškė: „Čia jau mes pakliūvame į nepaprastą padėtį. 
Vieną iš tų barnių, vedančių į mums gerai žinomą aklavietę. Tu 
jau beveik „išsijungęs“, o ir aš, po galais, nesijaučiu taip, lyg būčiau 
spindinti Kalėdų fėja. Ar ketiname tai įveikti? Aš, kaip visada, 
audrinsiuos, o tu linguosi galva, jei dar pajėgsi. Ir abu jausimės 
prastai. Ar mums šito reikia? O gal vis dėlto galėtume pradėti iš 
naujo?“ Dėdė Sidas iškilmingai linktelėjo ir švelniai sumurmėjo: 
„Jokių netikėtumų, jokio lingavimo, - ir netrukus pridūrė: - Nuo- 
stabus pudingas, Doris.“ Pakilo, patapšnojo tetai per sėdynę ir nu- 
svirduliavo į kitą kambarį. 

Aš labai vaizdžiai prisimenu šią nedidelę dramą, nes žinojau, 
kad dėdė Sidas aną vakarą ketino būti Santa Klausu ir bet kokie 
„netikėtumai“ galėjo reikšti, kad liksiu be dovanų. Tada mano 
Kalėdas nuo žlugimo išgelbėjo pagyrimas ir patapšnojimas. Bet 
dabar, prabėgus daugybei metų nuo to vakaro, į jųdviejų bendra- 
vimą žvelgiu kitaip, kur kas mažiau sureikšmindama save. Dėdė 
Sidas ir tetulė Doris sugebėjo atpažinti negatyvaus elgesio mode- 
lį, paskelbti gaisro pavojų ir atkurti šiltesnį tarpusavio ryšį. 

Doris ir Sidui tikriausiai nebuvo sunku beprasidedantį barnį 
greitai nutraukti ir pradėti kitaip bendrauti, nes tarp jų dažniau- 
siai vyravo meilė ir jautrumas. Žinome, kad žmonėms, jaučian- 
tiems, jog jų ryšys su partneriu tvirtas, tai padaryti lengviau nei 
nerimaujantiems dėl šio ryšio tvirtumo. Jie geba žengtelėti atgal 
ir pamąstyti, ką abu daro, be to, kiekvienas iš jų suvokia savo vaid- 
menį. Mylimiesiems, nerimaujantiems dėl savo santykių tvirtu- 
mo, tai padaryti gerokai kebliau. Jie pakliūva į emocijų chaosą, 
matomą jiems bendraujant, ir vienas į kitą žvelgia kaip į grėsmę, 
vienas kitą mato kaip priešą. 

Tam, kad vėl sujungtų tarpusavio saitus, vienas kitą mylintys 
žmonės turi gebėti nuslopinti konfliktą ir aktyviai kurti svarbiau- 
sią emocinį saugumą. Jie turi gebėti dirbti išvien apribodami savo 
negatyvius pokalbius ir taip susilpninti nesaugumo jausmą. Gal 
jie ir ne tokie artimi, kokie trokšta būti, bet vienas kitą užgavę su- 
geba atsigręžti ir atlyginti padarytą skriaudą. Nepaisydami savo 
skirtybių jie neleidžia savo laivui bejėgiškai nukrypti į šėtoniš- 
kų dialogų vandenis. Ir užkliudę vienas kito ypač jautrias vietas 
sugeba nepereiti prie nerimastingų reikalavimų ar abejingai atsi- 
riboti. Jie taip pat moka geriau susitvarkyti su klaidinamais ne- 
aiškumais, kai mylimas žmogus, kuris gali kilusią baimę išsklai- 
dyti, kartais pats akimirksniu ją sukelia. Trumpai tariant, jie daug 

dažniau sugeba išlaikyti emocinę pusiausvyrą ir jiems tai kur kas 
lengviau sekasi. Tai padeda santykių įtrūkimus užglaistyti ir su- 
kurti tikra meile pagrįstą ryšį. 

Skaitydami šį dialogą sužinosite, kaip prisiimti atsakomybę už 
emocinio atotrūkio ar nesuderinamumo akimirkas, kaip jas vadi- 
na prieraišumo teoretikai, ir pastūmėti jas nuo pavojingo paaštrė- 
jimo link saugumo ir patikimumo. Poroms, jas mokydama, kaip 
tai daryti, patariu iš naujo peržiūrėti sunkius savo santykių mo- 
mentus ir pritaikant tai, ko išmoko per 1 ir 2 pokalbius apie bend- 
ravimo būdą, baimes dėl prieraišumo, sugalvoti, kaip sušvelninti 
padėtį. Mano praktikoje mes pakartojame tiek audringus ginčus, 
tiek ramesnius dažnai pasikartojančius nesusišnekėjimus. Pri- 
stabdau pokalbį ir partneriams užduodu klausimą („O kas konk- 
rečiai čia įvyko?“ ), taip nukreipdama dėmesį į esmines jų ryšio 
akimirkas, kai nesaugumo jausmas itin sustiprėdavo, ir atskleidžiu 
jiems, kaip tokiu atveju galėtų greitai nutraukti konfliktą ir savo 
bendravimą pakreipti gerokai pozityvesne linkme. 

Klara ir Peteris barasi ne šiaip sau. Jie verti „Oskaro“ nomina- 
cijos už sutuoktinių kivirčus. Šį kartą konfliktas įsiplieskia Klarai 
pareiškus, kad Peteris galėjo kur kas daugiau padėti, kai ji sirgo 
hepatitu. „Tu elgeisi taip, lyg nieko nebūtų nutikę, - sako ji. - Kai 
pasiūliau tau apsitvarkyti namuose, tapai pagiežingas ir suirzai. 
Nežinau, kodėl turėčiau su tuo taikstytis“ 

„Taikstytis! - sušunka Peteris. - Kiek man žinoma, tu su nie- 
kuo nesitaikstai. Tu tai jau tikrai pasistengi, kad atkentėčiau dėl 
menkiausios klaidelės. Žinoma, nesvarbu, kad aš dirbau kaip iš- 
protėjęs prie didžiulio projekto. Tu juk mane laikai didele savo 
klaida! Nuostabiai aiškiai tai parodei. Ne taip jau ir sirgai tada, kai 
apsisukusi perskaitei man paskaitą, kaip tinkamai prižiūrėti vo- 
nios kambarius. Jis patraukia kėdę taip, lyg ruoštųsi išeiti. 

Klara atlošia galvą ir sudejuoja iš nevilties: „Menkos klaidelės! 
Kaip tada, kai atstūmei mane, nekalbėjai su manimi dvi dienas. Ar 
tai turi omeny? Tu tikras bjaurybė, štai kas esi. Peteris, nusisukęs 
į sieną, sausai komentuoja: „Taip, gerai, vėl šitas „bjaurybė“ ne- 
klauso viršininkės“ Kvalifikuotas meilės ryšio žlugdymas įgauna 
pagreitį. 


Neleiskite atotrūkiui didėti 


O dabar pakartokime šią nedidelę dramą ir pažvelkime, kaip ši 
pora galėtų sukurti naują šokį. Štai žingsniai, galintys juos išvesti į 
taką kur kas darnesnių santykių link: 


1. Sustabdykite šį „žaidimą“. Bardamiesi Klara ir Peteris buvo 
pakliuvę į puolimo ir gynybos spąstus: kas teisus, o kas klysta, 
kas yra auka, o kas niekšas. Jie priešininkai, beveik išimtinai 
vartojantys tik įvardžius „aš“ ir „tu“. „Man čia tenka rūpintis 
viskuo, - karingai pareiškia Klara. - Ir jeigu tu negali prisidėti 
ir taip pat to daryti, tai aš galiu apsieiti ir be tavęs.“ Ši perga- 
lė - šioks toks „priešo“ sutriuškinimas - gal ir nėra tai, ko ji 
iš tikrųjų norėtų. Peteris tyliai sako: „Ar galime nustoti? Argi 
sukdamiesi šioje spiralėje ne abu pralaimime?“ Jis jau varto- 
ja „mes“. Klara atsidūsta. Ji pakeičia pokalbio kryptį ir toną. 
„Taip, - atsako susimąsčiusi. — Šioje vietoje mes amžinai 
įstringame. Čia mes pakliūvame į spąstus. Abu norime įrodyti 
savo tiesą, taigi šito siekiame iki išsekimo.“ 

2. Įvardykite savo „ėjimus“. Klara skundėsi, kad Peteris į ją ne- 
kreipia dėmesio, kad, kilus barniui, nesistengia išgirsti jos 
argumentų. Jie kartu vardija savo „ėjimus“. Klara prisimena: 
„Prasidėjo nuo mano nusiskundimų ir sukilusio pykčio, o tu, 
ką tu darei?“ - „Aš pradėjau gintis, bandžiau atsikirsti, - atsa- 
ko jis. Klara toliau kalba: „O tada aš nesusilaikiau ir ėmiau dar 
labiau tave kaltinti, iš tikrųjų protestavau prieš tavo atsitrau- 
kimą nuo manęs“ Peteris, dabar tyliau, surizikuoja pašmaikš- 
tauti: „Kai ką praleidai. Tada tu grasinai, pameni? Praleidai 
„gabaliuką“ apie tai, kaip galėtum apsieiti be manęs“. 

Klara šypsosi. Drauge jie trumpai apibendrino savo „ėji- 
mus“: Klara nesusilaiko, o Peteris vaidina nepasiekiamą, Kla- 
ra kelia balsą ir grasina, Peteris mano, kad su ja tiesiog neįma- 
noma, ir stengiasi pasprukti. Vyras juokiasi. „Nepajudinama 
uola ir valdinga boba. Koks pokalbis? Na, aš galiu suprasti, 
kad kalbėtis su uola tikrai nelinksma.“ Klara tęsia jo mintį ir 
pripažįsta, kad jos piktas, kritiškas tonas tikriausiai paskatina 
jį gintis ir sustiprina norą pasišalinti po tokio pobūdžio bar- 
nio. Jie abu sutinka, kad sunku būti atviriems. 


3. Įvardykite savo jausmus. Dabar Klara jau sugeba kalbėti apie 
savo pačios jausmus, užuot, pasak jos, „visą dėmesį kreipusi 
į Peterį ir slėpdama juos gausybėje kvailų priekaištų“. Ji atvi- 
rauja: „Tai pyktis. Dalis manęs nori pasakyti: „Gerai, jei aš jau 
tokia nesugyvenama, tai parodysiu tau. Tu manęs neįveiksi“ 
Bet viduje esu gerokai sukrėsta. Ar supranti, apie ką aš?“ Pe- 
teris sušnibžda: „Ak taip, pažįstamas jausmas.“ Gebėjimas aiš- 
kiai pripažinti, kaip šiuo atveju, kad kyla regimos emocijos, 
tokios kaip pyktis ir sutrikimas, ir yra buvimo emociškai pa- 
siekiamam savo mylimajam pradžia. Tai pasiekti kartais pade- 

da kalbėjimas apie „dalis“ Atrodo, tai padeda pripažinti, kad 
turime ir ne itin gerų savybių, taip pat įvardyti dviprasmiškus 
jausmus. Tarkime, Peteris sako: „Taip, dalis manęs yra sustin- 
gusi. Tai mano nevalinga reakcija, kai mes atsiduriame tokioje 
aklavietėje. Bet kita dalis manęs, manau, būna sukrėsta:“ 


Prisiimkite atsakomybę už savo partnerio jausmų formavi- 
mą. Mes turime suvokti, kaip mums įprastos emocijos išmuša 
partnerį iš vėžių ir sukelia stipresnes su prieraišumu susijusias 
baimes. Jeigu mudu esame susiję, tai suprantama, kad mano 
jausmai paveiks tavuosius. Tačiau kokį poveikį jie daro myli- 
mam žmogui, gali būti sunku suprasti tada, kai esame apimti 
savo pačių emocijų, ypač jei baimė susiaurina regėjimo lauką. 
Kilus barniui viskas vyksta akimirksniu, o Klara būna tokia 
įniršusi, kad iš tikrųjų nesuvokia, kaip jos kritiškas tonas ir 
žodis „nesitaikstysiu“ sminga Peteriui į jo ypač jautrią vietą 
ir išprovokuoja gintis. Iš tikrųjų ji pareiškia, kad dėl jo elgesio 
kaltos tik jo asmeninės ydos. Jis yra bjaurybė! 

Tuo momentu Peteris irgi nesuvokia, kodėl pasakymas, 
kad jis nenorįs kalbėtis su „viršininke“, paskatina Klarą su- 
nerimti dėl to, kaip ji gyventų, jeigu jo nebūtų. Norėdami iš 
tikrųjų suvaldyti šėtonišką dialogą ir numaldyti ypač jautrių 
vietų sopėjimą abu partneriai turi prisiimti atsakomybę už 
vienas kito įstūmimą į negatyvaus bendravimo spiralę ir savo 
pačių sielvarto didinimą. Dabar Peteris jau gali tai daryti. Jis 
sako: „Per tokius barnius aš ginuosi, paskui liaujuosi kalbėjęs. 
Štai tada, kai užsičiaupiu, tu ir pakvaišti, argi ne taip? Pasijunti 
lyg manęs nebūtų šalia. Taip, aš nustoju kalbėti. Nežinau, ką 
dar turėčiau daryti. Tiesiog taip noriu sustabdyti tavo piktų 
kaltinimų srautą. 

S. Paklausinėkite partnerio apie jo slaptesnes emocijas. Barda- 
miesi ir barniui pasibaigus, kaip dažniausiai būna, atitolę vie- 
nas nuo kito, Peteris ir Klara neįstengia įsiklausyti į slaptesnes 
vienas kito emocijas ir suvokti, kad jie pylė druską vienas ki- 
tam ant žaizdų. Tik matydami visą vaizdą ir truputį atvėsę jie 
gali imti domėtis vienas kito švelnesnėmis, atvirai nepasireiš- 
kiančiomis emocijomis, užuot suvokę vien savo pačių nuos- 
kaudas ir baimes, o kito įžvelgdami tik blogiausia. 

Dabar Peteris atsigręžia į žmoną ir sako: „Pradėjau galvoti, 
kad tu tiesiog nori mane „nusodinti“. Bet šiose situacijose tu 
juk ne šiaip siunti, argi ne? Visas šis triukšmas ir įniršis kyla 
dėl to, kad jautiesi įskaudinta, juk taip? Dabar suprantu. Ži- 
nau, kad tavo emociškai ypač jautri vieta - baimė būti palik- 
tai ir išduotai. Tikrai nenoriu tavęs skaudinti. Buvau pripra- 
tęs matyti tave kaip teisuolę ir šeimos galvą, besistengiančią 
žūtbūt įrodyti, kad aš esu niekam tikęs sutuoktinis.“ Kai Klara 
paklausia Peterio, kokie švelnesni jausmai jam buvo kilę per 
šį ginčą, jis jau geba pažvelgti į savo vidų ir įvardyti, kad kaip 
tik žodis „nesitaikstysiu“ buvo sukėlęs didžiulę baimę, jog vis- 
kas žlugs. 

Ir Klara, prisiminusi jų jautrias vietas užgavusius pokal- 
bius, priduria: „Taigi tu manei, kad ir ką darytum, vis tiek 
mane nuviltum. Tai juk labai blogai, kyla noras viską mesti 
ir sprukti“ Peteris pritaria. Žinoma, dabar labai padeda per 
ankstesnius pokalbius buvęs atviras partnerių prisipažinimas 
apie savo ypač jautrias vietas, tačiau taip pat svarbus yra ir su- 
vokimas, kokį stiprų poveikį darome savo partneriui, taip pat 
ir aktyvus domėjimasis partnerio pažeidžiamumu. 

6. Pasikalbėkite apie savo slaptesnes, švelnesnes emocijas. Nors 
garsiai įvardyti savo slapčiausias emocijas, kartais liūdesį ir 
gėdą, bet dažniausiai baimę dėl prieraišumo santykiams ky- 
lančios grėsmės, gali būti pats sunkiausias žingsnis, jis gali 
teikti ir didžiausią pasitenkinimą. Taip partneris sužino, kuo 
jūs labiausiai rizikuojate, kai veliatės į barnius. Gana dažnai 
nesusimąstome apie savo prieraišumo poreikius ir baimes, 
kuriuos slepia nuolat besikartojantys barniai dėl kasdienių 
dalykų. Tokių situacijų kaip ši išaiškinimas padeda Klarai su- 
vokti savo pačios jausmus ir išdrįsti atvirai apie tai pasikalbėti 
su Peteriu. Klara giliai įkvepia ir sako jam: „Jaučiuosi įskau- 
dinta, bet apie tai pasakyti tau labai sunku. Aš bijau. Jaučiu 
baimę lyg gerklėje įstrigusį gumulą. Jei nustočiau pas tave 
lankytis norėdama, kad atkreiptum į mane dėmesį, galėtum 
tiesiog stebėti, kaip mes vis labiau tolstame vienas nuo kito. 
Kaip mūsų santykiai nyksta, kol galiausiai jų nelieka. Ir tai 
siaubinga“ Peteris klausosi ir linksi galva. Jis jai sako: „Man 
geriau, kai tu išdrįsti man apie tai pasakyti. Jaučiu, kad imu 
kitaip tave pažinti, kai sakai tokius dalykus. Tada tu tampi 
kažkuo panašesnė į mane. Lengviau jausti mūsų artimumą. 
Dėl to norisi išsklaidyti tavo abejones. Kartais galiu pasi- 
traukti, bet neleisiu tau nuo manęs nutolti: 


7. Būkite kartu. Visi pirmiau paminėti žingsniai atkuria tikrą 
žmonių, mylinčių vienas kitą, partnerystę. Dabar pora turi 
bendrą pagrindą po kojomis ir bendrą motyvą. Save jie su- 
vokia kaip sąjungininkus, o ne priešus. Jie sugeba neleisti 
įsiliepsnoti negatyviems pokalbiams, stiprinantiems nesau- 
gumo jausmą, ir pavojus pasitinka drauge. Peteris sako žmo- 
nai: „Man patinka, kai abu sugebame stabtelėti ir pritilti. Man 

patinka, kai abu sutinkame, kad šis pokalbis pernelyg sunkus, 
kad jis ne vietoje ir mums abiem kelia baimę. Labai daug reiš- 
kia, kad galime susitarti, kad nenorime pakliūti į aklavietę, 
kaip dažniausiai mums nutinka. Netgi jei tiksliai ir nežinome, 
kur tai mus nuves, taip daug geriau. Juk neturime nuolat pa- 
kliūti į tą aklavietę.“ 


Visa tai dar nereiškia, kad Peteris ir Klara iš tikrųjų jaučiasi esą 
darni pora ir kad juos sieja stiprūs saitai. Bet tai reiškia, kad jie 
jau žino, kaip sustabdyti jų santykius ardančią properšą ir neleisti 
jai išsiplėsti iki neperžengiamos prarajos. Jie žino du svarbiausius 
barnių silpninimo elementus: pirma, bet kokia vieno iš partnerių 
reakcija esminę konflikto ir atsitraukimo akimirką gali nepapras- 
tai įskaudinti ir išgąsdinti kitą; antra, kad negatyvios partnerio 
reakcijos gali būti ne kas kita, kaip beviltiškos pastangos susido- 
roti su baimėmis, jog jųdviejų prieraišumui kilo grėsmė. 

Poros ne visada gebės pritaikyti šias žinias ir žengti reikiamus 
žingsnius, kad sumažintų susvetimėjimą. Būtina praktikuotis no- 
rint peržengti nerimą keliančių praeities įvykių prisiminimus, tai 
daryti vis iš naujo, kol viskas taps aišku ir, priešingai nei praei- 
tyje, partneris išties pagalbos ranką. Poros, perpratusios šį būdą, 
gali pradėti įtraukti šią kelių žingsnių strategiją į kasdienių savo 
santykių ritmą. Susikivirčiję ar pajutę, kad tolsta vienas nuo kito, 
partneriai gali atsitraukti per žingsnį atgal ir paklausti: „Ir kas gi 
čia vyksta?“ 

Netgi patyrusios poros ne visada gebės tai padaryti - tam 
tikrais atvejais pyktis gali būti per stiprus. Dažniausiai, kai vyras 
nepastebi mano ženklo, reiškiančio norą pabendrauti, aš galiu at- 
sitraukti ir akimirką pamąstyti apie mūsų ryšį. Aš rami ir galiu pa- 
sirinkti, kaip reaguoti. Bet kartais tampu tokia pažeidžiama, kad 

pasaulis akimirksniu susitraukia taip, jog visa tai tampa gyvenimo 
ar mirties reikalu. Reaguoju aštriai, siekdama bent kiek suvaldyti 
situaciją ir taip sumažinti kilusį savo bejėgiškumą. Bet mano vyras 
įžvelgia tik priešiškumą. Kai apsiraminu, ieškau kontakto su juo. 
Klausiu: „Hmm, gal galėtume „prasukti“ viską dar kartelį?“ Tada 
„paspaudžiam mygtuką“ ir pakartojame tai, kas nutiko. 

Ne kartą kartodamos panašius dalykus poros išsiugdo puikią 
nuojautą, padedančią suvokti suklydus ir įžengus ne į tą teritoriją. 
Jos greičiau pajunta virpant pagrindą po kojomis ir išmoksta grei- 
čiau išsigelbėti. Jos išsiugdo pasitikėjimą savo gebėjimu prisiimti 
atsakomybę už atitolimo vienas nuo kito akimirkas ir savo labiau- 
siai branginamų santykių formavimą. Tačiau kiek užtrunka, kol 
poros išmoksta kalbėtis kaip tetulė Doris ir dėdė Sidas - trumpai 
ir taupiai, kad neliktų erdvės konfliktui. 


Pripažinkite savo poveikį partneriui 


Kerė ir Selas puikiai parodo visas konflikto slopinimo subtily- 
bes. Ambicinga, šauniai atrodanti pora susituokusi jau dvidešimt 
metų, abu sutaria tik dėl to, kad pastarieji ketveri metai buvo tik- 
ras „pragaras“. Jie nuolat pakliūva į negatyvaus bendravimo spira- 
lę dėl to, kad Kerė, daug laiko skirianti naujai profesinei karjerai 
po ne vienų namie su vaikais praleistų metų, gulasi miegoti gero- 
kai vėliau nei Selas. Jie mėgino tai išspręsti, bet susitarimų nebuvo 
laikomasi. 

Mano kabinete dėl šito jie kivirčijosi gal dešimt minučių. Pa- 
klausiau, ar toks vienas kito puldinėjimas ir yra įprastas jų bendra- 
vimo būdas. Kerė, aukšta, elegantiška moteris, vilkinti raudonos 
spalvos drabužiais, su taip pat raudonu itališkų odiniu portfeliu, 

kandžiai atsakė: „Ne. Paprastai aš tikrai būnu rami. Mėgstu man- 
dagumą. Kai tik jis pradeda elgtis agresyviai, nugrimztu į savo 
mintis. Bet pastaruoju metu ėmiau jaustis vis dažniau įvaroma į 
kampą, taigi aš atkutau stengdamasi priversti jį trumpai atsitrauk- 
ti“ Aš garsiai spėju, kad abipusių atakų, kurias mačiau, ratas tik- 
riausiai ir yra nedidelis nukrypimas nuo jų įprasto bendravimo 
modelio, kai Kerė emociškai atsiriboja, o Selas stengiasi bent šiek 
tiek susivaldyti ir paskatinti žmoną bendrauti. Abu sutinka. 

Selas, iškalbus korporacijos teisininkas žilstelėjusiais smilki- 
niais, ryžtingai imasi rėžti tulžingą kalbą - esą jis savo santuokoje 
labai nuskriaustas. Jis negauna jokio švelnumo, dėmesio ir inty- 
mumo. Jo neišklauso. Jis įniršęs ir tam turintis teisę. Kerė užverčia 
akis į viršų, sukryžiuoja kojas ir ima vieną, apautą raudonu aukš- 
takulniu, siūbuoti aukštyn žemyn. Aš sakau, kad jų bendravimo 
modelis išryškėjo tiesiog čia ir dabar: jis niršta ir reikalauja dėme- 
sio, ji siunčia ženklus - „Tu iki manęs neprasimuši." 

Kerė nutraukia įtemptą tylą — ima atvirai juoktis mano žo- 
džiuose atpažinusi savo strategiją. Tada Selas pažeria įžvalgų apie 
Kerės auklėjimą, dėl kurio ji ir užaugo neišsiugdžiusi empatijos, 
taip pat pateikia patarimų, kaip ji šį trūkumą galėtų ištaisyti. Kerė, 
žinoma, girdi tik tai, kad ji vienintelė yra kalta, kad tik ji privalo 
stengtis ištaisyti savo trūkumus. Vėl įsivyrauja įtampa. 

Mes šiek tiek pasikalbame apie prieraišumą ir meilę ir tai, kad 
esame užprogramuoti elgtis taip, kaip elgiasi Selas, pajutęs susve- 
timėjimą: jis agresyviai siekia Kerės, o ji, matydama tik jo pyktį, 
norėdama nurimti pati ir išsaugoti santykius, gindamasi atsiribo- 
ja. Atrodo, žinia „tai ne tavo trūkumai kalti, mes taip užprogra- 
muoti“ buvo labai paveiki. 

Bendravimas, pagrįstas priešprieša „tu išklausysi - tu manęs 
nepriversi , vyravo visą šios poros santuoką, tačiau tapo ypač 

akivaizdus ir nuodijantis gyvenimą Kerei pradėjus sėkmingą 
nekilnojamojo turto brokerės karjerą. Kiekvienas iš jų pradėjo 
šį modelį taikyti kilus barniams, nesusipratimams, kasdienėms 
nuoskaudoms. Intelektiniame lygmenyje jie abu suvokia, kad da- 
bar jų santykiai remiasi kaip tik šitokiu bendravimo modeliu, o 
juodu, pasak Selo, tampa „greitai besisukančio emocijų rato au- 
komis“. 

Bet akivaizdu, kad Kerė mato Selą per siaurą nepasitikėjimo 
prizmę. Ji tikrai nesupranta, kokį poveikį vyrui daro jos atsiribo- 
jimas čia ir dabar ir kaip pastūmėja jį įsisukti į šitą destruktyvų 
bendravimo ratą. Ji iš tiesų nesuvokia, kaip nevalingai pati for- 
muoja jo reakciją. 

Vienu momentu Kerė pasisuka į jį ir griežtai paklausia: „Tai 
kaip čia atsitiko, kad tapai toks įžūlus? Gerai, tegul kontakto po- 
reikis užprogramuotas, bet aš juk galiu būti ir šalta, toks mano 
būdas. Aš juk buvau tau pakankamai gera žmona. Ar sutinki?“ 
Selas, spoksodamas į grindis, formaliai linkteli. „Bet štai šįryt tu 
įnikai postringauti, kad aš neva amžinai neturinti laiko, kad iki 
vėlumos neateinanti į miegamąjį. Tai jau tapo mūsų problema. 
Nuolat ją gvildename. Jei neinu miegoti tuo pat laiku kaip tu, ar 
einu miegoti vėliau, nei šito norėtum, tu tiesiog pasiunti. Kažko 
aš čia negaliu suprasti. Susidaro įspūdis, kad nėra nieko svarbes- 
nio už tai, ko tu nori tą akimirką, netgi jei mes ir būname pabuvę 
drauge dieną. 

Selas pradeda išsamiai dėstyti argumentus, turinčius atskleis- 
ti, kad jis nėra toks jau reiklus. Kerė atsiriboja, ji mintimis toli nu- 
keliauja dar jam nebaigus savo pirmo racionalaus sakinio. 

Dabar jau turime pakeisti dialogo lygį ir šiek tiek labiau jį pa- 
spalvinti emocijomis. Paklausiu, ar jis prisimena, kaip jaučiasi 
laukdamas Kerės ateinant į miegamąjį. Vyras akimirką pagalvoja 

ir atšauna: „Ak, nuostabu visą laiką laukti savo žmonos. Spėlioti, 
ar ji teiksis ir kada teiksis pasirodyti!“ Iš pirmo žvilgsnio jis atro- 
do ir yra toks, koks yra, taigi žmogus, pripratęs prie atsakomybės 
naštos ir įsiteikti jam siekiančių aplinkinių dėmesio. Bet įžvelgiu 
po piktomis reakcijomis slypint abejones, ar ji iš viso „pasirodys“ 
ir norės su juo būti. 

Klausiu: „Ką dabar jaučiate apie tai kalbėdamas? Kalbate pik- 
tai, bet po sarkazmu juntamas kartėlis. Ką jaučiate jos laukdamas 
ir jausdamas, kad jai nesvarbu, kiek ilgai laukiate, ar kad ji gali iš 
viso neateiti?“ Paspaudžiau lifto mygtuką „žemyn“. Ilgokai patylė- 
jęs jis atsako. 

„Kartėlis, - prataria Selas. — Štai tinkamas žodis. Taigi aš jį pa- 
verčiu tiesiog pykčiu. Kaip jaučiuosi laukdamas? - ir staiga jo vei- 
das persimaino. - Tai kančia, štai kas tai yra, - jis ranka užsidengia 
akis. - Aš nepakeliu tokios savijautos: 

Kerė iš nuostabos lošteli galvą. Ji suraukia antakius, o veido 
išraiška liudija ją netikint Selo žodžiais. Švelniai paprašau Selo 
padėti man suprasti žodį kančia. Selui prakalbus, visas jo varžy- 
masis, siaubas lyg jis būtų teismo salėje, pranyksta. „Man atro- 
do, kad aš visada esu pačiame Kerės gyvenimo pakrašty, - sako 
jis. - Jaučiuosi esąs jai visiškai nesvarbus. Ji mane įspraudžia į savo 
perkrautos dienotvarkės tarpus. Mes buvome įpratę suartėti prieš 
užmigdami. Bet dabar, kai ji valandų valandas „ruošiasi“ ateiti į 
lovą, aš tiesiog jaučiuosi atstumtas. Jeigu stengiuos tai pakeisti ir 
apie tai pasikalbėti, būnu paprasčiausiai užčiaupiamas. Kai guliu 
lovoje vienas, apima jausmas, kad jai visiškai nerūpiu. Nežinau, 
kas atsitiko. Ne visada juk buvo šitaip. Jaučiuosi taip, lyg būčiau 
likęs vienui vienas“ 

Suvokiu jo žodžius vienui vienas ir atstumtas ir suprantu jo 
netekties jausmą. Prisimenu jį per pirmą konsultaciją pasakojus 

apie vaikystėje patirtą vienatvės jausmą, kad daugiausia laiko jis 
praleido brangiose internatinėse mokyklose, kai jo tėvai, diplo- 
matai, keliaudavę po pasaulį. Prisimenu jį sakius, kad Kerė yra 
vienintelis žmogus, kuriam per visą gyvenimą jautęs artimumą, 
kuriuo pasitikėjęs, kad tik ją sutikus jam atsivėrė visiškai naujas 
pasaulis. Apmąstydama šias mintis ir jo pasakytus žodžius imu 
suprasti šio vyro skausmo pagrįstumą. Tada pasiteirauju, kaip 
jis jaučiasi šią akimirką, kalbėdamas apie šį skausmingą potyrį — 
jausmą, jog esi atstumtas. Jis pasako: „Man liūdna ir atrodo, kad 
viskas beviltiška“ 

Klausiu: „Ar neatrodo, kad kažkuri jūsų esybės dalis sakytų, 
jog praradote savo vietą Kerės pasaulyje? Jūs nebeužtikrintas, kad 
esate tikrai svarbus Kerei?“ - „Taip, - Selo balsas labai tylus. - Ne- 
išmanau, ką turėčiau daryti, taigi nirštu ir keliu triukšmą. Tai ir 
dariau praėjusį vakarą. Bandau apibendrinti: „Stengiatės atkreip- 
ti Kerės dėmesį. Bet jaučiatės esąs bejėgis. Dauguma iš mūsų 
išsigąsta pajutę pavojų, kilusį ryšiui, kai nesulaukiame mylimo 
žmogaus reakcijos. — „Nenoriu šitaip jaustis, - priduria Selas. — 
Bet jūs teisi. Tai gąsdina. Ir liūdina. Kad ir praėjusią naktį, guliu 
tamsoje ir galvoju: „Ji užsiėmusi. Ji tam turi teisę: O čia aš jau- 
čiuosi it koks apgailėtinas kvailys“ Tariant šiuos žodžius jo akys 
pritvinksta ašarų. 

Šį kartą, kai žvelgiu į Kerę, jos akys plačiai atmerktos. Ji pa- 
sviro į priekį, arčiau prie vyro. Klausiu, ką ji mananti apie šiuos 
vyro atviravimus. „Tikrai esu sutrikusi, - sako ji ir pasisukusi į 
Selą klausia: - Ar tu rimtai? Matau, kad rimtai. Tu užpykai ant 
manęs, nes nesijauti esąs man svarbus! Jautiesi vienišas? Aš nie- 
kada šito nepastebėjau. Niekada net neįsivaizdavau... — ji kelias 
sekundes patyli. - Aš tematau mane užsipuolantį karingai nusi- 

Kalbamės apie tai, kaip jai keista girdėti, kad jos nepasiekia- 
mumas Selą veikia ir kad dabar jis gyvena pasaulyje, kuriame jam 
jos trūksta, kad jis bijo, jog jos gyvenime nebeliko jam vietos. 
„Tikrai suprantu, kad tu matydavai mane kaip tik tokį, - kalba Se- 
las. - Aš stengiuosi mesti iš galvos šiuos jausmus. Pykti ar būti 
kandžiam lengviau, taigi tu šitai ir matai.“ 

Atrodo, Kerei sunku. Jos vyras - ne tas žmogus, kokį ji manė 
esant. Negaliu susilaikyti nepastebėjusi, kad Selo pyktis atstumia 
Kerę ir šiai atitolus juos įsuka nesaugumo ir atskirties spiralė. 

„Tikrai nežinojau, kad tu šitaip jautiesi, - sako Kerė. - Neži- 
nojau, kad mano atsiribojimas, stengiantis išvengti piktų barnių... 
Niekada nemaniau, kad tu manęs lauki ir jautiesi toks įskaudintas. 
Nežinojau, kad tai tave taip žeidžia. Kad mano atėjimas į lovą tau 
toks svarbus. Barantis atrodydavo, kad tau tiesiog reikia daugiau 
sekso, - dabar jos veidas ir balsas sušvelnėję. Nustebusi sušnibž- 
da: - Nežinojau, kad tiek daug tau reiškiu. Maniau, kad nori mane 
kontroliuoti.“ 

Paklausiau, ar ji supranta, kad jos atitolimas, siekiant išveng- 
ti Selo pykčio, sukeldavo jo prieraišumo baimes, užgaudavo ypač 
jautrią vietą, sužadindavo pyktį ir įstumdavo jį į kančių ratą. 

„Taip, aš tai suprantu, - pripažįsta ji. - Aš spėju, kad kaip tik 
dėl to jis ir negalėdavęs nustoti pykti, netgi mums pasikalbėjus, 
jau žinodamas, kaip tai man nepatinka. Suprantu, kad mano atsi- 
ribojimas ir užimtumas sužadina visas tas jo reakcijas ir jausmus. 
Aš negaliu pakelti jo pykčio protrūkių ir tolstu dar labiau. Ir tada 
mes abu atsiduriame aklavietėje, - ji atsisuka į Selą. - Bet aš... aš 
nė nenutuokiau, kad tu laukdavai manęs tamsoje jausdamasis 
toks vienišas. Nesuvokiau, kad tave taip veikiu. Tiesiog nesupra- 
tau, kad gali jaustis vienišas tamsoje.“ 

Kerė ir Selas iš tikrųjų pradeda įžvelgti savo vienas kitam turi- 

mą emocinio prieraišumo galią. Sutuoktiniai pradeda susigaudy- 
ti, kaip jie pažadina vienas kito baimes ir palaiko „Protesto polką“. 
Jis išreiškia protestą prieš jos atsiribojimą. Ji protestuoja prieš jo 
agresyvų siekimą jos artimumo. Selas ir Kerė pradeda konkrečiai 
suprasti, kaip jie vienas kitą įtraukia į tam tikro modelio negatyvų 
bendravimą. 


Atpažinkite, kaip baimė užvaldo 
jūsų partnerį 


Per kitą konsultaciją Kerė ir Selas apmąsto dar vieną esminę aki- 
mirką: kai Selas buvo paprašytas pasakyti savo nuomonę apie 
drabužį, kurį ji ketino vilkėti per giminaičių jungtuves, kuriose ji 
jautėsi kaip prašalaitė. Kerė siekė jo paramos, bet jis nesuprato. 
Užuot jai pagelbėjęs, jis buvo negailestingai kritiškas, bandė įteig- 
ti, esą ji jau žinojusi, kad jam šis apdaras nepatinka, o tai, kas jam 
iš tikrųjų patinka, juk niekam neįdomu. Taip šis pokalbis greitai 
peraugo į ginčą apie jų intymaus gyvenimo kokybę. Jie pakliuvo į 
įprasto savo šokio sūkurį: Kerė ėmė vis labiau atsiriboti stengda- 
masi išvengti Selo pykčio, o jis vis daugiau niršo. Tik šį kartą, su- 
prasdami, kokiame rate jie sukasi, abu dar kartą atkartojo barnio 
turinį ir įžvelgė, kaip jųdviejų baimės dėl prieraišumui kilusios 
grėsmės verčia juos sielvartauti ir laikytis atstumo. 

„Na, tu paklausei, ką manau apie tavo suknelę, - sako Selas. 
„Ar gerai? paklausei tu. Aš pasakiau savo nuomonę, štai ir vis- 
kas“ Kerė nusisuka į langą. Ji vos tvardosi, kad nepravirktų. Kai 
pasiteirauju, kas yra, ji atsisuka ir užsipuola Selą: „Taip, aš tavęs 
paklausiau. Ir tu žinojai, kad man svarbu, kaip atrodau būdama 
tarp tų žmonių. Nesijaučiu ten saugi. Galėjai pasakyti ką nors, kas 

mane būtų palaikę. Betgi ne. Išklausiau painių komentarų apie tai, 
kaip aš nesistengiu tavęs pamaloninti. Aš paprašiau tavo nuomo- 
nės, argi ne? Man reikėjo tavo paramos, o ne visos puokštės kri- 
tikos. Ko, po perkūnais, tu iš manęs nori? Čia jau aš nieko nebe- 
galiu padaryti. Tai ir yra viena iš tų akimirkų, kai aš tiesiog noriu 
čia nebūti, „Teleportuok mane, Skoti“. O galiausiai viskas taip dėl 
to, kad tu nori daugiau sekso.“ Ji nusisuka nuo jo ir spokso į sieną. 

„Tu teisi, - garsiai ir aiškiai taria jis. - Taip, tu paklausei. Bet 
nuo kada mano nuomonė ką nors reiškia? Tu vilkėsi, ką norėsi. 
Tai, ko noriu aš, visai nesvarbu. Taip, dėl to, kad esi tokia šalta 
lovoje, man tikrai ne geriau. Bet tai tik problemos dalis. Ir visai 
nereiškia, kad aš tiesiog noriu daugiau sekso: 

Paprašau Selo ir Kerės šioje vietoje padaryti pauzę ir „nu- 
spausti“ kartojimo mygtuką. Ką per pastarąsias keletą minučių 
būtų užfiksavusi vaizdo kamera? Žinojau, kad jie gali tai padaryti. 
Buvau mačiusi juos vos prieš savaitę išeinančius iš savojo destruk- 
tyvaus bendravimo rato. Selas nusišypso ir atsilošia kėdėje. Jis ima 
pasakoti, kaip jie pakliuvo į aklavietę. „Aha, na taip. Vėl pasireiškė 
šitas spaudimo-atsitraukimo modelis. Spėju, kad tai įvyko ne dėl 
suknelės fasono, argi ne? Ir netgi ne dėl sekso.“ 

Man labai patinka, kad Selas tai pasako. Jis supranta, kad juo- 
du neužčiuopia esmės - prieraišumo jausmų ir poreikių, dėl kurių 
ir vyksta ši jų drama. Jis supranta to, kas nutiko, spiralę. Dabar 
jis turi liautis, atsisakyti kritikuotojo vaidmens. Vyras atsigręžia į 
Kerę. „Šioje vietoje aš, regis, tampu pernelyg įkyrus. Manau, dėl 
to, kad vis dar kenčiu dėl praėjusios nakties. Jei prisimeni, siūliau 
truputį pasiglamonėti darbo kambaryje. Bet tu buvai pavargusi, 
jis patyli, žvelgia žemyn. - Taip būna labai dažnai“ 


* Posakis iš populiaraus JAV televizijos serialo „Žvaigždžių kelias“ (vert. past.) 

Selas ką tik puikiai pakeitė pokalbio temą. Jis dėmesį nukrei- 
pia į savo paties tikrovę ir pakviečia Kerę joje apsilankyti. Dabar 
laukiu žmonos reakcijos. Ar ji išliks nutolusi ir nepasiekiama, ar 
pasinaudos galimybe sutriuškinti jį komentaru, pavyzdžiui: „Ak, 
tai tu kenti. Gerai, paklausyk, drauguži..? Ar ji parems jo siekį 
ištrūkti iš jiems įprastos kilpos - nerimastingo persekiojimo ir 
skausmingo atsiribojimo? 

Kerė giliai įkvepia ir iškvepia. Ji kalba švelniai: „Teisingai. Taip 
nutinka dėl to, kad tu manęs sieki, o aš būnu pavargusi. Tada tu 
pajunti stiprią nuoskaudą, tave užplūsta kartėlis ir tuo momentu 
tai jau tampa kaltinimu, kad nevertinu tavo nuomonės, neateinu 
ir neprisiglaudžiu prie tavęs.“ 

Moteris, pripažindama jų kovoje kylančias emocijas, susieja 
prieraišumo temą su dabartinės jų dramos intriga. Ji kalba toliau: 
„Aš tikrai norėjau tavo patarimo dėl tos suknelės, bet tu įpykai, 
juk taip? Klausyk, mes čia jau buvome tūkstančius kartų. Tai jau 
praeity. Kodėl negalime liautis?“ 

Nesusilaikau nepasakiusi, kad kaip tik tai jie čia dabar ir daro. 
Jie jau mato savo negatyvaus bendravimo modelio visumą ir ne- 
siekia jo susiaurinti laukdami, kol kuris nors sureaguos neigiamai. 
Dabar Kerė žengia dar vieną žingsnį link jų santykių saugumo. Ji 
palinksta prie Selo. „Na, aš manau, kad vis dar mokausi atpažinti 
tavo ypač jautrias vietas. Suprantu, kad galėjai pamanyti, jog pra- 
ėjusį vakarą buvau emociškai šalta. Aš tiesiog buvau išsunkta. Pa- 
bijojau pradėti tai tau aiškinti. Žinau, kad geidei intymumo. Gal 
bijojau, kad vėl neįsiveltume į savo įprastus tuščius ginčus. Taigi 
aš tiesiog atsitraukiau.“ 

„Ar tai buvo vienas iš tų kartų, apie kuriuos kalbėjomės? — 
klausia Selas. - Kai tu manai, kad niekas kitas, tik dviejų valandų 
trukmės mylėjimasis mane galėtų pamaloninti? Vienas iš tų atve- 

jų, kai jauti psichologinį spaudimą ir manai, kad negali patenkinti 
mano reikalavimų?“ 

Ši reakcija mane apstulbina. Sulėtinę savo šėtonišką dialogą 
juodu atvėrė kelią smalsumui, domėjimuisi partnerio tikrove. 
Selas jau ne tik stengiasi „susidėlioti“ savo jausmus - jis trokšta 
įsijausti į žmonos jausmus ir juos priimti. 

Akivaizdu, kad Kerę tai sujaudina, ir aš pastebiu, kaip ji pa- 
silenkusi nusiauna raudonus aukštakulnius, savo „pasipūtusius 
batus“, taip ji juos buvo pavadinusi. Tie batai turi duoti pasauliui 
žinią, kad ji stipri moteris ir kad jos reikia paisyti. Ji arčiau prisi- 
traukia kėdę. „Taip, tikrai jaučiau tą spaudimą. Ir atrodo, kad tik 
atsitraukiau. Bet dabar mes žinome, kad ta akimirka tau buvo 
labai iškalbinga, juk taip? Tada tu užsipuolei, o aš tik dar labiau 
atsiribojau. Tai šitaip dažniausiai ir būna.“ 

Kambaryje pasklinda kitokia muzika. Kiekvienas iš partnerių 
įsigilina į jų tarpusavio šokį ir įvardija savo žingsnius. Maža to, jie 
tiksliai įžvelgia, kaip jie vienas kitą į jį įstumia. Tik ar jie iš tikrųjų 
suvokia šio šokio poveikį tarpusavio santykiams? Ar supranta, 
kaip šis pasikartojantis ratas įtraukia juos abu į savo spąstus ir ver- 
čia pajusti atskirties ir baimės būseną? Mano komentaras: „Būti 
tokioje situacijoje labai sunku jums abiem. Juk galiausiai abu jau- 
čiatės vieniši.“ 

„Taip, - sako Selas, - manau, kad tuomet atsiduriu liūdesio ir 
baimės kupinoje erdvėje. Kaip tik tai ir stengiausi pasakyti savo 
piktomis pastabomis. „Kodėl ji klausia mano nuomonės, lyg jai iš 
tiesų rūpėtų?“ Ir kai apima šis jausmas... Jis nutyla. 

„Tai atsitinka, kai imate baimintis ir abejoti, ar iš viso bent 
kiek esate svarbus Kerei, - pasakau. - Tai būdinga mums visiems. 
Šis baiminimasis - meilės jausmo dalis. Tik būna labai sunku tie- 
siog sėdėti apie tai mąstant, kur kas lengviau - pradėti lieti pyktį.“ 

Dabar visas Kerės dėmesys nukreiptas į vyrą, ji kalba ramiai, už- 
tikrintai: „Taigi ta baimė ir įstumia tave į tą tamsumą...“ - „Taip, — 
atsako Selas, - ir aš staigiai į ją įšoku stengdamasis kaip nors susi- 
doroti su esama situacija, ją pataisyti. Mane užvaldo įniršis“ 

„Ir tada, Selai, jūsų pyktis pažadina pačios Kerės baimes“, - 
paaiškinu. „Taip, tiesa, - sutinka Kerė. - Štai tada ir pajuntu bai- 
mę, kad niekada negebu šiam vyriškiui įtikti. Tiesiog nemoku to 
padaryti. Kvailiausia, kad iš tikrųjų man pačiai patinka su juo gla- 
monėtis sėdint ant sofos. Man patinka tai, kaip mes mylimės. Mus 
abu užveda ir pribaigia tas kvailas šokis.“ 

Aš sakau, kad jie kalbėdamiesi ką tik pagavo tą savo dialogo 
šėtoną ir pargriovė. Jie abu skirtingais būdais stengėsi susidoroti 
su baimėmis siekdami sušvelninti savo nerimą, užuot viję jį lauk. 
Bet Selas nori pasakyti dar vieną jam svarbų dalyką. Atrodo, kad 
jis net paaugo savo kėdėje, lyg staiga būtų pasijutęs stovįs ant ge- 
rokai tvirtesnio pagrindo. „Mes jau pradedame valdyti šią situa- 
ciją. Jeigu sugebėsime atpažinti savo akligatvius ir kaip nors susi- 
tvarkyti su savo ypač jautriomis vietomis bei suprasti, kaip nepilti 
ant jų druskos, kodėl gi ne, mes galėtume tapti... - jis padaro pau- 
zę ieškodamas tinkamų žodžių, - na... netgi artimesni, - baigia 
šypsodamasis. Kerė juokiasi ir siekia jo rankos. 

Ką, mūsų nuomone, per šiuos du paskutinius dialogus daro 
Selas ir Kerė? 


+ Jie pradėjo judėti ne tik savo negatyvaus šokio žingsniu, bet 
ir ėmė pastebėti jo pasikartojimų sukuriamą modelį: kaip jis 
pasireiškia ir pasiglemžia jų santykius. 

+» Kiekvienas iš jų pripažįsta savo šio šokio žingsnius. 

+ Juodu pradėjo įžvelgti, kaip šie žingsniai tampa kiekvieno 
iš jų svarbiausia prieraišumo poreikių ir baimių priežastimi. 

Jie ima suvokti, kokį neapsakomai didžiulį poveikį vienas ki- 
tam turi. 

+ Jie supranta, garsiai įvardija ir atvirai kalbasi apie nuoskaudas, 
kai jautėsi buvę atstumti, ir baimes būti paliktiems - išgyveni- 
mus, suteikiančius šokiui energijos. 


Visa tai reiškia, kad juodu geba konfliktus nuslopinti, neleis- 
ti jiems plėtotis. Maža to, kaskart, kai tik jie tai daro, abu ku- 
ria saugų pagrindą nepaprastoms emocijoms, kurios yra meilės 
jausmo dalis. 

O dabar, sužinojus, kaip galima nuslopinti kilusį konfliktą, 
laikas pamėginti žinias pritaikyti gerinant savo santykius su part- 
neriu. 


Analizuokite ir mokykitės 


1. Drauge su partneriu pasirinkite paprastą, bet neišspręstą (ne- 
sudėtingą) savo santykių situaciją, vieną iš susiklosčiusių per 
pastarąsias dvi ar tris savaites. Trumpai ją apibūdinkite raš- 
tu - lyg viską, kas vyko, būtų stebėjęs nepastebimas žiūrovas. 
Tikėkimės, jūs abu sutarsite dėl to, ką aprašysite. Dabar užra- 
šykite iš eilės tai, ką tada darėte. Kaip jūsų veiksmai susiję su 
partnerio žingsniais ir kaip jie pastūmėja jį kaip tik taip elgtis? 
Palyginkite savo aprašymus ir parenkite bendrą variantą, pri- 
imtiną jums abiem. Rašykite paprastai, aprašomuoju stiliumi. 


2. Rašykite apie jausmus, kuriuos išgyvenote, ir kaip jie paskati- 


no taip partnerį emociškai reaguoti. Aptarkite tai, ką parašėte, 
ir parenkite bendrą variantą. Dabar paklauskite vienas kito 

apie slaptesnius ir švelnesnius jausmus, kuriuos galbūt jautė 
jūsų partneris. Būkite smalsūs. Smalsavimas suteikia itin ver- 
tingos informacijos. Jeigu partneriui sunkiai sekasi įvardyti 
švelnesnius jausmus, pamėginkite spėlioti remdamiesi savo 
žiniomis apie ypač jautrias partnerio vietas. Pasikalbėkite su 
partneriu: arba patvirtinkite, kad tai, kaip apibūdinote jo švel- 
nesnius jausmus esant tai situacijai yra tiesa, arba patikslinkite 
aprašymą. 


3. Naudodamiesi pirmesne informacija pamėginkite drauge api- 
būdinti ar aprašyti, ką esant anai situacijai būtumėte galėję 
pasakyti vienas kitam, jeigu būtumėte gebėję atsistoti drauge 
vienoje barikadų pusėje ir užbaigti ją taip, kad abu būtumėte 
jautęsi esą saugūs. Kaip jūs būtumėte elgęsi? Ką būtumėte jau- 
tę vienas kitam ir ką manytumėte apie savo santykius? 


4. Dabar pasirinkite sudėtingą neišspręstą problemą ir panagri- 
nėkite ją šiais trimis aspektais. Jei įstrigsite, paprasčiausiai pri- 
pažinkite, kad tam tikrą pratybų dalį jums sunku atlikti. Jeigu 
pasirodys, kad jūsų partneriui sunku atlikti tam tikras pratybų 
užduotis, pasiteiraukite, ar jis žino, kaip šiuo momentu jūs 
galėtumėte padėti. Kartais pakanka menko padrąsinimo, kad 
žmonės toliau atliktų užduotį. 


S. Jei būtumėte žinoję, kad konfliktų ir atsitolinimo momentus 
galima sušvelninti ar šitaip išnagrinėti, kaip tai būtų galėję pa- 


veikti jūsų santykius? Pasikalbėkite apie tai su savo partneriu. 


Išnagrinėję šiuos tris pokalbius ir įgiję naujų įžvalgų dabar ga- 
lėsite ir patys neleisti kilusiems konfliktams plėtotis. Tai labai 

svarbu. Bet, jeigu iš tikrųjų norime, kad ryšys būtų stiprus, pa- 
grįstas meile, normaliais tarpusavio santykiais, turime gebėti ne 
tik mažiau negatyviai bendrauti ir išgyventi baimių dėl galimo 
prieraišumui kilusio pavojaus. Taip pat turime suprasti ir priim- 
ti partnerio protestus dėl prieraišumui kilusių pavojų, atvirai ir 
įtaigiai kalbėtis, kad pokalbiai skatintų būti pasiekiamus, jaut- 
rius ir įsipareigojusius vienas kitam. Kaip tik šito ir mokysimės 


per kitus pokalbius. 


4 pokalbis 
Laikyk mane tvirtai. 
Įsipareigojimas ir ryšys 


„Kai tave myli, tavo vardą taria kitaip. 
Tiesiog žinai, kad tave mylinčių 
žmonių burnoje tavo vardui saugu.“ 


Bilio, ketverių metų berniuko, meilės suvokimas 


Dėl vieno iš daugelio ekranuose pateikiamų meilės įvaizdžių Ho- 
livudas neabejotinai teisus. Tai akimirka, kai du žmonės žvelgia 
vienas kitam į akis, paskui lėtai apsikabina ir pradeda šokti puikiai 
derindami judesius. Tai pamatę iš karto suvokiame, kad tuodu 
žmonės vienas kitam svarbūs, kad juos sieja tarpusavio ryšys. 

Šie ekranuose matomi vaizdai beveik visada yra ženklas, kad 
pora išgyvena ankstyvą ir svaiginamą savojo romano pradžią. Re- 
tai pasitaiko, kad toks vaizdas reikštų brandesnę meilę. Bet tai ir 
yra Holivudo klaida. Nes tokios stipraus jautrumo ir įsipareigoji- 
mo akimirkos meilės ryšiui yra gyvybiškai svarbios. Tiesą sakant, 
jos ir yra skiriamieji laimingų, tvirtų porų ženklai. 

Kai įsimylime, beveik visi natūraliai ir spontaniškai prisitai- 

kome prie savo partnerių. Mes ypač gerai vienas kitą suprantame 
ir esame išskirtinai jautrūs kiekvienam partnerio veiksmui ir žo- 
džiui, kiekvienai jo jausmų apraiškai. Bet laikui bėgant daugelis 
savo partneriams pradedame skirti mažiau dėmesio, nusiramina- 
me ir netgi atbunkame. Mūsų emocijų antenos tampa ne tokios 
imlios, o galbūt ir partnerio signalai jau silpnesni. 

Norėdami sukurti ir išlaikyti patikimą tarpusavio ryšį turime 
gebėti derintis prie mylimo žmogaus taip pat stipriai, kaip tai da- 
rėme anksčiau. Kaipgi mes tai galime padaryti? Sąmoningai kur- 
dami įsipareigojimų vienas kitam ir tarpusavio ryšio pajautimo 
akimirkas. To mokydamiesi iš šio pokalbio žengsite pirmąjį žings- 
nį, o kiti pokalbiai atskleis, kaip toliau aktyviai stiprinti dvasinio 
artimumo jausmą, todėl panorėję patys gebėsite sukurti savo „ho- 
livudines akimirkas“. 

„Laikyk mane tvirtai“ pokalbis remiasi saugumo jausmu, kurį 
jūs drauge su partneriu kūrėte per 1, 2ir 3 pokalbius mokydamie- 
si, kaip nepradėti negatyviai bendrauti su partneriu, ar tai apriboti, 
taip pat išskirti ir įvardyti bent vieną iš slaptesnių jausmų, kylan- 
čių kartojantis negatyviems ciklams ir atotrūkiams. Veiksmingai 
siekti tarpusavio ryšio ir į partnerį palaikomai reaguoti labai sun- 
ku, jei poros santykiai neturi svarbiausio pagrindo - saugumo. 
Skaitydami šį pokalbio aprašymą išmoksite ne vieno pozityvaus 
kreipimosi į partnerį ir reagavimo į žmogų, kurį mylite, modelių. 
Praktiškai mokysitės kalbėti prieraišumo kalba. 

Galvokite taip: 1, 2 ir 3 pokalbiai šiek tiek primena pasivaikš- 
čiojimą drauge parko takeliais, 4 pokalbis - panašus į tango. Jis 
parodo aukštesnį emocinio ryšio lygį. Visi prieš tai vykę pokal- 
biai — tai pasirengimas šiam, o visi būsimi dialogai priklauso nuo 
poros gebėjimų sukurti kaip tik šį. Pokalbis „Laikyk mane tvir- 
tai“ — pagrindinis tiltas, jungiantis erdvę tarp dviejų vienatvių. 

Atsisakyti įprastos gynybinės elgsenos ir pripažinti savo svar- 
biausius poreikius gali būti sunku, netgi skausminga. Bet prie- 
žastis, kodėl rizikuoti verta, paprasta. Jei neišmoksime atvirai ir 
nuoširdžiai leisti partneriui iš tikrųjų suprasti mūsų prieraišumo 
poreikių, galimybė, kad jie kada nors bus patenkinti, - labai maža. 
Siunčiamas ženklas turi būti toks garsus ir aiškus, kad partneris 
tikrai gautų reikiamą žinią. 

Jei manome, kad aplinkiniais žmonėmis apskritai pasitikėti 
galima ir mūsų ryšys su mylimuoju tvirtas, tada lengviau palai- 
kyti emocinę pusiausvyrą, kai jaučiamės esą pažeidžiami, remtis 
savo giliausiais jausmais ir garsiai išsakyti prieraišumo poreikį, 
kuris yra mūsų esybės dalis. Bet jaučiant, kad ryšys netvarus, 
sunkiau pasitikėti savo poreikiais ir rizikuoti tapti pažeidžia- 
mam. Tokiose situacijose kai kurie iš mūsų stengiasi valdyti savo 
emocijas bet kuria kaina ir, užuot atvirai atskleidę jas partneriui, 
tiesiog reikalauja to, ko trokšta. Kiti apskritai nepripažįsta, kad 
esama emocijų ir poreikių. Bet jų esama. Kaip filme In the Cut, 
kur nuovokus, bet kruvinas piktadarys šnabžda Meg Ryan he- 
rojei, vengiančiai artimumo su kitais žmonėmis: „Tu taip šito 
trokšti, kad net skauda.“ 

4 pokalbį sudaro dvi dalys. Pirmoji - „Ko aš bijau labiausiai? — 
reikalauja toliau tyrinėti ir detalizuoti savo slapčiausius jausmus, 
kuriuos užčiuopėte per ankstesnius pokalbius. Tuose dialoguose 
liftu leidotės į savo emocijų gelmes. Tam, kad dabar išskirtumė- 
te savo prieraišumo prioritetus, turite nusileisti iki pat apatinio 
aukšto. 

Antros dalies pavadinimas „Ko aš labiausiai iš tavęs tikiuosi?“ 
yra lemiamas viso ETM klausimas. Tai apima gebėjimą atvirai ir 


* Jane Campion filmas, Lietuvoje rodytas pavadinimu „Kruvinoji poezija“ (vert. past.). 

suprantamai išreikšti savo poreikius taip, kad partneris pajustų 
esąs kviečiamas dalyvauti naujame dialoge, kurio esminiai klau- 
simai būtų: pasiekiamumas, jautrumas ir įsipareigojimas, taigi 


P. J. Į. pokalbyje. 


Porai kyla sunkumų 


Čarlis ir Kijoko - jauna imigrantų pora iš Azijos, kurios kultūroje 
priimta, kad vyras yra šeimos galva, atsakingas už namų ūkio rei- 
kalus, o emocijas reikšti nepriimtina. Kijoko, kai jos nepriėmė į 
universiteto magistrantūrą, tapo „isteriška“ ir gydytojas skyrė gy- 
dymą antidepresantais. Čarlis mėgino jai padėti patarimais, kurie 
dažniausiai buvo tiesiog pastebėjimai, kad Kijoko savybės netin- 
ka jos pasirinktai profesijai. Neverta nė sakyti, kad tokie patarimai 
negelbėjo. Štai tokia buvo jų situacija, kai apsilankė pas mane. 

Čarlis ir Kijoko lengvai atpažino savo šėtonišką dialogą: jis — 
emociškai atsiribojęs, skaito jai protingus moralus, kupinas „tu- 
rėtum ir privalėtum“, ji prapliumpa piktomis tiradomis ir iš be- 
jėgiškumo puola į ašaras. Po kelių konsultacijų juodu jau galėjo 
prašnekti apie savo ypač jautrias vietas, nors jiems vis dar buvo 
sunku iš tikrųjų gilintis į jautrius dalykus. Kijoko, mažytė, egzo- 
tiškos išvaizdos, labai greitai kalbanti melodinga anglų kalba, pa- 
pasakoja, kad jos vaikystė buvusi suvaržyta griežtų taisyklių ir kad 
šeima ją ignoruodavo tol, kol ji nepasielgdavo taip, kaip būdavo 
reikalaujama. 

Aš pastebiu, kad dabar Kijoko nepakenčia bet kokių pasaky- 
mų, kaip ji „turėtų“ elgtis, ir jaučiasi esanti baudžiama, kai tik pa- 
junta Čarlį nutolstant. Ji stengiasi paaiškinti tai Čarliui: „Jaučiuosi 
lyg būčiau parblokšta, tokia apgailėtina, o tu ateini man įsakinėti. 

Tu sakai: „Taip, tu ir turėtum jaustis esanti apgailėtina, dabar da- 
ryti tai ir tai. Taigi aš tau priešinuosi. Tavo patarimai mane tik 
žemina. Aš pasijuntu įskaudinta ir imu pykti. Tada tu pažeri man 
dar daugiau taisyklių, kaip turėčiau valdyti pyktį. Ir aš pasijuntu 
vieniša. Be jokios paguodos“ Ji pripažįsta, kad jos vyras daugeliu 
atvejų „nepakartojamas“. Jis turi atsakomybės jausmą, yra sąžinin- 
gas, ji labai jį gerbia. Tik jų kivirčai ir jo fizinis bei emocinis atsiri- 
bojimas ją „veda iš proto“. „Manau, tu tai vadini nesąmonėmis. O 
mane vis labiau apima depresija.“ 

Čarliui, fizikos asui, iš pradžių buvo labai sunku tai suprasti. 
Pagal jo meilės sampratą žmona turėjo būti apsaugota nuo jos pa- 
čios „liūdėjimo“ ir būti jos gidu šiame naujame Šiaurės Amerikos 
pasaulyje. Kalbėdamas apie savo emocijas kartą jis prisipažįsta, 
kad jam širdis „plyšta“ dėl tų Kijoko pykčio „protrūkių“. Bet daž- 
niausiai jis menkina savo nuoskaudas ir dėmesį sutelkia į žmonos 
„problemas.“ 

Pamažu Čarlis nustoja kritikavęs Kijoko reakcijas („Kijoko 
turi psichologinę problemą, ji permaininga kaip orai“) ir pradeda 
aptarinėti savo paties reakcijas („Aš ginuosi. Negaliu valdyti jos 
nepagrįstų protrūkių. Taip, kaip dabar, mes namie niekada nekal- 
bame. Tokie pokalbiai man svetimi“), galiausiai imasi nagrinėti 
savo emocijas ir motyvus („Pasijuntu priblokštas. Taigi duodu 
patarimų, turinčių jai padėti valdyti pyktį“). 

Kijoko ima aiškiau formuluoti, kaip ji „spaudžia“, kad jos nuo- 
monės būtų paisoma ir Čarlis nustotų nuo jos tolti. Ji pripažįsta, 
kad ją skaudina, jog Čarlis jai nepritaria, kad jaučiasi „išbrokuota“ 
nuo to laiko, kai vyras nustojo su ja mylėtis ir ėmė vengti bet ko- 
kio fizinio kontakto. Atrodo, kad mano kabinete skamba žodžių 
priblokštas ir išbrokuota aidas. Baigiantis valandai Čarlis apiben- 
drina: „Manau, kad mano patarimai ir logiški argumentai skaudi- 

na Kijoko, verčia ją jaustis esant apgailėtiną. Mėginimas nepaisyti 
jos jausmų tik dar labiau pablogina padėtį.“ Kijoko, savo ruožtu, 
sako, kad dabar supranta, jog Čarlio abejingumas ir logika yra jo 
priedanga nuo diskomforto, kurį jaučia dėl jos „liūdesio“. 

Jie pajuda link pokalbio „Iš naujo permąstykite keblias si- 
tuacijas“. Tokios akimirkos būta, kai Čarlis lankėsi pas draugą, o 
Kijoko, jausdamasi vieniša, jam paskambino. Nors ir girdėjo jos 
balse susijaudinimą, Čarlis neišklausė, taigi pasakė esąs užsiėmęs 
ir baigė pokalbį. Tik visa tai pergalvoję dar kartą jie suvokė, kas iš 
tikrųjų įvyko. Kijoko prisipažįsta, kad ji tuomet galvojo apie jų- 
dviejų santykių problemas ir jai staiga kilęs nenumaldomas noras 
paskambinti ir išgirsti ką nors, kas išsklaidytų abejones. O Čarlis 
aiškina, kad jis, išgirdęs jos balse emocinę įtampą, „sunerimo“ ir, 
paprasčiausiai bijodamas artėjančio jos emocijų protrūkio, nuo 
jo pabėgo nutraukdamas pokalbį. Tada Kijoko pripažįsta, kad ji 
iš tiesų „kvailai nuliūsta“, kai Čarlis nuo jos nutolsta, ir kad ji su- 
pranta, kaip dėl to vyras sutrinka ir kaip tai jį pribloškia. Jie abu 
patenkinti, kad dabar gali pasikalbėti apie tai, kai kartais „pameta 
kelią“ savo santuokoje ir įsivelia į vienas kito kaltinimus. 

Atėjo laikas Čarliui ir Kijoko pradėti 4 pokalbį ir išdrįsti atvi- 
rai pripažinti savo nepaprastus poreikius. 


Ko aš bijau labiausiai? 


Šios pokalbio dalies tikslas - išryškinti emocijas. Klausiu Čarlio, 
kaip Kijoko galėtų jam padėti vėl pasijusti saugiam, mylimam, ką 
jis esant šiems santykiams kadaise buvo patyręs. „Na, aš nebesi- 
baiminčiau ir nemoralizuočiau, jeigu ji liautųsi lieti pyktį“, - atsa- 
ko jis. Tada paprašau jo papasakoti apie save ir savo jausmus. Jis 

atsako nežinąs, nuo ko pradėti. Jausmų pasaulis jam „svetimas“. 
Bet dabar jis supranta, tai sakydamas man plačiai nusišypso: tur- 
būt esama „logikos“, jog reikia įsiklausyti į tai, ką jauti, ir apie tai 
pasikalbėti. Jis pasisuka į Kijoko ir pasako, kad dabar, supratęs, 
jog ji jaučiasi atstumta ir baudžiama tuomet, kai jis jai patarinė- 
ja, mano ją esant lyg ir nuspėjamesnę, taip pat ir „saugesnę“. Bet 
jis nelabai žinąs, kaip iš tikrųjų „prisikasti“ iki savo paties gilesnių 
jausmų. 

Klausiu, kaip jis apibūdino savo jausmus per ankstesnius po- 
kalbius. Nuo ko pradėjo. Jis labai protingas vyras, ir pasako man 
tai, ko mes, psichoterapeutai, mokomės metai iš metų. Jis sako: 
„Na, pirmiausia žiūriu į tai, kas sulaiko mane, kas trukdo sutelkti 
dėmesį į jausmus. Žiūriu į tą momentą, kai atmetu jausmus ir tik 
galvoju, kaip rasti formulę problemai spręsti.“ Aš sutinku, ir Kijo- 
ko įsitraukia į pokalbį sakydama: „Tikriausiai primena tai, kaip aš 
mokausi anglų kalbos. Jeigu jausmai tau kaip užsienio kalba, sunku 
gerai jaustis. Mes stengiamės laikytis atokiau nuo to, ko nepažįsta- 
me. Tai, ko nepažįstame, gąsdina. Čarlis juokiasi ir žmonai atsako: 
„Taip. Vengiu jausmų, nes jie nesuprantami. Jaučiu, kad jų neval- 
dau. Lengviau parengti tau tobulinimosi programą.“ 

Jis atsigręžia į mane ir pasako dar vieną dalyką: „Mūsų la- 
biausiai pavykę pokalbiai būdavo tie, kai sugebėdavome paimti 
problemą, kaip jūs sakote, „už rankenų“ ir ją nuodugniai apsvars- 
tyti“ „Rankenos“ - tai vaizdiniai, žodžiai ir frazės, atveriantys 
duris į mūsų slapčiausių jausmų pasaulį, silpnąsias mūsų vietas, 
mūsų emocinę tikrovę. Kijoko ir aš primename Čarliui kai kurias 
iš tų „rankenų“, kurios padėjo jam pasakojant žmonai apie savo 
reakcijas: širdis „plyšta“, jis sutrikęs, apimtas nerimo, pakvaišęs, 
sprunkantis. Čarlis pritardamas linkteli, bet jo išraiška rodo 
abejonę. „Man sunku sulėtinti tempą ir apsistoti prie tų „ranke- 

nų, - šnabžda jis. - Netgi siekiant visa tai paaiškinti sau pačiam. 
Klausytis signalų, sujudinančių man jausmus ir mintis. Nežinau, 
kur tai nuves. Aš labiau pasikliauju mąstymu. Bet gal čia vien jo 
nepakanka.“ Aš pritariamai linkteliu ir klausiu, kokia gi „ranke- 
na“ šią akimirką kausto jo dėmesį. Jis tyliai atsako: „Na, juk tai 
akivaizdu. Aš užsisklendžiu savo mintyse, kai nebegaliu pakelti 
nerimo nuojautos. 

Mudvi su Kijoko net loštelime. „Koks to „nerimo“, tokios abs- 
trakčios sąvokos, ryšys su visu tuo?“ Aš smalsauju garsiai. Tada į 
pokalbį įsiterpia Kijoko. Per ankstesnius pokalbius ji išmoko išsi- 
aiškinti tokias abstrakčias sąvokas, panašias į šitą, ir neleisti joms 
sužlugdyti pokalbio. Ji palinksta arčiau vyro ir klausia: „Carli, ar 
tai reiškia, kad tas nerimas ir yra priežastis, kodėl tu atsiriboji nuo 
savo emocijų ir manęs?“ Jis spokso į grindis ir iš lėto linkteli. 

Čarlis atsidūsta. „Aš tik noriu viską kontroliuoti, taigi manau, 
kad esama didelio nerimo. Aš iš tikrųjų sutrinku, kai matau Kijo- 
ko prislėgtą, tada jaučiuosi priblokštas. Aš nežinau, ką turėčiau 
daryti“ Šioje vietoje noriu paliesti partnerio baimių ištakas, taigi 
paklausiu: „Ir kokia didžiausia nelaimė galėtų čia įvykti, Čarli? Ko 
tu bijai labiausiai?“ Bet nėra reikalo net klausti. Čarlis pats prisi- 
pažįsta: „Žodis sudaužytas vis tuksi man galvoje, - sako jis. - Jeigu 
liksiu ir klausysiuosi Kijoko sielvartavimo, būsiu sudaužytas. Aš 
nebevaldysiu padėties. Tas protrūkis mus nužudys.“ Čarlis pasakė 
labai daug. Turime pasigilinti į šį momentą. Taigi mėginu iš jo iš- 
kvosti dalelę po dalelės ir padėti Čarliui šią temą išplėtoti. Visada 
geriausia pradėti nuo emocijos atpažinimo. 

Klausiu: „Taigi, Čarli, čia svarbiausia emocija, kaip išgirdau, 
yra baimė. Ar teisingai supratau?“ Jis išdidžiai linkteli. „Taip, aš 
ją jaučiu štai čia, — sako jis ir patapšnoja sau į krūtinę. Aš klau- 
siu toliau: „Bet ką gi ši baimė tau sako? Kokių siaubingų „jeigu“ 

čia esama? Galbūt, jeigu nebūsi toks šaltas, Kijoko taps dar labiau 
nekontroliuojama? Gal tu išgirsi, kad ji trokšta to, ko tu nežinai, 
kaip jai suteikti? Jei būsi atviras savo žmonos skausmui, tai reikš, 
kad nebuvai tobulas vyras, koks turėjai būti? Tada gal ją visiškai 
prarasi?“ Čarlis energingai linkteli. „Taip, visa tai tiesa. Viskas. Aš 
taip stengiausi. Regis, žinau ką daryti, bet tai neveikia. Kuo labiau 
stengiuosi ją įtikinti elgtis protingai, tuo blogiau darosi. Todėl 
jaučiuosi bejėgis. Visiškai bejėgis. Man sekasi viskas, kad ir ką da- 
rau. Aš vadovaujuosi taisyklėmis. Bet dabar...“ Jis skėsteli ranko- 
mis taip pripažindamas pralaimėjęs. 

Kuris iš mūsų nenorėtų, kad būtų viena ar dvi patikimos tai- 
syklės, kaip mylėti ir būti mylimam? Tačiau meilė - improvizaci- 
ja. O Čarlis pasitraukia nuo geriausio orientyro - savo ir žmonos 
emocijų. 

Klausiu jo: „Dabar klausydamasi apie šiuos baimės ir bejėgiš- 
kumo jausmus noriu paklausti, kas tave labiausiai gąsdina, kokio 
ženklo bijai labiausiai? Ar gali pasakyti tai Kijoko?“ Jis atsisėda 
tiesiai ir išrėkia: „Aš nežinau, kaip tai padaryti. Aš neįstengiu su- 
galvoti, - dar labiau pasisuka į Kijoko ir sako: - Aš neišmanau, 
kaip elgtis, kai tu su manimi nesijauti laiminga. Ir gali pratrūkti 
pykčiu bet kurią akimirką. Niekada savimi nepasitikiu būdamas 
su tavimi. O juk man šito reikia. Man labai liūdna. Mes drauge 
nukeliavome į kitą pasaulio kraštą. Jei neturėsiu tavęs...“ Vyras 
pravirksta. Kijoko taip pat. 

Kas gi čia atsitiko? Čarlis išnarpliojo ir įvardijo savo slapčiau- 
sias emocijas, kurios atskleidė jo tvirto emocinio ryšio su žmona 
poreikį. Iš savo emocijų maišaties jis dėlioja aiškią žinią apie prie- 
raišumo poreikį. Pažvelgiu į jį, o jis man nusišypso. Vyras nepana- 
šus į bejėgį ar sutrikusį. Paklausiu: „Čarli, kaip jautiesi visa tai pa- 
sakęs?“ - „Kažkaip keistai, - atsako jis. - Dabar jaučiuosi gerai dėl 

to, kad sugebėjau šiuos dalykus pasakyti. Nesubyrėjau į šipulius. 
Kijoko irgi vis dar tebėra čia, o aš jaučiuosi tapęs stipresnis. Kai 
išnagrinėjame ir įprasminame arba, kaip aš tai vadinu, „sutvarko- 
me savo patirtis ir išgauname iš jų esmę“, nesvarbu, kad ir koks 
skausmingas būtų procesas, galiausiai pajuntame palengvėjimą ir 
jaučiamės stipresni. 

Tai kitas, pasiekiamesnis Čarlis. Kijoko reakcija šią akimirką 
bus lemtinga. Esant nelaimingiems santykiams, vienam partne- 
riui surizikavus ir atsivėrus, kitas pernelyg dažnai arba šito ne- 
supranta, arba bijo patikėti tuo atsivėrimu. Teko girdėti, kaip 
partneriai nepripažindavo ir atmesdavo naujus savo mylimųjų 
žingsnius jų pusėn, o argumentai būdavo nuo „tai juokinga“ iki 
„Na, na, pažiūrėsim, kaip tai įrodysi . Ir jie vėl grįždavo prie savo 
šėtoniško dialogo. 

Tiesa yra ta, kad niekas nenori rizikuoti gauti atkirtį ir neatsi- 
veria kaip Čarlis, jeigu tas kitas žmogus nėra jam iš tikrųjų svar- 
bus. Pasitaiko, kad atsivėręs partneris turi kurį laiką nuolat kar- 
toti savo žinią tol, kol mylimasis įpranta į jį žvelgti kitaip. Savo 
šėtoniškame dialoge įstrigusioms poroms būtų pravartu dar kartą 
peržvelgti 1, 2 ir 3 pokalbius. 

Laimei, Kijoko palaiko Čarlio atsivėrimą. „Dabar aš daug ge- 
riau suprantu, kaip tu mintimis „eini“ į tą šalčiu dvelkiančią vietą, 
ir viskas baigiasi tuo, kad imi žerti man nurodymus, - sako ji. - 
Niekada nemaniau, kad aš tau reiškiu tiek daug, kad galiu šitaip 
smarkiai tave įskaudinti. Gerbiu tave už tai, kad atvirai apie tai 
kalbi. Dėl to jaučiuosi tampanti tau artimesnė“ Čarlis tiesiog jai 
šypteli ir kartą ar du apsisuka sukamojoje kėdėje. 

Gebėjimas rimtai žiūrėti į nekasdienius partnerio atsivėri- 
mus ir tame dalyvauti yra abipusio jautrumo ir įsipareigojimų 
pradžia. Čarlio jausmai pasiekė Kijoko. 

Dabar atėjo Kijoko eilė atskleisti savo jausmus ir pažiūrėti, 
ar Čarlis nepasitrauks. Ji grįžta prie esminės akimirkos ir sako 
Čarliui: „Kai parėjai namo, pasakiau tau, kad esu nuliūdusi, o 
tu atsakei: „Tik neapkrauk manęs tom nesąmonėmi, ir kad jeigu 
tokie protrūkiai nesiliaus, tu tikriausiai būsi priverstas išeiti. Pa- 
sijutau pasiekusi ribą. Aš negaliu visada būti rami ir racionali“ 
Čarlis pasijunta nepatogiai ir vos girdimai sumurma: „Atsipra- 
šau. Jis pripažįsta, kad tokiais atvejais neįstengia suprasti jos 
nuoskaudos. 

Kijoko spusteli emocijų lifto mygtuką ir nusileidžia keliais 
aukštais žemiau. Ji pradeda: „Man taip liūdna, kad atrodo, jog 
mes daugiau nebegalėsime būti kartu.“ Čarlis linkteli ir atsako: 
„Bet tu neturėtum taip jaustis, juk mes stengiamės pagerinti savo 
santykius, - jis susiima, papurto galvą ir tęsia: — Aš pasistengsiu 
suprasti tavo nuoskaudas. Kokia akimirka buvo blogiausia, kokį 
nemaloniausią jausmą patyrei?“ Tai buvo labai geras klausimas, 
ir jį užduodamas Čarlis pagelbėjo žmonai užčiuopti reikalo 
esmę. 

Bet Kijoko negali į jį atsakyti. Ji sėdi ir tyli, veidu ritasi didžiu- 
lės ašaros. Čarlis paglosto jai kelį. „Kad esi pamišusi, aš pasakiau 
tik todėl, jog išsigandau dėl galinčių tarp mūsų įsiliepsnoti blo- 
gų jausmų, - šnibžda jis. Kijoko atsako: „Baisiausios akimirkos 
buvo, kai tu metei ragelį, ir vėliau, kai pasakei, kad išeisi. Tu pasa- 
kei, kad aš tokia neprotinga. 

Čarlis, dabar labai sunerimęs, taria: „Nežinau, ką daryti, kad 
būtų geriau. Ką turėčiau padaryti?“ - klausia atsisukęs į mane. 
„Kad būtų geriau, Kijoko turi jausti, jog tu esi kartu su ja, - at- 
sakau. - Turi parodyti, kad tau ne tas pats, ar jai skaudu“ Jo akys 
išsiplečia, jis negali patikėti. Kijoko vėl kalba: „Jeigu man liūdna 
arba baisu, arba pykstu ant tavęs, tu tiesiog nusisuki nuo manęs. 

Tu nenuramini manęs. O dabartiniu metu nesimyli su manimi ir 
netgi neapkabini. Kaip tik tada, kai man tavęs reikia, tu pradedi 
reikšti nepritarimą. Tu nusigręži ir menkini mane. Aš nesu tokia 
žmona, kokios tu nori.“ 

Sunku klausytis Kijoko pasakojimo apie patirtus atstūmimo ir 
baimės būti paliktai jausmus. Nenuostabu, kad kartais ji praranda 
emocinę pusiausvyrą, ima piktai protestuoti prieš esamą situaciją 
ar panyra į depresiją. Bet dabar ji kalba aiškiai ir tiksliai: „Mane 
žudo, kai tu, nepaisydamas, kaip aš jaučiuosi, griebiesi savo tai- 
syklių. Dar niekada nesijaučiau tokia vieniša, - dabar ji žiūri tie- 
siai į jį. — Čarli, tu nesi dėl manęs, nesi su manimi. Taigi mane 
apėmusi panika. Ar tu mane girdi?“ 

Jis siekia jos rankų, abi suima ir laiko. Jis vis linksi galva. „Taip, 
taip, taip.“ Čarlis tyliai jai sako: „Labai liūdna tai girdėti. Man labai 
liūdna.“ Ir tai tiesa. Jo emocinis įsitraukimas yra toks pat apčiuo- 
piamas kaip kėdė, ant kurios jis sėdi. Kijoko aiškiai atskleidė su- 
prantanti savo giliai slypinčias emocijas ir mylimajam davė nedvi- 
prasmišką ženklą - įvardijo prieraišumo poreikį. Ji išgrynino savo 
stipriausią skausmą, įvardijo tai, kas mumyse užprogramuota ir 
pasireiškia kaip apleistumo ir panikos, kad mylimajam nerūpime, 
jausmai, ir jis ją išgirdo. 

Abu partneriai suvokė savo emocinę tikrovę ir atsivėrė vienas 
kitam. 


Analizuokite ir mokykitės 
Čarlis daug ką daro, kad suvoktų savo slaptesnes emocijas ir ga- 


lėtų jomis dalytis. Pamėginkite prisiminti ar iš naujo paskaitykite 
šiuos epizodus, kur: 

Čarlis pradeda analizuoti dabartinę situaciją ir tai, kaip jam 
sunku suvokti savo jausmus. Kas trukdo jam pasakyti, kaip jis 
jaučiasi? 

Čarlis atpažįsta kai kurias užuominas iš anksčiau vykusių po- 
kalbių ir išvysta tuos vaizdinius, frazes ar jausmus dienos švie- 
soje. Kai jis pažvelgia į juos iš arti, supranta, kad iš tikrųjų tai 
baimės, gėdos, liūdesio ar netekties apibūdinimai. 

Čarlis atpažįsta baisiuosius „jeigu“ — blogiausia, kas galėtų 
įvykti, jeigu jis pripažintų savo partnerės jausmus. Pražūtingų 
padarinių vardijimas atskleidžia tai, ko jis pats labiausiai bijo: 
likti bejėgiškam ir vienišam. Tai svarbiausia 4 pokalbio dalis. 
Čarlis apie savo slapčiausias baimes pasisako žmonai ir ap- 
mąsto, kaip atvirai atskleisti jai jausmus. 


O dabar pažvelkime į tai, ką savo vyrui atskleidė Kijoko, ir pamė- 


ginkime atsakyti į šiuos klausimus: 


Kokia situacija labiausiai įskaudino Kijoko? 

Kas baisiausia, jos požiūriu, galėtų įvykti? 

Įvardykite keturis dalykus, kuriuos daro Čarlis, kai Kijoko 
būna apimta liūdesio ir nerimo, ir kurie sukelia jai baimę dėl 
prieraišumo. Kijoko įvardijo juos paprastais žodžiais, reiš- 
kiančiais veiksmus. 

Kokios dvi emocijos būdingiausios Kijoko? 


Grįžkite prie esminio dabartinių savo santykių momento, atras- 


kite savo „rankenas“ ir jas apibūdinkite raštu. Paprašykite partne- 


rio padaryti tą patį. Paskui atsisėskite drauge. Kuris iš jūsų labiau 


užsisklendęs? Tas ir pradeda pokalbį, nes kai santūresnis partne- 


ris nerodo jokio įsipareigojimo ženklo, aktyvesniam, nuolat pro- 

testuojančiam sunkiau atsiverti tam, kuris labiau įsijautęs į savo 
nuoskaudas ir baimes. Jeigu esate santūresnis, sekite Čarlio pėdo- 
mis ir įsijauskite į savo pagrindines baimes, atvirai jas išpažinkite 
ir pasakykite, kaip jaučiatės jas atskleidę. 

Jeigu esate tas, kuris klausosi, reaguokite atsakydami, kaip 
jaučiatės girdėdami partnerio atsivėrimą. Buvo lengva ar sunku 
suprasti partnerio žinią? Jei buvo sunku, kada partneriui kalbant 
tapo sunku klausytis? Ką tuo momentu pajutote? Koks jausmas 
apėmė? Drauge panagrinėkite kilusius jausmus. 

O dabar partneris, kuris buvo klausantysis, taip pat atsiveria. 

Šis pokalbis bus ypač naudingas poroms, kurių santykiai įtemp- 
ti, bet pravers ir toms, kurių santykiai darnūs. Visi mes turime bai- 
mių dėl prieraišumo, tik kai kada jos mums neatrodo svarbios. 

O svarbiausia, nepamirškite, kad tai jautrus pokalbis: jūs abu 
atskleidžiate savo pažeidžiamiausias vietas. Abu privalote gerbti 
riziką, kurios ėmėsi partneris. Atminkite, kad jūs abu žengiate 
šį žingsnį, nes vienas kitam esate išskirtiniai ir stengiatės sukurti 
ypatingą jus siejantį ryšį. 


Ko aš labiausiai iš tavęs tikiuosi? 


Įvardijus esmines baimes dėl prieraišumo natūraliai vyksta svar- 
biausio poreikio - prieraišumo - atpažinimas. Baimė ir ilgesys — 
tai dvi tos pačios monetos pusės. 

Antroje 4 pokalbio dalyje tiesiai pasakoma apie prieraišumo 
poreikį, kurį dabar gali patenkinti tik jūsų partneris. 

Šis pokalbis gali būti sklandus ir lengvas arba kupinas abejo- 
nių. Viena yra pripažinti ir priimti savo paties emocinę tikrovę 
ir visai kas kita atskleisti ją partneriui. Tai didelis šuolis tiems, 

kuriems retai yra tekę pasijusti saugiai šalia kitų žmonių. Taigi 
kodėl tai reikėtų daryti? Nes mes ilgimės ryšio, o nuolat besigi- 
nančių ir atsiskyrusių žmonių gyvenimas tuščias ir liūdnas. Ra- 
šytoja Anais Nin nuostabiai perteikia šią mintį: „Ir atėjo diena, 
kai rizika likti susispaudus pumpure tapo skausmingesnė, nei 
rizika pražysti. 

Mano klientė Rozmari apie tai kalba kitaip. Kanadoje žmo- 
nės žaidžia ledo ritulį. Kartais mes net gyvenimą lyginame su 
ledo rituliu! Rozmari, aistringa žaidėja, pasisuka į partnerį Andrė 
ir sako: „Aš dėviu veido apsaugą. Aš turiu ją nusiimti, jeigu no- 
riu, kad tu suprastum, ko trokštu, ir paprašyti tavęs to, ko aš no- 
riu. Viena mano esybės dalis sako, kad taip atsiverti - tai atstatyti 
veidą smūgiui, kaip atsitiko praėjusį mėnesį žaidžiant ledo ritulį. 
Veido slėpimas po apsauga nereiškia, kad nemyliu tavęs ar kad 
tu esi blogas partneris. Aš amžinai žaidžiu gynyboje. Atsigręžti 
ir paprašyti. Tai jau visai kita pozicija. Tai baugina. Bet jei kalbė- 
tume sąžiningai, su ta kauke aš jaučiu tuštumą. Taip irgi žaidimo 
nelaimėsi. 

Grįžkime prie Čarlio ir Kijoko ir pažiūrėkime, kaip jie kelia- 
vo per šią lemiamą 4 pokalbio dalį. Aš paklausiu Čarlio: „Ko tau 
reikia iš Kijoko dabar, kad, kaip sakei, pasijustum „saugiai ir už- 
tikrintai“? Ko trokšti, Čarli? Ar gali aiškiai pasakyti Kijoko, ko tau 
išjos reikia?“ Jis akimirką pasvarsto, tada atsisuka į ją ir pradeda: 
„Aš noriu žinoti, kad tada, kai nepasirodau esąs tobulas vyras, 
būnu sumišęs, nežinau, ką daryti, tu vis tiek nori būti sa manimi. 
Gal ir tai, kad tau manęs reikia netgi tada, kai pyksti. Netgi kai 
būnu priblokštas, darau klaidų, užgaunu tavo jausmus. Aš noriu 
žinoti, kad tu manęs nepaliksi. Kai tu esi prislėgta ar labai įniršu- 
si, atrodo, kad tavęs jau nebėra. Taip, teisingai. Aš teisingai pasa- 
kiau, - ir tada, lyg staiga suvokęs rizikuojąs, jis nusisuka, nervingai 

pasitrina kelius ir tyliai ištaria: - Man labai sunku šito prašyti. Aš 
niekada niekieno šitokių dalykų nesu prašęs. 

Čarlio veide matomos emocijos sugraudina Kijoko. Ji atsako 
švelniai, bet tvirtai: „Čarli, esu čia, su tavimi. Tai viskas, ko aš no- 
riu, - būti su tavimi. Man nereikia tobulo vyro. Jeigu mes galime 
štai taip kalbėtis, mes galime vėl tapti artimi. Tai viskas, ko aš kada 
nors troškau.“ Čarlis atrodo ne toks įsitempęs ir šiek tiek pritrenk- 
tas. Jis nusijuokia ir taria: „Ak, dabar tai gerai, viskas iš tikrųjų 
labai išmintinga“ Ji juokiasi drauge su juo. 

Kijoko, atėjus eilei įvardyti savo poreikius, pradeda kalbėti 
dabar jau žinanti, kad jos noras išsklaidyti kilusias abejones ir nu- 
raminti yra „tinkamas, netgi natūralus dalykas“. O šis žinojimas jai 
padeda suvokti, ko ji iš Čarlio nori. Bet tada ji, žinoma, nukrypsta 
nuo temos. Stebeilydama į lubas kalba apie norus tiesiogiai nesi- 
kreipdama į vyrą. „Manau, norėčiau, kad jis...“ Sustabdau ją, pa- 
prašau įsiklausyti į savo slapčiausius jausmus, pasisukti į Čarlį ir 
kalbėti žiūrint į jį 

Kijoko pasisuka į Čarlį ir giliai įkvepia. „Aš noriu, jog priim- 
tum tai, kad esu emocingesnė nei tu ir kad tai gerai. Tai - ne trū- 
kumas. Ir nieko blogo, kad manęs raminamai neveikia priežasčių 
vardijimas ir tie privalėtum. Noriu, kad liktum su manimi ir būtum 
artimas, parodytum, jog rūpiniesi manimi, kai nesijaučiu esanti 
stipri. Noriu, kad prisiliestum prie manęs ir apkabintum, pasaky- 
tum, jog esu tau svarbi. Tiesiog noriu, kad būtum su manimi. Tai 
viskas, ko man reikia“ 

Čarlis visai apstulbo. Jis ištaria: „Tu sakai, jog paprasčiausiai 
nori, kad būčiau šalia?“ Kijoko jo paklausia: „Kaip tai atrodo, kai 
kalbu tokius dalykus?“ Jis papurto galvą: „Tai rodo, kad aš dėjau 
labai daug pastangų norėdamas, kad mes eitume vieninteliu keliu, 
bet nepastebėjau paprasčiausio takelio, buvusio čia pat, - tada jis 

švelniai šypteli. - Tai gerai skamba. Jau geriau. Aš galiu šito imtis. 
Galiu tai padaryti būdamas su tavimi“ 

Dabarir Čarlis, ir Kijoko suderino savo svarbiausius poreikius 
ir gali siųsti vienas kitam aiškius ženklus, susijusius su šių poreikių 
tenkinimu. Jie gali daryti tai, ką daro partneriai, siejami stipraus 
prieraišumo jausmo. Žinodami savo pačių emocijas ir kliauda- 
miesi jomis, prisimindami praeityje patirtas baimes jie sustiprėjo, 
kiekvienas individualiai ir abu drauge. Kai poros geba tai padary- 
ti, joms lengviau sekasi užglaistyti konfliktus, nesantaiką ir ugdyti 
meile grįstus santykius. 

Čarlis ir Kijoko ne tik tapo pasiekiami, jautriai reaguojantys ir 
įsipareigoję vienas kitam, jie ėmė skleistis kaip asmenybės. Kijoko 
kategoriškesnė, Čarlis lankstesnis. Dabar žinodami, kaip įtraukti 
vienas kitą į P. J. Į. pokalbį, jie gali padėti vienas kitam tobulėti. 


Apžvelkime dar dviejų porų „Laikyk mane tvirtai“ pokalbių aki- 
mirkas. Asmeninės šių porų istorijos buvo komplikuotesnės, jų 
emocinio saugumo jausmas — gerokai trapesnis nei Čarlio ir Ki- 
joko. Tačiau jos taip pat sugebėjo paskatinti savo širdis prabilti. 
Diana ir Deividas dėl savo santykių kovojo trisdešimt penke- 
rius metus, eidami per baimės, emocinio bado, depresijos rūką — 
visa tai, kas liko po jų ankstesnio gyvenimo, paženklinto prievar- 
tos ir smurto, kadaise patirtų iš tų žmonių, kurių jiems reikėjo 
labiausiai. Tik prasidėjus mūsų užsiėmimams Diana pasakė Dei- 
vidui: „Aš turiu išeiti. Aš negaliu kamuotis kaskart, kai tu išsigąs- 
ti. Galų gale dienų dienom tūnoti užsidarius savo kambaryje - ne 
išeitis. Negaliu gyventi už šios sienos. Dabar per pokalbį „Lai- 
kyk mane tvirtai“ ji sako Deividui: „Aš myliu tave. Aš noriu arti- 
mumo, bet negalima jo siekti spaudimu. Su tavimi noriu jaustis 
saugi. Noriu, kad suteiktum man laisvės rinktis, išgirstum, kai sa- 

kau, kad esu užversta darbais. Tavo pastangos, kad abu žengtume 
vienodo dydžio žingsniais, bergždžios. Po visų šių metų aš noriu, 
kad tu patikėtum, neleisiu tau išeiti, neleisiu mums išsivaikščioti. 
Malonu šokti drauge. Noriu, kad padėtum man su tavimi jaustis 
saugiai ir tik paskui prašytum, siektum manęs. Tada aš galiu atsi- 
gręžti ir mes galime šokti.“ 

Atėjus Deivido eilei kalbėti apie poreikius, užuot išliejęs savo 
prieraišumo baimes tulžingais komentarais apie Dianą, jis kalba 
apie savo netekties baimę ir kitą tos baimės pusę - ilgėjimąsi ry- 
šio. Jis siunčia žmonai aiškią žinią, kuri perteikia jo slapčiausias 
emocijas ir troškimus. Tai „saugus pokalbis“. Nėra pykčio pliūps- 
nių ar išsisukinėjimo remiantis intelektualiais samprotavimais. 
Dabar jis gali siekti savo žmonos. 

„Nežinau, kaip tai išsakyti žodžiais, - pradeda jis. - Tai prime- 
na man situaciją kariuomenėje, kai turėdavau šokti iš lėktuvo. Tik 
čia nėra parašiuto! Diana, aš esu baugštus žmogus. Esu išmokęs 
visą laiką sergėtis pavojų. Esu pratęs iš karto pradėti veikti „pri- 
siimk atsakomybę“ režimu ir man labai sunku elgtis kitaip. Bet 
dabar žinau, kaip mano atsakomybės prisiėmimas apsunkino tau 
gyvenimą ir atstūmė tave, - kiek patylėjęs kalba toliau: - Viena 
mano esybės dalis visada bijo, kad tu negali iš tikrųjų mylėti ma- 
nęs. Aš nuolat reikalauju tą meilę patvirtinti, žinios, kad esu tau 
svarbus. Visada trokštu, kad išsklaidytum mano abejones. Noriu 
žinoti, kad esu mylimas, nepaisant visų mano problemų, mano 
charakterio. Tačiau man taip sunku prašyti. Dabar aš nesvarumo 
būsenos! Man reikia užtikrintumo. Ir man taip sunku prašyti. Ar 
tu gali mane mylėti netgi su visomis mano problemomis?“ 

Dianos veido išraiška rodo, kad ji mato visą jo patiriamą 
skausmą ir baimę. Ji palinksta link jo ir labai lėtai, atsargiai sako: 
„Aš myliu tave, Deividai. Myliu nuo šešiolikos metų. Nežinau, 

kaip dabar reikėtų nustoti mylėjus. Kai tu šitaip kalbi, noriu laiky- 
ti tave apkabinus amžinai“ 

Jų veidus užlieja šypsenos. 

Filipas ir Tabita labai skiriasi nuo Deivido ir Dianos. Abiejų 
pirmosios santuokos nebuvo sėkmingos, kiekvienas labai daug in- 
vestavo, kad aukštai užkoptų karjeros laiptais. Jų penkerius metus 
trukusių santykių krizė pasireiškia tuo, kad jiems susiruošus apsigy- 
venti drauge Filipas kaskart ima ir apsigalvoja. Abu labai intelektu- 
alūs, rafinuoti žmonės, kurie, vos kilus mažiausiai įtampai, stengiasi 
jos išvengti. Filipas užsismaukia ant akių brangią minkštą fetrinę 
skrybėlę ir neria į savo religinius renginius ir platonišką draugystę 
su kitomis moterimis, o Tabita naršo parduotuves ieškodama dar 
elegantiškesnių kostiumėlių ir meno dirbinių arba panyra į darbo 
projektų sūkurį. Abu kiek nustebę, kad neatrodo galį išsiskirti ir pa- 
sukti skirtingais keliais, bet Tabita galiausiai pateikia Filipui ultima- 
tumą. Apsigyvenkime kartu arba mūsų santykiams - galas. 

Pirminę Filipo nuostatą išreiškia jo teiginys: „Netikiu, kad 
žmonėms reikia žmonių. Seniai nusprendžiau, kad tai tiesiog 
kvailystė. Aš turiu daugybę draugų, bet geriausiai jaučiuosi bū- 
damas vienas. Niekada nesuvokiau šitų „mieloji“ ir „balandėli“ 
nesąmonių.“ Dabar jis sako Tabitai: „Suprantu, kad kaskart, kai 
tik mes iš tikrųjų tampame artimi, kai pribręsta akimirka prisiimti 
įsipareigojimus, dalis mano esybės ima panikuoti ir užtrenkia du- 
ris. Manau, kad seniai esu nusprendęs niekada nestatyti visko ant 
kortos. Niekada niekam nesuteikti galios įskaudinti mane ar su- 
triuškinti. Taigi man nepaprastai sunku pripažinti, jog noriu, kad 
manimi rūpintumeisi, noriu atsidurti tavo glėbyje. Netgi dabar tai 
sakydamas jaučiu, kad manęs laukia ašarų jūra. Man reikia žinoti, 
kad tu niekada gyvenime nenusigręši ir neatsiribosi nuo manęs. 
Aš matau save, mažą berniuką, kuriam buvo liepta eiti šalin, kai 

mama susirgo. Tam tikra prasme tas mažas berniukas ir įsako man 
bėgti, kai tik pajuntu, kad man tavęs reikia. Aš noriu leisti tau pri- 
artėti. Ar galėtum išmokyti mane pasitikėti? Ar gali pasakyti man, 
jog neapleisi, kad ir kas nutiktų?“ 

Tabita tik tą ir tegali daryti, nes šios poros ryšys jau tapo kur 
kas nuoširdesnis. Atėjus jos eilei įsitraukti į P. J. Į. pokalbį, ji jau 
gali pasakyti: „Šiek tiek įstengiu suprasti, kad nuo manęs šalin 
tave stumia tavoji baimė. Bet turiu žinoti, jog esu tau tiek svarbi, 
kad šią baimę nugalėtum. Negaliu susitaikyti su tokia nežinia. Per 
daug skaudu. Noriu, kad tu investuotum į mus, į mūsų santykius. 
Aš myliu tave ir manau, kad tu gali manimi pasitikėti. Bet man 
reikia to stabilumo, vietos, kuri būtų mūsų abiejų. Man sunku tai 
sakyti. Baiminuosi, kad nesu pakankamai gera, pakankamai tobu- 
la sakyti tau tokius pageidavimus. Apninka mintys, kad gal tai, jog 
tu vis dar bijai, yra mano kaltė, ir galbūt noriu pernelyg daug. Ma- 
nau, praeityje kaip tik tokios mintys sulaikė mane nuo sprendimo 
nubrėžti šią ribą. Ar aš iš tikrųjų verta šito? Ar turiu teisę? Gerai, 
turiu ar neturiu, noriu, kad įsipareigotum, jog leisi man būti svar- 
bi tau! Neturėdama tos saugios vietos gyvenime negaliu daugiau 
rizikuoti. Per daug baugu, pernelyg skausminga. Noriu, kad suri- 
zikuotum ir atvertum man duris. Aš tavęs nenuvilsiu.“ 

Filipas, akivaizdžiai sujaudintas jos žodžių, švelniai taria: „Taip. 
Manau, tu nori būti su manimi. Ir tu verta mano rizikos. Mane 
buvo įtraukusi mano paties baimė, per daug bijojau atsiverti iš tik- 
rųjų. Bet negaliu tavęs prarasti. Taigi aš investuoju, tai baugina, ir 
aš esu čia. 

Nuo to momento, kai tik Filipas išsklaido jos abejones įsi- 
pareigodamas, spinduliuodamas meilę, šie jųdviejų santykiai įgy- 
ja tvirtą ir saugų pagrindą. 

Neuromokslai apie tarpusavio harmoniją 


Mano tyrimo rezultatai rodo, kad kiekviena pora po pokalbio 
„Laikyk mane tvirtai“ kaskart pajunta stiprų emocinį ryšį. Fizikai 
kalba apie „rezonansą“, tarp dviejų elementų kylančius atsako- 
muosius virpesius, sudarančius jiems sąlygas akimirksniu sinch- 
ronizuoti signalus ir vėl veikti harmoningai. Tai tokios pačios 
vibracijos, kurias girdžiu Bacho sonatos kulminacijoje, kai šimtas 
muzikos tonų susilieja. Kiekviena mano kūno ląstelė reaguoja ir 
aš su šia muzika tampu vieniu. Kai stebiu panašias akimirkas, ku- 
rias patiria motina ir vaikas, mylimieji, žmonės, siekiantys supras- 
ti ir pajuntantys stipresnį ryšį, mano reakcija visada būna tokia 
pati: staiga užplūsta džiaugsmas. 

Tą ryšio pojūtį parodo ne tik mūsų jausmai, bet ir mūsų kūno 
ląstelės. Kai partnerių reakcija vienas į kitą pagrįsta empatija, nau- 
jausi tyrimai rodo, kad tuomet suaktyvinamos tam tikros nervų 
ląstelės, vadinamieji veidrodiniai neuronai, esantys prefrontali- 
nėje galvos smegenų žievėje. Atrodo, šie neuronai yra vienas iš 
pagrindinių mechanizmų, leidžiančių mums pajusti, ką išgyvena 
kuris nors žmogus. Tai yra kitoks supratimo lygmuo nei kito žmo- 
gaus jausmų suvokimas protu. Kai stebime kito asmens veiklą, 
šios smegenų ląstelės reaguoja taip, lyg mes patys tai darytume. 
Veidrodiniai neuronai - mūsų genetinio paveldo dalis, mes „už- 
programuoti būti susiję“, ir tai suteikia pagrindą meilės ir atsida- 
vimo jausmams. 

Smegenų tyrėjai veidrodinius neuronus atsitiktinai atra- 
do 1992 m., kai vienas iš jų, ūksuodamas beždžionės smegenų 
veiklos rodiklius ir tuo pat metu laižydamas ledus, pastebėjo, 
kad beždžionės smegenys sureagavo taip, lyg ji pati būtų juos 
laižiusi! Šie specializuoti neuronai leidžia mums „perskaityti“ 

kito žmogaus ketinimus ir emocijas „priėmus“ tą kitą į savo vidų. 
Smegenis tiriantys mokslininkai, pasiskolinę iš fizikų kai kurias 
sąvokas, dabar jau kalba apie atgarsį sukeliančias empatijos rezo- 
nanso būsenas. Tai skamba labai abstrakčiai. Šis atradimas įsimy- 
lėjėliams yra žinia, kad žiūrėjimas vienas į kitą turi juntamą galią. 
Jis padeda būti tuo metu jausmingiems ir priimti partnerio siun- 
čiamus nežodinius ženklus. Tai sukuria tam tikrą susidomėjimą 
ir empatiją, kurių nelieka ne tokio tiesioginio, atviro pokalbio 
metu. Veidrodiniai neuronai leidžia mums pamatyti kito žmo- 
gaus emocijas ir jas pajusti visa savo esybe. Prieraišiumo sam- 
prata pagrįsta mokslo įrodymais, kad patikimo tarpusavio ryšio 
esmė - „jaustis jaučiamam“. 

Per pirmąsias konsultacijas Čarlis ir Kijoko nerezonavo. Jiems 
būdavo sunku net pažvelgti vienam į kitą ir atrodė, kad juodu kal- 
ba skirtingomis kalbomis. Tačiau per pokalbį „Laikyk mane tvir- 
tai“, kai Čarlio lūpų kampučiai nusvirdavo ir akys prisimerkdavo, 
Kijoko taip pat imdavo merktis. Kai jis nusijuokdavo, ji nusišyp- 
sodavo. Jo emocijų daina tapo dueto atliekamu kūriniu. Tikėtina, 
toks jautrumas ir sudaro empatijos pagrindą, kai mes tiesiogine 
prasme jaučiame kitą žmogų ir jaučiamės esantys drauge su juo, 
todėl elgiamės supratingiau. 

Tai tikrai yra toks pat proto, kūno ir emocijų vienis, kurį lai- 
mingi įsimylėjėliai jaučia mylėdamiesi ar kurį jaučia motina ir 
jos kūdikis žvelgdami vienas į kitą, glausdamiesi ir ulbėdami. Jų 
emocijos dera ir jie juda sinchroniškai, be jokių proto pastangų, 
netardami nė žodžio. Tik ramumas ir džiaugsmas. 

Veidrodiniai neuronai ne viską paaiškina. Ganėtinai daug pas- 
tarųjų metų tyrimų pagerina mūsų supratimą apie neurocheminį 
prieraišumo pagrindą. Šie tyrimai atskleidė, kad jautraus emocinio 
įsipareigojimo akimirkomis mūsų smegenis užtvindo oksitocinas. 

Pramintas „glamonių hormonu“ oksitocinas, išsiskiriantis tik žin- 
duolių smegenyse, susijęs su palaimos būsenomis. Atrodo, jis su- 
kuria malonumo, pasitenkinimo potyrių ir ramybės antplūdį. 

Mokslininkai oksitocino poveikį atskleidė lygindami skirtin- 
gų prerijų pelėnų rūšių poravimosi įpročius. Vienos rūšies pelėnų 
patinai ir patelės yra monogamai, jauniklius jie augina kartu ir pa- 
laiko ilgalaikius ryšius, kitos rūšies patinų ir patelių poravimasis — 
„vienos nakties nuotykis“, ir jaunikliams tenka patiems savimi pa- 
sirūpinti. Pasirodo, ištikimybe išsiskiriančių graužikų smegenys 
gamina oksitociną, o jų „nedorovingųjų“ pusbrolių smegenys — 
ne. Tačiau kai mokslininkai monogaminiams pelėnams davė pre- 
parato, neutralizuojančio oksitociną, šie mažieji gyvūnėliai lytiš- 
kai santykiaudavo, bet neprisirišdavo prie savo partnerių. O kai 
tyrėjai tiems patiems graužikams davė papildomą dozę oksitoci- 
no, jie stipriai prisirišo vienas prie kito ir šis ryšys nepriklausė nuo 
to, ar jie poravosi, ar ne. 

Mūsų smegenyse oksitocino išsiskiria, kai tikimės fizinio 
kontakto su artimu žmogumi arba jį jau liečiame, ypač patiriant 
stiprias emocijas, pavyzdžiui, orgazmą ar žindant kūdikį. Švedų 
neuroendokrinologė Kerstin Uvnas-Moberg nustatė, kad vien 
mintys apie mylimą žmogų gali paskatinti išsiskirti oksitocino. Jis 
riboja streso hormonų, panašių į kortizolį, išsiskyrimą. 

Parengiamieji tyrimai parodė, kad žmonės, gavę oksitocino, la- 
biau nori bendrauti su kitais. Šie atradimai padeda paaiškinti mano 
stebėjimų rezultatus: nuo tada, kai patiriantys įtampą partneriai iš- 
moksta vienas kitą stipriai apkabinti, jie siekia vienas kito stengda- 
miesi vėl pakartoti šias malonias pokyčių akimirkas. Aš tikiu, kad 
P. J. Į. bendravimas pradeda „girdyti "mus kaip tik šiuo neuroche- 
miniu meilės gėrimu, kurį evoliucija tobulino milijonus metų. At- 
rodo, oksitocinas yra gamtos išrastas būdas prieraišumui skatinti. 

Dar kartą perskaitykite, kaip Čarlis ir Kijoko vėl užmezga tvirtą 
tarpusavio ryšį. 

Prisiminkite praeityje turėtą tvirtą ryšį su mylimuoju, tėvais 
ar artimu draugu. Įsivaizduokite, kad tas asmuo dabar sėdi prieš 
jus. Apie kokį nepaprastą savo prieraišumo poreikį jam pasakytu- 
mėte? Kaip manote, ką jis atsakytų? 

O dabar pamąstykite apie santykius, kai jūsų tarpusavio ryšys 
nebuvo tvirtas. Ko konkrečiai troškote iš to žmogaus? Pasistenkite 
tai pasakyti dviem paprastais sakiniais. Ką tas žmogus būtų atsakęs? 

Dabar panagrinėkite santykius su dabartiniu partneriu. Pa- 
galvokite, ko jums labiausiai reikia, kad jaustumėtės esą saugūs ir 
mylimi. Atsakymą užrašykite. Tada su partneriu pradėkite atvirą 
pokalbį. 

Štai čia sąrašas frazių, kurias dažniausiai vartoja partneriai per 
šio pobūdžio pokalbį. Jei tai jums padės, galite kurią vieną, labiau- 
siai jums tinkančią, pasižymėti ir parodyti partneriui. 

Man reikia jausti, kad: 


+ Esu tau ypatingas (-a) ir tu tikrai vertini mūsų santykius. Man 
reikia, kad įtikintum mane, jog esu tau svarbiausias (-ia) ir 
nieko nėra svarbesnio už mūsų santykius. 

+ Tu manęs trokšti kaip partnerio (-ės) ir mylimojo (-osios), 
tau svarbu padaryti mane laimingą. 

+» Esu mylimas (-a) ir priimamas (-a) su visomis savo silpnybė- 
mis ir netobulumais. Tau nereikia, kad būčiau tobulas (-a). 

+ Esu reikalingas (-a). Nori, kad būčiau šalia. 

+ Esu saugus (-i), nes tau rūpi mano jausmai, nuoskaudos ir po- 
reikiai. 

+» Galiu kliautis tavimi, tikiu, kad man padėsi, neapleisi, kai ta- 
vęs labiausiai reikės. 

+» Būsiu išgirstas (-a) ir gerbiamas (-a). Prašau manęs neatstum- 
ti ir nepriskirti man blogiausių savybių. Suteik man šansą iš- 
mokti būti su tavimi. 

+» Galiu tikėtis tavo paramos, kad išgirsi mane ir visa kita atidėsi 
į šalį. 

+ Galiu paprašyti tavęs apkabinti mane ir suprasti, kad man šito 
paprašyti labai sunku. 


Jei ši užduotis bus per sunki, atlikite lengvesnę - pasikalbė- 
kite apie tai, kaip nelengva aiškiai suformuluoti ir išreikšti savo 
poreikius. Pasakykite partneriui, kaip, jei taip apskritai įmanoma, 
jis galėtų jums padėti tai padaryti. Šis dialogas atskleidžia esminę 
emocinę mūsų gyvenimo dramą, todėl prie jo kartais turime ar- 
tėti iš lėto. 

Jeigu jūs esate tas partneris, kuris klausosi, ir abejojate, kaip 
reikėtų reaguoti, arba pernelyg bijote reaguoti, atvirai tai pripa- 
žinkite. Šiuo atveju dalyvavimas kur kas svarbesnis, nei gebėjimas 
aiškiai reaguoti. Patvirtindami, kad išgirdote partnerio žinią, kad 
jums svarbu tai, kuo ji ar jis su jumis dalijasi, ir kad norite reaguoti 
į tai, ką išgirdote, - yra pirmas pozityvus žingsnis. Jau paskui galė- 
site aiškintis, kaip pradėti tenkinti mylimojo poreikius. 

Drauge su partneriu nuspręskite, kuri iš porų istorijų - Deivi- 
do ir Dianos ar Filipo ir Tabitos - jums artimiausia. 

Po pokalbio „Laikyk mane tvirtai užsirašykite svarbiausias 
judviejų mintis. Heteroseksualių porų partnerei šią užduotį at- 
likti tikriausiai bus lengviau nei vyrui. Daugelis mokslinių tyri- 
mų įrodė, kad gyvus prisiminimus ir emocijas sukėlusius įvykius 
moterys atmintyje išlaiko geriau nei vyrai. Tai lemia fiziologiniai 

moterų ir vyrų smegenų skirtumai, o ne jų susidomėjimas vienas 
kitu. Todėl prireikus šiuo atveju moterys gali savo partneriams 
šiek tiek padėti. 

Esminiai teiginiai pagelbės porai toliau nagrinėjat savo vidaus 
ir išorės dramas ir ateityje atliks vedlio funkcijas „Laikyk mane 
tvirtai“ pokalbiuose. 


„Laikyk mane tvirtai“ pokalbis - pozityvus tarpusavio ryšio su- 
tvirtinimas. Jis pasiūlo priešnuodį tomis akimirkomis, kai nutols- 
tama vienas nuo kito įsisukus negatyvaus bendravimo ratui, ir 
leidžia į pasaulį žvelgti drauge, kaip komandai. Bet dar svarbiau, 
kad kaskart tokio pokalbio sukuriamos šio emocinio rezonanso 
akimirkos vis labiau sutvirtina partnerių tarpusavio ryšį. Šių po- 
kalbių galia suderinti ir keisti mūsų santykius akivaizdi. Kaip pa- 
matysite skaitydami apie kitus pokalbius, toks atviras dalijimasis 
mintimis paveikia visus kitus tarpusavio santykių aspektus. 


S pokalbis 


Atleidimas už skriaudas 


„Visi sako, kad atlaidumas - gera savybė, 
kol patiems netenka už ką nors atleisti.“ 


C. S. Lewis 


Konradas ir jo žmona Helena įsitraukę į „Laikyk mane tvirtai“ 
pokalbį, net oras virpa nuo emocijų rezonanso. „Leisk man tave 
priglausti, - maldauja Konradas. - Pasakyk, ko tau reikia.“ Helena 
pasisuka į jį šypsodamasi, lyg ketintų tuoj pat patenkinti jo prašy- 
mą. Tik staiga jos veidas paniūra. Ji spokso į grindis. O tada lyg iš 
toli sklindančiu balsu sako: „Kai aš ten buvau, sėdėjau ant laiptų ir 
pasakiau tau: „Gydytojas mano, kad sergu. Krūties vėžiu. Visą gy- 
venimą šito laukiau žinodama, kad taip ir bus. Mano mama mirė 
nuo jo. Močiutė - taip pat. Dabar jis atėjo manęs.“ 

Jos balsas pasikeičia, ji sumišusi. „Tu praslinkai pro mane, te- 
nai sėdinčią, - ji paliečia sau petį, lyg vis dar jausdama aną prisi- 
lietimą, — ir pasakei: „Susiimk. Nėra jokio reikalo eiti iš proto ir 
kelti sumaištį, kai nesi tikra. Nusiramink, vėliau pasikalbėsime, ką 
daryti“ Tu užlipai laiptais į darbo kambarį ir uždarei duris. Praėjo 

amžinybė, kol nulipai žemyn. Palikai mane vieną ten sėdėti. Tu 
mane mirštančią palikai ant tų laiptų.“ 

Jos balsas vėl pasikeičia. Guviu, dalykišku tonu man sako, kad 
juodu su Konradu padarė didelę pažangą užsiimdami santykių te- 
rapija, daugiau tokių negailestingų barnių, kokie atvedė juos pas 
mane, nebepasitaiko. Iš tikrųjų reikalai smarkiai pagerėjo, todėl, 
ko gero, jau nebėra ko aptarti. Konradas sutrikęs ir pritrenktas to, 
kas ką tik buvo. Pokalbis ant laiptų įvyko daugiau nei prieš trejus 
metus, o gydytojo spėjimas nepasitvirtino - Helena neserga krū- 
ties vėžiu. Siekdamas nesukelti barnio Konradas paskubom prita- 
ria žmonos nuomonei dėl terapijos poveikio: viskas esą puiku ir 
nebeliko nieko, ką dar reikėtų aptarti. 


Maži įvykiai - skaudūs padariniai 


Esu ir anksčiau mačiusi tokių netikėtų atotrūkio akimirkų. Po- 
ros nuolat daro pažangą, jas gaubia švelniausi jausmai ir staiga... 
bumbt! Kuris nors iš partnerių prisimena įvykį, kartais iš pažiū- 
ros visai nereikšmingą, ir pasijuntama taip, lyg iš kambario būtų 
išsiurbtas visas deguonis. Šildanti viltis akimirksniu virsta sting- 
dančia neviltimi. 

Bet kaip vienas mažas įvykis gali turėti tokios visa apimančios 
galios? Na, akivaizdu, kad tas įvykis nemenkas. Bent jau vienam iš 
partnerių jis labai reikšmingas. 

Per terapijos ir tyrimų dešimtmečius aš atradau, kad tam tikri 
įvykiai ne tik paliečia mūsų jautriąsias vietas ar „užgauna jaus- 
mus . Jie padaro tokią gilią žaizdą, kad mūsų pasaulis apsiverčia 
aukštyn kojomis. Tai santykių traumos. Žodyne žodžio trauma 
apibrėžtyje minimos žaizdos, sukeliančios baimę ir bejėgiškumą, 

kurios priverčia suabejoti visų turėtų nuostatų apie įvykių nuspė- 
jamumą ir kontrolę teisingumu. 

Harvardo medicinos mokyklos profesorė Judith Herman pa- 
stebi, kad traumų padariniai būna ypač skausmingi, kai yra susiję 
su „žmogiškojo ryšio pažeidimu“. Argi gali būti kas nors skau- 
džiau, nei būti užgautam tų žmonių, kuriais pasitikima manant, 
kad kaip tik jie padės ir mus saugos? 

Helena ir Konradas su santykių trauma susidūrė akis į akį. Ir 
nors įvykis ant laiptų buvo prieš trejus metus, jis tebebuvo labai 
gyvas, niekais paverčiantis bet kokią Helenos galimybę ištiesti 
ranką savo vyrui. Po šio atsitikimo Helena bendraudama su Kon- 
radu būdavo susierzinusi ir nepatikli, jos reakcijos svyruodavo 
nuo ryškių šio įvykio prisiminimų iki visiško atsiribojimo ir arti- 
mumo atmetimo. Nustatyta, kad per didelis budrumas, prisimi- 
nimai ir artimumo vengimas - tai trauminio streso požymiai. Kai 
Helena iš tikrųjų stengdavosi aptarti savo jausmus, Konradas šį 
įvykį menkindavo ir palikdavo ją dar labiau suirzusią. Dabar, kai 
Konradas prašo Heleną rizikuoti drauge, leisti ją apglėbti, ji tuoj 
pat prisimena laiką, kai, būdama drauge su juo, buvo tokia pažei- 
džiama. Aidi aliarmas ir ji atsisako vėl tenai grįžti. Šitą akimirką 
vadinu „niekada daugiau“. Be jokios abejonės, pokalbis „Laikyk 
mane tvirtai pakliūva į aklavietę. 

Jei grėsmės akivaizdoje iš mylimo žmogaus nesulaukiama 
emociškai tvirtybės teikiančios reakcijos, tai gali paveikti tarpu- 
savio santykius apskritai, pažymi prieraišumo tyrėjai Jeffas Simp- 
sonas iš Minesotos universiteto ir Stevenas Rholesas iš Teksaso 
AXM universiteto. Tai gali nustelbti šimtus mažesnių teigiamų 
įvykių ir vienu kartu sutriuškinti meilės ryšio saugumą. Tokie įvy- 
kiai tampa galingi dėl griežto neigiamo atsakymo, kurį jie „patei- 
kia“ žmogui į jam ramybės neduodančius klausimus: „Ar paremsi 


189 


SEPTYNI ESMINIAI POKALBIAI 


mane tada, kai pagalbos reikės labiausiai? Ar nesi abejingas mano 
skausmui?“ 

Kai itin reikia mylimo žmogaus paramos, vietos kompromi- 
sams ar dviprasmiškumui lieka ne kažin kiek. Šį testą partneris 
išlaiko arba neišlaiko. Šios akimirkos gali sumalti į šipulius visas 
teigiamas nuostatas tiek apie pačią meilę, tiek apie mylimo žmo- 
gaus patikimumą ir taip duoti pradžią sielvartui dėl santykių arba 
ir taip trapų tarpusavio ryšį padaryti dar trapesnį. Neįvardijus ir 
neišnagrinėjus šių įvykių neverta tikėtis jautrumo ir emocinio įsi- 
pareigojimo. 

Kai pirmą kartą drauge su kolegomis pradėjome žiūrėti „Lai- 
kyk mane tvirtai“ vaizdo įrašus, manėme, kad išdavystė visuomet 
būna ta žaizda, dėl kurios santykiai „nukraujuoja“. Vis dėlto mums 
atrodė, kad žodis išdavystė ne visai tinka skausmui, apie kurį pa- 
sakojo įskaudinti partneriai, apibūdinti. „Per mūsų santykių lai- 
kotarpį buvo daugybė nuoskaudų ir sunkių valandų, - Fransina 
aiškina Džozefui, kadaise sukusiam romaną su kolege. - Sutinku, 
kad galėjai jaustis apleistas gimus dvynukams, kad tuomet, kai su- 
tikai tą moterį, buvai nusivylęs mūsų intymiu gyvenimu. Aš galiu 
netgi suprasti, kad tavo santykiai su ja išsiplėtojo taip staiga, jog 
buvai tiesiog įtrauktas į juos. Iš tiesų ne pats romanas didžiausia 
problema. Negaliu pamiršti, kaip man apie tai pasakei. Aš visą 
laiką galvoju apie tai. Tu matei, kokia buvau priblokšta. Tiesio- 
gine prasme buvau pritrenkta. Ir ką tu darei tada, juodžiausiomis 
mano gyvenimo akimirkomis? Dėl savo užmegzto romano kalti- 
nai mane. Tu vardijai mano blogąsias savybes, vis kalbėjai, kaip 
tavo gyvenimas galėjęs klostytis be manęs. Atrodė taip, lyg manęs 
iš viso nebūtų. Tu manęs visiškai nepaisei. Prie šios situacijos aš 
nuolat grįžtu. Jeigu tu iš tikrųjų kada nors mane mylėjai, tai kaip 
šitaip galėjai elgtis?“ 

Akivaizdu, kad Fransina išgyvena ne tik dėl Džozefo neišti- 
kimybės ir išdavystės. Supratau, kad nors įskaudinti partneriai 
dažnai jaučiasi esą išduoti, pirmiausia jie jaučiasi sutuoktinio pa- 
likti. Jų raudas dažniausiai galima apibūdinti žodžiais: „Ir kaip tu 
galėjai mane palikti tokią sunkią akimirką?“ Paprastai partneriai 
patiria santykių traumas tada, kai išgyvena stiprų emocinį stresą, 
esant itin dideliam prieraišumo poreikiui - įvykus persileidimui, 
mirus tėvams, staiga netekus darbo, sužinojus, kad serga pavojin- 
ga liga ir gydantis nuo jos. 

Sutuoktiniai, sukeliantys šias nuoskaudas, nebūna piktavališ- 
ki ar sąmoningai nejautrūs. Iš tikrųjų jie netgi turi geriausių keti- 
nimų. Kitaip tariant, jie nežino savo mylimųjų prieraišumo po- 
reikių ir negali suteikti jiems emocinės ramybės. Kai kurie, be to, 
būna įsitraukę į kovą su savo pačių nerimu. Kaip Semas, liūdnai 
savo žmonai sakantis: „Kai pamačiau tą kraują, tiesiog pakvaišau. 
Aš net nesuvokiau, kad prarandu kūdikį. Maniau, kad tu miršti. 
Kad netenku tavęs. Puoliau spręsti problemos. Palikau tave vieną 
ant užpakalinės taksi sėdynės, atsisėdau šalia vairuotojo ir ėmiau 
jam nurodinėti, kuria kryptimi važiuoti į ligoninę. Aš nesupratau, 
ko tau tada iš manęs reikėjo.“ 

Su santykių traumomis partneriai dažnai stengiasi tvarkytis 
jas ignoruodami arba mėgindami užmiršti. Jie daro didelę klai- 
dą. Įprastos kasdienės nuoskaudos lengvai išmetamos iš galvos, 
ypač jautrios vietos gali pamažu išnykti (jeigu liausimės jas draskę 
šėtoniškais dialogais), bet neišsiaiškinus, kas sukėlė traumą, nuo 
jos neišgyjama. Dėl jų atsiradęs bejėgiškumas ir baimė beveik ne- 
išdildomi. Jie susiję su mūsų išlikimo instinktais. Išmintingiau, 
išlikimo prasme, būti nepatikliam ir suvokti, kad pavojaus iš tik- 
rųjų nėra, nei būnant patikliam susidurti su tikru pavojumi. Šis 
nepasitikėjimas apriboja įskaudinto partnerio gebėjimą rizikuoti 

ir stipriau emociškai prisirišti. O trauma kankina. Kuo labiau He- 
lena reikalauja, kad Konradas atsiprašytų už tai, jog paliko ją ant 
laiptų, tuo daugiau racionalių pasiaiškinimų atranda vyras. O jie 
tik patvirtina jos vienišumo jausmą ir palaiko jos pyktį. 

Partneriams kartais pasiseka suskaidyti emocines traumas 
į dalis, bet to padarinys — šalti tarpusavio santykiai ir atotrūkis 
vienas nuo kito. Be to, pastatyta barikada saugo tik kurį laiką. 
Užgauti jausmai prasiveržia, kai į pirmą vietą iškyla prieraišumo 
poreikis. Laris, įtakingas vadovas, metų metus į žmoną Siuzaną 
nekreipė dėmesio. Bet išėjęs į pensiją ėmė ją „merginti“. Jų san- 
tykiai pagerėjo, bet per pokalbį „Laikyk mane tvirtai, kai Laris 
tikėjosi paguodos iš žmonos, ji pratrūko. Siuzana pasakė, jog po 
to, ką jis padarė „virtuvėje Moriso gatvėje, ji nusprendusi daugiau 
niekada jo neprisileisti arti, kad jis negalėtų jos įskaudinti. 

Laris neturi nė mažiausio supratimo, apie ką kalba Siuza- 
na, tačiau jis tikrai žino, kad Moriso gatvėje jie nebegyvena jau 
septyniolika metų! Siuzana nepamiršo, kas atsitiko vieną karštą 
popietę. Ji buvo prislėgta, dar neatsigavusi po patirto eismo įvy- 
kio, negana to, jos pečius užgriuvo trijų mažų vaikų auklėjimo 
rūpesčiai. Laris grįžęs namo rado ją sėdinčią virtuvėje ant grin- 
dų ir kūkčiojančią. Ji labai santūri moteris, bet tada maldavo ją 
apkabinti. Jis tepasakė, kad ji turinti susiimti, ir nuėjo skambinti 
telefonu. Siuzana sako Lariui: „Aną popietę, tysodama tenai, aš 
lioviausi verkti. Aš suakmenėjau. Pasakiau sau, kad daugiau nie- 
kada nepakartosiu šios klaidos — nesitikėsiu, kad tu pasirūpinsi 
manimi. Kad kliausiuos savo seserimis. Ir visus tuos metus tu 
šito netgi nepastebėjai! O dabar tau staiga manęs prireikė ir nori, 
kad būčiau su tavimi atvira?“ 

Vienintelis būdas susidoroti su šiais prieraišumo pažeidi- 
mais - atvirai juos įvardyti ir kartu gydyti. Rekomenduojama tai 

daryti nedelsiant. Aš tuo įsitikinau, kai mano aštuonmetis sūnus, 
kamuojamas ūmaus apendicito skausmų, parkrito prie ežero vy- 
kusiame vakarėlyje, kurio šeimininkai buvome aš ir mano vyras 
Džonas. Aš išskubėjau į artimiausią ligoninę nurodžiusi Džonui 
baigti vakarėlį ir važiuoti iš paskos. Mažoje vietinėje ligoninėje 
operuoti negalėjo, ir mes ilgai, nerimaudami važiavome į mies- 
tą. Kai tenai nuvykome, reikalai buvo visai prasti. Atskubėjęs 
chirurgas tik pažvelgęs į mano sūnų pareiškė, kad turįs operuoti 
„tuojau pat“. Vėl paskambinau vyrui, o jis vis dar buvo prie eže- 
ro! Praėjus dviem valandoms žiūrėjau, kaip mano sūnus buvo 
vežamas į intensyviosios terapijos skyrių, o mano vyras nerū- 
pestingai žingsniavo ligoninės koridoriumi. Aš užsiplieskiau. Jis 
buvo priblokštas, kad buvau tokia išsigandusi ir jaučiausi tokia 
vieniša. Jis suprato mano pyktį ir nusivylimą, paaiškino, kodėl 
atvyko taip vėlai, ir nuramino mane. Vis dėlto man prireikė laiko 
įsitikinti, kad jis suprato, kas dėjosi mano širdyje. Per artimiau- 
sias savaites mes šį įvykį nagrinėjome kelis kartus, kol šią žaizdą 
galutinai išgydėme. 

Konrado ir Helenos gydymasis prasideda mano kabinete: vy- 
ras aiškina, kad palikęs ją ant laiptų valandą verkė. Jis manė, kad 
parodęs savo baimę ir silpnumą dar labiau ją nuliūdintų. Ligi šiol 
Konradas slėpė savo gėdą tuo pat metu bergždžiai stengdamasis 
įtikinti žmoną atleisti. 

Svarbiausia partneriams — atlaidumas. Socialinius reiškinius 
nagrinėjantys mokslininkai tiek meilę, tiek atlaidumą pradėjo 
tirti visai neseniai. Dauguma tyrėjų apie atlaidumą kalba kaip 
apie morale grindžiamą sprendimą. Atsikratyti nuoskaudos ir at- 
leisti žmogui už blogą elgesį laikoma teisingu ir geru dalyku. Ta- 
čiau žmogui nepakanka vien tik sprendimo atleisti, kad atgautų 
prarastą pasitikėjimą jį įskaudinusiuoju ir tarpusavio santykiais. 


193 


SEPTYNI ESMINIAI POKALBIAI 


Partneriams reikia tam tikrų gydomųjų pokalbių, skatinančių ne 
tik atleisti, bet ir vėl pasitikėti. Atgimęs pasitikėjimas - štai svar- 
biausias tikslas. 

Maždaug prieš penkerius metus pradėjau žymėtis partnerių 
atlaidumo ir susitaikymo šokio žingsnius. Drauge su savo stu- 
dentais ir kolegomis peržiūrinėdama konsultacijų vaizdo įrašus 
mačiau, kad kai kurios poros atsitrenkia į „niekada daugiau“ aki- 
mirkos skausmą ir pakliūva į aklavietę, o kai kurios susidoroja su 
tuo, kas santykius griauna. Mes supratome, kad poros turi gebėti 
įveikti 1, 2, 3 pokalbius ir taip sukurti savo santykių saugumo pa- 
grindą, ir tik po to jos turėtų įsitraukti į „Atleidimo už skriaudas“ 
pokalbį. 

Neseniai atlikti tyrimai padėjo mums geriau suprasti santykių 
traumas. Sužinojome, kad jos ne visada akivaizdžios, kad svar- 
būs ne įvykiai patys savaime, o jų sukeltas pažeidžiamumas. Kai 
kuriems partneriams tam tikrais momentais flirtavimas gali būti 
skaudesnis nei pats romanas. Mes taip pat atradome, kad poros 
gali kentėti nuo daugybinių traumų, ir kuo jų daugiau, tuo sun- 
kiau atkurti pasitikėjimą. Svarbiausia išmokta pamoka - turime 
kreipti dėmesį į partnerio nuoskaudą ir nesiliauti klausinėjus tol, 
kol incidento esmė neišaiškėja galutinai, netgi jeigu pats įvykis at- 
rodo menkas ar nuoskauda išpūsta. 

Merė ir Ralfas atpažino šėtoniškus dialogus ir gali kalbėtis 
apie savo jautriausias vietas, apžvelgti „lemiamas akimirkas“, bet 
Merė vilkina pradėti „Laikyk mane tvirtai“ pokalbį. Užuot įsitrau- 
kusi į pokalbį, ji nesiliauja minėjusi pikantiškų nuotraukų, kurias 
Ralfas buvo palikęs namie ant savo rašomojo stalo, vaizduojančių 
jį ir jo sekretores skyriaus vakarėlyje vilkinčius tik apatiniais. O jis 
juk žino, kad ji reguliariai tą stalą tvarkanti. Ralfas atsiprašinėja, 
pripažįsta, kad vakarėlyje šiek tiek „perlenkta“, kad nuotraukos 

nepriimtinos, tvirtai užtikrina, jog jokių intymių dalykų nebuvo. 
Jis iš tikrųjų nesupranta, kodėl ji taip įsižeidė. Vyras stengiasi įsi- 
jausti į Merės pasakojimą ir pagaliau pastebi, kad ji nuolat kartoja: 
„Kaip tik tada, po to, kas buvo įvykę“ Todėl jis klausia: „Kokią 
reikšmę turi laikas visai šiai istorijai?“ 

Merė apsipila ašaromis. „Kaip gali šito klausti? Ar tu nepri- 
simeni? Tai įvyko po tų siaubingų diskusijų, kai pasakei, kad aš 
tik slopinu tave. Tu reikalavai, kad įsigyčiau šilkinių apatinių ir 
pasiskaityčiau knygų apie seksą. Tėvų namuose buvau griežtai 
auklėjama. Pasakiau, jog esu per drovi, kad taip daryčiau. Bet tu 
neatlyžai. Pasakei, jeigu šito nepadarysiu, mes neišliksime drau- 
ge kaip pora. Taigi aš padariau tai. Dėl mūsų. Padariau viską, bet 
man buvo taip gėda, jaučiausi tokia pažeminta. O tu, atrodo, net 
nepastebėjai. Niekada net nepasakei, kad tau buvo malonu! Nė 
karto. Bet pozuodamas tose nuotraukose atrodei labai patenkin- 
tas ir merginos - taip pat. Jos nebuvo drovios kaip aš. Aš pasikei- 
čiau, kad būčiau kaip tos merginos, bet tai - nesvarbu. Ir pasku- 
tinis dalykas buvo tas, kad tu, žinodamas, jog tvarkau tavo stalą, 
netgi nepagalvojai, kaip jausčiausi radusi tas nuotraukas! Tau bu- 
vau tiesiog niekas!“ Dabar Ralfas supranta žmonos skausmą. Jis 
palinksta prie jos, paima už rankos ir ramina. 

Šiuo atveju tiek Merė, tiek Ralfas parodė drąsą ir ryžtą 
kruopščiai analizuodami įvykį, kol išryškėjo visa jo esmė. Kartais 
tol nežinome, kas tam tikru atveju mus žeidžia, kol visko neišna- 
grinėjame drauge su partneriu. Būna labai sunku mus įskaudinu- 
siam žmogui pasakyti, kas iš tiesų mus žeidžia. Tačiau skausmas 
visada prasmingas, jeigu jį siejame su prieraišumo poreikiais ir 


baimėmis. 

Šeši žingsniai atleidimo link 
Kokie yra pokalbio „Atleidimas už skriaudas“ žingsniai? 


1. Įskaudintas partneris turi išsakyti savo skausmą taip atvirai 
ir paprastai, kaip tik įmanoma. Ne visada tai padaryti lengva. 
Tai reiškia, kad reikia atsispirti pagundai apkaltinti partnerį 
ir dėmesį sutelkti į pačias nuoskaudas, aplinkybes, kuriomis 
viskas įvyko, ir saugumo su partneriu jausmą. Kai būna sun- 
ku užčiuopti skriaudos esmę, stengiamės padėti žmonėms 
„įjungti“ emocijas užduodami šiuos klausimus: 

Ar kilus ekstremaliai situacijai sulaukiau paguodos? Ar 
jaučiausi apleistas (-a) ir vienišas (-a)? Ar jaučiau, kad partne- 
ris manęs nevertina tada, kai man žūtbūt reikėjo patvirtinimo, 
jog aš ir mano jausmai esame svarbūs? Ar staiga nepasirodė, 
kad partneris - pavojaus šaltinis, o ne saugus prieglobstis, 
kurio taip reikėjo? Šie klausimai taiko tiesiai į traumuojančią 
prieraišumo žaizdų esmę. 

Gali būti nelengva peržiūrėti emocijas siekiant išgryninti 
pačią nuoskaudos esmę. O „kaltajam“ tiek pat sunku stengtis 
nepasiduoti, kaip ir girdėti apie savo partneriui sukeltą kančią. 
Pokalbiai apie savo ypač jautrias vietas, šėtoniškų dialogų ana- 
lizė turėtų padėti įsijausti į vienas kito atviras išpažintis netgi 
tada, kai atviravimo turinys kelia nerimą. Kai abu partneriai 
geba suprasti esmines prieraišumo nuoskaudų, poreikių ir ki- 
lusių baimių priežastis, jie gali sulėtinti diskusijų tempą ir imti 
vienas kitam padėti. 

Po mėnesių mėnesius trukusių abipusių kaltinimų Vera 
pagaliau pajėgia pasakyti Tedui: „Pamirškime tą laikotarpį, 
kai tau būdavo sunku eiti į chemoterapijos seansus drauge su 

manimi. Žinau, kad šie su vėžiu susiję dalykai tave nukeldavo 
į laikus, kai, būdamas dvylikametis berniukas, stebėjai, kaip 
tavo mama, vienintelis žmogus, kuriam tu kada nors iš tiesų 
rūpėjai, miršta nuo vėžio. O vaizdas, kurį prisiminus man už- 
gniaužia kvėpavimą, yra ta diena, kai grįžau namo ir verkiau, 
verkiau. Pasakiau tau, kad ilgiau šito neištversiu. O tu nieko 
nepasakei. Tu nieko nepadarei. Bet tada užėjo mano sesuo, 
pameni? Ji labai susinervino, puolė į ašaras, ir tu pašokai nuo 
kėdės jos raminti. Tu laikei ją apglėbęs, tyliai šnibždėjai, — 
Vera pratrūksta kūkčioti, bet toliau kalba: - Tu guodei, bet 
ne mane. Tavo raminimas, prisilietimai buvo skirti ne man. 
Tą naktį pasakiau sau, kad verčiau jau viena numirsiu, nei vėl 
tavęs paprašysiu rūpintis manimi. Tačiau šis skausmas tebėra 
gyvas ir su juo vis dar esu viena. Tedas žiūri į Verą ir staiga 
suvokia jos širdgėlą ir įniršį. Tai siaubinga žinia, bet ji bent jau 
suteikia aiškumo. Vera dūrė pirštu tiesiai į žaizdą. Tedas tai pa- 
matė. Dabar gali prasidėti gydymasis. 


Sukėlęs skausmą partneris emociškai dalyvauja, jis pripažįs- 
ta nuoskaudą patyrusio partnerio širdgėlą ir savo vaidmenį. 
Įskaudinti partneriai, kol nepatikės, kad kita pusė tikrai visiš- 
kai pripažįsta suteikusi skausmo, negalės šio skausmo atsikra- 
tyti. Jie protestuodami ir reikalaudami vėl šauksis partnerio. 
Tai turi aiškią prasmę, jeigu suprantame, kas yra prieraišumas. 
Jei asmuo nesuvokia, kaip užgavo kitą žmogų, tai kaip pastara- 
sis gali juo pasikliauti ar jaustis saugus būdamas drauge? 
Ankstesnėse diskusijose apie traumas matėme, kad skau- 
dintoją kartais apima gėdos ar saviplakos jausmai. Tai skati- 
na atminti, kad meilės ryšių klaidos neišvengiamos. Mes visi 
kartais ilgimės mylimųjų artimumo. Mes visi būname sutrikę. 

Visi įklimpstame savo pačių baimėse ir kartais mums nepa- 
vyksta apsaugoti mylimųjų, kad jie neparpultų. Nėra nei to- 
bulų sielos draugų, nei nepriekaištingų mylimųjų. Mokyda- 
miesi mylėti visi klupinėjame, kartkartėmis užminame vieni 
kitiems ant kojos. 

Galbūt partneris niekada anksčiau neįsigilindavo į prie- 
raišumo ženklus ir tik dabar iš tikrųjų pradeda suvokti, kokį 
skausmą sukėlė. Svarbu turėti galvoje, kad nors įvykio ir būta 
praeityje, įskaudinęs partneris jo poveikį ateičiai gali pakeisti. 
Padėdamas užgautam mylimajam suprasti savo reakciją pa- 
gelbsti atgauti tikėjimą, kad ateityje bus kitaip. Raminimas ir 
emocinė šiluma taip pat padeda įskaudintajam kitaip priimti 
savo skausmą. 

Tedas sako: „Dabar imu tai suprasti. Pastaruosius kelis 
kartus mes kalbėjome apie tai, aš galėjau tau pasisakyti, kaip 
tavo vėžys sustingdydavo mane „lyg elnią, patekusį į mašinos 
šviesų srautą. Tai buvo lyg pakartojimas situacijos, kai sirgo 
mano mama. Tačiau tu teisi. Tą dieną matei mane pakylantį 
guosti tavo sesers, tavo trokštamą paguodą suteikiantį jai... 
Vera linkčioja ir kūkčioja, jis tai mato ir jo balsas švelnėja. „Tau 
tai buvo nepakeliama.“ Ji vėl linkteli. „Tai buvo netgi blogiau 
nei mano sąstingis. Aš nepaguodžiau ir iki šiol neguodžiu ta- 
vęs netgi matydamas, kad esi įskaudinta. Kodėl šitaip elgiuo- 
si? Manau, kaltas mano požiūris į tave. Tu esi tokia stipri, tik- 
rai stipresnė nei aš. Žinau, tai tikrai kvaila, bet aš galvoju, tada 
buvo lengviau raminti tavo seserį, nes kaskart į tave pažvelgęs 
pamatydavau savo pralaimėjimą ir bejėgiškumą. Nes tu man 
reiški labai daug“ Vera kurį laiką svarsto išgirstus žodžius, 
tada jos lūpose ima rastis nedrąsi šypsena. 

3. Partneriai pradeda atvirkščiai taikyti „niekada daugiau“ for- 
mulę. Aš tai suprantu kaip norą pakeisti scenarijų. Vera išnyra 
iš už gynybinės sienos ir sako Tedui, kad jaučiasi labai vieniša, 
kad jaučia kartėlį ir neviltį. Ji sako: „Kitą dieną po to, kas įvy- 
ko, nusprendžiau, kad tau tai buvo per sunku. Nebuvau tikra, 
ar tau tikrai rūpėjo, kaip aš su visu tuo susidorojau. Taigi kova 
su vėžiu staiga tapo beprasmiška. Norėjau tiesiog pasiduoti.“ 
Kalbėdama ji stebi Tedo veidą. Jame matyti nuoskauda. Jis 
sako: „Aš nenoriu, kad šitaip jaustumeis, negaliu pakelti min- 
ties, kad tu norėjai pasiduoti. Liautis kovojus dėl to, kad aš 
negalėjau tavęs paguosti. Tai siaubinga.“ 


4. Įskaudinusieji partneriai dabar prisiima kaltę, atgailauja ir 
apgailestauja, kad sukėlė nuoskaudą savo mylimiesiems. Tai 
neturi vykti nuasmeninta ar gynybine atsiprašymo forma. Jei 
bus šaltu tonu pasakyta: „Klausyk, aš atsiprašau, gerai?“, tai ne 
tik neliudys apgailestavimo, bet dar ir parodys, kad partnerio 
patirtas skausmas menkinamas. Jei norime, kad įskaudintasis 
atgaila patikėtų, turime įsiklausyti ir įsijausti į mylimojo jau- 
čiamą skausmą taip, kaip aprašyta 3-iame žingsnyje. Turime 
parodyti, kad mylimojo skausmas veikia ir mus pačius. Kai 
Tedas atsigręžia į Verą ir ima kalbėti, jo balse girdėti liūdesys ir 
sąžinės graužatis, juos išduoda jo veidas. Jis jai sako: „Aš tikrai 
tave įskaudinau, ar ne? Nepasirūpinau tavimi. Labai dėl to ap- 
gailestauju, Vera. Buvau visai išmuštas iš vėžių ir palikau tave 
galynėtis su priešu vieną. Man sunku tai pripažinti. Nenoriu 
savo paties akyse atrodyti toks žmogus, toks vyras, kuris tave 
štai taip nuvilia. Bet aš šitaip pasielgiau. Tu turi teisę pykti. 
Niekada nemaniau, kad mano parama gali būti tokia svarbi. 
"Tačiau dabar aš žinau, kad tave įskaudinau labai stipriai. Neiš- 

maniau, ką turiu daryti, todėl tik jaudinausi ir nieko nedariau. 
Noriu pamėginti pagerinti padėtį. Jei tik leisi.“ 

Akivaizdu, kad Verą labai sujaudino Tedo atsiprašymas. 
Ką tokio jis padarė, kas šiuo atveju buvo taip veiksminga? 
Pirma, jo elgsena aiškiai byloja, kad jis jaučia Veros skausmą 
ir dėl jo jaudinasi. Antra, jis atvirai jai pasako, kad jos pyktis 
pagrįstas. Trečia, jis atvirai prisipažįsta, ką padarė tokio, kas ją 
taip stipriai užgavo. Ketvirta, visa jo povyza šaukte šaukia, kad 
jam gėda. Jis žmonai pasako, kad jaučiasi nusiminęs ir nusivy- 
lęs savo paties elgesiu. Penkta, jis dar kartą patikina nuo šiol 
paremsiąs ją besigydančią. 

Svarbiausia tinkamai atsiprašyti! Aš mėginau tai padaryti 
tris kartus norėdama pasiekti bent pusę to, ką pasiekė Tedas, 
ir atsiprašyti savo dukters po to, kai stipriai užgavau jos jaus- 
mus. Tedo atsiprašymas nėra tik atgailavimas - tai ir kvietimas 
vėl atkurti ryšį. 


Dabar jau gali vykti ir „Laikyk mane tvirtai pokalbis - dėme- 
sys sutelkiamas į prieraišumui padarytas žaizdas. Įskaudinti 
partneriai įvardija, kas jiems padėtų įsijausti į buvusio įvykio, 
kai patyrė traumą, momentą. Tada jie tiesiai paprašo, kad jų 
prieraišumo poreikiai būtų patenkinti, kitaip sakant, kad jų 
mylimi žmonės reaguotų kitaip, nei reagavo tuomet. Taip ku- 
riamas naujas emocinis ryšys, veikiantis lyg priešnuodis prieš 
beviltišką atskirtį ir atotrūkį, kuriuos sukėlė tas incidentas. 
„Tada man reikėjo, kad paguostum ir paremtum. Man reikėjo, 
kad apkabintum. Man ir dabar šito reikia! - Vera pareiškia Te- 
dui. - Tuomet patirti baimės ir bejėgiškumo jausmai manęs 
neapleidžia ligi šiol. Kai pagalvoju, kad vėžys gali atsinaujin- 
ti, ar netgi, kai jaučiu atotrūkį tarp mūsų, man reikia, kad iš- 

sklaidytum abejones.“ Tedas atsako: „Aš noriu, kad jaustum, 
jog gali manimi pasikliauti, kad prireikus būsiu su tavimi. 
Aš darysiu viską, ką tik reikės. Man ne visada pavyksta gerai 
perprasti kitų žmonių jausmus, tačiau aš mokausi. Nenoriu, 
kad jaustumeisi vieniša ir išsigandusi: Dabar tai jau gydantis 


P. J. Į. pokalbis. 


Pora dabar kuria istoriją, naujai nušviečiančią tą tiek skausmo 
sukėlusį įvykį, sugriautą pasitikėjimą ir tarpusavio ryšį, susifor- 
mavusius šėtoniškus dialogus. Svarbiausia, kad ši istorija yra 
apie tai, kaip jie drauge atvirai pripažino patyrę santykių trau- 
mą ir pradėjo ją gydyti. Tai primena naujo gobeleno audimą 
naudojant visus turimus siūlus. Dabar pora, jau kaip komanda, 
gali aptarinėti, kaip padėti vienas kitam tobulėti ir toliau gydy- 
ti santykių traumą bei užkirsti kelią kitoms. Siekiant užtikrinti 
gydymąsi gali prireikti sukurti tam tikrų ritualų, kurie nura- 
mintų įskaudintą partnerį. Pavyzdžiui, jei praeityje būta meilės 
romano ,į šalį“, pora gali susitarti, kad apie kiekvieną kontaktą 
su buvusiu meilužiu ar meiluže bus tuoj pat pranešama įskau- 
dintai pusei ar kad buvęs neištikimas partneris nuolat skam- 
bins ir pasakos, ką, kur ir su kuo veikia. Kartą Tedas, kalbėda- 
masis su žmona, pasakė: „Kvailiausia, kad man buvo lengviau 
raminti tavo seserį nei tave, nes ji man ne tokia svarbi kaip tu! 
Suja aš nebijau susipainioti ar suklysti. Suprantu, kodėl nuo to 
laiko, kai tai atsitiko, tu nė karto nesikreipei į mane paguodos, 
pavyzdžiui, tuomet, kai išsigandai, kad vėžys gali pasikartoti. 
Matau, kaip emociškai mes vienas nuo kito vis labiau tolome. 
Aš žinau, kiek daug tau prireikė drąsos vėl šią temą imti nag- 
rinėti su manimi. O juk aš tau nepadėjau, kai tu mėginai tai 
daryti anksčiau. Tu stengeisi rodyti nusivylimo ženklus, o aš 

maniau, kad ketini sugriauti mūsų namus. Man patinka, kai ga- 
lime taip atvirai kalbėtis ir neįstrigti visame tame mus supan- 
čiame skausme.“ Vera Tedui atsako: „Man patiko, kai pasakei, 
kad tau padėtų, jei pasignalizuočiau vėliavėle: „Laikas „laikyti 
mane tvirtai , Tedai. Atrodo, tu iš tikrųjų mąstai, kaip prisitai- 
kyti ir užtikrinti, kad tai, kas buvo, vėl nenutiktų.“ 


Tedas ir Vera sklandžiai atliko visus šiuos žingsnius. Bet pasi- 
taiko porų, kurioms tai padaryti kur kas sunkiau. Jeigu šėtoniški 
dialogai nuolat vargina, pasitikėjimo ir saugumo likę labai mažai, 
pokalbį „Atleidimas už skriaudas“ gali tekti kartoti keletą sykių. 
Taip pat ir tada, jei traumuojančių įvykių būta ne vieno. Tačiau 
tokiais atvejais paprastai viena kuri nors nuoskauda išryškėja la- 
biausiai. Taigi ją išgydžius ir kitos išnyksta, lyg pajudinus kortų 
namelį. 

Kita vertus, dėl kai kurių įvykių, dažniausiai neištikimybės, taip 
pat sunkiau atleisti už skriaudas. Minėtu atveju tiek daug sielvartą 
keliančių aplinkybių. Tačiau ir tada paprastai būna vienas momen- 
tas, apimantis visą skriaudą. Prisimenate Fransiną ir Džozefą? Jų 
atveju tai, kaip jis pasakė žmonai apie savo neištikimybę, ir buvo 
priežastis, atstūmusi ją nuo jo. Šio vyro romanas buvo trumpas. 
Romanai, trunkantys ilgą laiką, žeidžia skaudžiau. Ilgalaikė sąmo- 
ninga neištikimybė pakerta tikėjimą, kad pažįstame partnerį, kad 
gebame jį pažinti. Galiausiai negebame apibrėžti savo pačių realy- 
bės ir būti tikri, kas yra „tikra“. Juk vaikams sakome: „Geriausia ne- 
pasitikėti nepažįstamaisiais. Niekada nežinai, ką jie gali padaryti“ 

Už sielos žaizdas gali būti atleista, bet jos niekada neišnyks- 
ta. Geriausias rezultatas, kurį galima pasiekti, - jas, kaip akivaiz- 
dų ryšio atsinaujinimo ir atkūrimo faktą, įtraukti į porų prierai- 
šumo istorijas. 

Analizuokite ir mokykitės 


1. Pirmas žingsnis gydant prieraišumo traumą - ją atpažinti ir 
įvardyti. Prisiminkite, kada ir kaip jus labai įskaudino žmo- 
gus, kuris jums svarbus, bet - ne jūsų partneris. Trauma gali 
būti tokia, kaip pirmiau aprašyta, arba kokia nors menkesnė 
nuoskauda. Kas konkrečiai sukėlė skausmą? Ar tai buvo pasa- 
kyta pastaba, ar koks nors konkretus veiksmas, ar, priešingai, 
neveiklumas? Pirmiau aprašytoje situacijoje Vera sako, kad 
baisiausia akimirka buvusi tada, kai ji suvokė, jog Tedas šiuo 
įtampos kupinu laikotarpiu geba guosti kitus, bet ne ją. O jūs 
kokias nerimą keliančias išvadas apie svarbų jūsų gyvenime 
asmenį padarėte? Pavyzdžiui, gal nusprendėte, kad tas asmuo 
jumis nesirūpina, kad esate jam visai nesvarbus ir galite būti 
paliktas likimo valiai? Ko ilgėjotės, kai patyrėte šį skausmą? 
Jeigu tai sunku suformuluoti, pamėginkite sugalvoti, kokia 
galėjo būti ideali reakcija. Ką darėte, kad apsigintumėte? Pa- 
vyzdžiui, pakeitėte pokalbio temą ir išėjote iš kambario? Ar 
supykote ir pareikalavote pasiaiškinti? 

Paklauskite savęs: ar jaučiausi taip, lyg man nebūtų suteik- 
ta parama? Ar mano skausmas, baimė buvo palaikyti kaip ne- 
reikšmingi? Ar jaučiausi apleistas (-a)? Ar jaučiausi nuvertin- 
tas (-a)? Ar staiga į tą žmogų pažvelgiau kaip į pavojaus šaltinį, 
išnaudojantį ir išduodantį mane? 

Suvokę savo praeityje patirtas nuoskaudas atvirai jomis 
pasidalykite su partneriu. Marsė pasakoja savo partnerei Ei- 
mei, kaip jos mama reagavo į žinią, kad Marsė nutraukė suža- 
dėtuves suvokusi esanti netradicinės orientacijos. „Prisimenu 
viską, - sako Marsė. - Aš su mama buvau virtuvėje. Aš tai iš- 
tariau beveik pašnibždomis, nes labai bijojau tai pasakyti. Ji 

atsisuko, jos veidas buvo suakmenėjęs. Ji tarė: „Aš apsimesiu, 
kad tu niekada šito nesakei. Nenoriu to žinoti. Kaip nugyven- 
si savo kvailą pamišėlės gyvenimą, spręsti tau pačiai.“ Jaučiausi 
lyg gavusi kumščiu į paširdžius. Tikrų tikriausiai jaučiausi nu- 
vertinta. Išėjau. Štai kas nutiko, ir aš pati priėmiau sprendi- 
mą dėl mūsų santykių. Niekad daugiau nesidalijau su ja jokia 
asmenine informacija. Ji nenorėjo pažinti manęs. Aš tiesiog 
atsitvėriau nuo jos siena. Gal ir troškau, kad ji priimtų mane 
ir nuramintų, tokia sutrikusi tada buvau. Tačiau lioviausi šito 
tikėtis. Bijodama būti įskaudinta, aš ilgą laiką nieko per arti 
neprisileidau: 


2. Pamąstykite, ar jums sunku ar lengva atsiprašyti, netgi dėl 
mažmožių. Tai įvertinkite nuo 1 iki 10 balų. Dešimt reiškia, 
kad lengvai pripažįstate kažko nepastebėję ar padarę klaidų. 
Ar galite prisiminti, kada garsiai išreiškėte apgailestavimą vie- 
nu iš šių posakių: 


+  žaibiškas atsiprašymas: „Taip, atsiprašau dėl to. Ką valgysime 
vakarienei?“ 

+ atsiprašymas siekiant sumažinti savo atsakomybę: „Na, gal aš 
tai ir padariau, bet... 

. . . . v -vo . € 

+ priverstinis atsiprašymas: „Manau, turėčiau pasakyti... 

+  manipuliacinis atsiprašymas: „Niekas nesusitvarkys tol, kol aš 
šito nepasakysiu, taigi...“ 


Tai šabloniški atsiprašymai, kurie gali pagelbėti nesmarkiai 


užgavus, bet tais atvejais, apie kuriuos kalbame, jie gali tik dar la- 
biau sustiprinti įskaudinto asmens nusivylimą. 


204 


ATLEIDIMAS UŽ SKRIAUDAS 


3. Ar galite prisiminti atvejus, kai užgavote savo mylimus žmo- 
nes? Atvejus, kai jie galėjo jausti, kad trūksta jūsų paramos ar 
paguodos, netgi tai, kad juos apleidote? Atvejus, kai jie galėjo 
pagalvoti, kad keliate pavojų ar juos atstumiate? 

Ar galite įsivaizduoti, kad apie visa tai nuoširdžiai šiems 
žmonėms prisipažįstate? Ką galėtumėte pasakyti? Ką būtų 
sunku pripažinti kalbant apie padarytą skriaudą? Dažnai part- 
neriai, kalbėdami apie mylimo žmogaus įskaudinimą, vartoja 
štai šias paprastas frazes: 


+» „Aš pabėgau. Nuvyliau tave. 

+» „Nemačiau tavo skausmo ir kad tau manęs reikėjo. Buvau 
per daug sutrikęs, išsigandęs, piktas, susirūpinęs. Aš tiesiog 
tylėjau.“ 

+»  „Nežinojau, ką daryti. Jaučiausi esąs kvailys ir bijojau padaryti 
ką nors ne taip. 


Panagrinėkite tai, kaip Tedas penkis kartus atsiprašė Veros. 
Jis sako, kad jam rūpi jos skausmas; kad ji pagrįstai užsigavo; jis 
prisiima kaltę dėl ją įskaudinusių veiksmų; teigia jaučiantis gėdą 
dėl savo elgesio; ir užtikrina, kad padės jai pasveikti. Kurį iš Tedo 
atsiprašymų jums būtų sunkiausia ištarti? 

Kaip manote, kaip jūsų prisipažinimas paskatintų užgautą as- 
menį jaustis? Ir kaip galėtų jam padėti? 


4. Dabar panagrinėkite konkretų įskaudinimą esant dabarti- 
niams jūsų santykiams. Galite šias pratybas atlikti vieni arba 
jūsų partneriui klausantis ir stengiantis suprasti. Jeigu šis 
atviravimas — per sunki užduotis, pradėkite nagrinėti neseną 
menką įžeidimą. Tada, jei norite, galite pakartoti pratybas, bet 

jau nagrinėdami sunkesnį įskaudinimo atvejį. Stenkitės jį kuo 
išsamiau apibūdinti. Sunku tvarkytis su didelėmis, neaiškio- 
mis nuoskaudomis. Gal tada buvo nelengvas jūsų gyvenimo 
tarpsnis, lydimas daugybės skaudžių išgyvenimų. Ar buvo 
koks nors momentas, kai ta nuoskauda išsikristalizavo? Kas 
sukėlė šį skausmą? Ką pajutote iš pat pradžių? Ką nusprendė- 
te dėl tarpusavio santykių ir kokius žingsnius žengėte norėda- 
mi apsisaugoti? 

„Tai įvyko tuo metu, kai aš buvau vos pradėjusi lankyti 
naujus kursus ir man labai trūko pasitikėjimo savimi, - Merė 
sako Džimui. - Kartą po vakarienės sukaupusi visą drąsą tavęs 
paklausiau, ką manai apie visas mano pastangas ir apie tai, ką 
jau esu padariusi. Tikrai tikėjausi, jog pasakysi, kad pastebėjai, 
kaip toli esu pažengusi ir kad tiki manimi. Tačiau, atrodo, tu 
net negirdėjai, ką sakau, ir aš pasijutau sumenkinta. Neparo- 
džiau tau, kaip nuliūdinai mane. Kaip man reikėjo tavo padrą- 
sinimo. Taigi tiesiog nusprendžiau viena siekti savo svajonės. 
Dabar aš vieną savo gyvenimo dalį laikau atskirtą, atskirtą 
nuo mūsų abiejų.“ 


Ar dabar galėtumėte partneriui pasakyti, ko tikėjotės tą skau- 
džią akimirką ir kaip jautėtės nesulaukę norimos reakcijos. 
Taip pat galite papasakoti, kaip jaučiatės dabar, išdrįsę atvi- 
rai prisipažinti, ko taip ilgėjotės. Tai darydami stenkitės jokiu 
būdu nekaltinti partnerio dėl jums sukelto skausmo. Kaltini- 
mai tik pakenktų pokalbiui. Kaip klausantis partneris stenki- 
tės išgirsti savo mylimojo pažeidžiamumą ir atvirai pasakyti, 
kokius jausmus tai sužadina. Paprastai, jei iš tikrųjų klauso- 
mės, išgirdę mylimą žmogų sakant, kad jam mūsų reikia, tuoj 
pat reaguojame. 

6. Jeigu esate partneris, įskaudinęs mylimą žmogų, pamėginkite 
padėti jam suprasti jūsų reakcijos tą sunkią akimirką priežastį. 
Norint pačiam suvokti savo reakcijos potekstę, gali prireikti iš 
esmės įsigilinti į anuo metu susiklosčiusią situaciją. Laikyki- 
te šią analizę žingsniu, padėsiančiu partneriui geriau nuspėti 
jūsų veiksmus. Padėkite jam pasijusti saugiau, kad išdrįstų 
atskleisti, ką tuomet jautė. Jeigu išdrįs atvirai papasakoti, ką 
tąkart jautė, turėsite visą vaizdą ir žinosite, ką šis įvykis jam 
reiškė prieraišumo poreikių prasme. 


7. Ar būdamas partneriu, kuris suteikė skausmo mylimajam, 
dabar suprantate, kad įskaudinote savo partnerį ir turite jo at- 
siprašyti? Tai sunku padaryti. Prireikia drąsos pripažinti sau, 
kad esame nusivylę savo pačių elgesiu. Jaučiamės pažeminti, 
kai reikia pripažinti buvus nejautrius ar neatidžius. Galbūt 
gebėsime atsiprašyti tik sugraudinti, kai mylimi žmonės atvi- 
rai išpažino skausmą ar nuogąstavimus. Jei galime tai padary- 
ti nuoširdžiai, tada savo mylimiesiems dovanojame didžiulę 
dovaną. 


8. Ar galite būdamas įskaudintas partneris priimti atsiprašymą? 
Jeigu taip, sukuriate naują pagrindą, ant kurio dabar judu 
stovite. Pasitikėjimas vėl gali stiprėti. Ateityje praeities nuo- 
skaudos aidui pasigirdus galėsite ramiai išsklaidyti kilusias 
abejones žinodami, kad partneris pasistengs reaguoti jautriai. 
O atsiprašantis partneris dabar galės išreikšti savo meilę, kuri 


praeityje per įvykį buvo pasiklydusi. 


9. Galiausiai apibendrinkite savo pasikalbėjimą: trumpai papa- 
sakokite apie tą skaudų įvykį, jo poveikį jūsų santykiams, kaip 

abu pataisėte situaciją ir kaip ketinate užtikrinti, kad ji dau- 
giau nebepasikartotų. 

Jeigu negalite net įsivaizduoti, kaip atlikti tą „Analizuokite 
ir mokykitės“ užduotį, pamėginkite atvirai pasakyti partneriui 
apie tai, kad atsiprašymas jums atrodo keistas ar sunkus. Kitas 
būdas pradėti - pripažinti žaizdą, kurią reikia gydyti, ir keliais 
sakiniais užrašyti, koks turėtų būti pokalbis, jeigu žengtumėte 
pirmiau aprašytus žingsnius. Tada šia informacija pasidalykite 
vienas su kitu. 


Prieraišumo žaizdų supratimas ir žinojimas, kad prireikus galime 
savyje atrasti jėgų vienas kitam atleisti, suteikia nepaprastą galią 
kurti lankstų, ilgalaikį ryšį. Nėra santykių, apsaugotų nuo skaus- 
mo. Tačiau šokdami savąjį šokį galėsite judėti išraiškingiau ir ele- 
gantiškiau, jeigu, užmynę vienas kitam ant kojos, žinosite, kaip 


gydytis. 


6 pokalbis 
Ryšys per seksą ir lytėjimą 


„Mes švaistome laiką ieškodami 
tobulo meilužio, užuot sukūrę tobulą meilę“ 


Tom Robbins 


Ankstyvojoje santykių stadijoje aistra užplūsta be pastangų. 
Kone kiekvienas žodis, žvilgsnis ar prisilietimas pulsuoja geismu. 
Tai gamtos sukurtas būdas traukti mus vieną prie kito. Bet kokią 
vietą seksas užima mūsų santykiuose atslūgus pirmam svaigi- 
nančio geismo antplūdžiui? Taip, jis traukia mus vieną prie kito, 
bet ar gali padėti mums išsilaikyti drauge, sukurti ilgalaikį ryšį? 
Be abejo, taip. Iš tiesų geras seksas yra galingas siejantis veiksnys. 
Aistringas susižavėjimas yra lyg šaltas užkandis. Seksas, kai iš tie- 
sų mylima ir ryšys ilgalaikis, yra pirmasis patiekalas. 

Bet mes paprastai negalvojame apie seksą šitaip. Visa mūsų 
kultūra ir daugybė santykių žinovų nuteikia mus galvoti apie aistrą 
labiau kaip apie praeinantį pojūtį nei kaip apie ilgai veikiančią jėgą. 
Mums tvirtinama, kad sekso laužai, taip skaisčiai liepsnoję meilės 
pradžioje, neišvengiamai išdega, lygiai kaip ir mūsų santykiai, ka- 
daise kupini jaudulio, negailestingai perauga į prozišką draugystę. 

Maža to, mes išmokyti žiūrėti į seksą kaip į savitikslį. Geidu- 
lio patenkinimas, pageidautina patiriant stiprų orgazmą, — štai ir 
visas tikslas. Mes susitelkiame į sekso mechaniką, pozas, būdus ir 
žaislus — visa, kas gali sustiprinti patiriamą palaimą. Seksas, mūsų 
įsitikinimu, yra ne kas kita, kaip tuoj pat patiriamas fizinis pasi- 
tenkinimas. 

Tvirtas ryšys ir visišką pasitenkinimą teikiantis seksualumas 
iš tiesų eina koja kojon, jie papildo ir sustiprina vienas kitą. Emo- 
cinis ryšys lemia puikų seksą, o puikus seksas stiprina emocinį 
ryšį. Kai partneriai emociškai pasiekiami, jautrūs ir įsipareigoję, 
seksas tampa intymiu žaidimu, saugiu potyriu. Saugiai besijau- 
čiantys partneriai gali atsipalaiduoti ir su pasitikėjimu atsiduoti 
jausmams vienas kito glėbyje, patenkinti savo seksualinius porei- 
kius ir dalytis savo slapčiausiais džiaugsmais, lūkesčiais ir skaus- 
mais. Tada „mylėtis“ ir reiškia iš tiesų mylėti vienas kitą. 


O kiek iš tiesų svarbus yra pasitenkinimą teikiantis seksas palai- 
kant meilės ryšį? Pasirodo, geras seksas yra neatskiriama laimingų 
santykių dalis, nors ir ne pati svarbiausia. Sekso pedagogai Barry 
ir Emily McCarthy iš Amerikos universiteto Vašingtone šiame re- 
gione atliko tyrimus. Jų išvada tokia: laimingos poros mano, kad 
jų santykių sėkmė tik 15-20 proc. priklauso nuo gerų lytinių san- 
tykių, o nelaimingos net 50-70 proc. nepasitenkinimo priskiria 
seksualinio pobūdžio problemoms. Patenkinti partneriai seksą 
laiko tik vienu iš daugelio pasitenkinimo ir artimumo šaltinių, o 
nepatenkinti sutelkia į seksą visą dėmesį ir dažnai regi jį kaip di- 
džiausią nesėkmių kaltininką. 

Kodėl seksas tampa toks svarbus nepatenkintiems partne- 
riams? Todėl, kad kaip tik jis dažniausiai nukenčia pats pirmasis, 
kai poros santykiai ima šlyti. Bet iš tikro problema ne ta. Lytinis 

nepasitenkinimas - tai partnerių santykių „kanarėlė šachtoje“. 
Iš tiesų partneriai praranda ryšį ir nebesijaučia emociškai saugūs 
vienas kito prieglobstyje. Tai, savo ruožtu, slopina potraukį ir sek- 
sas nebeteikia tokio pasitenkinimo, todėl sekso būna vis mažiau, 
nuoskaudų vis daugėja, o tai dar labiau silpnina emocinį ryšį, ir ra- 
tas užsidaro. Trumpai tariant: nėra tvirto ryšio - nėra sekso, nėra 
sekso - nėra ryšio. 

Tai nesunku suprasti. Kaip pažymėjo Harry Harlow knygo- 
je „Mokytis mylėti“ (Learning to Love), primatai išsiskiria iš kitų 
gyvūnų tuo, kad jų lytiniai santykiai vyksta veidas į veidą ir „la- 
biausiai pažeidžiamos kūno vietos yra atviros partneriui . Taip jau 
įgimta, kad negalime vienu metu būti ir susirūpinę savo saugumu, 
ir atsidavę aistrai. 

Mūsų emocinio ryšio saugumas lemia mūsų santykius tiek lo- 
voje, tiek kitur. Pagal tai, kaip patogiai jaučiamės būdami artimi 
su partneriu ir kiek saugus yra mūsų poreikis būti su mylimuoju, 
skirsis ir mūsų intymių santykių tikslai. Aš išskiriu tris sekso tipus 
ir juos vadinu hermetišku seksu, guodžiančiu seksu ir sinchroniš- 


ku seksu. 
Hermetiškas seksas 
Hermetiško sekso tikslas yra sumažinti seksualinę įtampą, patirti 


orgazmą ir pajusti pasitenkinimą dėl savo lytinio pajėgumo. Tai 
būdinga tiems, kurie taip ir neišmoko pasitikėti ir nenori atsiverti, 


* Užuomina į seną kalnakasių paprotį imti į šachtą narvelyje uždarytą kanarėlę. Pasklidus 
nuodingoms dujoms, žmonėms dar nieko nepajutus kanarėlė nugaišta - tai ženklas skubiai 
palikti šachtą (vert. past.). 

taip pat tiems, kurie jaučiasi nesaugūs su partneriu. Visas dėmesys 
šiuo atveju sutelkiamas į pojūtį ir pasirodymą. Ryšys su partneriu 
lieka antroje vietoje. Ši nuasmeninto sekso rūšis yra pražūtinga 
meilei. Partneris jaučiasi išnaudojamas ir sudaiktintas, o ne verti- 
namas kaip asmenybė. 

Merė, klausantis jos mylimajam Kailui, sako man: „Aš jam 
tesu pripučiama barbė. Mūsų seksas toks tuščias. Jis man tesukelia 
vienišumo jausmą.“ — „Manau, kad gal taip ir yra, - sutinka Kai- 
las. - Bet kadaise lovoje būdavome artimesni. Kai prasidėjo visi 
tie kivirčai, aš nustojau rūpintis mūsų santykiais. Mano jausmai 
išseko ir seksas tapo mechaniškas. Tu man tapai tiesiog „moteri- 
mi“. Taip patogiau. Aš bent žinau, kaip „tai“ daryti. Būti artimam 
sunkiau. Jei aš matau tave kaip Merę, imu galvoti apie visas mūsų 
problemas ir man sugenda nuotaika. Taigi man geriau susitelkti į 
patį seksą. Tuomet jaučiuosi geriau, kad ir trumpai." 

Kailas emociškai atsiriboja, nes nežino, kaip būti „artimam. 
Bet daugelis kitų, ypač jeigu jie jaučiasi išduoti ankstesnio part- 
nerio, lieka emociškai nuošaly iš įpročio ar todėl, kad taip nori. 
Jiems vienintelis sekso tikslas yra susijaudinimas ir orgazmas. Jie 
linkę apsiriboti trumpalaikiais santykiais, dažnai tetrunkančiais 
vieną naktį. Be to, kaip parodė Minesotos universiteto psicholo- 
go Jefto Simpsono ir jo kolegų tyrimas, jie susilaiko nuo bet kokių 
veiksmų, kurie galėtų skatinti emociškai prisirišti, tokių kaip abi- 
pusis glamonėjimasis ir bučiavimasis. Pornožvaigždė Ronas Jere- 
my, kurį galima laikyti tikru sekso galiūnu, pritaria tiems, kurie 
keičia partnerius, kad seksas nepabostų, bet jis laikosi taisyklės 
„jokių glamonių“. Emocinis ryšys - tai durys į tikrąjį erotiškumą 
ir šias duris reikia laikyti uždarytas. Kita vertus, be jokių abejonių, 
labiausiai išreklamuotas parodomojo sekso atstovas yra Džeimsas 
Bondas. Per keturis dešimtmečius jis turėjo daugybę moterų ir 

beveik visos jos buvo iš priešo stovyklos ir jomis negalima buvo 
pasitikėti. Tik kartą jis buvo iš tikrųjų įsimylėjęs ir emociškai, ir 
tuo pat metu seksualiai. (Bondas veda merginą ir - kaip patogu — 
ji tą pačią dieną nužudoma.) 

Hermetiškas seksas, atrodo, daugiau būdingas vyrams. Ga- 
limas daiktas, tai lemia vyriškasis hormonas testosteronas, kuris 
kelia lytinį potraukį, o gal tai susiję su kultūrine nuostata. Vyrai 
nuo mažens mokomi, kad rodyti per daug jausmų — silpnumo 
ženklas. Nežinodami, kur ta riba, jie dažnai iš viso vengia juos ro- 
dyti. Hermetiškas seksas taip pat gali būti susijęs su vyrų prigim- 
timi. Kas pasakė: „Vyrai kaip mikrobangų krosnelės, o moterys - 
kaip lėtpuodžiai'? Vyras gali įveikti atstumą nuo sujaudinimo iki 
orgazmo per keletą sekundžių, ir tik minimaliai bendraudamas. 
Moteriai susijaudinti reikia kur kas daugiau laiko, jai taip pat 
sunkiau išlaikyti dėmesį, sutelktą į paprastą pojūtį. Jai reikia, kad 
partneris derintų su ja judesius ir reakcijas. Geram seksui mote- 
riai reikia bendravimo ir ryšio. 

Tiek vyrams, tiek moterims emocinis atsiribojimas neleidžia 
patirti visos seksualumo pilnatvės. Kanzaso universiteto psi- 
chologo Omri Gillath'o tyrimai parodė, kad jauni žmonės, kurie 
emociškai atitolę vienas nuo kito, turi daugiau lytinių partne- 
rių, bet jiems seksas neteikia tokio pasitenkinimo kaip tiems, 
kurie yra iš tiesų artimi su partneriu. Šio tipo seksas jaudina, bet 
aistra trumpalaikė. Pasitenkinimas „vienmatis“, todėl siekiant jį 
išlaikyti tenka nepaliaujamai keisti partnerius ar ieškoti naujų 
sekso technikos elementų. Tai galėtume pavadinti „vis daugiau 
pojūčių . 

Guodžiantis seksas atsiranda tada, kai ieškome patvirtinimo, kad 
esame vertinami ir geidžiami. Pats lytinis aktas šiuo atveju tėra 
priedas. Tikslas yra sumažinti su prieraišumu susijusias baimes. 
Čia daugiau emocinio dalyvavimo nei hermetiško sekso atveju, 
bet svarbiausia iš emocijų, įžiebianti seksualinio šokio ritualą, yra 
nerimas. Gillath'o tyrimai įtikinamai rodo, kad kuo labiau esame 
susirūpinę dėl savo priklausomybės nuo kitų, tuo labiau būname 
linkę atiduoti pirmenybę glamonėms ir jausmams, o ne lytiniam 
aktui. Mandė man sako: „Seksas su Erenku puikus. Bet, atvirai 
kalbant, aš labiau trokštu glamonių. Ir kad mane nuramintų. Sek- 
sas čia kaip testas - jeigu Frenkas manęs geidžia, aš jaučiuosi sau- 
giai. Žinoma, jei kartais jis nebūna pakankamai susijaudinęs, aš 
jaučiuosi kalta ir imu nuogąstauti: Kai seksas yra tik piliulė nuo 
nerimo, tai neatrodo labai erotiška. 

Guodžiantis seksas gali padėti kurį laiką išlaikyti stabilų ryšį, 
bet jis taip pat dirgina jautriąsias vietas ir suka negatyvius ratus. 
Kai abipusių troškimų tenkinimas bent kiek sutrinka, iškart atsi- 
randa skausmas ir neigiamybė. Jei šio tipo seksas tampa santykių 
dalimi, gali atsitikti, kad vienas iš partnerių tik liguistai stengsis 
patenkinti kitą arba taps toks reiklus, jog lytinis potraukis atsidurs 
toli gražu ne pirmoje vietoje. Fizinis intymumas, tapęs tik neri- 
mo dėl santykių raminimo priemone, pats gali tuos santykius ir 
sugriauti. 

Koris žmonai Amandai sako: „Nesuprantu, kodėl blogai, jei 
mylimasi dažnai? Galiu lažintis, kad daugybė žmonių tuo užsiima 
kas rytą ir kas vakarą. Ir daugybė moterų kaskart patiria porą tre- 
jetą orgazmų.' Amanda žvelgia į mane ir mudviejų veiduose ma- 
tyti nuovargis ir nusivylimas. Koris tai pastebi ir nusuka žvilgsnį. 

Jis atrodo liūdnas ir sugniuždytas. „Na, gerai jau, gerai. Galų gale 
iš tiesų juk kalbame ne apie seksą, ar ne? - klausia jis. - Kai laikau 
tave glėbyje, kai mes mylimės ir aš tave sujaudinu, o tavo kūnas į 
mane reaguoja, tik tuomet esu tikras, kad tu mane iš tiesų myli, tik 
tuomet išties jaučiuosi su tavimi saugiai. Tuomet esu tikras, kad 
tu myli mane ir geidi manęs. Kai galvoju apie tai, suprantu, kad 
reikalauju per daug sekso. Kuo labiau verčiu tave, tuo mažiau tau 
tai patinka. Bet mane tiesiog apsėdusi baimė prarasti tave. Nuo to 
laiko, kai pernai buvom išsiskyrę, aš nuolat jaučiu baimę ir seksas 
man - kaip sauganti gūnia.“ Amanda prisitraukia su kėde arčiau 
ir apkabina jį. Koris, kiek pabuvęs jos glėbyje, nuostabos kupinu 
balsu sako: „Tu apkabinai mane! Tu neniekini manęs?“ Amanda 
pabučiuoja jį į skruostą ir Koris suvokia, kad jis gali tikėtis inty- 
maus apglėbimo ir užuojautos. Korio ir Amandos santykiai, o 
kartu ir jų intymus gyvenimas pasikeičia į gera. 

Guodžiantis seksas dažnai atsliūkina, kai partneriai griebia- 
si šėtoniškų dialogų ir jiems trūksta svarbiausios artimo ryšio 
dalies - nuolatinio saugaus ir guodžiančio prisilietimo. „Seksas 
mums kadaise buvo tai, kada tikrąja to žodžio prasme būdavome 
kartu, - sielvartauja Alekas, kurio dešimties metų ryšys su Nana 
ėmė trūkinėti. - O dabar ji jau nebenori mylėtis. Aš visą laiką jau- 
čiuosi atstumtas. Kartais įnirštu. Kaskart, kai pagalvoju, kad jai tai 
visai nerūpi, man skaudu. Ji sako, kad aš per daug įkyrus, ir išeina 
miegoti į kitą kambarį. Tiesą sakant, jau nekalbant apie seksą, mes 
net nebeliečiame vienas kito.“ 

Aš susirūpinu, kai partneriai sako negalintys būti dėmesingi 
vienas kitam ir saugoti vienas kito spręsdami visus kasdienius rū- 
pesčius. Suklūstu, kai jie sako, kad nesimyli. Bet kai pasako, kad 
neliečia vienas kito, suprantu, jog jų santykius ištiko tikrai didelė 


bėda. 

Aštuoniolikos kvadratinių pėdų oda, dengianti kiekvieno 
suaugusio žmogaus kūną, yra didžiausias mūsų jutimo organas. 
Švelnus jos glamonėjimas ir glostymas drauge su emocijomis, ku- 
rias tokie veiksmai sukelia, daugumai mūsų yra tiesiog karališkas 
kelias į tikrą meilę. Lytėjimas suveda į viena dvi esmines paska- 
tas - seksą ir poreikį būti pripažintam ir globojamam kito, mums 
ypatingo, žmogaus. Kaip savo knygoje „Lytėjimas“ (Touching) pa- 
žymėjo dabar jau miręs antropologas Ashley Montagu, odos kon- 
taktas su oda yra sekso ir prieraišumo kalba. Lytėjimas jaudina, 
bet drauge ir ramina, guodžia. 

Vienas iš gyvybinių mūsų poreikių, kurį turime nuo pat gimi- 
mo iki mirties, yra būti liečiamiems, pastebi Masačusetso universi- 
teto žmogaus raidos psichologė Tiffany Field. Ji tvirtina, kad Šiau- 
rės Amerikos gyventojai yra tarp mažiausiai linkusių liesti žmonių 
pasaulyje ir nuolat jaučia „lytėjimo alkį“. Tikėtina, kad lytėjimo, ap- 
kabinimo ir glamonių stokojančių vaikų smegenys auga lėčiau, taip 
pat lėtėja emocinio intelekto raida, t. y. gebėjimas valdyti emocijas. 

Atrodo, vyrai šiuo požiūriu ypač pažeidžiami - jie labiau jau- 
čia lytėjimo alkį. Field pažymi, kad jau nuo gimimo berniukai pa- 
prastai mažiau laikomi ant rankų ir glamonėjami negu mergaitės. 
Suaugę vyrai, atrodo, ne tiek reaguoja į švelnų prisilietimą negu 
moterys, bet aš pastebiu, kad jiems to reikia nė kiek ne mažiau. 
Vyrai nesiprašo apkabinami, juos nuo to sulaiko arba kultūrinės 
tradicijos („tikri vyrai nepripažįsta apkabinimų“ ), arba įgūdžių 
stoka („jie nežino, kaip to paprašyti“). Aš apie tai pagalvoju kas- 
kart, kai mano klientės moterys skundžiasi, kad vyrai apsėsti sek- 
so. Tada sakau, kad ir aš tokia būčiau, jei seksas būtų vienintelė 
galimybė, išskyrus futbolą, kai mane kas liestų ar apglėbtų. 


* Apie 1,7 m“ (vert. past.). 

„Aš tik noriu, kad Mardžorė ištiestų ranką ir paliestų mane, - 
tvirtina Teris. - Man reikia žinoti, kad ji nori, jog prieičiau arčiau. 
Aš noriu jaustis reikalingas, geidžiamas. Ir ne vien sekso prasme. 
Yra kai kas daugiau“ - „Ne, tu nori, kad būtų viens du - ir orgaz- 
mas“, —- nesutinka Mardžorė. „Gal tik tiek aš temokėjau paprašy- 
ti, - atsako vyras. Mes negalime visų savo fizinio ir emocinio ry- 
šio poreikių perkelti į miegamąjį. Jei bandome tai padaryti, mūsų 
lytinis gyvenimas neatlaiko tokios naštos. 

Svarbiausia gero sekso sąlyga - patikimas ryšys, kai partneriai 
gali užmegzti P. J. Į. pokalbius, ir švelnūs prisilietimai. Net sekso 
terapeutai sutinka, kad svarbiausia normalaus lytinio gyvenimo 
dalis yra „nereikalaujantis maloninimas“. Todėl aš dažnai siūlau 
partneriams keletą savaičių susilaikyti nuo lytinių santykių. Kai 
mylėtis draudžiama, nė vienas iš partnerių nejaučia nerimo ar nu- 
sivylimo ir abu gali susitelkti į lytėjimo pojūčių tyrimą. Įpratimas 
prašyti švelniai prisiliesti stiprina poros ryšį, o artimesnis vienas 
kito kūno pažinimas, suvokimas, kas partnerį labiausiai jaudina 
ir teikia jam pasitenkinimą, tampa svarbūs „tik dėl tavęs, tik su 
tavimi“ santykiams. 


Sinchroniškas seksas 


Sinchroniškas seksas yra toks, kai emocinis atvirumas ir juslu- 
mas, švelnūs prisilietimai ir erotiškumas eina drauge. Toks seksas 
ir turėtų būti. Jis teikia pilnatvę ir pasitenkinimą, jis jungia. Kai 
partnerių ryšys emociškai tvirtas, fizinis intymumas gali išsaugoti 
savo pradinę aistrą, išradingumą ir dar daugiau. Įsimylėjėliai vienu 
momentu gali būti švelnūs ir žaismingi, kitu - užsidegę ir erotiški. 
Vienu akto metu jie gali susitelkę siekti orgazmo, kitu - švelniai 

nerti į poeto Leonardo Coheno apdainuotą „tūkstančio bučinių 
gylio“ gelmę. 

Žodį sinchroniškumas jau vartojau 4-ame pokalbyje apibū- 
dindama partnerių emocinę harmoniją. Čia norėčiau praplėsti 
jo reikšmę, kad apimtų ir fizinę harmoniją. Cornellio medicinos 
mokyklos psichiatras Danas Sternas taip pat vartoja šį terminą, kai 
kalba apie tai, kaip stipraus ryšio siejami įsimylėjėliai dera, jaučia 
vienas kito vidinę būseną ir norus, reaguoja į besikeičiančias vie- 
nas kito būsenas, lygiai taip kaip empatiška motina jaučia savo kū- 
dikį. Mažylis atsimerkia ir spiegia iš džiaugsmo, motina reaguoja 
stengdamasi pamėgdžioti jo sujaudintą čiauškėjimą. Mylimasis 
kraipo galvą ir dūsuoja, mylimoji šypsodamasi glosto jam šoną 
atitinkamu ritmu. Toks sinchroniškumas sužadina „žodžiais neiš- 
reiškiamą glaudaus ryšio jausmą ir sudaro pačią ryšio - emocinio, 
fizinio ir lytinio - esmę. Emocinis saugumas formuoja fizinį sinch- 
roniškumą, o fizinis sinchroniškumas formuoja emocinį saugumą. 

Jautrumas už miegamojo ribų padeda šiam procesui. Glaudų 
ryšį puoselėjantys partneriai gali atskleisti savo seksualinį pažei- 
džiamumą ir troškimus nebijodami būti atstumti. Visi bijomės 
pasirodyti lovoje esą „nelabai“. „Pažvelk į mane, - sako Kerė. -Aš 
visa strazdanota. Ar yra tekę kada matyti modelį su tiek šlakų ant 
viso kūno? Aš nekenčiu jų. Ir kai pagalvoju apie juos, labai noriu 
išjungti šviesą. Endis, jos vyras, šypsosi. „Dabar tai būtų tiesiog 
gėda, - sako jis švelniai. - Man patinka tavo strazdanos. Jos - dalis 
tavęs. Man reikia tavęs. Man nereikia modelio. Man patinka tie 
taškučiai, jie mane jaudina. O tu sakai, kad tau patinka pliktelėję 
vyrai kaip aš, jie tau atrodo seksualiausi. Juk iš tiesų taip manai, ar 
ne?“ Šyptelėjusi Kerė sutinka. 

Saugiai besijaučiantys, mylintys partneriai gali atsipalaiduoti 
ir pasinerti į meilės malonumus. Nesijausdami sutrikę ar įžeisti jie 

gali atvirai kalbėtis apie tai, kas žadina ar slopina jų jausmus. Psi- 
chologės Deborah Davis iš Nevados universiteto ir Cindy Hazan 
iš Cornellio universiteto savo tyrimais nustatė, kad tvirto ryšio 
saistomi partneriai gali atviriau kalbėti apie savo poreikius ir pa- 
geidavimus, jie taip pat labiau linkę eksperimentuoti užsiimdami 
lytiniais santykiais su mylimuoju. Kino filmuose įsimylėjėliai ne- 
kalba apie tai, ko nori lovoje. Jie tiesiog daro. Bet bandyti mylėtis 
nesijaučiant taip saugiai, kad galėtum atvirai kalbėtis, tai tas pat, 
kaip bandyti nutupdyti reaktyvinį lainerį be instrukcijų ir pagal- 
bos iš skrydžių valdymo bokšto. 

Elizabetė džiugiai pasakoja man, kaip jos dvidešimt penkerių 
metų vyras Džefas prisipažino apie savo seksualines fantazijas: 
jį „moko“ aukštos klasės prostitutė. Tai išgirdusi Elizabetė staiga 
pažemino balsą, nutaisė prancūzišką akcentą ir visą valandą savo 
susižavėjusiam vyrui vaidino rafinuotą šios profesijos damą. „Tu 
buvai toks mačo tą vakarą, - Elizabetė sako Džefui. - Aš net nej- 
tariau, kad gali toks būti“ Džefas pratrūksta juoktis. „Aš taip pat 
neįtariau, kad galiu toks būti. Bet juk ir tu buvai visiškai kitokia. 
Kur dingo mano mažoji drovioji žmonelė?“ Elizabetė nusijuokia 
ir sako: „Bet geriausia, ką gaunu iš sekso, kad ir ką darytume, yra 
tai, jog po to apkabini mane lyg būčiau tau labai brangi.“ 

Saugiai besijaučiantys partneriai gali nuraminti ir paguosti 
vienas kitą, išvien bandyti spręsti neišvengiamas problemas, ku- 
rių nerodo filmuose, bet jos yra neatskiriama kiekvienos poros 
lytinių santykių dalis. Frenkas, patiriantis erekcijos sunkumų, 
kuriuos nesigėdydamas įvardija kaip „Čarlis nusprendė nusnūs- 
ti, aptaria pastarąjį „pasimatymą“ su žmona, kai buvo justi visi 
didelės nesėkmės požymiai. „Silvija iš pradžių pasakė kažką apie 
mano svorį ir aš jau pradėjau raukytis, - sako Frenkas, - bet tuo- 
met ji susiprato ir apkabino mane, kad pasijusčiau geriau. Deja, 

lemiamu momentu mūsų aštuoniolikmetis per anksti grįžo namo 
ir Čarlis, na, nusprendė snūstelėti. Silvija priminė, jog skaitėme 
tokią knygą, kurioje aiškinama, kad per keturiasdešimt mylėjimo- 
si minučių daugelis vyrų trumpam praranda erekciją, bet jeigu jie 
nepuola į paniką, ji grįžta. Mes pasišaipėme iš Čarlio ir likome 
lovoje. Tuomet pamatėme, kad baigėsi mūsų naudojamas lubri- 
kantas, tad Silvijai teko keltis ir eiti ieškoti dar“ Čia Silvija jau ne- 
valdomai kvatoja. „Galiausiai, - tęsia Frenkas, - kai viskas grįžo į 
vėžes, aš padariau nerangų judesį ir apverčiau žvakę. Užuolaida 
ėmė rūkti! - jis plačiai nusišiepia žmonai ir pašmaikštauja: - Nie- 
ko sau pasimatymas, ar ne, brangioji?“ Silvija prisimena, kaip jie, 
užuot toliau bandę pasimylėti, nusprendė verčiau pasidaryti karš- 
to šokolado. „Bet tada, - ji vėl sukikena, - Frenkas pasakė kažką 
seksualaus ir mes galiausiai pasimylėjome.“ Ji iškelia rankas ir pa- 
lenkia galvą į šoną, visai kaip Marilyn Monroe. 

Tokios istorijos jaudina mane. Jos rodo, kad mūsų intymūs 
santykiai gali būti spontaniški, aistringi ir teikiantys džiaugsmo, 
kad mes net ir santykiams tęsiantis dešimtmečiais galime atrasti 
nuostabiausių savo partnerio savybių. Jos rodo, kad galime pra- 
rasti ryšį ir vėl jį užmegzti, įsimylėti vis iš naujo, kad erotizmas — 
tai iš esmės žaidimas ir galimybė atsipalaiduoti ir atsiduoti jaus- 
mams. O tam būtina jaustis emociškai saugiam. 

Jei ryšys tvirtas, susijaudinama ne bandant atgaivinti žavingus 
aistros proveržių momentus, bet rizikuojant būti apsinuoginu- 
siam kasdienėse, nuolatinėse - „čia ir dabar“ - fizinio ir emocinio 
ryšio situacijose. Kartu su šiuo atvirumu ateina jausmas, kad my- 
lėtis su partneriu kaskart yra naujas nuotykis. „Praktika ir emo- 
cinis įsitraukimas kuria tobulybę“ - štai svarbiausia erotiško ir 
tenkinančio sekso taisyklė, kurią kartoju poroms, o ne begalinis 
siekimas naujovių, galbūt padėsiančių nugalėti „nuobodulį“. Ne- 

nuostabu, kad naujausi Čikagos universiteto mokslininko Edwar- 
do Laumanno amerikiečių lytinio gyvenimo tyrimai parodė, jog 
susituokusių porų, daug metų gyvenančių drauge ir susikūrusių 
emocinį saugumą, lytiniai santykiai ir dažnesni, ir labiau tenki- 
nantys nei nesusituokusių partnerių. 

Kai specialistai ima aiškinti, kad jaudinamas seksas būna tik 
užmezgus naujus santykius, kai siekiama tik užkariauti ir sužavė- 
ti, aš prisimenu pažįstamą seniai susituokusią vyresnio amžiaus 
porą ir kaip jie šoka argentinietišką tango. Juodu visiškai atsidavę 
ir užimti vienas kitu. Jų judesiai iki skausmo apgalvoti, absoliučiai 
žaismingi ir pribloškiamai erotiški. Juodu taip prisiderinę vienas 
prie kito, taip vienas į kitą reaguoja, kad net šokdami kūrybiškai ir 
nuolat improvizuodami nepadaro nė vieno klaidingo žingsnio ar 
posūkio. Jie juda kaip vienas, gracingai ir tobulai. 


Sprendžiame sekso problemas 


Dažniausios lytinio gyvenimo problemos, kylančios Šiaurės Ame- 
rikos gyventojams, yra menkas moterų lytinis potraukis ir vyrų 
priešlaikinė ejakuliacija bei erekcijos sutrikimai. Manęs tai neste- 
bina. Labiausiai kenčiančias poras į neviltį varo šėtoniški dialogai. 
Moterys dažniausiai jaučia vienatvę ir atskirtį. Tada jos arba kryps- 
ta į guodžiantį seksą, arba visiškai atsisako intymių santykių. Vyrai 
jaučiasi nesaugūs. Jie linkę pasinerti į hermetišką seksą arba patiria 
seksualinių sunkumų. Jei partneriai įstengia užmegzti tvirtą ryšį, jų 
intymus gyvenimas dažniausiai susitvarko savaime arba bendro- 
mis abiejų pastangomis. Dėl atnaujintų lytinių santykių patiriamas 
abipusis malonumas ir intymumas drauge su oksitocinu, išsiski- 
riančiu per orgazmą, sutvirtina jų ryšį. 

Elena, pasijutusi saugesnė, galiausiai įstengė prisipažinti Hen- 
riui, kad su juo negali patirti orgazmo - metų metus ji tik vaidino 
jį. Henris dėl to neįsižeidė ir nepajuto jokios grėsmės. Jis supratin- 
gas ir palaikantis. Pasirausęs bibliotekoje jis užtikrina Eleną, kad 
apie 70 proc. moterų negali patirti orgazmo vien nuo lytinio akto. 
Tad jie bendromis pastangomis parengė tris strategijas projektui 
„Elenos orgazmai“ įgyvendinti. 

Panagrinėkime išsamiau, kaip vienų santykių prieraišumas ir 
įsipareigojimas susipina. Aistra nėra pastovi. Geismas natūraliai 
stiprėja ir silpnėja, atsižvelgiant į įvykius, metų laiką, sveikatą, 
į tūkstančius priežasčių. Vis dėlto tokie svyravimai daugumą 
mūsų nervina ir, jei tik negalime apie tai atvirai kalbėtis, gali su- 
kelti santykių problemų ar jas išryškinti. Daugelis partnerių pa- 
jėgūs ištverti retus lytinius santykius, bet negali pakęsti jausmo, 
kad partneris jų negeidžia. Kaip susidoroti su tokiais jausmais, 
toks iššūkis neišvengiamai kyla daugumai partnerių, net tiems, 
kurie jaučiasi palyginti saugiai. Pavyzdžiui, tokiems kaip Laura 
ir Bilas. 

Jie apsilankė pas mane netrukus po to, kai Laura atsigavo po 
depresijos, kuri apėmė netekus darbo. Jos gydytojas, žinodamas, 
kad normalūs santykiai yra geriausia apsauga nuo ligos atkryčių, 
suprato, jog jai yra kilę sunkumų dėl santykių su vyru, ir nukrei- 
pė pas mane, kad patikrinčiau jųdviejų „šeiminį atitinkamumą.. 
Laura dėsto savo rūpesčius: „Mes labai mylime vienas kitą, — 
sako ji. - Bet, na, Bilas nuolat būdavo „užsivedęs“. Jis vis liesdavo 
mane. Ir man tai patikdavo. Jei aš nenorėdavau mylėtis, tiesiog 
pasakydavau „ne“ ir jis su tuo susitaikydavo. Mes pažaisdavome, 
pasiglamonėdavome ir jausdavomės artimi. Bet štai jau keletą 
metų jis neberodo iniciatyvos. Tikrai puiku, kad mes pasimyli- 
me, tai bet jei aš to neužsigeidžiu, nieko nebūna. Mane tai labai 

skaudina. Mes jau dvidešimt metų kartu. Ar dėl to, kad aš jau 
vyresnė, nebeatrodau jam tokia seksuali? Susivokiu, kad guluosi 
į lovą vėliau, kai jis jau miega. Kad išvengčiau viso to. Bet taip 
mes vis labiau tolstame vienas nuo kito“ Bilas atsako: „Aš jau 
nebeturiu to polėkio kaip anksčiau. Pastaruoju metu ir darbas 
mane visiškai išsekina — na, tu žinai. Bet man patinka mylėtis, o 
tu tokia seksuali. Nematau čia problemos. Na, gal tik tai, kad tu 
jautiesi blogai, be abejo.“ 

Tai vienas iš tų momentų, kai galimybė užmegzti P. J. Į. po- 
kalbį išties svarbi. Tik kyla klausimas, ar gali Laura susitaikyti su 
tuo, kad ją įskaudino, ir atleisti Bilui, ir ar jis įstengs išgirsti jos 
protestą ir reaguoti? „Kaip jūs ir sakėte, - sako man Laura, - kai 
mes susikivirčijame, pasidaro taip, kad „aš spusteliu ir Bilui su- 
genda nuotaika, bet mes galime kalbėtis ir susitarti. Tad manau, 
kad mūsų santuoka vykusi. Vis dėlto mums sunku kalbėti apie 
seksą. Mes ne kartą bandėme ir paskui kuriam laikui pagerėda- 
vo, bet galiausiai viskas vėl nusistovėdavo kaip buvę. Kadangi 
jiems jau buvo tekę įsisukti į negatyvias santykių spirales ir juodu 
išmoko atsakingiau žvelgti į tai, manau, kad tai galioja ir jų požiū- 
riui į lytinį gyvenimą. 

Aš pasiteirauju, kokie jų lūkesčiai dėl lytinio gyvenimo. Bilas 
sako, kad jis lytinių santykių pageidautų kartą per dvi savaites ar 
panašiai. Laura to norėtų kas dešimt dienų. Tai mus prajuokina. 
Problema staiga nustoja rodytis tokia didelė. Bet mes įdėmiau pa- 
žvelgiame. Bilas sako, kad vienintelė bėda, jo nuomone, yra ta, jog 
Laura irzli ir truputį atsiribojusi. „Jei aš naktį prašau jos paglamo- 
nėti mane, ji dažnai nereaguoja, o man to labai reikia, - pripažįsta 
jis. - Tiesą sakant, jeigu jau aš galvoju apie tai, vadinasi, man to 
labai trūksta. Laura apsiašaroja. „Aš tiesiog nenoriu glamonėti 
ir vėl atsidurti tokioje situacijoje, kai tau kils noras pasimylėti ir 

tu vėl nusivilsi. Ir dar manau, kad bijau net kalbėti apie tai. Kai 
tu tiesiai klausi, ar aš seksualiai nusivylusi, ir aš atsakau, kad ne, 
mūsų pokalbis tuo ir baigiasi: Aš įžvelgiu išankstinį Lauros neri- 
mą irjos bandymą apsiginti. Mes sutariame, kad vengimas kalbėti 
apie lytinio gyvenimo pokyčius jau ima trukdyti jų santykiams ir 
skaudinti juos pačius. 

Prašau, kad jie konkrečiau įvardytų, kas juos skaudina. Laura 
kurį laiką dvejoja, bet galiausiai pabando paaiškinti. „Iš dalies - bai- 
mė, kad tu jau nebežiūri į mane kaip į moterį. Aš tau tik žmona. La- 
biau raukšlėta ir kiek pilnesnė nei anksčiau. Man baisu, kad aš tau 
gal nebe tokia seksuali, nebe tokia geidžiama. Tu apglėbi mane taip, 
kaip aš apkabinu draugę. Atrodo, nebesidomi manimi kaip kadaise. 
Man tuomet būdavo taip gera. Aš jausdavausi tokia artima tau.“ 

Bilas iš tiesų klausosi ir netgi padeda žmonai paklausdamas: 
„Tikrai visa esmė čia? Jautiesi atstumta, nes aš manau, kad tu jau 
nebeseksuali?“ Laura atsidūsta, vėl apsiašaroja ir linkteli. „Na, kai 
mudu mylimės, aš jaučiuosi įsitempusi. Taip, aš jaučiuosi geidžia- 
ma. Akimirką. Žinau, kad tu nusidirbi ir esi labai pavargęs, bet su- 
prantu ir tai, jog tu gali mylėtis arba nesimylėti. Tau tai nėra svar- 
bu. Kartais pagalvoju, kad jei aš nesiimčiau iniciatyvos, ši mūsų 
gyvenimo dalis taip ir baigtųsi. Ir tu ramiai į tai žiūrėtum. Mane 
siutina, kai taip pagalvoju. Tada sakau sau: „Gerai, nieko nedary- 
siu. Eina jis velniop.“ Bet štai tuomet man ir suskausta. Ji paliečia 
sau ties širdimi. Bilas paima ją už rankos. 

Aš klausiu: „Ar tikrai taip, Laura? Skausmas dažniausiai susi- 
jęs su liūdesiu, pykčiu ir baime. Tu jauti, kad seksas su tavimi Bilui 
nėra toks svarbus. Ar tai viskas? Gal yra dar kas nors?“ Ji linkteli 
ir kalba toliau: „Jei aš nerodau iniciatyvos ir nesiūlau pasimylėti, 
tai ir lieku su šiais jausmais. O jei siūlau... - jos balsas užlūžta ir 
ji stipriai suspaudžia lūpas. - Kaip sunku tai sakyti. Nors netu- 

rėtų būti taip sunku. Mūsų santuoka vykusi, o aš stipri moteris. 
Bet mane gąsdina, kad tenka imtis tokios iniciatyvos. Tai lyg šokti 
nuo skardžio. Man niekuomet nereikėdavo to daryti anksčiau. O 
kai tu maloniai nusišypsai, pasakai, kad esi pavargęs ir nusisuki 
miegoti, aš tiesiog mirštu. Bandau apsimesti, kad nieko čia tokio, 
bet iš tiesų man labai sunku dėl to kreiptis į tave. Bilas sumurma: 
„Aš to nežinojau. 

„Ar visi šie jausmai pasako, ko tau reikia iš Bilo?“ - klausiu 
Lauros. O ji kreipiasi į jį: „Manau, man labiausiai reikia tavo pa- 
tvirtinimo, kad tau tikrai svarbu mylėtis su manimi. Kad tu vis 
dar geidi manęs. Man reikia, kad kartkartėmis paskirtume laiko 
sau, mums abiem, kad aš galėčiau būti tikra, jog būti su mani- 
mi tau yra svarbiausia. Man reikia, kad parodytum, kaip kadaise, 
kad tebesi mano vyras.“ Bilas reaguoja emocingai. Vienu sykiu iš- 
pyškina, kad yra toks išsekęs, jog didžiąją laiko dalį tiesiog vaikš- 
to miegodamas. Kad myli ją ir dažnai galvoja apie ją kaip moterį. 
„Bet man niekuomet neatėjo į galvą, kad pasiūlyti pasimylėti tau 
gali būti taip sunku. Man labai gaila, - sako jis. —- Aš bijau, kad 
jei pats imsiuosi tokios iniciatyvos, gal atsitiks taip, jog būdamas 
pervargęs negalėsiu pasiekti erekcijos, todėl ir susilaikau nuo 
tokių siūlymų, kai negaliu būti tikras. Juodu pratrūksta juoku 
ir prisimena keletą atvejų, kai iš tiesų buvo taip nutikę ir viskas 
baigdavosi apsikabinimu, tada būdavo maža erotikos, užtat daug 
jausmo ir artimumo. 

Šio pokalbio pakako, kad Bilas ir Laura savo lytinį gyvenimą 
grąžintų į saugią - žaidimo ir ryšio - zoną. Taip pat jis buvo lyg ža- 
dintuvo čirškimas. Aš patariau jiems parengti jausmais apsiribo- 
jantį scenarijų tiems atvejams, kai pasimylėti nebus lemta. Bilas 
padėjo Laurai tai padaryti ir net pats pradėjo dažniau rodyti ini- 
ciatyvą pasimylėti. Jis taip pat ėmė labiau stengtis patikinti Laurą, 


225 


SEPTYNI ESMINIAI POKALBIAI 


kad kai ji siūlo pasimylėti, jis vertina jos ryžtą rizikuoti. Jis, savo 
ruožtu, jai aiškiai pasakė, kad jam reikia žinoti, kada ji jo geidžia, 
ir kad jis nenorėtų jog ji vengtų artimumo ir sekso su juo. Jis dar 
kartą patikino, kad myli ją ir jos geidžia. 

Be to, Bilas ir Laura ėmė skirti daugiau dėmesio lytiniam ak- 
tui. Kiekvieną kambarį kartkartėmis tenka pavalyti ir naujai pa- 
puošti, taigi ir miegamąjį. Juodu drauge perskaitė keletą erotinės 
tematikos knygų ir pirmąkart per keletą metų pasikalbėjo, kaip 
galėtų sujaudinti vienas kitą, kad lytiniai santykiai juos labiau ten- 
kintų. Jie patvirtino, kad jųdviejų lytinis gyvenimas pagerėjo, o 
drauge sutvirtėjo ir tarpusavio ryšys. 

Per paskutinį pokalbį Bilui ir Laurai pasakiau, kad sekso 
technika — viso labo tėra nereikšmingas papuošimas, o ne tikras 
džiaugsmas! Jų sekso vadovėlis buvo pats geriausias iš visų - ge- 
bėjimas susikurti artimumą, įsijausti vienam į kitą ir siekti emoci- 
nio sinchroniškumo. 


Analizuokite ir mokykitės 
Savarankiškai 


Ar šiame skyriuje radote kokią nors pastabą ar teiginį, kurie pri- 
vertė jus susimąstyti apie savo lytinį gyvenimą? Kokį jausmą jums 
tai sukėlė? Užrašykite tai. Ką šis jausmas, ar tai būtų kūniškas po- 
jūtis, ar tokia aiški emocija kaip pyktis, atskleidžia jums apie jūsų 
lytinį gyvenimą? 

Ar apskritai jaučiatės emociškai saugiai ir susaistyti tvirtu ry- 
šiu, kai esate lovoje su partneriu? Kas padeda jums taip jaustis? O 
jei taip nesijaučiate, kaip partneris galėtų jums padėti? 

Kokiam tipui priskirtumėte savo lytinius santykius - herme- 
tiškam, guodžiančiam ar sinchroniškam seksui? Tikėtina, kad 
kartkartėmis gali pasireikšti bet kuris iš šių trijų. Bet jeigu jūs nuo- 
lat krypstate į hermetiškąjį ar guodžiantįjį, tai šį tą pasako apie 
jūsų saugumo jausmą. 

Kokie keturi didžiausi jūsų lūkesčiai lovoje? Gerai apgalvo- 
kite savo atsakymus. Kartais gali paaiškėti, kad jie ne visai tokie, 
kokius įsivaizdavote iš pradžių. Partneriai yra man sakę, kad po 
sekso labiausiai norėtų būti švelniai apkabinami ir glamonėjami, 
bet nedrįso šio noro išsakyti partneriui. 

Kaip manote, ar pakankamai liečiate ir apglėbiate partnerį? 
Vienas prisilietimas gali išreikšti ir ryšį, ir paguodą, ir geismą. Kada 
konkrečiai labiausiai norėtumėte būti liečiami ir apglėbiami? 

Jeigu jums tektų rašyti „Trumpą mylinčio (ką) 
vadovą“ ir įrašytumėte savo vardą, ką jame rašytumėte? Tarp 
svarbiausių nurodymų galėtų būti atsakymai į šiuos klausimus: 
kas padeda fiziškai ir emociškai atsiverti lytiniams santykiams? 
Kas jus labiausiai „užveda“ prieš lytinį aktą ir jo metu? Kokios ti- 
kėtumėtės jūsų glamonių prieš lytinį aktą ir paties akto trukmės? 
Kokiai pozai teikiate pirmenybę? Jums labiau patinka tai daryti 
greitai ar lėtai? Koks labiausiai jaudinantis būdas, kurį taikydamas 
jūsų partneris gali jus stimuliuoti, įtraukti į meilės žaidimą? Ar ga- 
lite to paprašyti? 

Kas iš lytinių santykių jums suteikia didžiausią pasitenki- 
nimą? (Tai nebūtinai turėtų būti orgazmas ar netgi pats aktas.) 
Kada mylėdamiesi jaučiatės labiausiai neužtikrintai ar nejaukiai? 
Kada jaučiatės artimiausi savo partneriui? 

Jei tai, kas čia pasakyta, galite aptarti su partneriu, puiku. Jei 
ne, galbūt galėtumėte užmegzti su juo pokalbį apie tai, kaip sunku 


kalbėti apie tokius dalykus. 

Su partneriu 


Ar turite su partneriu bendrą nuomonę, kiek procentiškai laiko 
jūsų seksas iš tiesų puikus? Atsiminkite, tyrimai rodo, kad ne ma- 
žiau kaip 15-20 proc. lytinių santykių poros laiko nevykusiais, 
netenkinančiais bent vieno iš partnerių. Ką jūs kaip pora norė- 
tumėte įstengti pakeisti, kai seksas netenkina jūsų fiziškai? O 
kai netenkina emociškai? Kaip jums galėtų pagelbėti partneris? 
Drauge sukurkite filmo scenarijų ir pabandykite įsivaizduoti, kaip 
tai galėtų atrodyti ekrane. 
Pažaiskite „Tobulą“ žaidimą. Jo pradžia tokia: 


Jei būčiau neprilygstamas (-a) lovoje, galėčiau (daryčiau) 
„tuomet tu jaustumeisi . 


Įsitikinkite, ar jūsų su partneriu sutampa bent keturi atsaky- 
mai. Tada įvardykite vienas kitam vieną savybę, dėl ko partneris 
jus žavi lovoje ir kitur. 

Ar galite kiekvienas jūsų prisiminti tokį laikotarpį, kai lyti- 
niai santykiai iš tiesų teikė jums pasitenkinimą? Pasidalykite šiais 
prisiminimais su mylimuoju kiek įmanoma smulkiau. Pasakykite 
vienas kitam, ko jus išmokė šie pasakojimai. 

Pamąstykite, kaip seksas gali paveikti jūsų santykius. Ar jis tik 
malonumas, ar tai būdas pasijusti artimesniems, ar jis teikia fizinį 
palengvėjimą, ar yra priemonė išsilaisvinti nuo streso ar liūdesio, 
ar tai romantiška kelionė, ar pabėgimas nuo pasaulio, erotiškas 
nuotykis, švelnus susiliejimas, aistros protrūkis? Ar jaučiatės sau- 
giai patirdami tai su mylimuoju? Kokia galėtų būti rizika, kurią 
sutiktumėte prisiimti lovoje? Ar galite vienas kitam įvardyti šią 

riziką ir paaiškinti, kaip partneris galėtų reaguoti, jei reikalai pa- 
kryptų į bloga ar, priešingai, į gera? 


Mes buvome įpratę manyti, kad jaudinantis, erotiškas seksas ir 
saugus, tvirtas ryšys - nesuderinami. Dabar jau žinome, kad tvir- 
tas ryšys — tai tramplinas į labiausiai jaudinančius, nuotykių ku- 
pinus santykius. Savo ruožtu, atviras, atsakingas ir glaudus fizinis 
ryšys padeda palaikyti stiprų emocinį ryšį. Kitas, paskutinis po- 
kalbis toliau gilinasi į tai, kaip palaikyti meilės gyvastį. 


7 pokalbis 
Kaip palaikyti meilės gyvastį 


„Tas, kas bodisi santuoka, 


tiesiog neskiria jai dėmesio.“ 


Kolegės vyras 


„Ar jūs pastebite, kokių nors neįtikėtinų savo santykių poky- 
čių? — paklausiau vienos iš žaviausių porų baigiantis labai sėk- 
mingoms konsultacijoms. Ineza, garsiai kalbanti aistringa ruda- 
plaukė, atsakė: „Taip, tik ar įmanoma bus šį jausmą išsaugoti? 
Mano sesuo, bjaurybė, sako: „Manai, kad sugebėjai iš naujo rasti 
meilę su savo Fernandu. Bet juk santuoka - tai ne kas kita kaip 
įpročiai. Ji, kaip ir pienas, turi „geriausia iki“ datą. Po šešių mėne- 
sių grįšite prie savo senų nesąmonių. Meilės neišlaikysi nutvėręs. 
Tiesiog taip jau yra. Man baisu, kai ji ima taip kalbėti. Gal iš tiesų 
mes vėl nuklysime į visus tuos kivirčus ir vienatvę?“ 

Mūsų konsultacijos užsiėmimas baigėsi, bet tvarkant užrašus 
man galvoje skamba du balsai. Vienas cituoja graikų filosofą He- 
rakleitą: „Viskas teka, niekas nestovi vietoje.“ Tai turėtų galioti 
ir meilei, mąstau. Juk daugeliui porų po terapijos seansų kurso 

būdingas „atkrytis“ - jos grįžta prie senų problemų. Gal Inezos 
sesuo realistė. Bet štai prabyla kitas balsas, jis cituoja XI a. kinų 
poetą Su Dongpo: „Metai iš metų aš prisimenu tą mėnesienos 
naktį, kurią praleidome vienu du tarp skurdžiomis pušaitėmis 
apaugusių kalvų.“ Gal didžiulio prieraišumo akimirkos turi galios 
išlaikyti įsimylėjėlius kartu daugybę metų. Prisimenu mūsų tyri- 
mus, kurie parodė, kad per ETM užsiėmimus išmoktą susikurti 
pasitenkinimo ir laimės jausmą partneriai išlaiko ir per didžiausių 
stresų kupinus gyvenimo tarpsnius. 

Ašjau žinau, ką atsakyti Inezai. Per kitą konsultaciją sakau jai: 
„Viskas juda ir keičiasi, bet meilės santykiams negalioja „yra kaip 
yra“. Mes galiausiai išmokstame „sukurti“ ir „išsaugoti“ meilę. To- 
dėl tik judu su Fernandu galite nuspręsti, kaip klostysis jūsų san- 
tykiai. Gali atsitikti, kad jei aktyviai nepuoselėsite savo santykių, 
jūsų pasiekti laimėjimai ims blėsti. Bet meilė — kaip kalba. Jei ja 
kalbi, kalbėti darosi vis lengviau. Jei nekalbi - pradedi ją užmiršti." 

P. J. Į. pokalbiai - tai meilės kalba. Jie sutvirtina tą saugią 
užuovėją - jūsų ryšį ir ugdo jūsų gebėjimą būti lanksčiam, ieškoti, 
išlaikyti ir stiprinti meilės jausmą. 7 pokalbis - žemėlapis, vedan- 
tis jūsų meilę į ateitį. Žingsniai yra tokie: 


+» Dar kartą įvardykite ir apmąstykite pavojingas savo santykių 
vietas, kur kyla pavojus nuklysti nuo saugaus kurso ir įklimpti 
į šėtoniškus dialogus. Tai leis jums surasti apylankas ir trum- 
piausius kelius atgal į patikimo ryšio zoną. 

+ Švęskite teigiamus didelius ir mažus santykių pokyčius. Taigi, 
pirma, apmąstykite tuos kasdienio gyvenimo momentus, ku- 
rie skatina būti atvirus, jautrius ir leidžia geriau suvokti, kokią 
teigiamą įtaką darote vienas kitam, ir, antra, išryškinkite tuos 
santykių lūžio taškus, kada jūsų ryšys tapo tvirtesnis. 

Laikykitės tam tikrų ritualų, kurie jums kasdien išsiskiriant 
ir vėl susitinkant padėtų sutvirtinti jūsų ryšį, tarpusavio pa- 
ramą ir jautrumą vienas kitam. Tokie ritualai — tai būdas iš- 
laikyti jūsų ryšį tvirtą šiame triukšmingame ir chaotiškame 
pasaulyje. 

Padėkite vienas kitam aptikti santykių problemas aptardami 
skirtumus ir kivirčų priežastis, drauge nuspręsdami, kaip iš 
anksto užkirsti sunkumams kelią, ir sąmoningai kurkite emo- 
cinį saugumą, pasitikėjimą. Tai leis jums spręsti problemas, 
kol jos dar neužspeitė jūsų į kampą. Aš tai vadinu strategija 
„Saugumas visų pirma“. Kai emocinis saugumas jau užtikrin- 
tas, vienas iš partnerių gali įvardyti problemą švelniau, ne taip 
agresyviai, kitas — gali tęsti diskusiją net jei ir nesutinka su 
partnerio požiūriu. 

Sukurkite „atsikuriančių santykių istoriją. Joje turėtų atsi- 
spindėti, kaip judu kūrėte ir tebekuriate savo meilės ryšį. Ji 
turėtų pasakoti, kaip jūs veldavotės į konfliktus, tolote vienas 
nuo kito ir kaip išmokote glaistyti įtrūkimus, jungtis iš naujo 
ir atleisti nuoskaudas. Ta istorija būtų apie tai, kaip įsimylėti 
vis iš naujo. 

Sukurkite „būsimos meilės istoriją. Ji turėtų numatyti, kaip 
atrodys jūsų santykiai po penkerių ar dešimties metų ir ko- 
kios pagalbos norėtumėte iš partnerio, kad ši vizija taptų 
tikrove. 


7 pokalbis grindžiamas supratimu, kad meilė - nuolatinis 


procesas, kai emocinis ryšys užsimezga, nutrūksta, jo vėl siekia- 
ma ir taip toliau. Meilės ryšys yra gyvas. Jeigu juo nesirūpinsime, 
jis savaime ims nykti. Šiame pasaulyje, kuris sukasi vis greičiau ir 
verčia mus imtis vis daugiau darbų, tikru iššūkiu tampa gebėjimas 

būti šalia, kai to reikia, ir reaguoti į savo paties ir partnerio ryšio 
poreikį. Šis paskutinis pokalbis prašo jūsų sąmoningai ir dėme- 
singai pažvelgti į savo meilės ryšį. 

Pažiūrėkime, kaip tai atrodo tikrovėje. 


Aplenkite pavojingas vietas 


Inezai ir Fernandui visai nesunku pastebėti gresiančio nedidelio 
pavojaus ženklus. Jau daugelį metų jie nesiliauja šokę „Protesto 
polkos“, o šokio tempą palaiko Fernando potraukis alkoholiui ir 
audringi Inezos grasinimai bei kerštingas flirtavimas. Dabar, per šį 
pokalbį, Ineza gali pasakyti Fernandui: „Kai tu atsitveri tyla ir nu- 
sigręži nuo manęs, aš sutrinku. Tokiomis akimirkomis noriu pasa- 
kyti tau: „Klausyk, Fernandai, prašau, atsigręžk ir būk su manimi.“ 
Ar tu galėtum išgirsti mano prašymą? Tai man tikrai padėtų. Gal 
mano nerimas tada neprasiveržtų taip audringai. Fernandas, savo 
ruožtu, Inezai sako, kad jis iš jos tenori, jog ji, supykusi ant jo, tie- 
siog taip ir pasakytų ir, užuot puolusi svaidytis ultimatumais, įvar- 
dytų, kas jai nepatinka. Abu jie sutinka, kad tokios „apylankos“ 
padėtų tiek vienam, tiek kitam palaikyti emocinę pusiausvyrą ir 
neįsisukti į neigiamų emocijų spiralę. 

Kita pora, Kristina ir Darenas, vos neišsiskyrė dėl jo neiš- 
tikimybės. „Manau, kad mudu jau atsigauname nuo to, - sako 
jam. — Bet norėčiau, kad žinotum, jog dabar bent menkiausia 
užuomina, kad mudviem galbūt trūksta sekso, privers mane 
bėgti ir slėptis. Bent sekundę šmėstelėjusi baimė, kad tu nori 
daugiau, nei aš tau galiu duoti, priveiks mane. Aš jau nebesu 
taip priblokšta, bet mane vis dar pykina nuo viso šito.“ Darenas 
atsako: „Aš suprantu. Mano bandymas apie tai užsiminti vie- 

ną vakarą buvo nelabai vykęs būdas pasakyti, kad geidžiu tavęs. 
Ką gi man daryti?“ Kristina su regimu palengvėjimu sumurma: 
„Gal tiesiog be užuolankų pasakyk, kad mūsų intymūs santykiai 
puikūs ir kad tu laimingas su manimi.“ Jis nusišypso ir taria: „Tą 


tikrai galiu pasakyti.“ 


Atšvęskite santykių atkūrimo 
momentus 


Šiaip jau mes nelinkę sakyti savo partneriui, kaip mus paveikia 
tam tikri gestai ar nevalingai ištarti žodžiai, kaip jie padeda mums 
pajusti ypatingą artimumą. Fernandas, šiek tiek sutrikęs, prisipa- 
žįsta, kad kai Ineza, jau po viso to, kas įvyko, pristatė jį savo kole- 
gei sakydama: „O čia mano brangiausias, mano vyras', jis tiesiog 
sutirpo. Jis pasijuto tikrai esąs jai brangus. Dabar jis kasdien apie 
tai galvoja. 

Niekas nepamiršta tų lūžio taškų, kai santykių tvirtumo klau- 
simas iškyla ypač aštriai. Šiuos P. J. Į. momentus prisimename 
nuolat. Bet svarbu juos aptarti. Kei sako Donui: „Man svarbiau- 
sias momentas atkuriant mūsų ryšį buvo ta naktis, kai net po 
keturiasdešimt penkerių mūsų santuokos metų tu pasakei, kiek 
daug tau reiškia, kad aš paėmiau tave už rankos. Tu visuomet tiesi 
man ranką, o aš kartais paimu ją, kartais - ne. Kai tu pasakei, kaip 
tau tai svarbu, kad tau tai parodo, jog esame kartu, kad drauge 
mes galime viską, aš buvau sukrėsta. Aš staiga pamačiau tave kaip 
žmogų, kuriam reikia manęs, o ne tą didelį valdingą vyrą, kuris tik 
ir moka nustatinėti taisykles“ 

Per pokalbius su kita pora mes svarstome, kaip Lorenso de- 
presija suniokojo jo gyvenimą. „Nemanau, kad būčiau ją įveikęs 

be tavęs, - sako jis žmonai Nensei. - Kad ir kaip buvau palūžęs, 
tu manęs neapleidai ir visada buvai šalia. Tą dieną, kai aš bu- 
vau pakviestas pokalbio dėl darbo ir jie vietoj manęs priėmė tą 
vyruką, o aš grįžau namo jausdamasis didžiausiu nevykėliu pa- 
saulyje, prisimeni, ką man pasakei?“ Nensė papurto galvą. „Tu 
pabučiavai mane ir pasakei: „Tu mano vaikinas. Niekas daugiau 
nesvarbu. Mes nepražūsime. Myliu tave, ponuli“ Aš to niekad 
nepamiršiu. Man tai iki šiol padeda, kai viskas griūva ir imu abe- 
joti savimi.“ 

Net kai partneriai įklimpsta į šėtoniškus dialogus, kuris nors 
kartais pribloškia tokiu empatijos proveržiu, kad man užgniau- 
žia kvapą. Aš skatinu juos siekiant atnaujinti santykius laikytis 
įsitvėrus to momento lyg šviesos spindulio tamsoje. Maksinė, 
paprastai pykstanti ant Riko už jo „tylėjimą, staiga labai ramiai 
sako jam: „Manau, kad suprantu. Tu atrodai toks ramus. Bet tu 
bijai. Tu panašus į tą mažą vienišą berniuką nuotraukoje, kaban- 
čioje prie mūsų židinio. Pats vienišiausias berniukas pasaulyje. Tu 
niekad niekur nepritapai. O dabar esi čia, su manimi, plepiausia 
pasaulyje moterimi, ir aš tave užgožiu. Todėl tu tiesiog užsidarai ir 
bandai nusiraminti. Tai taip liūdna. Tu vis tiek jautiesi labai vieni- 
šas. Rikas prisimena tai kaip akimirką, kai staiga pasijuto regimas 
ir suprastas, kad žmona, nors ir pyksta, myli jį. 

Siekiant išsaugoti meilę svarbiausia atpažinti šiuos esminius 
ryšį liudijančius momentus ir lyg šeimos nuotraukas iš geriausių 
laikų laikyti juos abiem matomoje vietoje. Jie primena mums, ko- 
kie brangūs yra mūsų santykiai. Jie primena mums, kaip papras- 
tai - vien rūpindamiesi - galime pakeisti partnerio pasaulį. 


235 


SEPTYNI ESMINIAI POKALBIAI 


Išsiskyrimą ir santykių atkūrimą 
pažymėkite ritualais 


Ritualai — svarbi santykių dalis. Tai nuolat kartojami sąmoningi 
veiksmai, kuriais pažymime svarbias datas ar santykių momentus. 
Ritualai įtraukia mus emociškai ir fiziškai, jie gerąja prasme pri- 
kausto mus prie svarbiausių momentų. 

Religija nuo seniausių laikų remiasi ritualais. Aš prisimenu 
garsų tyrimą, psichologo Alfredo Tomatiso atliktą su grupe vie- 
nuolių, kuriems buvo diagnozuota itin stipri depresija. Kruopš- 
čiai išsiaiškinę visas aplinkybes tyrėjai padarė išvadą, kad depre- 
sija grupės nariams kilo tuomet, kai jie atsisakė ritualo dukart per 
dieną giedoti grigališkąjį choralą. Jie prarado bendruomenės jaus- 
mą, kurį iki tol patirdavo giedodami kartu. Nuostabių muzikos 
kūrinių giedojimas kartu jiems liudijo jų tarpusavio ryšį ir bend- 
rai patiriamą džiaugsmą. 

Visiems primatams susitikimai ir išsiskyrimai yra svarbiausi 
prieraišumo santykius lemiantys momentai. Mes tai pastebime 
augindami vaikus, kai jie dar maži. Iš papratimo pabučiuojame 
juos atsisveikindami ir apglėbiame juos grįžusius. Kodėl taip pat 
negalėtume bendrauti su savo mylimaisiais? Nuolatiniai vos pa- 
stebimi gestai, siunčiantys žinią „tu man daug reiški, yra be galo 
svarbūs išlaikant santykius tvirtus ir ilgalaikius. 

Partneriams ne visuomet lengva atpažinti šiuos išsiskyrimo 
ir susitikimo ritualus. Žoelis žvelgia su nuostaba, kai paprašau jo 
įvardyti tokius jo vedybiniam gyvenimui su Ema būdingus veiks- 
mus. Jis man sako: „Po galais, aš matau, kaip šuo kaskart, man 
grįžus namo, šėlsta iš džiaugsmo ir sveikina mane, ir aš visuomet 
paglostau jį. Bet nesuvokiu, kaip kas nors panašaus galėtų būti su 
Ema. Ką aš pastebiu ir ką darau - sąmoningai ir reguliariai, kas- 

dien - kas palaikytų mūsų santykius? Nesu tikras: Jam kasantis 
pakaušį Ema sukikena ir ateina į pagalbą: „Kvaileli, kuo čia dėtas 
šuo! Na, kai mes ilgiau nesimatome, tu grįžęs įeini į virtuvę ir iš 
tiesų švelniai pasakai: „Kaip laikosi mano saulutė?“ Ir paglostai, 
dažniausiai užpakalį. Man tai labai patinka. Aš to tikiuosi.“ Žoeliui 
palengvėja ir jis sako: „O, tai gerai. Na, nuo šiol visados mes pasi- 
glostysim ir pasibučiuosim. Turiu omeny mudu, ne šunį.“ 

Neatpažinti dalykai išnyksta. Sielvartaujantys partneriai kar- 
tais karčiai skundžiasi praradę šiuos menkučius ritualus. Keitė 
sako Nikui: „Rytais išvykdamas iš namų tu neateini ir neapkabini 
manęs. Tiesą sakant, tu net nebeatsisveikini. Lyg mes būtume tie- 
siog kambario draugai. Mes gyvename visiškai skirtinguose pa- 
sauliuose, ir tave tai tenkina. Po keleto P. J. Į. pokalbių Keitė ir Ni- 
kas nusprendžia atnaujinti šį ritualą ir net papildyti jį klausimais, 
ką vienas ir kitas ketina nuveikti per dieną. Kartais į tokius ritua- 
lus įtraukiame visą šeimą. Pamenu vakarienes sekmadieniais - iš 
pradžių sėdėdavom dviese, vėliau tai virto šeimos susitikimais, 
kai ateidavo ir mano vaikai. Prisimenu savo sūnų jau po dauge- 
lio metų skundžiantis: „Aš taip užsiėmęs. Kodėl mums taip jau 
būtina sekmadieniais vakarieniauti kartu? Mano mažoji dukrelė 
pribaigė jį atsakymu: „Todėl, kad sekmadienis ir kad meš esame 
šeima, ir kad tai ypatinga, kvaily.“ 

Aš padedu šeimoms susikurti savus ritualus, ypač tokius, ku- 
riais pažymimi susitikimai ir išsiskyrimai ar svarbiausios prierai- 
šumo apraiškos. Tokie specialiai suplanuoti momentai puoselėja 
ateities santykius. Štai keletas dažniausiai besikartojančių: 


+» Reguliarūs ir sąmoningi apkabinimai, laikymas glėbyje, pa- 


bučiavimas nubudus ir einant miegoti, išvykstant iš namų ir 


grįžtant. 

Laiškų rašymas ir trumpi rašteliai vienas kitam, ypač tais atve- 
jais, kai vienas iš partnerių išvyksta arba kai pora susitaiko po 
kivirčo ar atšalusių santykių laikotarpio. 

Dalyvavimas kartu dvasiniuose ar kitokiuose ritualuose, to- 
kiuose kaip šeimos pietūs, pavasarinių gėlių sodinimas šei- 
mos sode, bendra malda ar religinės apeigos. 

Įprastas skambinimas keliskart per dieną paprasčiausiai pa- 
klausti, kaip partneris laikosi. 

Dalijimosi asmeniniais rūpesčiais ritualo susikūrimas, kai ski- 
riama laiko asmeninėms problemoms aptarti, nebūtinai jas 
sprendžiant ar leidžiantis į diskusijas praktiniais klausimais. 
Pitas ir Mara laikosi kasdienio ritualo, kuris prasideda vienam 
iš jų paklausus: „Tai kaipgi tu dabar jautiesi?“ ar „Na, kaipgi 
mums sekasi kartu?“ Šie įvadiniai klausimai pokalbį nukreipia 
nuo kitų temų. Sara ir Nedas laiko šiems pokalbiams skiria 
kiekvieną savaitę. Penktadienio vakarais, po vakarienės, jie 
susėda prie puodelio kavos ir bent pusvalandį šnekučiuojasi. 
Jie tai vadina „dalijimosi“ laiku. 

Skirti laiko paprasčiausiai pabūti kartu, pavyzdžiui, sekma- 
dienio rytą pusryčiauti lovoje, be vaikų, ar pakoreguoti savo 
darbotvarkę taip, kad būtų galima kasdien drauge pusryčiauti. 
Reguliariai skirti vakarą pasimatymams, bent kartą per mė- 
nesį. 

Kartą per metus drauge lankyti kokius nors kursus, mokytis 
ko nors nauja, gal net drauge imtis kokio nors projekto. 
Ypatingų dienų, metinių, gimtadienių šventimas savaip, asme- 
niškai. Kai man kyla pagunda tai pritaikyti savo mylimiems 
žmonėms, visuomet prisimenu, jog toks noras liudija, kad šie 
žmonės nuolat yra mano mintyse ir kad taip išreiškiama tvirto 
ryšio esmė. 

+» Sąmoningai apsispręsti nenusišalinti nuo kasdienių partne- 
rio rūpesčių ir džiaugsmų ir reguliariai juos aptarti. Kaip jau 
kalbėjome pirmiau, tokios pastabėlės kaip „tai padaryti buvo 
sunku, bet tu ryžaisi“ ar „tu taip stengeisi, kad niekas nebūtų 
stengęsis labiau“, ar „mačiau, kaip tu toje situacijoje stengei- 
si parodyti tikros tėvystės pavyzdį, beveik visais atvejais yra 
veiksmingesnės nei konkretūs patarimai. Mes dažnai šitaip 
paskatiname savo vaikus, bet pamirštame tai pritaikyti part- 
neriui. 

+ Išnaudoti progas viešai pristatyti partnerį ir jūsų santykius. 
Tai gali būti ceremonija, pavyzdžiui, priesaikos atnaujinimas, 
arba paprasčiausia padėka partneriui draugų akivaizdoje, tar- 
kime, už skanią vakarienę ar pagalbą jums siekiant asmeninių 
tikslų. 


Kartais partneriams reikia tokių formalių veiksmų, kad jie 
sujudintų įprastinę gyvenimo tėkmę, dėl kurios tampa beveik 
neįmanoma užmegzti artimo ryšio. Šonas ir Eimė, nuoširdžiai 
stengdamiesi pakeisti savo santykius nuo abipusio atsiribojimo 
gerokai artimesniu ryšiu, suvokė, kad jie susikūrė tokį gyveni- 
mo būdą, jog visą jų laiką suryja karjera, ilgos kelionės į darbą ir 
namo, rūpinimasis vaikais, ir net savaitgaliais jiems retai pasiseka 
išbūti kartu viename kambaryje ilgiau nei dešimt minučių. 

Nuolatinis persidirbimas ir pervargimas tapo mūsų kultūros 
dalimi. Ir mes manome, kad tai normalu. Bostono koledžo socio- 
logijos profesorė Juliet Schor savo knygoje „Persidirbęs amerikie- 
tis“ (The Overworked American) pažymi, kad Jungtinės Valstijos 
(ne ką atsilieka ir Kanada) „išsiskiria iš kitų pasaulio šalių kaip 
darboholikų tauta, pirmaujanti tiek darbe praleidžiamų dienų 
skaičiumi, tiek darbo valandomis per dieną“. 

Kinijoje dirbantiems žmonėms priklauso trijų savaičių atos- 
togos. Daugumoje Europos šalių atostogaujama šešias savaites. 
Bet Šonas — tipiškas amerikietis. Jis dirba kiekvieną savaitgalį, 
jam nuolat skambina iš darbo kilus bet kokiai apskaitos ar finan- 
sų problemai, per kasmetines dviejų savaičių atostogas su šeima 
jis nesiskiria su BlackBerry ir kompiuteriu. Judėjimo „Gyvenk 
paprastai“ (Voluntary Simplicity) vadovė Cecile Andrews atlikusi 
tyrimą nustatė, kad Šiaurės Amerikoje sutuoktiniai kalbasi vidu- 
tiniškai dvylika minučių per dieną. Šonas ir Eimė mano, kad jų 
atveju tikslesnis skaičius yra penkios ar šešios minutės, o ir šneka- 
si jie daugiausia apie einamuosius reikalus ir namų ruošą. Ką jau 
kalbėti apie intymius santykius - tam jie per daug pavargę. 

Galiausiai jie nusprendė į pirmą vietą iškelti savo santykius. 
Šono, finansininko, žodžiais tariant, jiems reikia pasirūpinti savo 
„svarbiausia investicija. Tai reiškia: mažiau rūpintis vaikų už- 
imtumo reikalais, kas mėnesį skirti vienas kitam pasimatymus, 
sekmadienio rytais rasti laiko intymiems santykiams, triskart per 
savaitę papusryčiauti drauge. Eimė dirba namie, todėl Šonas kart- 
kartėmis skambina jai tiesiog šiaip, kartais net pamalonindamas 
erotinėmis užuominomis. Jei kas nors, girdėdamas Eimės pokal- 
bį, klausia, kas skambina, ši atsako: „Tai santykių remonto spe- 
cialistas:“ Ši pora atgavo prarastą laiką ir bendromis pastangomis 
rado būdų, kaip puoselėti santykius, kad jie stiprėtų. 


Visų pirma - saugumas 
Siekiant išsaugoti meilę svarbiausia gebėti atskirti santykių klau- 


simus nuo praktinių sunkumų, pastaruosius tuomet nesunku 
išspręsti vienu ypu. Savo pirmuosiuose tyrimuose devintajame 

dešimtmetyje pasitelkdami ETM mes nustatėme, kad partneriai, 
kurie išmoko pasikliauti vienas kitu ir užmegzti tvirtesnį ryšį, įgijo 
ir geresnių įgūdžių spręsti kasdienėms problemoms, kurios iki tol 
temdydavo jų santykius. Jie išmoko dirbti drauge, tapo atviresni ir 
lankstesni. Mes supratome, kad taip atsitiko todėl, jog kasdienės 
problemos ir tėra viso labo kasdienės. Jos nebebuvo ta scena, ku- 
rioje galėtų reikštis partnerių baimės dėl santykių ir nepatenkintų 
poreikių. 

Džimas ir Merė dabar jau gali ramiai kalbėti apie šio išvykas 
nardyti jūroje - jie nebejsivelia į šėtoniškus dialogus. Bet dar vi- 
sai neseniai vos užsiminus apie tokią išvyką Merė užsiplieksdavo 
įniršiu ir rūpesčiu dėl „mačo atsiribojimo“ ir „beprotiškos rizikos“. 
Dabar, kilus klausimų dėl sunkumų, galinčių rastis Džimui išvyks- 
tant į ilgą kelionę nardyti, jis pirmiausia paklausia Merės, ar ne- 
reikia jai padėti jaustis saugiai apie tai kalbantis. Ar jai kyla kokių 
jausmų, kuriais ji norėtų pasidalyti? 

Merė vertina tai, kad jos nuomonės klausiama, ir sako, jog šiek 
tiek baiminasi. Ji jau nebesijaučia palikta, kai Džimas išvyksta, bet 
vis dėlto jaudinasi dėl jo. Ji prisipažįsta girdėjusi, kad vienas iš 
Džimo kompanionų garsėja nutrūktgalviškumu. Džimas patikina 
ją, kad griežtai laikysis saugumo taisyklių, kaip jie jau buvo sutarę, 
ir čia pat pasisiūlo atsisakyti kelionės, jei Merei tai kelia rūpesčių. 
Merė jaučiasi išklausyta ir nuraminta, todėl gali ramiai klausytis 
vyro aiškinimo, kodėl ši išvyka jam tokia svarbi. Tada jau jie kartu 
per dešimt minučių išsprendžia visus praktinius klausimus, susi- 
jusius su Džimo kelione. 

Aš skatinu partnerius, planuojančius, kaip spręsti būsimas 
problemas, tarkime, žmona nori, kad vyras daugiau prisidėtų 
prie vaikų auklėjimo, pirmiausia surengti P. J. Į. pokalbį apie tai 
ir atskleisti savo baimes ir poreikius, susijusius su šiuo klausimu. 

Tada jie gali įvardyti praktinius klausimus ir, jau kaip komanda, 
apsvarstyti galimus sprendimus. Džanet buvo įpratusi kaltinti 
vyrą Morisą, kad jis nepadeda jai nustatyti leistino elgesio ribų 
jųdviejų sūnui. Morisas tokiais atvejais greitai pasišaipydavo iš 
jos susirūpinimo ir dingdavo. Dabar ji pradeda pokalbį su vyru 
pripažindama savo pažeidžiamumą. „Aš nesijaučiu esanti gera 
mama, - sako ji. - Man labai sunku apibrėžti vaikui, kas galima, o 
ko ne. Todėl jaučiuosi, lyg būčiau kažkas tarp raganos ir ištižėlės. 
Mane visa tai labai slegia. Ta pasaka be galo - nustatyti taisykles, 
kovoti su jo išsisukinėjimais, aiškintis mokykloje, vežioti jį į visus 
tuos renginius. Aš darausi pikta, bet tik dėl to, kad man iš tikrųjų 
reikia pagalbos. Aš nebegaliu to pakelti viena. Suprantu, kad tu 
pasitrauki apimtas nevilties, bet tada palieki mane vieną ir sutri- 
kusią. Prašau, drauge raskime kokią nors išeitį.“ 

Morisas, dabar jau įsitikinęs, kad žmona jį vertina ir pasitiki 
juo, išgirsta jos nerimą ir reaguoja į jį. Juodu pripažįsta, kad abu 
prislėgti tėvystės rūpesčių ir abiem reikia vienas kito paramos. 
Juodu apibrėžia problemą - jų sūnus pernelyg artimai bendrauja 
su labai jau lengvai į gyvenimą žiūrinčiais draugais — ir jie kartu 
nusprendžia nustatyti tam tikras ribas. Juodu aptaria, kaip konk- 
rečiai palaikytų vienas kitą kalbėdamiesi su sūnumi, jei šis šių ribų 
nepaisytų. 

Pokalbis, kaip būti tėvais drauge, turi būti konstruktyvus. 
Dialogas, virstantis žūtbūtiniu įniršiu ar beviltišku išsisukinėjimu, 
niekada neduos tinkamų rezultatų. Kad problemos būtų spren- 
džiamos, būtina gebėti susitelkti ir elgtis lanksčiai. Emocinio sau- 
gumo sąlyga yra komandiniai veiksmai ir kūrybiškas problemų 
sprendimas. Daugybė tyrimų įrodė, kad emocinis saugumas ir 
tvirtas ryšys susiję su mūsų gebėjimu įvardyti savo poreikius, įsi- 
jausti į aplinkinių būseną, toleruoti nesklandumus ir mąstyti aiš- 

kiai, nuosekliai. Bandant išspręsti, kokią nors praktinę problemą, 
derėtų pirmiausia išsiaiškinti, ar joje neslypi koks nors neišspręs- 
tas santykių klausimas. Kartais, iškilus problemai, pakanka išgirs- 
ti, kaip emocingai partneris atlieka muzikos kūrinį, ir problema 
nušvinta naujai. 

Kai Helė spaudžia Doną pasitikrinti dėl nevaisingumo, jis spi- 
riasi. Juodu problemą įvardija įvairiai: kaip kovą dėl viršenybės, 
kaip skirtingą požiūrį į norą turėti vaikų, Dono savanaudiškumą, 
Helės perdėtą dėmesio poreikį, jųdviejų kaip poros nesuderina- 
mumą. Tai išties didžiulė problema! Tačiau per P. J. Į. pokalbį ji 
pakinta ir sumažėja. Donas jau įstengia kalbėti apie tai, kaip He- 
lės viską užgožiantis troškimas susilaukti kūdikio verčia jį jaustis 
nereikalingą. „Kartais nuogąstauju, kad esu tau tik spermos ban- 
kas, - sako jis. - Man reikia žinoti, kad tau esu svarbus dėl savęs 
paties“ Kai Helė ir Donas jau gali kalbėti apie tai ir vyras įsitikina, 
kad Helės troškimas susilaukti kūdikio yra jos meilės jam dalis, šis 
nesusipratimas tampa viso labo laiko klausimu. Donas suvokia, 
kad jeigu juodu dar metus išbūtų kartu, jų santykiai sutvirtėtų ir 
jis gal nebeprieštarautų kreiptis į medikus vaisingumo klausimu. 
Helė tam pritaria. 


Sukurkite glaudaus ryšio istoriją 


Partneriams įsivėlus į šėtonišką dialogą dažnai, užuot nuosekliai 
papasakojus, kas vyksta, kartojama tik sumišimą liudijanti „kas su 
mumis darosi?“ pobūdžio giesmelė. Partnerių pasakojamos isto- 
rijos - iškraipytos ir vienpusiškos. Jie man sako, kad jų santykiai 
klostosi puikiai, ir čia pat puola įnirtingai, netaktiškai kaltinti vie- 
nas kitą. Jie sakosi trokštą globos, bet tuoj papasakoja, kaip atstu- 

mia vienas kitą, kai bando pasirūpinti. Emocinis nepastovumas 
neleidžia jiems suteikti savo istorijai prasmės, griauna jų gebėjimą 
pateikti nuoseklų savo santykių vaizdą. Bet kai partneriai geba įsi- 
jausti į vienas kito jausmus ir „jaučiasi jaučiami“, tai padeda jiems 
pasiekti pusiausvyrą, tiek fiziologinę, tiek emocinę, ir jie jau gali 
susisteminti savo turimą informaciją, sutelkti mintis ir pateikti 
nuoseklią savo jausmų ir santykių istoriją. 

Istorijų mums reikia tam, kad galėtume susivokti savo gyveni- 
me. Mes panaudojame jas kaip tam tikrus modelius, padedančius 
žengti toliau. Mes kuriame istorijas, o jos, savo ruožtu, kuria mus. 
Partneriai, jausdamiesi saugiai vienas kito draugijoje, gali sukurti 
rišlią savo santykių istoriją ir rasti būdų, kaip juos atkurti ir sutvir- 
tinti. Taip ne tik prasmingai susumuojama, kas įvyko praeityje, 
bet ir nubrėžiamos ateities gairės. 

Jūsiškė glaudaus ryšio istorija turėtų apibendrinti, kaip judu 
patekote į nepatikimo ryšio zoną ir galiausiai drauge radote būdų 
išbristi iš tos klampynės. 

Nikolė ir Bertas atėję pas mane išsakė visiškai skirtingas savo 
santykių istorijos versijas ir nė vienas nepripažino, kad kito papa- 
sakota istorija turi bent kokį ryšį su tikrove. Juodu gyveno skir- 
tingose santuokose ir nė vieno iš jų pasakojimas neatrodė teisin- 
gas. Bet praėjus keletui mėnesių jų ryšys tapo gerokai tvirtesnis 
ir jie jau įstengė pateikti aiškų, logišką pasakojimą apie jiems ki- 
lusius sunkumus ir kaip jie išgelbėjo savo santuoką. Jie tai pava- 
dino „Kaip N ir B nugalėjo demonus, įveikė atskirtį ir galutinai 
suartėjo“. 

„Na, mes įsimylėjome iš pirmo žvilgsnio, - pradeda pasakoti 
Bertas, - ir nors nesuvokėme, ką darą, ir nė vienas iš mūsų nebuvo 
patyręs, ką reiškia geri santykiai, net ir su savo tėvais, mums sekėsi 
visai neblogai. Mes mylėjome vienas kitą. Bet vėliau, jau susilaukę 

trijų dukrelių, pajutome, kad viskas išsivadėjo ir mūsų santykiuo- 
se padvelkė šaltukas. Nikolės valdos buvo namai, mano - darbas 
ir sportas. O kai jai prasidėjo tos bėdos su sveikata ir mes nusto- 
jome mylėtis, tada mūsų ryšys visai nutrūko. Manau, tai aš kal- 
tas — užuot ją palaikęs, dažnai pasitraukdavau į savo darbą ir pas 
draugus. 

„Neprisiimk visko vien sau, - įsiterpia Nikolė. - Pasijutusi 
apleista pradėjau visur įžiūrėti tavo kaltę. Tada ir įsisukome į tą 
„Nikolė atakuoja“ ir „Bertas atsiriboja“ polką ir tepastebėdavo- 
me, kaip bjauriai elgiasi partneris. Galiausiai ėmėme suprasti, 
kad prarandame vienas kitą, ir jau nepaisydami galimų padarinių 
pradėjome dalytis savo nuoskaudomis ir išsakyti poreikius. Mes 
supratome, kad abu jaučiamės labai vieniši 

Čia pasakojimą perima Bertas: „Aš manau, kad labiausiai 
mums padėjo suvokimas, jog mes nesame tokie jau skirtingi. 
Mes tik kitaip išreiškėme savo liūdesį. Aš turėjau suprasti, kaip 
mano atsiribojimas išgąsdino Nikolę ir privertė ją pasijusti pa- 
žeidžiama. Kai ji išdrįso man tai pasakyti, mane iš naujo užplūdo 
jausmai jai." 

Nikolė šypteli vyrui ir priduria: „Lūžio taškas man buvo, kai 
tu pasakei, kad jautiesi išsekintas nuolat girdėdamas vardijamus 
savo trūkumus, kuriuos įžvelgiau tavyje, kad tik sielvartauji ir esi 
netekęs vilties, jog mylėsiu tave. Nenorėjau, kad taip jaustumeisi. 
Tada abu ir suradome būdą kalbėtis apie savo jautrias vietas, at- 
sigręžti vienas į kitą, suteikti vienas kitam galimybę pabandyti iš 
naujo. Kai mudu prisiminimais grįžome į tą naktį, kai gimė mūsų 
paskutinis kūdikis, tu leidai man išlieti visas tas senas nuoskaudas 
ir nusivylimą. Pripažinai, kad neužtarei manęs prieš tą daktarą, 
nors aš maniau, jog turėjai tai padaryti. Man tai buvo labai svarbu. 
Aš vėl pradėjau tavimi pasitikėti. 

Bertas atsigręžia į mane ir nusijuokia. „Mudu tikriausiai atro- 
dome labai patenkinti savimi, ir iš tiesų jaučiamės nuveikę didžiu- 
lį darbą. Aš jaučiu, kad susigrąžinau žmoną. Mes radome kelią at- 
gal, į artimumą, ir man patinka, kad dabar galime papasakoti, kaip 
tai padarėme. Tai teikia man pasitikėjimo savimi.“ 

Bertui ir Nikolei nereikėjo ypatingos pagalbos, kad išdėstytų 
šią istoriją drauge. Kartais man tenka truputį padėti partneriams 
aiškiau suformuluoti kai kurias jų istorijos detales. Jeigu jums rei- 
kia pagalbos, siūlau padėti vienas kitam remiantis šiais patarimais: 


+ Trimis būdvardžiais arba pasitelkę tris įvaizdžius apibūdinki- 
te savo santykius, tapusius nesaugiais ir patekusius į negatyvią 
spiralę. Pavyzdžiui, vedantys į aklavietę, išsekinti, minų laukas. 

+» Pasirinkite du veiksmažodžius, kurie išreikštų, kaip kiekvie- 
nas iš jūsų įsisukote į tą negatyvų šokį ir kaip sugebėjote pa- 
keisti žingsnį. Aš paspaudžiau, tu nusigręžei. Bet mudu išmoko- 
me kalbėti apie savo baimes ir atsigręžti vienas į kitą. 

+» Prisiminkite vieną esminį momentą, kai išvydote vienas kitą 
kitoje šviesoje, pajutote kai ką nauja ir gebėjote ištiesti vienas 
kitam ranką. Pamenu tą šeštadienio popietę, kai išėjau. Grįžęs 
į kambarį pamačiau tave raudant. Tavo veido išraiška labai su- 
jaudino mane. Aš pajutau mūsų abiejų liūdesį, tada priėjau prie 
tavęs ir pasakiau, jog noriu, kad mes vėl būtume artimi, jog man 
reikia tavo pagalbos. Mes turėjome padėti vienas kitam. 

+» Pateikite tris būdvardžius, emocijų apibūdinimus ar vaizdi- 
nius, apibūdinančius jūsų santykius šiuo metu. Žaismingi, ku- 
pini pasitenkinimo, keliantys žavesį, palaimingi, ranka rankon. 

+» Išskirkite vieną veiksmą, kurį atliekate norėdami puoselėti 
atvirus ir vis gerėjančius tarpusavio santykius. Apsikabiname 
prieš užmigdami, pasibučiuojame nubudę. 

Marion ir Stivas, sėkmingai išgelbėję savo santykius nuo nuo- 
latinių barnių ir atkūrę patikimą emocinį ryšį, pasakoja savo is- 
toriją. „Iš pradžių mūsų santykiai buvo šalti ir įtempti, mes abu 
jautėmės vieniši, - sako Marion. - Stivas vis užsipuldavo mane, 
trenkdavo durimis, o aš tiesiog traukdavausi ir slėpdavausi. Mudu 
abu matėme vienas kitą tik kaip keliantį problemų. Bet tą dieną, 
kai ėmėme kalbėti apie skyrybas, abu supratome, kad bijome pra- 
rasti vienas kitą. Tada ėmėmės vienas kitą mokyti pasitikėti vie- 
nas kitu.“ 

Čia įsiterpia Stivas: „Įdomiausia buvo kalbėti apie tą metą, 
kai viskas iš tikrųjų pasikeitė. Man lemiamas momentas buvo, kai 
Marion verkdama prisipažino, kad visuomet manė esanti ne itin 
graži, protinga ir seksuali ir kad jai labai gaila, jog aš galiausiai pa- 
sijutau vienišas. Ir kad ji norėjo atsiverti man ir būti su manimi, 
bet pabijojo. Nemanau, kad kada nors esu jautęsis toks artimas jai 
kaip tuomet. Niekuomet nesupratau, kaip ji iš tiesų jautėsi. Kaip 
ji stengėsi neužgauti manęs, kai mes nutolome. O aš nesupratau, 
kaip ją žeidžia ir žemina mano piktos pastabos.“ 

Aš paklausiau: „Marion, ar prisimeni tą momentą, kai užplū- 
do nauji jausmai, kai judu su Stivu pasijutote visai kitaip? — „O, 
taip, - atsakė ji. - Tai buvo ta naktis, kai kalbėjomės apie tai, kaip 
jis spaudžia mane tol, kol neištveriu. Staiga pamatau, kad jis la- 
bai liūdnas. Vyras sako: „Na, man būtų geriau, jei tu pyktum ant 
manęs, negu visiškai ignoruotum mane. Kai tu pyksti ant manęs, 
aš bent jau žinau, kad tau šį tą reiškiu“ Aš supratau. Dabar, kai 
tik imu vėl viskuo abejoti, mintimis grįžtu prie to pokalbio. Tai 
mane nuramina. Mano dideliam ir stipriam vyrui reikia to iš ma- 
nęs. Nuostabu, tiesa? Ji pakreipia galvą į šoną ir nusišypso lyg 
tik ką atskleidusi didžiausią paslaptį. Ši paslaptis keičia visą jos 
pasaulį. 

Stivui ir Marion nesunku prisiminti teigiamų pavyzdžių iš savo 
dabartinių santykių. Jie pritaria minčiai, kad jų dabartinę santykių 
padėtį geriausiai atspindi tai, kaip juodu pasisveikina ir apsikabina 
grįžę vakare. Marion sako, kad ji jaučiasi labiau „pasitikinti“ kaip 
žmogus nuo to laiko, kai abu sugebėjo pasukti savo santykius rei- 
kiama kryptimi. Ji jaučiasi „artima“ Stivui ir patiria „ramią laimę“. 
Stivas atsargiai renkasi žodžius: „Kai ji ryžtasi prisiartinti, aš tirps- 
tu, - sako jis. - Ir mane apima euforija. Tai visiškai kitoks pasitikė- 
jimas. Ar tirpti, būti apimtam euforijos ir pasitikėti nepakanka?“ Aš 
sakau jam, kad, mano nuomone, jiems viskas bus gerai. Liepiu jam 
paklausti Marion ir ši atsako plačia atvira šypsena. 

Paskui mes kalbamės apie tai, kad bus ir tokių momentų, kai 
jie pasiges vienas kito ženklų, nesugebės reaguoti ir įsisuks į nei- 
giamų emocijų ratą. Jie apsvarsto, kaip konkrečiai galėtų sustab- 
dyti dėl šėtoniškų dialogų beįsisukantį neigiamų emocijų ratą. 
Tokiais atvejais Stivas sako Marion: „Čia mes abu pralaimime ir 
mums abiem skaudu“ Marion mane patikina: „Aš tegaliu giliai 
įkvėpti ir pakeisti temą. Aš sakau Stivui: „Mane tai gąsdina. Mums 
reikia stabtelėti'. Juodu pripažįsta, kad dabar jau, užplūdus skaus- 
mui, randa laiko įsiklausyti ir paguosti vienas kitą. 

Paprašau jų pasakyti man vieną būdą, ką juodu daro, kad iš- 
laikytų pasiekiamumą ir stiprų ryšį. Jie sako, kad kas keletą die- 
nų rašo vienas kitam meilės laiškelius ir lipdo juos prie pagalvių, 
rankinių ar buitinių technikos prietaisų. Žavu! Aš pati kartais taip 
darau savo vaikams. Bet kodėl man neatėjo į galvą padaryti taip 
savo vyrui? Jie dar prisipažįsta man, kad pasimylėję visuomet pa- 
sako vienas kitam, ką partneris padarė labai gerai. Per tuos bar- 
nius jie buvo praradę pasitikėjimą savo seksualiniu patrauklumu 
ir gebėjimais, o dabar sugebėjo paremti vienas kitą ir susigrąžinti 
tarpusavio pasitikėjimą. 


248 


KAIP PALAIKYTI MEILĖS GYVASTĮ 
Sukurkite ateities meilės istoriją 


Aš prašau partnerių sukurti jų ateities meilės istoriją. Mes kal- 
bamės apie tai, kokias savo asmeninio gyvenimo svajones juodu 
puoselėja ateičiai - artimiausiems penkeriems ar dešimčiai metų. 
Kuo saugesnę užuovėją randame su mylimuoju, tuo labiau galime 
pasitikėti savimi, būti atkaklesni ir drąsesni. Turėdami arčiau sa- 
vęs mylimą žmogų mes labiau pasitikime savimi ir galime drąsiau 
svajoti. Savo istorijoje partneriai dėsto, kaip jų santykiai klostysis 
ateityje. Tam jie prašo vienas kito pagalbos ir aptaria, kaip bend- 
romis jėgomis galėtų šią istoriją paversti tikrove. 

„Asmeniškai aš norėčiau įkurti savo bendrovę, - sako Stivas 
Marion. - Kad ir mažą. Bet negaliu to padaryti be tavo pagalbos. 
Ir noriu tai padaryti kliaudamasis tavo požiūriu, o ne prieštarau- 
damas jam. Tavo idėjos man išties naudingos.“ Kai ateina Marion 
eilė kalbėti, ji sako mananti, kad gal jau metas jai pagaliau baigti 
mokslus. Ir kad ji labai vertina jo pasisiūlymą prižiūrėti vaikus va- 
karais, kai jai paskaitos. Ji taip pat užsimena, kad per artimiausius 
penkerius metus juodu galėtų susilaukti dar vieno kūdikio. Tai iš- 
girdęs Stivas užverčia akis ir apsimeta, kad griūva iš krėslo. Bet jis 
sutinka, kad galima apie tai kalbėti, nors jam ši mintis ir baisoka. Ji 
susidomi jo baimėmis ir sutinka išklausyti nuogąstavimus. 

Tada pokalbis pakrypsta apie tai, kaip juodu įsivaizduoja savo 
ateities santykius. Abu nori išsaugoti iš naujo atrastą tarpusavio 
artimumą ir neprarasti savo būdų tai padaryti. Marion sako Sti- 
vui, kad norėtų patobulinti jų intymius santykius ir siūlo drauge 
paskaityti knygų apie seksą. Jis sutinka. Jis norėtų, kad juodu pra- 
leistų daugiau laiko kartu su vaikais ir mažiau su jos giminėmis. Jai 
nelengva tai girdėti, bet įstengia išklausyti jo argumentus ir nebe 
taip priešiškai priimti tokį pasiūlymą. Marion nusako jam savo 

ribas. Ji „tiesiog negali imti ir atsisakyti“ švęsti religinių švenčių 
su savo artimaisiais ir jis gerbia tokią jos nuostatą. Ji pažvelgia į 
mane ir sako: „Neblogai, ar ne? Prieš keletą mėnesių mes negalė- 
jome sutarti, kada vykti apsipirkti, jau nekalbant apie visus tuos 
pokyčius ir ateities planavimą.“ Patikimas emocinis ryšys — štai 
kas viską pakeitė. 

Galiausiai klausiu, ką juodu, būdami jau labai seni, norėtų pa- 
pasakoti proanūkiams apie savo santykius. Stivas sako: „Aš norė- 
čiau pasakyti jiems, jog buvau geras vyras ir iš tikrųjų dėjau visas 
pastangas, kad mano žmona būtų laiminga. Kad ji visuomet buvo 
mano gyvenimo šviesa. Ir dabar yra.“ Marion neįstengia kalbėti. 
Su ašaromis akyse sušnabžda: „Pritariu.“ 


Išsaugokite pozityvius pokyčius: 
kurkite naujus modelius 


Atsisveikinusi su Marion ir Stivu prisimenu, kad ETM taikymo 
pradžioje mes nebuvome linkę klausinėti partnerių, kaip jie pla- 
nuoja saugoti pozityvius savo santykių pokyčius. Visuomet ma- 
niau, kad jeigu jau supranti, kas yra meilė, pripažįsti savo prierai- 
šumo poreikius ir randi kelią į P. J. Į. pokalbius, tai taip užburia, 
kad partneriai, savaime suprantama, mano, jog taip bus amžinai. 
Ir nėra jokio reikalo planuoti, kaip išsaugoti meilę. Bet mano kon- 
sultuojamos poros privertė mane pagalvoti kitaip. Kai atrandi 
naujų būdų palaikyti ryšį su partneriu, kuriant pasakojimą apie 
šiuos pokyčius visai ne pro šalį įtraukti į jį naujai atrastas emoci- 
jas, suvokimą ir reakcijas. Glaudaus ryšio istorija - tai nuoseklus 
būdas atspindėti jūsų santykių dramą. Dramą, kuri neišvengia- 
ma, kad ir kaip aiškiai viskas atrodytų. Poros sako man, kad taip 

lengviau išsaugoti pozityvius pokyčius, kuriuos pačioms pavyko 
pasiekti, ir leidžia susikurti jų santykių modelį - saugią užuovėją, 
kurią sukūrė drauge ir gali atkurti bet kada ir tiek kartų, kiek tik 
prireiks. 

Partneriai taip pat gali pasinaudoti šiais pozityviais mode- 
liais — jie padėtų susidoroti su kartkartėmis kylančiomis santy- 
kių problemomis, ypač kai paliečiamos jautrios vietos. Jie taip 
pat padeda apsisaugoti nuo šalutinio poveikio, kai mus įžeidžia, 
įveikti abejones ir išsaugoti ryšį. Kai skrendant lėktuvą ima blaš- 
kyti ir aš puolu į paniką, nusiraminti padeda prisiminimai apie 
panašias situacijas praeityje ir kaskart lėktuvui pavykdavę saugiai 
nutūpti. 

Glaudaus ryšio istorija — tai kažkas panašaus. Marion kartą 
man sako: „Kartais mano kūnas tiesiog liepia bėgti, jis sako man, 
kad šie santykiai lygiai tokie pat kaip su mano tėčiu ar buvusiu 
vyru. Tuomet prisimenu, kai ryžausi pamėginti su Stivu ir viskas 
buvo gerai. Tai padeda man atsigręžti ir rizikuoti iš naujo, užuot 
jį atstūmus. Kartais mano protas sako, kad dabar jo eilė reaguoti 
ir kad aš neturėčiau prašyti. Bet prisimenu, kad jis yra sakęs ne- 
žinąs, ką daryti, jei nepadedu jam ir nepasitikiu juo. Tada atrodo, 
tarsi dalis mano smegenų sakytų: „Jaučiuosi lyg atsidūrusi ryklių 
knibždančiame vandenyje“ Bet tie pozityvūs praeities vaizdai 
man primena, kad įbridau tik į seklią balutę. Ir kad su Stivu esu 
visiškai saugi.“ 

Nauji pozityvaus ryšio modeliai kelia iššūkį ne tik mūsų įpras- 
tiniam požiūriui ir reakcijoms į partnerį, bet taip pat ir santykių 
modeliams, atsiradusiems iš gausybės santykių su tėvais ir buvu- 
siais mylimaisiais. Jie keičia mūsų požiūrį į artimus santykius ir 
į tai, kas juose galima ir kas ne. Jie keičia mūsų supratimą apie 
mus pačius. Aš turiu omenyje ciniškas, nepadorias mintis, sukel- 

tas mūsų ankstesnio gyvenimo, mintis, apie kurias net nenutuo- 
kiame, kol jos nepasirodo tuomet, kai esame apimti panikos, nes 
praradome tvirtą ryšį su mylimu žmogumi. 

Stivas man sako: „Kartais, kai prarandu kontaktą su ja, mano 
mintys nuklysta į tikrai neigiamą erdvę ir protas sako man, kad 
visi santykiai —- tikras mėšlas. Kad negali pasitikėti ir pasikliauti 
niekuo ir jau vien bandymas tai daryti rodo, jog esi kvailys. Kad 
vienintelis būdas gyventi - saugotis, jog nebūtum užpultas iš nu- 
garos, ir viską kontroliuoti. Tokiais momentais aš nebūnu drau- 
giškas, o Marion lieka tik priešo vaidmuo. Bet dabar mudu su 
Marion jau užmezgėme ryšį ir, net jei man kyla tokių minčių, kita 
mano esybės dalis rami, tad galiu kurti mūsų glaudaus ryšio isto- 
riją. O ji gal net panašesnė į filmą. Aš mąstau apie vaizdus, užpil- 
dančius mūsų kuriamą istoriją, ir apie tai, kad buvęs kartėlis, regis, 
nuplaukia kažkur šalin. Manau, kad tai padeda man būti atvires- 
niam žmonai, taip pat ir kitiems žmonėms: 

Johnas Bowlby manė, jog mintyse kurdami meilės modelius 
mes apibendriname tūkstančius kad ir pačių nereikšmingiausių 
ryšių su mylėtais žmonėmis. O šie modeliai, savo ruožtu, valdo 
mūsų lūkesčius ir reakcijas dabartyje. Puiku, jei šie mūsų modeliai 
iš praeities yra aiškūs, nuoseklūs ir pozityvūs, ir blogai, jeigu jie 
negatyvūs, painūs ir chaotiški. Mes visuomet linkstame laikytis 
to, ką jau žinome. Jei šis polinkis negatyvus, praeities įpročiai gali 
mus įkalinti, tada bus sunkiau atvirai priimti pozityvius santykių 
su mylimaisiais pokyčius. Negatyvūs modeliai perša mums mintį, 
kad artimumas yra pavojingas ir kad pasitikėti kitu kvaila, ar kad 
esame niekam tikę ir negalime tikėtis, jog mus mylės. Pozityvūs 
modeliai tvirtina, kad aplinkiniai daugiausia yra verti pasitikėji- 
mo, kad mus galima mylėti ir galime tikėtis rūpinimosi. Išmokę 
puoselėti patikimus, meile grindžiamus santykius su partneriais 

ir įtraukę į savo modelį naujas patirtis, teigiančias, kad mūsų san- 
tykiai su kitais galimi, mes įžengiame į naują pasaulį. Senos nuo- 
skaudos ir neigiama praeities santykių patirtis pasitraukia į šalį ir 
nebedaro įtakos mūsų elgesiui su mylimais žmonėmis. 

Iš tyrimų, pavyzdžiui, tokių, kuriuos atliko Kalifornijos uni- 
versiteto psichologė Mary Main su suaugusiaisiais, turinčiais 
įgimtą pasitikėjimo kitais ir saugumo jausmą, matome, kad nėra 
esmė, jog šie žmonės gyvenime palaikė vien puikius santykius su 
tėvais ir globėjais. Svarbiausia, kad jie moka būti emociškai atvi- 
ri, aiškiai nusakyti savo praeities santykius, įvertinti gerą ir blogą 
patirtį ir padaryti teisingas išvadas. Skatindama partnerius pra- 
turtinti savo meilės sampratą, aš raginu juos pozityviai perfor- 
muoti jų pasąmonėje glūdinčius artimo ryšio su kitais modelius. 
Naujieji modeliai padeda jiems iš tiesų būti su partneriu, užuot 
kovojus su kadaise buvusių santykių atgarsiais. 

Aš galiu, pavyzdžiui, pasakyti jiems: „Žinau, kad tavo migdo- 
linis kūnas, o jis atsako už emocijas, priima naują informaciją ir 
atitinkamai reaguoja, bet gal malonėtum visą šią informaciją su- 
tvarkyti, surūšiuoti ir sudėti į savo prefrontalinę žievę, kuri atsa- 
kinga už mąstymą. Gali praversti ateičiai“ Naujausi neuromokslo 
tyrimai rodo, kad tai, ką sakau, ne šiaip metaforos. Danas Siegelis, 
aktyviausiai propaguojantis naujausių mokslo apie smegenis atra- 
dimų taikymą aiškinant žmonių santykius, knygoje „Vaikų auklė- 
jimas: žvilgsnis iš vidaus“ (Parenting from the Inside Out) tvirtina, 
kad mąstymo modeliai glūdi mūsų smegenyse, kaip tik jais rem- 
damiesi neuronai siunčia informaciją vienas kitam. Daug kartų 
siųsdami ir gaudami vienodus pranešimus neuronai, kaip teigia 
Kanados psichologas Donaldas Hebbas, susijungia į tam tikrus 
takus. Nauji potyriai, jeigu jie prisimenami ir įsisavinami, gali iš 
tiesų pakeisti smegenų struktūrą. 

Taigi Marion ir Stivas dabar bando „išgraviruoti smegenyse 
savo atnaujintų santykių takus. Takus, įtvirtinančius jųdviejų po- 
zityvias vienas kito ir tarpusavio santykių nuostatas. Aš manau, 
visi būdai meilei palaikyti, aprašyti šiame pokalbyje, padeda neu- 
ronams susijungti reikiamu būdu ir sukurti neuroninį vilties ir ti- 
kėjimo tinklą, padėsiantį partneriams išsaugoti ryšį ateityje. 

Galiausiai visa, kas čia minėta — ritualai, istorijų kūrimas — 
tai paprasti būdai, skatinantys partnerius nuolat skirti dėmesio 
savo santykiams. Šis dėmesys - lyg deguonis, palaikantis ryšio 
gyvybę ir klestėjimą. Psichologas Robertas Karenas knygoje 
„Prieraišumo pagrindai: pirmieji santykiai ir kaip jie formuoja 
mūsų gebėjimą mylėti“ (Becoming Attached: First Relationships 
and How They Shape Our Capacity to Love) primena, kad norint 
patirti stiprią ir ilgai trunkančią meilę, padedančią emociškai ir 
intelektualiai klestėti, visai nebūtina būti turtingam, apsukriam 
ar žarstyti sąmojus. Visa, ko reikia, tai „būti ten“ visomis prasmė- 
mis. Jei gebėsime tai, meilė ne tik bus ilgalaikė - ji sužydės naujai 
ir tai nuolat kartosis. 


Analizuokite ir mokykitės 


+» Ar jūsų santykių šiuo metu netrikdo kokie nors pavojaus 
ženklai, iš praeities kylantys prisiminimai, žeidžiantys jautrias 
vietas, nerimas ar panašiai? Gal galite nurodyti, kada paskutinį 
kartą tai pastebėjote? Galbūt jūsų kūnas siunčia žinią „čia kaž- 
kas negerai“ ir jus užplūsta atitinkamų emocijų banga. Ar gali- 
te įvardyti tas emocijas? O kaip jums galėtų padėti partneris? 
Kas galėtų jus nuraminti ir sustabdyti beįsisukantį negatyvų 
ratą? Ar galite pasidalyti šia problema su mylimu žmogumi? 


254 


KAIP PALAIKYTI MEILĖS GYVASTĮ 


Ar galite prisiminti pozityvių jūsų santykių momentų? Kad ir 
labai menkų. Jeigu tai priverčia jūsų širdį krustelėti ir jus šyp- 
telėti, vadinasi, jie svarbūs. Ar jūsų partneris žino apie juos? 
Pasakykite jam. 

Ar galėtumėte išskirti esminius jūsų ryšio momentus, kai san- 
tykiai pasiekė aukštesnį lygmenį arba jūs patys ar partneris ta- 
pote atviresni ir atsakingesni? Kaip tai įvyko? Ką jūs ar partne- 
ris padarėte, kad tai įvyktų? Kartais mes prisimename pirmąjį 
bučinį, susitaikymą po rimto kivirčo ar atvejį, kai mylimasis 
buvo supratingas ir gavome iš jo tai, ko labiausiai reikėjo. 

Ar šiuo metu turite ritualų, reiškiančių atsidavimą, išsiskyrimą 
ar santykių atnaujinimą? Ar sąmoningai ištariate pasisveikini- 
mo ir atsisveikinimo žodžius? Pasitikrinkite, ar galite kartu 
su partneriu išvardyti tuos ritualus. Ar galėtumėte susikurti 
naują kasdienį ritualą, kuris padėtų jums tapti atviresniems, 
atsakingesniems ir labiau padedantiems vienas kitam? 
Prisiminkite, kaip aptarėte kokią nors problemą, tik tos dis- 
kusijos baigėsi tiek jūsų, tiek partnerio nusivylimu. Ar ga- 
lėtumėte surašyti savo poreikius ir baimes, kurias jautėte 
tai aptardami? Kaip galėtumėte tai pasakyti partneriui? Ką 
partneris galėtų padaryti, kad padėtų jums? Jei sulauktumė- 
te tokios pagalbos, kaip, jūsų nuomone, tai paveiktų judviejų 
diskusiją? 

Drauge su partneriu pabandykite sukurti glaudaus ryšio is- 
torijos pradžią. Įtraukite tai, kaip jus buvo įsukęs šėtoniškas 
dialogas ir kaip iš jo ištrūkote, sukūrėte P. J. Į. pokalbį ir atkū- 
rėte ryšio pojūtį. Ko judu abu išmokote iš tos patirties? Jeigu 
jums sunku kurti šią istoriją, aptarkite tai su partneriu ir, kad 
užduotis būtų lengvesnė, pritaikykite tuos elementus, kurie 
buvo aptarti šiame pokalbyje anksčiau, pavyzdžiui, sugalvoki- 

te tris būdvardžius, apibūdinančius jūsų ryšį. Padėti galėtų ir 
šio pokalbio pavyzdžių aptarimas. 

+» Drauge sukurkite savo ateities meilės istoriją — aprašykite, 
kaip atrodys jūsų ryšys po penkerių ar dešimties metų. Pagal- 
vokite, kokį vieną dalyką jūs patys dabar galėtumėte padary- 
ti, kad padėtumėte savo svajonei išsipildyti. Tai papasakokite 
savo partneriui. Kaip jis gali jums padėti, kad išsipildytų jūsų 
asmeninės svajonės? 

+» Kokį menkniekį galėtumėte padaryti kasdien, kad jūsų myli- 
masis pajustų jus „esant čia“, kartu su juo? Paklauskite partne- 
rio, kaip tai atsilieptų jūsų santykiams. 

+ Jūs ką tik nukeliavote į naują meilės mokslą. Šis mokslas skel- 
bia, kad meilė yra gerokai svarbesnė, nei tvirtina pačios sen- 
timentaliausios dainos apie ją. Bet meilė nėra mistinė, pa- 
slaptinga jėga, kuri, kaip teigiama dainose, verčia mus iš kojų. 
Meilė - tai mūsų išlikimo kodas, ir ji turi savo logiką, kurią mes 
dabar jau pajėgiame suprasti. Tai reiškia, kad tvirtas, didelį pa- 
sitenkinimą teikiantis meilės ryšys nėra tik svajonė, tai pasie- 
kiamas tikslas, pasiekiamas mums visiems. Ir tai keičia viską. 


TREČIA DALIS 


„L aikyk ma tvirtai 
galia 


Traumuojančių žaizdų gydymas. 
Meilės galia 


„Pokalbiai su žmona - man tikras atokvėpis 
nuo tų dalykų, kurie čia dedasi... 
Kaip pirmas oro gurkšnis, kai per ilgai 
išbūni panėręs po vandeniu.“ 


Joel Buchannan, JAV kareivis Irake, 
„Washington Post Magazine“, 
2006 m. vasario 12 d. 


Kai žmonės vienas kitam bando paaiškinti, kaip jie supranta pa- 
saulį, neišvengiamai atsiranda tokių personažų kaip pabaisos, 
raganos ar vaiduokliai. Jie vadinami įvairiai - ragana žiežula, de- 
vyngalviu slibinu, giltine su dalgiu. Šios būtybės atspindi mūsų 
suvokimą, koks pavojingas ir nenuspėjamas yra gyvenimas. Tik 
kitų žmonių parama ir supratimas mus gali apsaugoti nuo šių siau- 
būnų. Net kai viskas atrodo beviltiška, ryšiai su kitais žmonėmis 
teikia paguodos ir stiprybės. Billy Joelas dainoje „Labanakt, Sai- 
gone“ kalba kareivio Vietname vardu. Priedainyje choras traukia: 
„Mes krisime visi kartu. Dainos pabaiga skamba kaip iškilmingas 
pasižadėjimas, o ne kaip laidotuvių giesmė. Brolybės ryšiais susiję 

kareiviai drąsiai stos prieš demonus, nuo kurių, jei kovotų pavie- 
niui, būtų bėgę neatsigręždami. 

Mano vaikystė, laisvamaniška tėvo aludėje, bet katalikiška kla- 
sėje, buvo ganėtinai saugi. Vis dėlto kartais susapnuodavau skais- 
tyklą ar raudonakį nelabąjį, labai panašų į seserį Teresą, mano 
mokyklos direktorę, kviečiančią mane pasiaiškinti dėl padarytų 
nusikaltimų, pavyzdžiui, kodėl pavogiau Tiffany Amos liniuotę 
ir, kai niekas nematė, piktdžiugiškai ja talžiau pačią savininkę. Aš 
melsdavausi visiems šventiesiems - jie sudarė mano asmeninę 
gelbėtojų komandą, visi, apsirengę baltai ir mėlynai, buvo be galo 
panašūs į mano mažąją senelę anglę. Šis močiučių legionas niekad 
nepavėluodavo pulti į pagalbą ir mane išgelbėdavo! 

Kai gyvenimas tampa pernelyg pavojingas ir nenuspėjamas, 
suvokiame, kaip labai mums reikia aplinkinių pagalbos pasitin- 
kant likimo iššūkius. O po mūšio, kai skauda žaizdas ir iš mūsų 
pasitikėjimo savimi tvirtovės lieka griuvėsiai, štai tada mums la- 
biausiai prireikia tų, kuriems mes rūpime. Mūsų svarbiausių ryšių 
kokybė lemia, kaip gydomės traumas ir po jų atsigauname, o ka- 
dangi viskas juda ratu, savo ruožtu ir trauma veikia mūsų santy- 
kius su tais, kuriuos mylime. 

Žodis trauma kilęs iš lotynų kalbos žodžio, reiškiančio „su- 
žalojimą . Psichologai nuo seno linkę manyti, kad tik nedaugelis 
mūsų per visą gyvenimą yra patyrę tikrą traumą. Tačiau dabar vis 
labiau imama suprasti, kad trauminis stresas beveik toks pat daž- 
nas kaip depresija. Per neseniai atliktą išsamų tyrimą daugiau nei 
12 proc. JAV moterų pripažino kuriuo nors gyvenimo laikotarpiu 
išgyvenusios didelį potrauminį stresą. 

Traumą galima apibrėžti kaip bet kokį baimę keliantį įvykį, 
kuris akimirksniu pakeičia mums pažįstamą pasaulį, padaro mus 
bejėgius ir emociškai pribloškia. Jau kalbėjome apie tarpusa- 

vio santykių traumas, kurias, nors ir netyčia, sukelia vienas kitą 
mylintys partneriai: prisiminkite 5-4 pokalbį - „Atleidimas už 
skriaudas“. Dabar kalbėsime apie dar skaudesnes žaizdas, žmonių 
ar įvykių sukeltas neliečiant mūsų tarpusavio santykių. Per dau- 
gybę metų mano kolegoms ir man teko susidurti su žmonėmis, 
patyrusiais prievartą vaikystėje, užpuolimo ar išprievartavimo au- 
komis, vaiko netekusiais tėvais, vyrais ir moterimis, kenčiančiais 
sunkias ligas ar išgyvenančiais tragiškus katastrofų padarinius. 
Teko bendrauti ir su kolegų žūties slegiamais policijos pareigū- 
nais, sugniuždytais ugniagesiais, nes negalėjo išgelbėti patekusių- 
jų į bėdą, mūšių prisiminimų persekiojamais kariais. 

Turėti atjaučiantį mylimą žmogų, vadinasi, turėti saugią prie- 
bėgą supančioje sumaištyje. Jei jaučiatės emociškai vieniši, nesu- 
laikomai ritatės į bedugnę. Atsitiesti po traumos kur kas lengviau 
turint žmogų, iš kurio galite tikėtis supratimo ir paramos. Chri- 
sas Fraley ir jo kolegos iš Ilinojaus universiteto patvirtino šiuos 
teiginius tirdami Rugsėjo 11-osios liudininkus, tomis tragiško- 
mis akimirkomis buvusius Pasaulio prekybos centre ar netoli jo. 
Praėjus aštuoniolikai mėnesių po tragedijos tie, kurie neturėjo į 
ką atsiremti, dažniau išgyveno slegiančius prisiminimus ir buvo 
perdėtai irzlūs, kentė depresiją, palyginti su tais, kurie jautėsi 
saugūs artimo žmogaus prieglobstyje. Negana to, pastarieji, pa- 
sak jų draugų ir artimųjų, po tragedijos jautėsi netgi tvirčiau nei 
iki jos. Atrodė, lyg jie būtų gebėję pakilti virš esamos situacijos ir 
tapti gerokai stipresni, nei buvo. 

Neturėdami patikimo ryšio su kitais žmonėmis negalime taip 
sėkmingai kovoti su traumos padariniais, o šie, savo ruožtu, žlug- 
do mūsų santykius. Ir priešingai, pasitikdami negandą petys į petį 
su mylimu žmogumi daromės tvirtesni, sugebame atgauti dvasi- 
nes ir fizines jėgas, o tai dar labiau stiprina tarpusavio ryšį. 


„LAIKYK MANE TVIRTAI" GALIA 
Užgniaužti jausmai 


Net instinktyviai suvokdami, kad meilė padėtų mums greičiau 
išsigydyti žaizdas, toli gražu ne visuomet išdrįstame atsiverti ir 
žengti jos pasitikti. 

Neretai tam, kad apsigintume nuo pavojaus, turime „užšal- 
dyti“ savo jausmus ir tiesiog veikti. Tai ypač taikytina tiems, kam 
pavojus yra kasdienio darbo dalis. Niujorko ugniagesys sakė 
man: „Kai skubame į gaisrą, ypač jeigu jis didelis, aš jaučiuo- 
si lyg pripumpuotas. Įjungę sirenas lekiame gatvėmis gelbėti 
žmonių. Mes žinome, kaip tai daryti. Gaisre tu tiesiog veiki. Ten 
nėra vietos baimei ar abejonėms. Jei ir pajunti jas, tiesiog nu- 
stumi šalin.“ 

Problemos iškyla vėliau. Mes ne visuomet suvokiame, kad 
esame sužeisti. Mums atrodo, kad tai menkina mus kaip žmones, 
daromės silpnesni ir ne tokie patrauklūs. Daugelis mūsų šias bai- 
mes ir abejones laikome savyje manydami, kad jei jas parodysi- 
me, tai susilpnės mūsų galios, kai pavojus grįš. Kai kurie iš mūsų 
mano, kad apginti privatų gyvenimą galima tik pabaisą laikant 
uždarytą narve. Kariai kalba apie tylėjimo įžadus ir apie tai, kaip 
jie privalą slėpti karinę patirtį, kad apsaugotų ne tik save, bet ir 
mylimus žmones. Jie skatinami taip elgtis. Kariuomenės kape- 
lionas man prasitarė: „Mes kareiviams sakome: „Nepasakokite 
žmonoms apie patiriamus baisumus, tai tik gąsdins ir žeis jas. O 
žmonoms mes sakome: „Neklausinėkite apie karą. Tai tik iš naujo 
primins jūsų vyrams tuos skaudžius momentus. 

Bet pabaisų neįmanoma išlaikyti narvuose. Jos ištrūksta. Ir 
tai visam laikui pakeičia mus - kaip mes matome pasaulį ir kaip 
matome save pačius. Trauma sudaužo mūsų viltis, kad pasaulis 
yra teisingas, 0 gyvenimas - nuspėjamas. Po patirtų sukrėtimų 

keičiasi mūsų bendravimas su mylimaisiais ir emociniai ženklai, 
kuriuos jiems siunčiame. Mus pakeičia drakono alsavimo karštis. 

Kanados taikdarys Afrikoje, kuriam teko matyti, kaip žudo- 
mos moterys ir vaikai, grįžęs namo suvokė, kad nebegali apkabin- 
ti savo žmonos ir vaikų. Jo vaikų veidai priminė jam veidus tų, 
kuriuos matė mirštančius. Jis nesiryžo to pasakyti žmonai. Vyras 
užgniaužė šiuos jausmus savyje. Nevilties apimta žmona patiki- 
no: „Jis taip ir negrįžo namo“ Emociškai jo čia nėra, skundėsi ji. Ji 
negalinti jo „rasti“. 

Karį, grįžusį iš Irako ir besigydantį po sunkios chirurginės ope- 
racijos, kaskart kai žmona ruošiasi išeiti iš namų apsipirkti, ištinka 
nepaaiškinami įniršio priepuoliai. Jis sako jai, kad niekada daugiau 
ja nebepasitikės ir kad jų santykiai baigti. Ji sutrikusi ir apimta de- 
presijos. Bet tai baigiasi tada, kai jis galiausiai papasakoja jai apie 
mūšyje patirtą sužeidimą, kurį anksčiau bandė sumenkinti savo šei- 
mos akivaizdoje. Gulinčiam ant neštuvų, gausiai sulaistytų krauju, 
daugiausia svetimu, jam buvo atliktas paskutinis patepimas ir jį pa- 
liko vieną. Žmona staiga suprato, kaip jį „sužalojo“ tai, kad šalia ne- 
buvo jos. Ji taip pat suprato, kodėl jis atsisakė nuskausminamųjų — 
jam atrodė, kad skausmas - tai atpildas už jo „nusikaltimus“ kare. 

Mes privalome išmokti „atitirpinti“ savo jausmus ir pasidalyti 
jais su tais, kuriuos mylime. Tai reiškia, kad ir jie, mūsų mylimieji, 
bent akimirką turi pažvelgti drakonui į akis. Tai vienintelis būdas 
jiems iš tikrųjų suprasti mūsų skausmą, mūsų poreikius, laikyti 
mus tvirtai ir padėti mums išgyti. Tas kanadietis taikdarys ir tas 
Irake sužeistas kareivis padarė tai, ko stengiausi jus išmokyti šio- 
je knygoje. Partnerių padedami jie leido sau įsileisti juos į savo 
emocinį pasaulį. Gal jie ir nepasidalijo visomis savo patirtų išban- 
dymų detalėmis, bet išmoko išreikšti savo skausmo esmę ir atsi- 
gręžti į mylimuosius. 

Šios poros sugebėjo suprasti, kaip vieno iš sutuoktinių patirtis 
pakeitė jį, ką jis turėtų išsigydyti ir kaip turėtų kreiptis į partnerį 
pagalbos ir paguodos. Žmonos sugebėjo prisipažinti, kaip sunku 
joms buvo ištverti išsiskyrimo laikotarpį ir kaip beviltiškai jos jau- 
tėsi, kai vyrai grįžo tokie nutolę ir pikti. Dirbdami su kareiviais ir 
jų Žmonomis mes ir vienus, ir kitus laikome kariais: vieni kaunasi 
svetimuose kraštuose, kiti - namų fronte. 

Nesvarbu, ar atskleidžiame, kas mus ištiko, ar ne, trauma vi- 
suomet paliečia abu partnerius. Partneris jaučia skausmą ir stre- 
są stebėdamas, kaip mylimas žmogus bando išsigydyti žaizdas, 
ir taip pat sielojasi dėl pasikeitusių santykių. Ugniagesio žmona 
Marsė pasakė man: „Po to, kai gaisre žuvo keturi mano vyro drau- 
gai, man prasidėjo košmarai. Jie atsinaujina kaskart, kai suskamba 
telefonas ar kai pamatau prie durų policininką. Regiu Halą žuvu- 
sį. Pabundu apsipylusi prakaitu ir įsitveriu į jį. Verkiu tyliai, kad 
nepažadinčiau jo. Žinau, kad jam buvo labai sunku, kai tai atsitiko. 
Mums labai padėjo, kad atsivėrėme vienas kitam ir ėmėme apie 
tai kalbėtis. Jis patikino, kad jam labai skaudu, bet vis tiek neatsi- 
sakytų savo profesijos. O aš pasiguodžiu jam, kaip kartais sunku 
būti ugniagesio žmona.“ 

Kerol, prieš dvejus metus patekusi į skaudžią automobilių ava- 
riją ir iki šiol esanti neįgali, nuolat kenčianti skausmus, labai suirzta, 
kai jos partnerė Laura tyliai rauda, bet nekalba apie savo jausmus. 
Kerol kaltina ją esant šaltą. Galiausiai Laura ramiai ištaria: „Gerai, 
prisipažįstu, kad daugiau nebegaliu. Aš nebepakeliu visų tų vizitų 
pas gydytojus, advokatus, nuolat klausytis skirtingų diagnozių ir, 
be viso to, dar viena pati rūpintis vaikais. Aš patiriu tokį stresą, kad 
kartais suvokiu keikianti tave už tai, jog tau skauda. Kaip man tau 
pasakyti, kad skauda ir man, kad aš kenčiu dėl to, jog tau taip skau- 
da? Ir kai tu irzti, man geriausia pasišalinti, kad nepratrūkčiau ir 

dar labiau tavęs neįskaudinčiau. Gal man trūksta tavo pripažinimo, 
kad tai nutiko ne tik tau. Kad tai nutiko mums. Ta avarija visam 
laikui pakeitė mano gyvenimą. Ir man taip pat reikia pripažinimo.“ 


Atsigręžkite į mylimąjį 


Kaip tvirtas ryšys padeda mums susidoroti su trauma? 

Daną ir Mavis pas mane nukreipė gydytojai, bijodami, kad 
dažni šios poros kivirčai neleis Danui atsigauti po labai stipraus 
insulto, kurį šis patyrė prieš trejus metus. Jo ligos padariniai buvo 
labai skaudūs. Keturiasdešimt šešerių Danas turėjo palikti darbą 
ir porai grėsė netekti būsto. Pirmus metus po insulto Danas ne- 
galėjo kalbėti, bet dabar jau, nors ir labai lėtai, kalba, tik sunkiai 
vaikšto. Įpusėjus gydymo seansui suvokiu, kad šiai porai mano 
pagalba nereikalinga. Jie turi vienas kitą! Jie labai prisirišę ir atjau- 
tūs, ir Mavis spindi iš pasididžiavimo pasakodama, kaip Danas 
pradėjo naują verslą - gamina puikius baldus. Man paklausus, 
kaip juodu įveikė insulto padarinius, Mavis atsakė: „Na, pirmus 
porą mėnesių mes tik laikėmės apsikabinę ir verkėme. Visi mums 
sakė, kad reikia kurti konkrečius planus, bet mudu tenorėjome 
drauge graužtis. Toks didelis buvo mūsų praradimas.“ 

Mavis ir Danas padeda vienas kitam atsigauti suteikdami sau- 
gią priebėgą, kur kiekvienas jų galėtų pasielvartauti. Iš pradžių 
abu buvo pernelyg sutrikę, bet ilgainiui jiems pasisekė susitaikyti 
su savo nelaime. Danas pasakojo, kaip Mavis visuomet nuramin- 
davo jį patikindama, kad visada bus šalia ir kad ji tikinti jo stipry- 
be ir gebėjimu rasti išeitį. „Jūs, Mavis, esate Danui kaip saugus 
uostas, kaip pasitikėjimo ir vilties šaltinis, ir kaip tik tai padėjo 
jam žingsnis po žingsnio judėti pirmyn", - beliko pasakyti man. 

Mavis liūdnai pripažįsta, kad ne visuomet būna švelni ir rū- 
pestinga. Kartais ji, kaip ir Danas, būna nervinga ir irzli. „Sykį 
netekusi kantrybės išrėžiau, kad jis turėtų labiau pasistengti 
vaikščioti, nes aš tiesiog nepajėgiu viskuo pasirūpinti viena. O jis 
net nepažvelgė į mane ir visą dieną nepratarė nė žodžio. Danas 
šyptelėjęs pridūrė: „Vėliau, vakare, aš pasakiau, kad esu luošas ir 
todėl jai visiškai nenaudingas, o ji, tokia žavinga, lengvai susiras 
kitą vyrą. Bet ji tik atsakė, kad negali be manęs, nors aš iš tiesų 
luošys.' 

Kai Danas neranda savyje jėgų kovoti toliau, Mavis padaro 
tai už jį. „Ji sakydavo: „Tu padainuok man vieną eilutę iš mūsų 
dainos. Padaryk tai dėl manęs: Taip aš iš naujo pradėjau mokytis 
kalbėti“ Mavis temato, ką negaluojantis sutuoktinis turi geriau- 
sia, ir tikina jį, kad, nepaisant nieko, su visomis savo žaizdomis jis 
jai vis tiek brangus. Ji nepaliauja siuntusi jam žinią, kad tiki, jog jis 
atsities ir susikurs naują gyvenimą. Ji užkerta Danui kelią į bevil- 
tiškumą ir depresiją. Ji duoda jam pretekstą nesiliauti stengusis. 

Nors Danas kalba lėtai ir vietomis neaiškiai, aš suvokiu, kad 
šis pasakojimas didele dalimi yra jų bendros kūrybos vaisius. Yra 
žinoma, kad viena sėkmingo gydymosi po traumos dalių - gebėti 
suteikti tragiškai istorijai nuoseklų vaizdą, tokį, kuris padėtų susi- 
gaudyti chaose ir suvokti, jog padėtis vėl gali būti kontroliuojama. 
Kai vienas iš partnerių susitelkia į negatyvias ištikusios negandos 
puses, kitas tuoj atskuba į pagalbą ir bando pateikti platesnį situa- 
cijos paveikslą. 

Mavis prisipažįsta: „Po kelių mėnesių, kai medicininės pagal- 
bos programa jau ėjo į pabaigą, pajutau nebepajėgianti susidoroti 
su įtampa. Mane apsėdo mintis, kad Dano insultas gali pasikarto- 
ti. Teįstengiau galvoti apie vaistus, kurie galėtų apsaugoti jį nuo 
tokios grėsmės. Kartą susėdome ir pabandėme prisiminti viską, 

ką mums sakė gydytojai. Atrodo, insultą sukėlė padidėjęs kraujo- 
spūdis ir paveldimumas - Dano giminėje taip jau yra buvę. Tačiau 
jo dėdė Austinas sulaukė aštuoniasdešimt septynerių, tad mes pa- 
bandėme prisiminti, koks buvo jo gyvenimo būdas. Pakoregavę 
keturis dalykus nusprendėme, kad to pakanka ir kad dabar jau 
galime būti ramesni dėl atkryčio grėsmės. Sudarėme sąrašą visų 
priemonių ir jų ėmėmės, pažymėjome, koks buvo kiekvienos jų 
poveikis. Tada aš pasijutau ramiau.“ Svarbiausia, kad ši pora stojo 
prieš negandą drauge. 

Patikimas ryšys padeda mums įveikti traumą ir išgyti todėl, 
kad: 


+» Maldo mūsų skausmą ir teikia ramybės. Fizinis ir emocinis 
artimumas ramina nervų sistemą ir padeda atgauti pusiau- 
svyrą, tiek fiziologinę, tiek emocinę. Bėdos ištiktam partne- 
riui mylimojo globa tokia pat reikalinga ir be galo svarbi kaip 
ir vaistai. Kartais mes neparodome užuojautos todėl, kad bi- 
jome - manome, jog mūsų emocinis atsakas kaip nors dar la- 
biau susilpnins partnerį. Mes nesuprantame, kokią galią turi 
mūsų meilė. 

+» Padeda mums neprarasti vilties. Mūsų ryšys verčia nesiliauti 
kovojus. Danas ramiai sako: „Jei Mavis paliktų mane, aš liau- 
čiausi kovojęs ir pasiduočiau. Mavis praėjus metams nuo 
Dano insulto padovanojo jam medžio apdirbimo įrankių 
komplektą! Tai paskatino Daną imtis visiškai naujos veiklos, 
o Mavis suteikė pagrindo didžiuotis juo. 

+»  Užtikrina mus, kad tas „kitas“ žmogus, kuriuo tapome, - toks 
pat vertinamas ir mylimas. Mums reikia, kad kas nors pasaky- 
tų, jog būti priblokštam užgriuvusių sunkumų nėra žlugimo 


ženklas. 

+» Padeda mums susivokti, kas įvyko. Pasakodami savo istoriją gal- 
būt ir patys pradėsime geriau suprasti to, kas mus ištiko, reikš- 
mę, iš chaoso atkurti tvarką ir pasijusti vėl valdantys padėtį. 


Emocinis ryšys be galo svarbus gydymui. Dauguma traumų 
specialistų yra įsitikinę, kad būsimus traumos padarinius geriau- 
sia numatyti žvelgiant ne į tai, ar labai baisi nelaimė ištiko, o į tai, 
ar yra į ką atsigręžti tikintis paguodos ir supratimo. 

Tačiau gal ne kiekvienas iš mūsų turi galimybę susidoroti su 
drakonu taip, kaip tai gebėjo Danas ir Mavis. Kaip sužinojome 
ankstesniuose skyriuose, mes dažnai pasigendame tarpusavio 
prieraišumą liudijančių ženklų. Nepastebime, kaip partneris ilgisi 
emocinio nusiraminimo, puolame ką nors daryti, sprendžiame 
praktines problemas, bet paliekame mylimąjį vieną su jo skaus- 
mu. Arba nesugebame duoti aiškaus ženklo, kad mus reikia pa- 
guosti. Mūsų poreikiai, mūsų ryšio troškimas, mūsų vienišumo 
jausmas, kai nerandame saugios priebėgos, emocinės pusiausvy- 
ros praradimas, - visa tai nelemtų įvykių sukelto emocinio chaoso 
padariniai. Ir jei nerandame meilės ir ryšio su partneriu, šis emo- 
cinis chaosas tik stiprėja. 


Traumos atgarsiai 


Mūsų emocijos ir siunčiami ženklai ne visuomet būna teisingi — 
kartais juos užgožia pernelyg garsūs kadaise patirtos traumos 
atgarsiai. Jie gali sutrikdyti, išgąsdinti ir mūsų partnerį. Prisimi- 
nimai, perdėtas jautrumas, ūmios reakcijos, irzlumas ir pykčio 
priepuoliai, beviltiškumas ir uždarumas - tokie gali būti traumos 
požymiai. Traumos atgarsių persekiojami žmonės dažnai slepia 

nuo partnerio šią problemą. Jie mano turį gebėti patys susidoroti 
su ja ar kad partneris to nesupras. O šis, savo ruožtu, priima šiuos 
požymius asmeniškai, ima sielvartauti ir atsiriboja. 

Zena ir Vilas susikivirčijo bandydami aiškintis, kas sutrukdė 
jiems pasimylėti praėjusią naktį. Vilas įsižeidęs dėl Zenos „atstū- 
mimo,, ši tyli ir ašaroja. Galiausiai Zena papasakoja Vilui, kad kai 
ji gulėdama lovoje išgirdo jį lipant laiptais, staiga mintimis grįžo į 
automobilių stovėjimo aikštelę, kur kadaise buvo išprievartauta. 
Išgirdus artėjant sunkius žingsnius ją vėl užplūdo baimė. Mylėtis 
ji jau negalėjo. Jai kalbant Vilo veide pasipiktinimą keičia suprati- 
mas ir užuojauta. Zenos išpažintis viską pakeitė. Vilas jos nenoro 
mylėtis jau nepriėmė kaip įžeidimo ar pykčio, tai suprato, kaip jos 
troškimą nuolat saugotis. Zena paaiškino jam, kad nors puikiai 
supranta esanti namie ir saugi, jos kūnas reaguoja taip, lyg grėstų 
pavojus. Vilas sugebėjo nuraminti Zeną, raudančią dėl prarasto 
saugumo ir savitvardos jausmo. 

Mūsų nervų sistemai prigimta sutikus pabaisą kurį laiką dre- 
bėti iš siaubo. Smegenys įtemptai budi stebėdamos pavojaus 
ženklus ir, esant bent menkiausiam įtarimui, skelbia pavojų. Maža 
to, kad mus lanko tie nelemti praeities prisiminimai, mes daromės 
„apsėsti“ - negalime užmigti, esame nenuspėjami ir be pagrindo 
irzlūs. Deja, irzlumas dažnai atsigręžia į mūsų partnerį, o šis taip 
pat pajunta įtampą ir nerimą. Trauminis stresas persmelkia mūsų 
santykius. 

Tedui teko tris kartus dalyvauti karinėse misijose Irake. Grį- 
žęs jis važiuoja su žmona automobiliu ir netenka savitvardos, kai 
kitas vairuotojas užkerta jam kelią ir priverčia sukti į kelkraštį. 
Kelkraščiai labai pavojingi — tai jis prisimena iš Irako. Tedas ima 
persekioti nusižengusį vairuotoją - lekia didžiuliu greičiu ir vienu 
metu net stukteli į automobilio galą. Kai Dorin, jo žmona, prašo 

jį nusiraminti ir liautis lėkus, jis ją iškoneveikia. Tik gerokai vėliau 
jis sugeba ramiai pažvelgti į tai, kas įvyko. Vyras atsiprašo žmo- 
nos ir juodu kartu aptaria, kaip reikėtų elgtis tokiose situacijose. 
Jausti nerimą ir pratrūkti pykčiu - šias dvi būsenas skiria plonytė 
riba, kurią daugeliu atvejų taip lengva peržengti. Patyrus traumą 
ši riba tampa dar plonesnė. Tedui nemalonu girdėti Dorin sakant, 
kad jo nesitvardymas ją gąsdina. Jie ilgai kalbasi apie tai ir galiau- 
siai sutaria dėl keleto frazių, kuriomis Dorin perspės Tedą, kad jo 
įniršis ima peržengti ribas, ir taip padės jam nusiraminti. Ir juodu 
pasijunta artimesni. 


Nuolatinė atskirtis 


Patyrus traumą likti vienam - kai siekiant suvaldyti jausmų su- 
maištį užgniaužiamos visos emocijos — yra pražūtinga tam, kas ją 
patyrė, ir gali sugriauti visus jo santykius su žmonėmis. Jo partnerį 
tai įsuka į panikos ir nesaugumo spiralę ir susilpnina poros ryšius. 
Dėl to kenčiantis asmuo nebegali patirti gydančio teigiamų emo- 
cijų poveikio, neišskiriant ir artimumo mylimajam džiaugsmo. 
Atsikratyti savo jausmų sunku ir tai darantys žmonės dažnai ieško 
palengvėjimo griebdamiesi narkotikų ar alkoholio, o tai tik dar la- 
biau atitolina galimybę atkurti emocinį ryšį. 

Džo, daugelį metų dirbantis policijoje, per nuožmų susišau- 
dymą neteko kolegos ir dabar jau trečias mėnuo turi nedarbingu- 
mo lapelį. Tik tuomet, kai draugas atvyko pasveikinti jo mažosios 
dukrelės su šeštuoju gimtadieniu, Džo suvokė savo atskirtį. Drau- 
gas pasakė matąs, koks laimingas yra Džo, kad turi tokią šeimą, 
kuri jį myli, ir kad tai, be abejo, labai padeda jam išgyventi draugo 
netektį. Džo neginčijo, kad yra laimingas. Bet pats taip nesijautė. 

Vėliau tą vakarą pagaliau atsivėrė žmonai Megan. Jis pasakė jai, 
kad jaučiasi kaltas dėl draugo žūties. Jis buvo susigėdęs ir išsigan- 
dęs. Žmonos meilė ir palaikymas buvo Džo pats geriausias tos gė- 
dos ir baimės atsvaras. 

Džo ir Megan įstengė gan greitai grįžti į normalų gyvenimą, 
bet kas atsitinka, kai traumą patyrę asmenys lieka emociškai už- 
dari? Traumos aidas neišsisklaido. Jo vis atsikartojantys atgarsiai 
pamažu pagraužia partnerių ryšį ir pasitikėjimą, todėl šie privalo 
suprasti, kad vengimas atverti savo jausmus pasmerkia jų santy- 
kius nuslysti į šėtoniškų dialogų prarają. Aš perspėjau: „Džo, ne- 
pakliūk į spąstus. Kuo didesnis tavo stresas, kuo labiau išmuštas 
iš vėžių jautiesi, tuo labiau užsisklendi. Šitaip neišsigydysi. Nieko 
daugiau ir neveiki, tik tūnai nustėręs ir ieškai, kaip pasislėpti nuo 
drakono. Jei tu nieko nebejauti, atstumi ir žmoną. Ji nebegali tavęs 
paremti. Tiesą sakant, ji lieka vieniša. Jūsų ryšys silpnėja ir tai ma- 
tydamas tu dar labiau sielvartauji. Ratas užsidaro“ 

Neviltis, kuri apninka išgyvenusiuosius traumą, dažnai išpro- 
vokuoja tokius jų veiksmus, kurie atstumia partnerį kaip tik tuo- 
met, kai jo pagalba reikalingiausia. Džeinė ir Edas kartu spokso 
per mano kabineto langą. Tai jau ketvirtas jų apsilankymas pas 
mane. Kai pirmąkart kalbėjomės telefonu, Džeinė pasakė, kad 
santuokoje jaučiasi vieniša. O dabar jie čia dėl pastaruoju metu 
nuolat kylančių kivirčų. Džeinė, valdingesnė ir reiklesnė iš jųdvie- 
jų, perprato naują jų negatyvaus šokio figūrą - ėmė tvirtinti, kad 
vienintelis būdas išsivaduoti iš ją kankinančio skausmo yra savi- 
žudybė. Deja, ši beviltiška protesto išraiška dar labiau padidino 
atskirtį tarp jos ir Edo. Šis, jau ir taip drovesnis ir labiau linkęs atsi- 
traukti, dabar jaučia grėsmę, yra sutrikęs ir pasitraukia dar toliau. 

Džeinė pripažįsta nuolat „graužianti“ Edą ir sutinka su mani- 
mi, kad tai yra jos protestas prieš nesiliaujantį jo traukimąsi nuo 

jos. Edas, savo ruožtu, sako man, kad atsakydamas į Džeinės irz- 
lumą jis grįžta iš darbo vis vėliau. Ši jauna pora gyveno laimin- 
gai iki įvykio, nutikusio prieš porą metų. Džeinė įsileido į namus 
jaunuolį - žiaurų plėšiką. Jis dūrė jai peiliu ir ji vos mirtinai ne- 
nukraujavo. Keletą mėnesių jai teko praleisti ligoninėje, bet ir po 
to dar jautė nuolatinį skausmą. Edo nuomone, Džeinė jau turėjo 
pamiršti šį įvykį. Bet jos košmaruose šis užpuolimas atgyja vis 
stipriau, ir dabar ji jau kalba apie savižudybę. 

Aptariant negatyvų jų santykių ratą aiškėja, kad Džeinės gra- 
sinimai nusižudyti yra ne kas kita, kaip jos maldavimas vyro pa- 
galbos vaduojantis iš tų ją persekiojančių košmarų. Jų kivirčuose 
įžvelgiu Džeinės patirtos traumos atgarsius. Bet Edas nesutin- 
ka. Jis man sako: „Sutinku, kad mūsų santykiai pasikeitė nuo to 
užpuolimo. Bet negaliu suprasti, kaip tai susiję su tuo, kad mes 
ėmėme nuolat kivirčytis. Štai kad ir paskutinis atvejis. Ji tiesiog 
pasiuto vien dėl to, kad aš porą valandų buvau pamiršęs įjungti 
savo mobilųjį telefoną, kai žaidžiau golfą. Ir visi tie grasinimai pa- 
kelti ranką prieš save. Aš tiesiog nebegaliu to pakelti. Jis sunkiai 
atsidūsta, o Džeinė apsipila ašaromis. 

Džeinė nebuvo linkusi pasakoti Edui nei visų užpuolimo de- 
talių, nei apie savo košmarus. Ji jautėsi kaltinama jo dėl to, kad 
buvo tokia kvaila — atidarė duris užpuolikui. Aš staiga prisimi- 
niau, kad pasakojime apie paskutinį jų barnį buvo paminėtas 
telefonas. „Palauk, Džeine, - tariau, - tu juk minėjai, kad per tą 
užpuolimą, kai gulėjai ant grindų ir buvai beprarandanti sąmonę, 
pamatei šalia kavos stalelio ant kilimo gulintį telefoną? Bet nesu- 
gebėjai priversti savo kūną paklusti ir pasiekti jį.“ Ji linkteli. Aš kal- 
bu toliau: „Dar, prisimenu, sakei, kad nors buvai beprarandanti 
sąmonę ir manei, jog miršti, vis tiek stengeisi pasiekti telefoną ir 
paskambinti Edui. Ir sakei sau: „Aš paskambinsiu Edui, jis atsku- 

bės ir išgelbės mane.“ Ar ne taip?“ Džeinė raudodama sumurma: 
„Bet aš nesugebėjau to padaryti.“ - „Tai tiesa, bet telefonas buvo 
vienintelė tavo viltis. Tai buvo tavo gelbėjimosi ratas. Todėl dabar 
kaskart, kai skambini Edui, o jo telefonas išjungtas, manau, tave 
apima panika. Tu suvoki, kad ir vėl negali jo pasiekti, ar ne taip?“ 
Džeinė rauda, o Edo veidas išduoda, kad pagaliau viską suprato, 
vyras rankomis taršo sau plaukus. 

Džeinė ir Edas ima kalbėtis apie tai, kad kaskart, kai kas nors 
primena užpuolimą, jai žūtbūt prireikia ryšio su juo. Kai susisiekti 
nepavyksta, jos kūnas savaime reaguoja taip, lyg ji vėl gulėtų be- 
jėgė ant grindų ir jos gyvybė blėstų. Ji sako Edui: „Kai suvokiau, 
kad aš viena, o tavo telefonas išjungtas, tiesiog pakvaišau. Mano 
širdis daužėsi, man ėmė trūkti oro“ Kalbėdama apie savižudybę 
ji bandė pasiekti, kad Edas suprastų, kokia neviltis ją apima, kai 
suvokia, kad jos gyvybė priklauso nuo ryšio su juo. O Edą toks 
grasinimas pribloškė ir jam pasidarė dar sunkiau reaguoti. 

Edui ir Džeinei pagaliau pavyksta užmegzti P. J. Į. pokalbį ir 
jie sukuria tvirtą atspirties tašką, nuo kurio gali pradėti gydyti 
Džeinės traumos padarinius. Edas suvokia, kad nevalia menkinti 
Džeinės patirtos baimės ir skausmo. Jeigu jis jaučiasi sutrikęs, ge- 
riau taip ir pasakyti, negu tiesiog pasitraukti. Santykiams taisantis 
Edas darosi nebe toks prislėgtas, o Džeinės košmarai ir prisimini- 
mų blyksniai sparčiai slopsta. Maža to, Edas suvokia galįs suteikti 
Džeinei tai, ko negali niekas kitas - guodžiantį jausmą, kad jos 
skausmas nelieka be dėmesio, kad jis matomas ir suprantamas, 
kad ji nepaliekama vieniša su savo baime ir kad ji gyvenime turi į 
ką atsiremti. 

Patyrusieji traumą jaučia žūtbūtinį artimo žmogaus paramos 
poreikį, tačiau dažnai elgiasi taip, kad šią paramą atstumia. Tai gali 
iškreipti jų santykius ilgiems dešimtmečiams, o kartais ir visam 


270 


„LAIKYK MANE TVIRTAI“ GALIA 


gyvenimui. Tačiau jei partneriai geba atsigręžti vienas į kitą ir ko- 
voti drauge, jie gali įveikti drakoną. 

Vietnamo karas jau seniai pasibaigė, bent jau tiems, kurie pa- 
tys nekariavo, ir tiems, kuriems neteko laukti grįžtant artimųjų. 
Dagui tai buvo lyg vakar. Jis vis dar bebaimis dvidešimt trejų lei- 
tenantas, vedantis savo būrio vyrus į pavojų ir gebantis saugiai 
juos visus parvesti atgal. Na, gal ne visai visus. Dagas gauna ne- 
įgalumo pensiją ir gydosi nuo alkoholizmo, o jo ketvirtoji san- 
tuoka taip pat klostosi nekaip. Jis sako esąs tikras, kad jo žmona 
Paulina ketina jį palikti. Ir jis, ko gero, neklysta. Daugiausia laiko 
jų bendrame gyvenime užima nesibaigianti „Protesto polka“: ji 
skundžiasi, jis traukiasi. Paulina, truputį jaunesnė už vyrą ir iki 
tol nebuvusi susituokusi, piktai sako, kad jie tiesiog „dreifuoja į 
skirtingas puses“. Ji sako Dagui: „Aš myliu tave, bet tavo ūmus 
būdas varo man stresą. Tu arba būni suirzęs, arba tavęs nėra. 
Emociškai tu išnyksti. Kai bandau pasakyti, kaip labai man tavęs 
reikia, tu tiesiog įsiunti. Aš nebeturiu pasirinkimo.“ Jis atsigręžia 
į mane su kreiva šypsenėle ir sako: „Matai, ar nesakiau, kad ji ke- 
tina mane palikti. Gerai, aš būsiu pasirengęs. Visuomet turi būti 
pasirengęs blogiausiam, kas gali įvykti.“ Toks šūkis gal ir tiktų ka- 
riui, bet ne mylimajam. 

Paulina ir Dagas atskleidžia daugiau savo „Protesto polkos“ 
detalių. Jie sukasi šiame sūkuryje daug greičiau ir audringiau 
negu dauguma mano sutiktų porų. Traumos padariniai suteikia 
papildomų neigiamų vijų jų užburtai spiralei. Aš pradedu geriau 
suprasti jų santykių paaštrėjimo priežastis, kai Dagas papasakoja 
apie savo patirtį Vietname. „Labai paprasta, - sako jis. - Nieka- 
da neparodyk baimės ir niekada neklysk. Jei suklysi, kas nors žus. 
Ir tai bus tavo kaltė. Šios dvi taisyklės išgelbėjo man gyvybę. Jos 
man giliai įstrigo. Nesunku suprasti, kaip šios „taisyklės“ „pasi- 

tarnavo Dagui užsisklęsti ir tapti liguistai jautriam bet kokiam 
Paulinos ženklui, kad jis nesąs tobulas. 

Esminis lūžis įvyksta per šios poros jautriausias vietas palie- 
čiantį pokalbį, kai jie vienas kitam atskleidžia, kas juos labiau- 
siai žeidžia. Dagas ne tik pripažįsta, kad „slėpėsi, saugiai tūnojo 
tamsiame tunelyje“, bet ir pasako žmonai labiausiai bijantis, kad 
ji pamatys, koks jis yra iš tikrųjų. Paulina, savo ruožtu, sako: „Aš 
šaukiu ir reikalauju, nes negaliu tavęs rasti. Tai gąsdina mane. Aš 
myliu tave. Su visomis tavo baimėmis, Vietnamu ir viskuo.“ - „Tu 
manęs nemylėtum, jei žinotum, ką aš ten dariau, - atšauna jis. — 
Aš grąžinau savo vaikinus namo, bet niekas neturėtų daryti to, 
ką mes ten darėme“ Jis prisipažįsta niekad niekam nepasakojęs, 
į kokį baisų susišaudymą buvo patekęs ir kokius davęs įsakymus, 
jie dabar jį persekioja, ir kaip jam dėl to gėda. „Jei tai žinotum, pa- 
liktum mane. Niekas neįstengtų mylėti žmogaus, dariusio tokius 
dalykus“, - sako jis. 

Po dar kelių konsultacijų per „Laikyk mane tvirtai“ pokalbį 
Dagas jau geba atskleisti svarbiausius savo „slaptos gėdos“ fak- 
tus. Jis nepasakoja Paulinai visų detalių. Atskleidžia tik tiek, kiek 
būtina, kad ji suprastų jo didžiausią baimę - jog niekas neįstengs 
jo mylėti. Paulinos atsakymas kupinas meilės ir užuojautos. „Tu 
puikus mylintis vyras, tu darei tai, ką privalėjai daryti, ir tai darei 
taip gerai, kaip tik buvo įmanoma. Ir sumokėjai už tai, mokėjai 
kiekvieną mielą dieną. O dabar aš myliu tave dar labiau, nes tu 
nepabūgai rizikuoti ir atsivėrei man“, - sako ji. 

Dagas priverstas sulaužyti savo paties sukurtą „nenugalimu- 
mo“ taisyklę - niekada nerodyti jokio silpnumo ženklo. Jis pa- 
aiškina, kad mūšyje baimė paralyžiuoja ir tik tobulai atliekami 
veiksmai garantuoja sėkmę. „Jei veiksi tobulai ir nedarysi klaidų, 
tik tada žudynės liausis. Tik tada grįši namo“, - sako jis žmonai. 

„Betgi neįmanoma būti tokiam tobulam, todėl tu niekada ir ne- 
grįžti namo. Net jei aš stoviu čia išskėtusi rankas ketindama tave 
apkabinti, ilgėdamasi tavęs“, - raudodama atsako ji. Dabar jau jo 
eilė pulti į ašaras. 

Dago ir Paulinos santykiai visiškai pasikeičia, kai ji jam švel- 
niai ištaria: „Man reikia, kad tu įsileistum mane. Aš myliu tave 
ir man taip reikia tavęs“ Bet Dagas neišgirsta prašymo. Jis girdi 
kaltinimą. Nuleidęs žvilgsnį į savo batus ištaria: „Jei taip, tai tu 
per daug reikalauji:“ Paulinos veidą iškreipia neviltis, bet tuomet 
Dagas nutyla ir pakelia akis į ją. „Ką tu pasakei? — paklausia jis. — 
Aš girdėjau, tu sakei, kad nedariau to, ką privalėjau daryti, kad tik 
viską sugadinau. Jei tu būtum laiminga, neprašytum tokių daly- 
kų. Bet ką tu man pasakei?“ Tik po kelių minučių Dagas pagaliau 
supranta, kad tai jo baimė kalba už jį: „Jai negali reikėti tavęs. Tu 
viską sugadinsi, ir ji paliks tave“ Šis balsas nustelbia Paulinos žo- 
džius apie meilę ir paverčia juos priekaištavimu. Paulina apkabina 
jį. Vyras jai taria: „Man taip pat reikia tavęs. Man reikia tavo palai- 
kymo. Ir aš noriu palaikyti tave. Po keturiasdešimties metų Dagas 
pagaliau grįžta namo. 


Didžiausia kliūtis 


Visos traumos, užsitęsusi baimė ir pyktis sukelia nepageidautinų 
padarinių. Bet labiausiai santykiams kenkianti kliūtis, mano gal- 
va, yra gėdos jausmas, ateinantis paskui. Patyrę traumą jaučiamės 
išgąsdinti, apnuodyti ar tiesiog jaučiamės blogai. Mes jaučiamės 
atsakingi už tuos baisius dalykus, kurie mums nutiko, ir neverti 
dėmesio ir globos. Argi galime prašyti to, ko nesame nusipelnę? 
Mano pacientė Džeinė per pirmąją konsultaciją pasakė: „Būsiu 

atvira, visas tas kalbėjimasis apie santykius tėra laiko gaišimas. 
Argi kas nors apskritai norėtų bendrauti su manimi? Po to užpuo- 
limo jaučiausi šlykšti.“ Tokiomis akimirkomis ypač reikia, kad 
kas nors paneigtų tokias bjaurias nuostatas, kitaip tariant, reikia 
mylinčio žmogaus palaikymo. Edas sako žmonai: „Tu mano bran- 
giausia. Aš vos nepraradau tavęs. Man skaudu girdėti tave taip kal- 
bant. Tu buvai sužeista. Neturi to gėdytis. O dabar aš jau žinau, 
kaip tave palaikyti, ir tu nebeturi nieko bijoti.“ 

Mums reikia artimo žmogaus, kuris būtų saugi užuovėja, ku- 
ris būtų šalia, kai mums skaudu, ir patikintų mus, kad nesame kal- 
ti dėl to, kas įvyko, ir kad pasijusti bejėgiam ir sutrikusiam nėra 
silpnumas. Patikimas meilės ryšys - tai skydas, saugantis mus nuo 
pabaisų ir gydantis joms pasitraukus. 

Terapijos seansams einant į pabaigą Dagas nusprendžia susi- 
siekti su savo būrio vyrais, kariavusiais Vietname, nors ir prisibijo, 
kad jie galbūt prisimins jį kaip „kietakaktį tironą . Jis sako: „Galų 
gale tikroji problema yra ta, kad tau teko matyti, kas blogiausia, 
tai, ko mes visi bijome, ir tavo pasaulis jau ne toks kaip visų kitų. 
Tu stovi nuošaly. Vienui vienas. Ir nedaug yra žmonių, kurie mes- 
tų tau pagalbos virvę, - jis atsigręžia į Pauliną: - Bet tu, mano mei- 
le, atėjai pačiu laiku. Tu priėmei mane su visomis mano pabaiso- 
mis. Su tavimi aš vėl tapau žmogumi. 

Iš skausmo gali rastis stiprybė ir stipresnis ryšio jausmas - jei 
tik gebėsime pasinaudoti meilės galia. „Vieną dieną, ištvėrę blaš- 
kančius vėjus, bangas, potvynius ir pavojus, mes patirsime meilės 
galią ir tada, antrą kartą pasaulio istorijoje, žmogus atras ugnį“, 
rašė prancūzų krikščioniškasis mistikas ir rašytojas Pierre'as Teil- 
hardas de Chardinas. Tai ne deginanti ir bauginanti ugnis, o ta, 
kuri teikia šviesą ir šilumą. Tai meilė, kuri gali pakeisti ne tik mūsų 
santykius, bet ir mūsų pasaulį. 

Stipriausias ryšys. 
Meilė kaip galutinė riba 


— Tai jūs vis dėlto gavote 

iš gyvenimo, ko norėjote? 

— Taip. 

- Oko gijūs norėjote? 

— Vadinti save mylimu, jaustis 
mylimiausiu pasaulyje. 


Raymond Carver 


Mokytis puoselėti meilės ryšius - štai svarbiausia užduotis. To- 
kie ryšiai audžia patikimą artimumo tinklą, kuris padeda dorotis 
su gyvenimo negandomis ir gyventi geriau. Tai gyvenimui sutei- 
kia prasmės. Daugumai mūsų, jau gulint mirties patale, kaip tik 
ryšių su brangiausiais žmonėmis stiprumas yra tai, ką vertiname 
labiausiai. 

Mes intuityviai suvokiame, kad tie, kas paklūsta ryšio būti- 
nybei, gyvena geresnį gyvenimą. Vis dėlto mūsų kultūra labiau 
skatina mus konkuruoti, o ne veikti išvien. Nors per milijonus 
mūsų evoliucijos metų esame užprogramuoti nenuilstamai siekti 
bendrystės ir artimumo, mes linkę normaliais laikyti tuos žmo- 

nes, kurie gali išsiversti be kitų. Toks požiūris ypač pavojingas 
šiais laikais, kai mūsų bendrumo jausmą kasdien neigia įsigalėjusi 
nuostata padaryti kuo daugiau per kuo trumpesnį laiką ir mūsų 
gyvenimą užversti daiktais. 

Mes kuriame atskirumo kultūrą, kuri prieštarauja mūsų bio- 
loginei prigimčiai. Kaip puikiai pastebėjo Thomas Lewisas ir jo 
kolegos knygoje „Bendroji meilės teorija“ (A General Theory of 
Love), mes žinome, kad jei „maitinsime ir rengsime kūdikį, bet 
neleisime jam palaikyti emocinių ryšių, jis mirs“. Deja, mes iš- 
mokyti manyti, kad suaugusiesiems yra kitaip. Kodėl taip ma- 
nome? 

Psichiatras Jonathanas Shay knygoje apie karo traumas „Odi- 
sėjas Amerikoje“ (Odysseus in America) primena mums, kad yra 
„dvi svarbiausios žmonių bendrybės“ - mes visi gimstame bejė- 
giai ir priklausomi, taip pat esame mirtingi ir tai žinome. Vienin- 
telis būdas normaliai gyventi nepaisant šių silpnųjų vietų — at- 
sigręžti į aplinkinius ir laikytis vienam kito. Tik tada, aprimę ir 
sustiprėję, galime drąsiai žengti į pasaulį. 

Prieraišumo teorija teigia, kad mūsų emocinių ryšių su aplin- 
kiniais poreikis yra neginčijamas. Tūkstančiai raidos psicholo- 
gijos tyrimų, atliktų su motinomis ir kūdikiais, suaugusiųjų tar- 
pusavio prieraišumo tyrimai, šiuolaikinio neuromokslo tyrimų 
rezultatai patvirtina, kad esant artimiems santykiams partneriai 
iš tiesų priklauso vienas nuo kito. Mes nesame pavienės planetos, 
skriejančios viena apie kitą. 

Ši normali priklausomybė yra romantiškos meilės pagrindas. 
Įsimylėjėlių kūnai sudaro „neuroninį duetą“ - vieno jų siunčia- 
mi ženklai keičia partnerio hormonų balansą, širdies veiklą, 
biologinius ritmus ir net imuninę sistemą. Meilės santykiuose, 
„glamonių hormonas“ oksitocinas užtvindo partnerių kūnus, 

užlieja ramaus džiaugsmo banga ir padeda suvokti, kad viskas 
gerai šiame pasaulyje. Mūsų kūnai sukurti kaip tik tokiems san- 
tykiams. 

Net mūsų tapatybė - santykių su artimiausiais žmonėmis re- 
zultatas. Artimi ryšiai praplečia mūsų savivoką ir pasitikėjimą sa- 
vimi. Jūs dabar neskaitytumėte šios knygos, jei nebūčiau gebėjusi 
persiimti savo vyro įsitikinimu, kad galiu ją parašyti, - tik mano 
gebėjimas patikėti jo palaikančiais žodžiais privertė mane rašyti, 
užuot ramiai tūnojus nuošalyje. Mūsų mylimieji tikrai įžengia į 
mūsų širdis ir protus, o įžengę mus pakeičia. 

Meilė, kurią patiriame, įstato mus į tam tikras vėžes. Pasitelkę 
„nepažįstamos situacijos“ modelį įvertinkite, kiek saugus yra vie- 
nų metų kūdikių ryšys su mama, ir galėsite numatyti, kaip klosty- 
sis jų socialiniai įgūdžiai mokykloje ir kaip artimai gebės jie drau- 
gauti suaugę, tvirtina Jeffas Simpsonas iš Minesotos universiteto. 
Saugus ryšys su mama ir ankstyvųjų draugysčių tvirtumas taip 
pat leidžia nuspėti, kokia bus to žmogaus meilės santykių kokybė 
jam sulaukus dvidešimt penkerių. Mes esame tokie, kokius mus 
suformuoja visa mūsų santykių istorija. 


Kaip meilė veikia 


Jei norime, kad mūsų meilės ryšys truktų ilgai, turime gebėti 
suvokti savo slapčiausius poreikius ir troškimus ir paversti juos 
aiškiais ženklais, kad mūsų mylimieji galėtų reaguoti į juos. Tu- 
rime gebėti ir priimti meilę, ir atsakyti į ją. Pirmučiausia turime 
atpažinti ir priimti svarbiausią prieraišumo kodą, užuot bandę 
jo atsisakyti ar jį apeiti. Neretai meilės santykiuose prieraišumo 
poreikis ir jo baimė tylomis ignoruojami - jie lemia elgseną, bet 

vengiama tai pripažinti. Kad galėtume patys formuoti savo mei- 
lės santykius, kurių taip trokštame, turėtume pagaliau pripažinti 
šiuos dalykus. 

Norėdami kurti santykius turime būti atviri ir reaguoti tiek 
fiziškai, tiek emociškai. Kas telpa į mūsų meilės sampratą, gali- 
me suvokti iš tyrimų, kuriuos Billas Masonas ir Sally Mendoza 
Kalifornijos universitete atliko su tičių genties beždžionėmis. Šių 
mažų pūkuotų beždžionėlių patelės žindo jauniklius, bet daugiau 
jų motiniškai negloboja. Jos nelaižo ir apskritai neliečia mažy- 
lių. Tikrasis globėjas yra patinas, tai iš jo mažylis gauna apie 80 
proc. tėviškos meilės. Tik jis laiko ir nešioja jauniklį, palaiko su 
juo emocinį ryšį ir teikia jam saugų prieglobstį. Tičių mažyliai, 
atrodo, nelabai nerimauja motinai kuriam laikui pasitraukus iš 
šeimos, bet pasitraukus tėvui jų streso hormono kortizolio kreivė 
šauna aukštyn. 

Savo kabinete kartais išgirstu emociškai nutolusius partnerius 
sakant: „Darau viską, kad įrodyčiau, jog rūpinuosi. Nupjaunu veją, 
parnešu namo neblogą atlyginimą, sprendžiu visokias problemas 
ir neieškau nuotykių už šeimos ribų. Tai kodėl visa tai nesvarbu, 
o mano žmonai svarbu tik tai, kad mes nesikalbame apie „emo- 
cinį ryšį ir globą ?“ Aš atsakau: „Todėl, kad tokie jau mes esame. 
Mums reikia, kad kas nors rodytų tikrą dėmesį, apkabintų mus 
tvirtai, bent kartkartėmis būtų labai arti ir reaguotų į mus taip, 
kad susijaudintume ir pajaustume ryšį. Tam niekas negali prilygti. 
Ir jums to reikia taip pat. O gal pamiršot?“ Jausti ryšį yra malonu, 
apkabinimas ramina ir guodžia, nesvarbu, imame ar duodame. 
Daugumai mūsų malonu laikyti kūdikį. Tai juk taip gera, lygiai 
taip, kaip laikyti apkabinus mylimąjį. 

Bet ar ryšys ir prieraišumas jau yra viskas? Suaugusiųjų mei- 
lei dar reikia seksualumo ir rūpinimosi. Prieraišumas - tai esmė, 

pastoliai, ant kurių laikosi visi šie elementai. Tarpusavio ryšiai sa- 
vaime suprantami. Seksualumas geriausiai pasireiškia, kai ryšys 
saugus. Rizika, kuri yra svarbus erotiškumo elementas, nebūtinai 
susijusi su nuolatinėmis išorinėmis naujovėmis, tam pakanka ge- 
bėjimo atsiverti partneriui reikiamu momentu. 

Rūpinimasis ir praktinė parama natūraliai kyla iš mūsų ryšio, 
kai jaučiamės artimi. „Kai myli, trokšti daryti viską dėl mylimojo. 
Trokšti aukotis. Trokšti tarnauti, rašė Ernestas Hemingway. Ty- 
rimai rodo, kad tvirtai susiję partneriai yra jautresni vienas kito 
poreikiams. 

Rouzė ir Bilas, studentų pora, kivirčijosi dėl visko, bet ypač 
dėl emocinio ryšio ir praktinės paramos. Net terapijos kursui 
baigiantis, kai atrodė, kad reikalai krypsta į gera, jie sugebėjo su- 
sivaidyti dėl to, jog jis savo mobiliajame telefone neturi įsivedęs 
vaikų gydytojo telefono numerio, nors ji buvo prašiusi jo padaryti 
bent tiek. Kūdikiui susirgus ji negalėsianti paskambinti gydytojui 
jo telefonu. Galiausiai jie rado bendrą kalbą. „Kai negaliu rasti to 
numerio, aš išsigąstu, - paaiškino Rouzė Bilui. - Aš noriu, kad tu 
klausytumeisi, kai prašau tavęs tokių dalykų.“ Bilas pasiūlė konk- 
retų sprendimą. „Aš suprantu, ką tu sakai, - atsakė jis. - Tarsi 
klaustum „ar tu paremsi mane?“ Tau reikia žinoti, kad gali pasi- 
kliauti manimi. O tu puiki mūsų vaikų motina. Aš jau įvedžiau 
tą numerį į savo telefoną, be to, užsakiau mobilųjį telefoną ir tau, 
todėl daugiau taip nenutiks. Gal aš dar kaip nors galėčiau tau pa- 
dėti prižiūrėti vaikus?“ Per paskutinę konsultaciją Rouzė pasakė 
Bilui, jog ji daugiau nesipiktins, kad jai tenka prižiūrėti vaikus va- 
karais, kai jis mokosi. Dabar, kai jie jaučiasi artimesni, jai malonu 
jam atnešti kavos ir klausytis, kaip jam sekasi studijos. Gebėdami 
sutvirtinti savo ryšį galime daugiau dėmesio skirti mylimajam, įsi- 
klausyti į jo poreikius ir teikti reikiamą pagalbą. 


282 


STIPRIAUSIAS RYŠYS. MEILĖ KAIP GALUTINĖ RIBA 


Romantiškiems santykiams svarbu viskas — ir tvirtas prisiri- 
šimas, ir seksualumas, ir paslaugumas. Partneriai kuria pozityvių 
reakcijų ciklą, kurį sudaro artimumas, jautrumas, rūpinimasis ir 
geismas. Per pirmąją konsultaciją Čarlis niūriai pranešė, kad jau 
kreipėsi į skyrybų advokatą. Dabar, po kelių mėnesių, jis, pritaria- 
mai linksint žmonai Šaron, man sako: „Mes tapome daug artimes- 
ni. Manau, labiau nei bet kada. Nebesu toks įsitempęs ir pavydus. 
Ėmiau pasitikėti ja. Galiu pasiguosti jai, kai man reikia jos pagal- 
bos, kad nusiraminčiau, o ji taip pat gali kreiptis į mane. Lovoje 
mes taip pat artimesni. Intymūs santykiai labai pagerėjo. Manau, 
mes abu jaučiamės geidžiami ir galime išsakyti savo norus. Kai 
jaučiamės tokie artimi, man patinka rūpintis ja. Mielai padedu, 
kai jai skauda nugarą. Suradau ir nupirkau šildomąją pagalvėlę. O 
ji padeda man mesti rūkyti. Mūsų santykiai tapo lyg visiškai nauji.“ 

Bet pasiekti, kad meilė veiktų, taip pat reiškia ir tai, jog net jei 
dabar jums ir gera, negalima liautis dirbus. Kai tik tai suprasite, 
vienas iš jūsų pasikeis! Rašytoja Ursula Le Guin primena mums, 
kad meilė „neguli prieš mus lyg akmuo. Ją reikia minkyti ir kepti 
kaskart iš naujo, kaip duoną . ETM tikslas ir yra parodyti partne- 
riams, kaip tai daryti. 

Dvidešimt mūsų veiklos metų parodė, kad mes sugebėjome 
padėti „gaminti“ meilę įvairiausioms poroms — jaunavedžiams 
ir seniai susituokusiems, homoseksualams ir įprastinės orienta- 
cijos, viskuo patenkintiems ir kankinamiems nerimo, tradicinių 
pažiūrų ir ieškantiems naujovių, intelektualams ir darbininkams, 
santūriems ir nesivaldantiems. Mes nustatėme, kad ETM ne tik 
padeda „pagydyti“ santykius, jis taip pat padeda kurti santykius, 
kurie gydo. Apimtiems depresijos ir nerimo partneriams ypač 
naudingas palaikymo ryšys, o kaip tik tokį teikia meile grindžiami 
santykiai. 

Jei reikėtų apibendrinti, ko išmokau iš visų šių porų, paminė- 
čiau šiuos dalykus: 


+ Poreikis, kad prireikus būtų kam ateiti į pagalbą ir pasiūlyti 
mums saugų prieglobstį, yra aukščiau visko. 

+» Emocinis badas - jis iš tiesų egzistuoja. Kai jaučiamės emo- 
ciškai išsekę, atstumti ir apleisti, tai sukelia ir fizinį skausmą 
bei paniką. 

+» Nedaug tėra būdų įveikti sielvartą, jei netenkinami mūsų svar- 
biausi ryšio su kitais poreikiai. 

+»  Emocinė pusiausvyra, ramybė ir tikras džiaugsmas — štai atpil- 
das už meilę. Sentimentalus susižavėjimas - tik paguodos prizas. 

+» Nėra meilės ar sekso tobulybės. Maniakiškas jos siekimas 
veda į aklavietę. Svarbiausia jausti emocinį ryšį. 

+» Santykiams nebūdinga nei paprastai paaiškinama priežastis, 
nei rezultatas, nei tiesios linijos, juose viskas juda apskriti- 
mais, kuriuos partneriai brėžia kartu. Mes įtraukiame vienas 
kitą į besijungiančias ir išsiskiriančias kilpas ir spirales. 

+» Emocijos pajėgios pasakyti, ko mums reikia, jei tik gebėsime 
įsiklausyti į jas ir jomis vadovautis. 

+ Visi mes kartais įjungiame pavojaus signalą. Netenkame pu- 
siausvyros ir nuslystame į tokias dvasines būsenas kaip neri- 
mastingas visko kontroliavimas ar sąstingis ir visko vengimas. 
Svarbiausia - nelikti tokios būsenos per ilgai. Jūsų mylimajam 
per sunku matyti jus tokius. 

+ Svarbiausi ryšio momentai, kai vienas partneris siekia kito, o 
tas reaguoja, reikalauja drąsos, bet jie žavūs ir visa keičiantys. 

+» Atleisti įžeidimus yra visų svarbiausia, bet tai įmanoma tik 
tada, jei partneriai suvokia savo pačių skausmą ir supranta, 
kad mylimas žmogus išgyvena jį kartu su jais. 

+ Ilgalaikė aistra yra visai įmanoma, jei žmonės myli vienas kitą. 
Klaidinantis susižavėjimo įkarštis tėra preliudija, nusistovėjęs 
meilės ryšys - jau simfonija. 

+» Nesirūpinimas užmuša meilę. Jai reikia dėmesio. Savo porei- 
kių žinojimas ir reakcija į partnerio poreikius pajėgūs sukurti 
tokį ryšį, kuris tęsis „kol mirtis mus išskirs'. 

+ Visi stereotipai, priskiriami meilei - jei tave myli, esi laisves- 
nis, gyvybingesnis, galingesnis — yra teisingesni, nei galima 
įsivaizduoti. 


Net ir visa tai žinodama aš turiu to mokytis iš naujo kaskart, 
kai ryšys su mylimuoju pažeidžiamas. Man vis duodama tik nano- 
sekundė apsispręsti: kaltinti, bandyti perimti kontrolę, nutrauk- 
ti santykius, keršyti, užtrenkti duris ir atsiriboti ar giliai įkvėpus 
pabandyti įsijausti į savo pačios ir mylimojo jausmus ir rizikuoti, 
ištiesti ranką, pasikliauti, apkabinti. 


Platesniame rate 


Partneriai, užmezgę stiprų ir patikimą ryšį, padaro kur kas dau- 
giau nei vien sutvirtina tarpusavio santykius. Meilės kupino 
dėmesio ratas plečiasi lyg ratilai nuo akmens, įmesto į vandenį: 
meilė partnerius skatina rūpintis aplinkiniais, tarkime, šeimos ar 
bendruomenės nariais, ir juos užjausti. 

Tyrinėdama ankstyvojo amžiaus vaikų prieraišumą Mary 
Ainsworth nustatė, kad jau nuo trejų metų vaikai, kurie jaučia 
saugų ryšį su mama, yra empatiškesni. Kai nereikia nerimauti dėl 
savo saugumo, nes jį užtikrina partneris, suprantama, daugiau 
dėmesio galime skirti kitiems. Tada žvelgiame į aplinkinius pozi- 

tyviau ir esame labiau linkę užmegzti su jais emocinį ryšį. Jausda- 
miesi mylimi ir saugūs daromės malonesni ir pakantesni. 

Psichologai Philas Shaveris ir Mario Mikulinceris tyrimais 
įrodė, kad vien prisiminus momentus, kai kas nors padarė mums 
ką nors gera, bent jau kuriam laikui akimirksniu sumažėja mūsų 
priešiškumas smarkiai besiskiriantiems nuo mūsų žmonėms. Tuo 
grindžiamas ir budistų meditacijos metodas, padedantis tobulinti 
jautrumo aplinkiniams jausmą - žiūrint į žmogų galvoti, kaip jį 
myli kiti. Mokslo temomis rašanti žurnalistė Sharon Begley kny- 
goje apie neuromokslą ir budizmą cituoja Dalai Lamą, kad tibe- 
tiečiai ištikus pavojui paprastai šaukiasi motinos. Atrodo, tai pa- 
deda bent jau ne mažiau nei mūsų, šiaurės amerikiečių, vartojami 
gerokai šiurkštesni šūksniai! 


Įsimylėjėlių meilė ir meilė šeimoje 


Seniai žinoma, kad laimingo šeimos gyvenimo pagrindas yra geri 
partnerių santykiai. Jei nuolat patiriame stresą ir nesiliaujame 
kovoję su partneriu, tai atsiliepia ir mūsų santykiams su vaikais. 
Nekyla abejonių, kad konfliktai tarp tėvų neišeina į gera vaikams. 
Jei esame nusivylę ar apimti nerimo, nebūsime geri savo vaikų 
auklėtojai. Tokiais atvejais paprastai būname šiurkštesni ir ne- 
nuoseklūs. Bet yra ir kai kas daugiau nei vien vaikų auklėjimas. 
Jei nesėkmingai susiklostę santykiai verčia mus nepaliaujamai 
kovoti, tai trikdo mūsų emocinę pusiausvyrą ir nebeįstengiame 
būti tokie atviri ir jautrūs savo atžaloms. O jei emociškai nesame 
kartu su jais, jie netenka mūsų globos ir patarimų. Alisa man sako: 
„Aš darausi tokia irzli ir šiurkšti. Mane taip sekina mūsų santykiai 
su Frenku, kad nebeturiu energijos skirti dėmesio vaikams. Kai 

mano jaunėlis pradėjo verkdamas sakyti, kad bijo eiti į mokyklą, 
aš jį aprėkiau. Dabar jaučiuosi siaubingai. Aš tapau ragana, o Fren- 
kas visų šalinasi. Mes privalome kaip nors tai išspręsti visų mūsų 
labui.“ 

Dažni konfliktai šeimoje neretai kelia vaikams elgsenos ir 
emocinių problemų, tarp jų ir depresiją. Bet ne tik konfliktai daro 
vaikams poveikį. Emociškai šalti vienas kitam partneriai dažnai 
atsiriboja ir nuo vaikų. Psichologė Melissa Sturge-Apple iš Ro- 
česterio universiteto teigia, kad tai ypač pasitvirtina kalbant apie 
tėvo ir vaikų santykius. Jos tyrimai parodė, kad vyrui atsiribojus 
nuo žmonos jo, kaip tėvo, dažniausiai netenka ir vaikai. 

Ir priešingai, jei esame linkę mąstyti pozityviai, jei jaučiame 
patikimą ryšį su partneriu, kur kas lengviau tampame gerais tė- 
vais, saugia užuovėja ir tvirta atrama savo vaikams. O šie, savo 
ruožtu, išmoksta pozityviai valdyti emocijas ir kurti santykius 
su aplinkiniais. Daugybė mokslinių tyrimų patikimai liudija, kad 
saugiau šeimoje besijaučiantys vaikai yra laimingesni, turi geres- 
nių socialinių įgūdžių ir geriau atsispiria stresui. Tad kai sakome, 
kad geriausia, ką galime padaryti savo vaikams, tai puoselėti mei- 
le grindžiamus santykius su sutuoktiniu, nemanykime, jog tai 
sentimentai, - tai mokslo patvirtinta tiesa. 

Psichoterapeutai metų metus tvirtino, kad būti tikrai gerais tė- 
vais tėra dvi galimybės: turime būti patys patyrę saugią ir laimin- 
gą vaikystę arba būti išmokyti, kaip gyventi, jei ta vaikystė nebu- 
vo tokia jau laiminga. Mano patirtis sako, kad net ir tuo atveju, jei 
vaikystėje teko patirti daugybę emocinių sunkumų ir nesame gavę 
specialisto pagalbos, sukūrę geresnius santykius su sutuoktiniu ga- 
lime tapti geresniais tėvais. Tam pritaria ir Virdžinijos universiteto 
psichologė Deborah Cohn. Jos tyrimai parodė, kad motinos, kurios 


yra patyrusios nerimo ir nesaugumo jausmą, ištekėjusios už jau- 

traus ir dėmesingo vyro, gebančio sukurti saugumo atmosferą, gali 
užtikrinti saugumą ir meilę savo vaikams. Gebėdami mylėti vienas 
kitą galime padėti vienas kitam tapti gerais tėvais. 

Tvirtas ir patikimas ryšys šeimoje gali persiduoti ne tik jūsų 
vaikams, bet ir būsimiems jų partneriams. Ajovos valstijos uni- 
versiteto psichologas Randas Congeris su bendradarbiais ketve- 
rius metus stebėjo 193 šeimas, auginančias paauglius, ir nustatė, 
kad sutuoktinių emocinės šilumos ir tarpusavio pagalbos lygis, 
kaip ir jų gebėjimas būti gerais tėvais, lemia, kokie bus jų vaikų 
santykiai su savo išrinktaisiais po penkerių metų. Vaikai, išaugę 
šeimose, kuriose vyravo šiltesni ir labiau palaikantys santykiai, 
gebėjo tokius pat santykius užmegzti ir su savo partneriais, ir jų 
bendravimas buvo sėkmingesnis. Gebėjimas mylėti partnerį per- 
siduoda kaip pavyzdys mūsų vaikams ir jų partneriams. 

Geresni partnerių santykiai - tai ne tik jų asmeninis reikalas. 
Tai ir socialinis gėris. Geresni santykiai — geresnė šeima. O dau- 
giau geresnių šeimų, kuriose santykiai grindžiami meile, - tai ir 
geresnė, jautresnė bendruomenė. 


Visuomenė 


Meile grindžiamos šeimos sudaro žmogiškais santykiais grin- 
džiamos visuomenės pagrindą. Pasak poeto Roberto Sosos: „Pa- 
laiminti mylintieji, nes jie - tai smiltelės, ant kurių laikosi jūros.“ 
Platėjantis santykių ratas ir jautrumas aplinkiniams neapsiriboja 
artimiausiais žmonėmis ir net jų būsimomis šeimomis. Jis nepa- 
liaujamai plečiasi ir padeda kurti rūpestingesnę bendruomenę, o 
galiausiai ir rūpestingesnį pasaulį. 

Suprasti, kodėl taip trokštame meilės ir kaip toji meilė veikia, 

yra visų svarbiausia, jei tik norime susikurti pasaulį, kuris leistų 
šiems lūkesčiams išsipildyti ir geriausiai atitiktų mūsų prigimtį. 
Žmogus ilgisi bendravimo, nes jis sukurtas bendrauti su kitais. 
Mūsų prigimtis reikalauja artimai bendrauti su keliais brangiau- 
siais žmonėmis, o išmokę to imsime ieškoti ryšio su kitais - drau- 
gais, kolegomis, savo gentimi. Tobulai įvaldę šį meną galėsime 
teikti pagalbą kitiems ir jais rūpintis, nes suprasime, kad jie tokie 
pat kaip ir mes, žmogiški ir pažeidžiami. Peržengę savo pasaulėlio 
ribas turėsime garbės vadintis visumos dalimi. 

Aš augau mažame, niekuo nepasižyminčiame Britanijos mies- 
telyje. Buvo pokario metai, ir visiems mums buvo akivaizdu, kad 
norėdami išgyventi privalome veikti išvien. Į mūsų aludę ateidavo 
visi: dvasininkas, admirolas, laikraščių pardavėjas, teisėjas, gydy- 
tojas, kontoros tarnautojas, namų šeimininkė, prostitutė. Vyres- 
nieji leisdavo ištisus vakarus viename kampe lošdami kortomis ir 
politikuodami. Valkatos, keliaujantys iš miesto į miestą, čia gau- 
davo pastogę, alaus ir didžiulę lėkštę mano mamos keptos kiau- 
šinienės su bekonu, o tada jau traukdavo toliau. Kareiviai, palūžę 
nuo karo prisiminimų, būdavo priglaudžiami ir guodžiami gali- 
niame kambaryje. Gedintys žuvusiųjų būdavo apkabinami, gau- 
davo stiklą viskio, o kartais mano senelė iš geros širdies paskam- 
bindavo jiems pianinu linksmą dainelę, nors ir ne visai į taktą. Be 
abejo, būta vaidų ir muštynių, išankstinių nuostatų ir žiaurumo. 
Bet aukščiau visko buvo visų mūsų bendrumo jausmas. Mes su- 
vokėme, kad mums reikia vienam kito. Ir beveik nuolat būdavo 
kas nors, bent vienas ar du iš mūsų, gebantis užjausti. 

Jausdami ryšį, jausdami, kad einame su kuo nors susiėmę už 
rankų, gebame jausti kartu su tuo žmogumi. Užuojautos ir gailes- 
tingumo aplinkiniams galime išmokti iš Biblijos, Korano ar Bu- 
dos mokymo. Bet visų pirma, mano galva, tai turime pajausti švel- 

niai tėvų ar mylimojo apkabinti. Galbūt tada galėsime aktyviai ir 
sąmoningai vis plačiau skleisti šiuos jausmus pasauliui. 

Jau ne vieną šimtmetį poetai ir pranašai tikino mus, kad vi- 
siems būtų geriau, jei mylėtume vienas kitą labiau, ir kad mes tie- 
siog privalome tai daryti. Ši žinia dažniausiai pateikiama kaip do- 
rovės taisyklės ir abstrakčios tiesos. Bėda ta, kad tai, atrodo, neturi 
tokios didelės įtakos, nebent esame emociškai paliesti, jaučiame 
asmenišką ryšį su kitu žmogumi. Tik tuomet galime įsijausti į to 
žmogaus skausmą ir liūdesį lyg į savo paties. 

Aš, kaip ir daugelis mūsų, kartkartėmis aukoju truputį pini- 
gų žemės drebėjimų aukų ar kitokių nelaimių ištiktųjų paramos 
fondams. Bet iš tikrųjų nelengva reaguoti į milžiniško masto 
problemas ar padėti beveidėms minioms. Man daug lengviau 
ir teikia daug didesnį pasitenkinimą kas mėnesį skirti didesnę 
sumą dviejų mažų mergaičių iš Indijos globai šeimose, kurios 
užregistruotos įvaikinimo tarptautinės pagalbos agentūroje Plan 
Canada. Turiu tų mergaičių nuotraukas. Žinau jų vardus ir kai- 
mų, kuriuose jos gyvena, pavadinimus. Žinau, kad viena iš tų šei- 
mų jau įsigijo ožką, o kita pagaliau turi švaraus vandens. Svajoju 
aplankyti jas. Jaučiu ryšį su jų stojiškos išvaizdos motinomis, sto- 
vinčiomis šalia mergaičių nuotraukose, kurias gaunu paštu kas 
keletą mėnesių. Šiuolaikinės technologijos tokiems kaip aš, gy- 
venantiems kitoje pasaulio pusėje, leidžia lengviau palaikyti ryšį 
ir teikti pagalbą. 

Prieš trejus metus mažoje vaizdingoje senų medinių namelių 
gyvenvietėje ant nuostabios upės kranto kalvose netoli Otavos 
susikūrė organizacija „Veikfildo močiutės“ (Wakefield Grannies). 
Pradžią jai davė Rose Letwaba, slaugė iš Pietų Afrikos. Vieną sek- 
madienį bažnyčioje ant upės kranto ji kreipėsi į susirinkusiuosius 
ir papasakojo, kaip Johanesburgo lūšnynuose močiutės augina 


290 


STIPRIAUSIAS RYŠYS. MEILĖ KAIP GALUTINĖ RIBA 


anūkus, AIDS aukų našlaičius. Skurdas, pasak jos, ten toks, kad 
vaikų dantų šepetėliai laikomi užrakinti - tokie jie vertingi. Tada 
tuzinas Veikfildo močiučių nusprendė, kad kiekviena jų susisieks 
su viena iš Pietų Afrikos močiučių ir ims teikti tai šeimai finansi- 
nę paramą. Dabar tokių „tarpmočiutinių“ grupių Kanadoje ir JAV 
jau yra apie 150. 

Amerikiečių alpinisto ir slaugytojo Grego Mortensono knyga 
„Trys puodeliai arbatos“ (Three Cups of Tea) - tai pasakojimas apie 
asmeninį ryšį, virtusį labdaros akcija. 1993 m. Mortensonas, ban- 
dydamas užkopti į viršukalnę K2, pasiklydo Pakistano kalnuose. 
Galiausiai jam pasisekė atklibikščiuoti į mažą kaimelį Korfę. Vie- 
tiniai išgelbėjo jam gyvybę ir užmezgė su Mortensonu ypatingą 
ryšį. Kaimo seniūnas Haji Ali paaiškino, kad Korfėje, „kai pirmą 
kartą geri su žmogumi arbatą, esi svetimas. Kai geri antrą kartą, 
esi svečias. Gerdamas trečią puodelį, esi šeimos narys“. 

Mortensonas tapo šeimos nariu. Jo jausmus ypač stiprino pri- 
siminimai apie mažąją sesutę Christą, mirusią po ilgos kovos su 
epilepsija. Jos veidą jis matė Korfės vaikų veiduose. Jų gyvenimas 
buvo kova, panaši į tą, kurią kovojo Christa. Jis paprašė parodyti 
jam kaimelio mokyklą, ir buvo nuvestas į vietą, kur aštuoniasde- 
šimt du vaikai, klūpėdami ant sušalusios žemės, lazdelėmis braižė 
purve daugybos lentelę. Korfėje nebuvo mokyklos pastato. Daž- 
niausiai nebuvo ir mokytojo, nes kaimas negalėjo sau leisti pra- 
bangos mokėti jam dolerio per dieną atlyginimą. 

„Man plyšo širdis, - prisimena Mortensonas. Jis atsigręžęs į 
Haji Ali ir pasakęs: - Pažadu, aš pastatysiu mokyklą“ Per dvylika 
metų Mortensonas ir jo įkurtas Centrinės Azijos institutas Pakis- 
tano ir Afganistano kalnuose pastatydino per penkiasdešimt pen- 
kias mokyklas, daugelis jų skirtos mergaitėms. Pasak Mortensono, 
už tiek pinigų, kiek kainuoja viena kovinė raketa, galima pastatyti 

šimtus mokyklų, kuriose vaikai gautų reikiamą išsilavinimą. Tai 
kitoks karas prieš amžiais nesiliaujančią priešpriešą tarp „mūsų 
ir jų , kuria remiasi ekstremizmas. Tai atsakas, liudijantis ryšio ir 
gailestingumo galią. 

Šios istorijos teikia man vilties, kad galime išmokti meilės, 
puoselėti ją su savo partneriais ir šeimomis, o tuomet, įgiję empa- 
tijos ir drąsos, rasti būdų skleisti ją pasauliui ir jį pakeisti. Rašytoja 
Judith Campbell sako: „Kai tavo širdis prabyla, užsirašyk“ Mano 
užrašams pradžią davė žmonės, atviri, nuoširdūs ir jautrūs aplin- 
kinių nelaimėms. Jie kalba apie emocinio atsako ir asmeninio ry- 
šio galią padaryti pasaulį geresnį. 

Požiūris į meilę, pateikiamas šioje knygoje, sutampa su tra- 
pistų vienuolio rašytojo Thomaso Mertono mintimis. Pasak jo, 
atjauta grindžiama „aiškiu suvokimu, kad visa, kas gyva, yra tar- 
pusavy susiję ir priklauso vienas nuo kito, visa yra vienas kito da- 
lis ir apima vienas kitą“. Manau, kad jei mums kaip rūšiai lemta 
išlikti šioje žydroje ir žalioje planetoje, turime išmokti atsikratyti 
iliuzijos, kad galime išgyventi atskirai, ir suvokti, jog tikrai esame 
tarpusavyje priklausomi. Mes jau tai patyrėme puoselėdami savo 
artimiausius santykius. 

Nelengva baigti knygą apie meilę. Jos puslapiuose bandžiau 
atskleisti naujo mokslo apie meilę tiesas ir parodyti, kaip jos pa- 
deda sukurti patikimą ir tvarų ryšį. Vis dėlto mes niekuomet iki 
galo nesuprasime meilės. Kuo daugiau atrandame, tuo geriau su- 
vokiame, kiek daug dar nežinome. Anot poeto E. E. Cummingso, 
„puikiausias atsakymas visuomet yra tas, kuris užduoda dar pui- 
kesnį klausimą“. 

Pirmiausia norėčiau padėkoti visoms poroms, su kuriomis turėjau garbės 
dirbti per paskutinius daugiau kaip dvidešimt penkerius metus. Jūs žavė- 
jote, kerėjote ir mokėte mane. Kalbėdami apie nesutarimų dramą ir apie 
santarvę, o tokia ir yra porų terapijos esmė, mes drauge su jumis tyrėme, 
ką iš tiesų reiškia mylėti, gyventi sudaužyta širdimi ir rasti kelią į tikrą, 
puoselėjančią bendrystę. 

Dėkui brangiems kolegoms iš Otavos Porų ir šeimos instituto ir Tarp- 
tautinio ETM meistriškumo centro, ypač daktarei Alison Lee ir Gail Pal- 
mer. Be jų nebūtų buvę nei instituto, nei centro, su jomis pajėgėme sukurti 
tikrai profesionalią šeimą. 

Norėčiau padėkoti visiems savo nuostabiems doktorantams iš Ota- 
vos universiteto Psichologijos mokyklos. Jie su tokia pat kaip ir aš aistra 
ir atsidavimu nėrė į porų terapijos studijas. Drauge su manimi peržiūrėjo 
tūkstančius vaizdajuosčių su terapijos seansų įrašais. 

Aš dėkinga savo kolegoms iš Otavos universiteto Psichologijos mo- 
kyklos, kurie dirbo drauge ir palaikė mane, ypač dėkoju daktarei Valerie 
Whiffen. Taip pat kolegoms, kurie drauge su manimi dėstė ETM ir pa- 
skleidė šį pagalbos poroms metodą po pasaulį: dr. Scottui Woolley'ui iš 
Jungtinio universiteto San Diege, dr. Jimui Eurrow, dr. Brentui Bradley'ui, 
dr. Martinui North'ui, Dougui Tilley'ui, dr. Veronicai Kallos, Yolandai 
von Hockauf, dr. Leanne'ai Campbell, dr. Judy Makinen, taip pat Ting 
Liu, ETM išvertusiai į kinų kalbą. Mano ypatinga padėka daktarui Lesui 
Greenbergui, Britų Kolumbijos universitete kartu su manimi suformula- 
vusiam ETM. 

Nuoširdžiai dėkoju savo kolegoms socialiniams psichologams, ypač 
daktarui Philui Shaveriui, daktarui Mario Mikulinceriui ir kitiems prie- 
raišumo teorijos taikymo suaugusiųjų santykių terapijoje pionieriams, 
kurie pakentė pamišusią klinicistę. Per penkiolika pastarųjų metų jie at- 
liko neįsivaizduojamą daugybę tyrimų, o jų įžvalgos suteikė man žinių, 
kurias pritaikiau dirbdama su poromis ir kurios padėjo man keisti žmo- 
nių gyvenimus. Taip pat dėkoju savo brangiam kolegai Johnui Gottmanui 
už visus ginčus ir diskusijas ir daugybę metų jo teikiamą neprilygstamą 
paramą bei padrąsinimą. 

Norėčiau padėkoti leidyklos redaktorei Tracy Behar už neblėstantį 
entuziazmą ir begalinį pasitikėjimą manimi ir šiuo sumanymu, agentei 
Miriam Altshuler už profesionalumą ir išmintingus patarimus, redakto- 
rei Anastasiai Toufexis, kuri skindamasi kelią per šios knygos juodraščius 
palengvino skaitytojo dalią. 

Dėkoju trims savo vaikams Timui, Emmai ir Sarah i už jų pakantumą 
mane apsėdusiai rašymo manijai, taip pat manimi tikėjusiems draugams 
iš Otavos. Man teko laimė rasti kaip tik tai, ką man vertėjo daryti kaip 
tyrėjai, pedagogei, rašytojai, gydytojai, bet tikrąsias pamokas apie tai, kas 
yra meilė ir tarpusavio santykiai, gavau, be abejo, savo pačios šeimoje. 
Labiausiai esu ir visada būsiu dėkinga savo nuostabiam partneriui Johnui 
Palmeriui Douglasui - jis yra mano saugi užuovėja, mano jaukus prie- 
globstis, mano įkvėpimo šaltinis. 

